
„Non ci si libera di una cosa evitandola, 
ma soltanto attraversandola. ” 

(Nu te eliberezi de un lucru evitindu-l, 
ci doar traversîndu-l.) 


Cesare Pavese 


Către cititori 


Îmi dau seama că Paul Goma a reprezentat pentru mine un constant 
punct de referinţă, în aceşti ani de cînd am început să scriu, să public. 
Personalitatea sa, ideile și clarviziunile sale, capriciile și obsesiile sale, 
ciudăţeniile și freneziile sale m-au stimulat în permanenţă, mi-au pus 
gîndirea şi emoţiile la încercare. Drumul a fost lung, de la cărțile lui, pe 
care le-am citit cu admiraţie în tainiţele bibliotecii mele, la cei zece ani de 
corespondenţă agitată, în care a fost adevăratul meu magistru în descîlcirea 
cotloanelor din „pivnițele Vaticanului” literaturii române contemporane și 
pînă la suspendarea relaţiilor dintre noi, după ce n-am mai văzut lucrurile 
la fel. 

Ştiu că trebuie să-i fiu recunoscător pentru multe lucruri pe care, pe 
parcursul anilor, de la el le-am aflat. Dar mă miră să găsesc la mine, în 
acest moment, mai degrabă o imensă ciudă împotriva sa, pentru poteca 
buruienoasă a antisemitismului, pe care s-a simţit dator să coboare în ulti- 
ma vreme. „Va trebui, deci, să ne obişnuim cu imaginea unui Goma luptător 
pentru drepturile omului, însă în acelaşi timp antisemit? lată un tip uman 
interesant”, nota interlocat Ovidiu Pecican în cadrul unui acut comentariu. 
Pe mine acest paradox nu mă intrigă și nu mă incită. Mă doare. 

Cine e, de fapt, Paul Goma? E clar că nu se poate da un răspuns 
simplu, la această simplă întrebare. M-am hotărît atunci să adun laolaltă 
majoritatea scrierilor mele despre el, din ultimii ani. Cei care au avut răb- 
darea de a mă însoţi cu atenţia lor, vor fi citit deja unele intervenţii pe ici, 
pe colo, prin presa literară, sau în succesivele mele cărți de polemici: Între 
Icar şi Anteu (1996), Orient Expres (1999), Griul şi neghina (2002), Toate 
pânzele sus! (2005). Alte supărări şi indignări ale mele sînt mai recente. 

Privind totul din avion, încerc senzaţia unui du-te — vino. Persona- 
litatea pe care, în primii mei ani de publicistică literară, m-am năpustit 
s-o sprijin cu toată determinarea și împotriva tuturor, este aceeași pe care, 
trecînd graniţa dintre milenii, am fost nevoit s-o contest la fel de aprig, la 
fel de insistent. Mă consolează doar gîndul că nu eu m-am răzgândit, ci el a 
rătăcit Nordul, cu busola gripată, încît a eşuat printre recife. Puteam să mă 

prefac că nu (mai) văd, să întorc pivirea în altă parte. Am ales, dimpotrivă, 
să strig la el, să-i semnalez iminenţa eşuării, chiar dacă n-am fost ascultat. 

Sîntem, pînă la urmă, cei care alegem să fim. Le rămîne cititorilor să 
înţeleagă, din acest şuvoi de gândiri, trăiri şi simţiri, cine s-a înșelat, cine a 
avut dreptate. Căci negrul nu e totuna cu albul, nici minciuna cu adevărul. 
lar cunoașterea înseamnă putere. 


Laszlo Alexandru 
Cluj, iulie 2008 


PARTEA | 


„Ancis p. iventr.” 


Nu mai puţin de opt cărţi publicate într-un interval de un an 
şi jumătate dovedesc că, după un caz politic, asistăm azi la un veri- 
tabil... caz editorial Paul Goma. „Scriitorul fără operă”, cum era în 
mod calomnios catalogat de unii confrați „de bine”, care puneau 
succesul său în Occident exclusiv pe seama dibăciei traducătorilor, 
îşi ia în prezent o strălucită revanșă. În prefața la cel mai recent 
volum al său prezent în librării (Arta refugii, Cluj, Ed. Dacia, 1991), 
Marta Petreu bănuiește o oarecare inerție în răceala cu care este 
întîmpinat romancierul de către critica literară; observaţiile prefața- 
toarei sînt pe cît de severe, pe atît de adevărate: „Se poate presupune 
că literatura română și-l va recupera pe Goma cu oarecari rețineri toc- 
mai pentru că opera lui va produce modificări în ierarhiile literare. [...) 
Complicatele mecanisme ce ţin de psihologia resentimentului vor mai 
întârzia, probabil, o vreme recunoaşterea calităților strict estetice, nu 
doar a celor istorice şi etice, pe care le au cărțile lui Goma”. 

Ceea ce surprinde poate, în primul rînd, în romanele sale și 
mai ales în acesta din urmă, asupra căruia ne vom opri în continuare, 
este senzaţia că orice graniţă în calea rostirii a dispărut, scriitorul 
îşi reia locul central, de privitor al unei lumi a cărei realitate ne 
este redată żale quale; subiectele tabu sînt scrutate cu o privire per- 
siflatoare, iar limbajul literar (care fusese deprins să numească prin 
sugerare, să ornamenteze prin eufemism) este forţat cu șperaclul. 
Instrumentarul de „spărgător” al autorului, la nivelul limbajului, 
este diversificat: argoul suculent, rostirea pe șleau, revalorificarea 
intensă a regionalismelor etc. Nu în ultimă instanţă, verva povesti- 
torului se regăsește în frecventele inversiuni stilistice, în aglutinări 
(pentru atenuarea conotaţiilor prea îndrăzneţe), în numeroasele 
jocuri de cuvinte. 

Să nu uităm că un asemenea joc de cuvinte găsim chiar în titlul 
cărții: Arta refugii. Scriitorul, scrupulos, ţine să lămurească lucrurile: 


Viceversal « 1I 


„— Dar cuvîntul: refugiu, domnişoară, vă rog frumos? Are el un 
re- adevărat? Sau unul ne-? 

— O-ho! a tunat (de-a detunat) domnisoara. Fugă, re-fugă — noi 
am re-fugit din Basarabia. 

— Poate dumneavoastră. Noi, pentru prima oară. 

— Și eu, pentru prima, dar refugiu însemnează şi tragere îndărăt, 
tragere cu spatele... 

— Poate dumneavoastră. Noi am venit cu fata, mamei i-i rău, cu 
spatele.” 

Reluînd firul povestirii, întrerupt la sfârșitul primei cărți decla- 
rat autobiografice (Din calidor), autorul propune o viziune inedită 
asupra a ceea ce în mod impropriu a fost numit „obsedantul dece- 
niu”. Perspectiva este a copilului prins în vîrtejul evenimentelor is- 
torice brutale și obligat la o maturizare precoce. Primele două treimi 
ale cărţii — redînd pe larg fuga familiei de intelectuali basarabeni din 
faţa tăvălugului rusesc (mai întîi în satul Gusu, apoi în satul Buia, 
zilele de iarnă petrecute în munţi, prin păduri, la o stînă părăsită, 
revenirea în sat), escortarea lor la „Centrul de repatriere” de la Si- 
ghişoara, precum și plecarea protagonistului la școală (la Sibiu, doi 
ani, şi la Şeica Mare, „a cicludoi”) — stau sub semnul constatării cînd 
mînioase, cînd placide: „ne mutăm”. Aceste cuvinte sînt reluate, sub 
formă de refren, la începutul aproape fiecărui subcapitol. Ultima 
parte — cînd cei doi soţi nu mai pot evita arestarea și detenţia la se- 
diul Securităţii din Mediaș și cînd băiatul de treisprezece ani rămîne 
în faţa porţilor închisorii, la discreţia palmelor și a insultelor unor 
vajnici apărători ai liniștii poporului — este marcată de refrenul „să 
nu plingi”. 

Destinul familiei exemplare este proiectat pe fundalul istoric, 
observat, și el, din perspectiva unui copil precoce. Astfel, întoarce- 
rea armelor, la 23 august ‘44, este percepută în cheie ludică (dacă 
luăm în considerare și jocul de cuvinte, deloc inocent, din finalul 
citatului): „Cică regele l-a apucat de epoleți și l-a dat jos de pe... Nu de 
pe tron, tronul este regal, pe Antonescu regele l-a dat jos de pe cal. Cal de 
mareșal. Fiindcă aşa i-au zis Perfizii Albioni: Mihăiță, noi îți dăm ție 
cu boamba-n coroană, pînă cînd tu-l iei de epoleti pe mareșal şi dai cu 
el de pămînt — şi Mihăiță ce să facă? Ce nu face un ege pentu popoul 
lui?” Anumite remarci, de o seriozitate prefăcută („În politică, mi-a 

spus mie tata, totu-i pe invers, de-un exemplu, cînd politica zice: pace, 
să fii sigur că se gîndeşte la război”), prevestesc analiza patetică şi 
angajată a adultului de mai tirziu: „Istoria nu se face numai cu bătăi 
date altora, ci cu bătălii duse chiar dacă eşti învins. Învins pe cîmpul 
de bătălie, dar nu belit la abator, unde te-ai prezentat singur — ca la 
cedarea Basarabiei, ca la cedarea Ardealului, ca la 23 august 44. Să fi 
arătat că sîntem un popor, nu o cireadă!”. 

În ciuda lucidităţii și a spiritului de sacrificiu, uneori individul 
e constrâns să asiste pasiv la dezlănţuirea de nebunie a istoriei. În 
această situaţie, hazul de necaz devine de-a dreptul satiră de necaz: 
„Tu, care-ai aflat că rusul vrea trei lucruri de la tine: cias — vind — 
hazaika (orice ti-ar fi: nevastă, soacră, nepoată, bunică; oricum ar fi: 
frumoasă ori şchioapă, grasă de tot, ori bătrînă de tot, copilă ori bol- 
navă la pat — bazaika să fie!) zici cu gura, zici cu umerii, cu mîinile, 
că tu n-ai-la-tine, că nu niet-hazaika, ești văduv ori neînsurat (...). 
Dacă scapi la nedavaiat-bazaika, nu scapi la Davai-vind! Aliatul cere 
cu cuvintele lui, prin semne, de băut şi zice: Davai vind! — că adică 
să-i dai vin, dar vinul e prea slab pentru un aliat atît de rus, bea ce se 
nimereste: spirt sanitar, parfum, formol, terebentină, vopseluri... După 
ce dă pe git tot ce face gil-gil și arde matele, aliatul trage cu balalaica: 
în tavan, în pereți, în tine, în ai lui. Și, după ce trage tot încărcătorul, 
buf! aliatul cade la pămînt. Beat-mort. Sau mort-mort. (...) Acum 
ardeleanul se întreabă: 

— Dacă se portă aşè cu noi, de-i sîntem aliați, ce le face la duş- 
mani?” 

Societatea românească, surprinsă de trecerea frontului peste 
ea şi nemaiavînd unde să se refugieze, seamănă cu un cazan închis 
ermetic. La graniţele României s-ar fi putut afișa acea nerușinată 
inscripţie care va apărea mai apoi pe ușa bibliotecii Astra: „ăncis 
p. îventr.” (în traducere română: „închis pentru inventar”). La fel 
cum „inventarul” bibliotecii consta în arderea clasicilor literaturii 
de către niște bipezi a căror subtilitate reiese din avertismentul pus 
la vedere, pe ușă, tot astfel întreaga Românie a fost scormonită pînă 
în străfunduri, au fost deportaţi — unii, arestaţi — alții, maltrataţi și 
persecutați — alții, ucişi — cei mai mulţi. În paralel cu siluirea ființei 
naţionale, au fost jefuite bogăţiile naturale ale ţării: „Românul n-a 
ştiut niciodată să are, să semene, să secere — o fi ştiut, dar nu se pricepe 

la transport... — şi, uite, Sovromtransportul! nu ştia nici să transporte 
lemnul — uite, Sovromlemnul, Sovromtransportat!; şi Sovrompetrolul: 
şi Sovromtractorul — azi-miine or să ne facă şi un Sovrombutoi, deşi 
oamenii spun că nu ne mai lipseşte decît Sovromcăcat. Și ne-au mai 
dat rușii jucării de-ale lor: foamea şi frigul, alaltăieri ne-au dăruit un 
canal (...) or să ne dea în curînd şi colhoz, şi luptă-pentru-pace; şi cea 
mai sclipitoare jucărie: pentru 21 decembrie o să căpătăm Aniversarea. 
O să împlinească şaptezeci de primăveri Aniversatul”. 

Pe alocuri, citind cartea lui Paul Goma ești ispitit să crezi că 
autorul a avut sub ochi, ca model, realitatea pe care o trăim astăzi 
şi tipurile umane re-apărute după Revoluţie. Mă gîndesc, bunăoa- 
ră, la portretul, schiţat în cîteva rînduri, al omului simplu, lipsit 
de discernămînt, păcălit de mai-marii vremii şi, în plus, fluturînd 
o deplorabilă făloșenie locală: „Anul trecut, cînd l-au detronat [pe 
rege], żar eu spun că gata cu ultima redută, că am trecut şi de ultima 
răspîntie, ce-mi răspunde un ardelean: «Aşt-i trebe, că ne-o pus cotel». 
Încerc să-i spun că nu Regele i-a pus cote, ci comunistii în slujba ruşilor, 
ca Pătru Groza al lor. Răspuns: «Ba! Groza-i ardilean de-al nost, el 
tine cu țara, nu cu Rejele, care-i şi regătian șî niami! Groza ne-o dat 
pământ — și bumbac ne-o dat...»”. 

Deși evenimentul istoric şi mesajul etic ocupă prim-planul 
cărţii, ar fi nedrept să pierdem din vedere talentul romancierului 
de a-și construi personajele. Mai mult decît eroii principali (Fiul, 
Mama, Tatăl) generici, deci liniari, extrem de izbutite sînt anumite 
personaje secundare, cum ar fi domnișoara Coban sau Ilă (prietenul 
„tocilar” amintind de elevul greu de cap al lui Creangă). Dar cea mai 
captivantă figură este a lui Papașa, eruditul profesor de rusă: „Am 
uitat că rusa e limba ocupantului, abia aşteptăm orele de limba lui 
Lenin și Stalin, ca să auzim poveşti minunate, cu astronomie şi călă- 
torie; poezii de un persan, Firdusi (în persană) și, în românește, de lon 
Barbu (...); bocete (pe care Papasa ni le boceşte), din Oltenia, dansuri 
din Sumatra (sau Java) — pe care ni le dansează. Ne zice, în japoneză, 
poezii scurte-scurte, apoi uită să se mai oprească din grecește (greaca-ve- 
che, elina, fiindcă din ceastălaltă, de azi, ne spune doar poezii scurte); 
în frantuzeşte din Villon (de care ştiam, de la Sibiu) şi în nemțeşte, de 
Rilke (de care nu auzisem); ne mai arde cîte o hăulitură în arăbeşte 
(cu accent persienesc) apoi povesteşte obiceiurile de înmormintare la 

pigmei”. Argumentul principal al profesorului, la oră, este „învăzar, 
deti, limbarusi [inci Rusia tari mari este ia şi tovarășu Stali popi si 
sî faci o vrut iel!”. Printr-o năucitoare asociaţie de idei disparate, 
„Papasa ne-a raskazit cum băietw Diugașvilli s-a înscris la Seminar, la 
Tiflis; cum Tiflis ori Tbilisi este capitala Georgiei, adică a Gruziei; cum 
Gruzia se află aici, în Kavkazia (ne-a desenat, din trei mişcări, Marea 
Neagră, Marea Caspică, între ele Caucazia, cu o cruce pe Gruzia)”, 
ajungînd apoi la Antim Ivireanul și predicile imitate „de la amvonul 
catedrei” şi revenind la frumuseţea muzicii liturgice gruzine, într-un 
spectacol de virtuozitate intelectuală și farmec personal care îi cuce- 
reşte atît pe elevii din bănci, cît și pe noi, cititorii. Fireşte, lecţiile se 
încheie cu aceeași ameninţare părintească: „Cini limba lui Lieni şi 
Stali’, iel nu-nvati [...) viitor în viati n-o să aibe!” 

Din (prea) desele citate pe care le-am oferit, se poate deduce că 
romancierul nu mizează exclusiv pe forța etică a mesajului său, cum 
pe nedrept ar putea fi acuzat, ci prin vervă stilistică și ingeniozitate 
lexicală, la care se adaugă meșteșugul conturării unor memorabile 
figuri episodice, reuşeşte să-i farmece pe cei care-l citesc debarasaţi 
de orice prejudecăţi (ceea ce, să recunoaştem, nu e ușor lucru). Îm- 


pletirea dintre etic și epic reprezintă puterea lui Paul Goma. 
(1991) 

Un spontan bine temperat 


În cei doi ani de cînd o parte din cărțile lui Paul Goma au înce- 
put să fie cunoscute și la noi, comentariile s-au străduit să scoată în 
evidenţă, cu o reparatorie întirziere, personalitatea politică a roman- 
cierului. Alte contribuţii critice au punctat în cronici și recenzii cele 
nouă volume apărute pînă în prezent. Lipsesc deocamdată studiile 
de mare întindere sau de analiză aplicată la opera lui Goma — ceea 
ce se explică, probabil, prin needitarea tuturor cărţilor sale în ţară, 
precum și printr-o psihologie a resentimentului, atît de vie în breas- 
la scriitoricească (ideea nu ne aparţine). 

Imaginea romancierului a fost schiţată din perspectiva opo- 
zantului politic, preluîndu-se cîte ceva și din impetuozitatea pole- 
mistului de azi: una peste alta, rezulta un individ cu temperament 
vulcanic și scriitură nervoasă (și, poate, enervantă). Este greu de 
negat caracterul „provocator” al stilului lui Paul Goma; el poate 
deveni chiar obositor pentru cititorul placid, care nu reușește să se 
implice și să-și asume tensiunea internă a textului. O altă catego- 
rie de sceptici este constituită din pudicii (reali sau prefăcuţi) care 
condamnă frecventele violențe de limbaj ale romanelor lui Goma. 
Iar unii dintre cei care apreciază performanţele sale le pun probabil 
pe seama temperamentului autorului, care și-ar transpune propriile 
animozităţi şi aprehensiuni în pagina scrisă, în mod spontan. Că 
lucrurile nu stau chiar așa o dovedesc mărturisirile lui Paul Goma 
dintr-un important interviu acordat Ruxandrei Cesereanu (Steaua, 
nr. 8/1991): 

„A propos de Celine: de la el am învățat nu... agresivitatea (în 
sine, a personajelor, precum şi a limbajului) ci... limba română. De 
la el şi de la San Antonio (pe numele adevărat: Frederic Dard), de 
felul său, autor (prolific) de romane polițiste... Cum am învățat ro- 
mâneşte de la acești francezi? Foarte simplu: citindu-i (în franceză, 
fireşte), am căutat să pătrund mecanismul limbilor lor (franceze), să 

aflu după ce «retete» violentează ei limba, o răsucesc, o rup, o lipesc, 
o fac-din-nou. 

Am citit; am văzut (Ce am văzut); mi-a plăcut ce am văzut; mi-a 
plăcut ce am făcut... A rezultat un dicționar de cuvinte-noi, de cuvin- 
te-valiză — l-am botezat «Alfabecedar» — o secțiune a lui cuprinzând 
cîteva cuvinte-cuib (cîteva — dar cuvinte care au dat vreo 15.000 deri- 
vate — sub indicațiunea «Zdictionar»)”. 

lată, deci, că ipoteza „scriitorului furios” este dezminţită în pri- 
mul rînd de Paul Goma însuși. Ne propunem să verificăm pe text 
această afirmaţie. Mai precis, încercăm o sistematizare (fatalmente 
incompletă) a tacticilor la care recurge autorul în tentativele sale 
de depășire a barierelor consacrate de tradiţie. Dorim să oferim o 
imagine de ansamblu asupra ingeniozităţilor, bizareriilor sau „sur- 
prizelor” care compun scriitura lui Paul Goma și care deschid o 
direcţie cu totul nouă în literatura noastră. Se va vedea că nu avem 
de-a face cu ieftine brutalități de limbaj, ci cu o adevărată poetică în 
act, urmărită cu rară consecvență. Poate că, pînă la urmă, imaginea 
scriitorului temperamental va fi înlocuită de cea a artistului migălos, 
a meşteșugarului răbdător. 

Ne-am concentrat atenţia asupra a trei dintre cele mai reușite 
cărţi, care vor rămîne cu siguranţă în literatura română: Patimile 
după Piteşti, Din calidor şi Arta refugii. Desigur, o dată stabilite 
problemele pe care le urmărim, exemplele vor putea fi extinse și la 
alte volume, după cum şi situaţiile vor putea fi completate. Vom 
urmări, succesiv, modalităţile prin care autorul realizează „agresarea” 
cititorului prin intermediul stilului, la nivelul cuvîntului, al frazei 
şi al discursului. 

1. Cele mai numeroase inovaţii se regăsesc la nivelul minimal, 
al lexemului. Afereza și apocopa conferă un caracter exploziv co- 
municării, fiind întilnite mai ales în vorbirea peltică și în ordinele 
urlate ale gardienilor: „Rebe/iune la locu de deteng? Rganizare legi- 
ond?”; „Doi bandit, la mine uga-marș! zecutarea!”; „Adevărw clasii 
ncitore!”. Prin vocale sau consoane geminate se exprimă o ironie mai 
fină („Domnooo, scoateți-i acestui bandit de-al nostru lanturile pe care 
le-a pierdut proletariatul domniei voastre!”), violenţa sau disperarea: 
„arrrdi-l, Pop Cornel, pi taranist!”; „Dom Torcanoooo! Și-a tăiat vine- 
leeee! Cu dinţii, vineleeee!”. Cînd semnificantul reflectă semnificatul, 

în dorinţa realizării unei imagini cît mai plastice, „/ocomoriva fssss-îie 
şi frînnnnele frîntie”, iar protagonistul-copil constată amuzat că „4 
duduit duduia Coban în dodotele ei de dartilerie drea”. La nivel gra- 
matical, Goma folosește adesea derivarea pentru a exprima uimirea 
(„a spus spuitorul”, „a zis zicătorul”, „avertismentul ne avertizează 
sau pentru a nuanța suplimentar ironia auctorială: „praf prăfos, ba- 
legi bălegoase”; „Dacă Mariile se mărită, Dorele se doresc, nu?”. Tot 
aici se încadrează și deformările morfologice (adverb substantivat, 
interjecţie cu valoare de substantiv etc.), folosite ca eufemism: „Mă 
duc la Ileana, o apuc de mînă, îi cer să se aplece, îi spun la ureche: - 
Arată-mi şi mie aiciul tău, să văd cum e...”. Această nesăbuinţă este, 
fireşte, pedepsită cu „p/icipliciul” matern. 

Paul Goma amintește de Celine și San Antonio, dar și de Ray- 
mond Queneau, în crearea de cuvinte-vagon: „un borghezo-moși- 
eresc local”, „te dedai la ajutorlegiona””; „domtători”; „istorioveticii”, 
„cizmocanul”; „timpilacap”; „Ce să mai zic de artafugii, în asta sunt 
cel mai mare fugartist”. Diversele semnificaţii stilistice (ironizarea 
unor șabloane, imitarea fidelă a limbii vorbite, autoironia etc.) ale 
cuvintelor-vagon, în opera lui Goma, ar putea constitui subiectul 
unui articol separat, deci nu mai insistăm acum. Un procedeu ase- 
mănător îl constituie apariţia substantivelor compuse, realizate: 

a) prin alăturare de termeni („0-Întrebare-cu-epoleți”, „noi sîn- 
tem în-pluşi”); 

b) prin inversiune semantică („Să treacă la locurile lor, pe pri- 
ciuri, ne-trecuţii ”); 

c) prin folosirea prefixului iterativ (de la refugiu se ajunge la 
re-fugă, re-bombe, re-americani etc.). 

O dovadă supremă de ingeniozitate o găsim în crearea de noi 
cuvinte, prin prefixare, sufixare sau analogie: „uniformații împisto- 
lați”, „vaca încizmată”, trecerea securiştilor „de la civilie la kakie”, 
sau în îndemnurile mereu respinse: „Fii sincer cu ancheta! / Nu fiu! 
— cuminte, sincer cu ancheta”. Tot de influenţa mărturisitelor modele 
franceze ţin şi jocurile de cuvinte presărate în textele lui Goma. 
Țăranul leneș care-și lasă pămîntul în paragină considerînd că aplică 
asolamentul aplica de fapt... asoilimentul. Moş Veniamin, una din 
gazdele ardelene, deși se îmbracă frumos, se comportă ca un nesufe- 
rit, așa că „portul lui mi-ar plăcea, dar purtarea...” 

Este ştiut lucrul că „securiştii nu stăpînesc mai mult de o sută de 
termeni, din care şaptezeci înjurături”. Exprimarea pocită a gardienilor 
şi haidamacilor, care sînt înţeleși cu greu de către deţinuţi, repre- 
zintă o clară marcă specifică. „Cum dracu făcem, de $ te ştrampor ?” 
redă profundele reflecţii dubitative ale unui securist privind trans- 
portarea protagonistului, rănit la genunchi. Intrînd în jocul prostiei 
agresive, deţinuţii ajung cu gardianul chiar la un concurs de cine ştie 
(cuvinte pocite) cîştigă: 

„— V-am oferit serviciile mele, v-am propus un ajutor neprecupetit, 
ca să zic așa, să aplicăm diviziunea socialistă a muncii... 

— Divizia mă-ti, banditle! Z dau io ţie service necre... Nepre- 
pu... 

— Încă un pic, încă un efort şi ajungeţi la mal... — îl îndemna (ca 
de pe mal) Fuhrmann. Foarte bine: neprepuţit — sau: neprecretuit...”. 

Un rol important în crearea atmosferei de autenticitate și vero- 
simil îl au numeroasele moldovenisme („Säzi ghinisor”, „ S di pi la 
Rădăuț”, „aiasta-i privire di săf, măi, ori di jităl lipadat?”) şi ardele- 
nisme („tri părechi de frap, fraz de cruce, lejionari”). În general, re- 
gionalismele exprimă incultura personajelor, imbecilitatea violentă 
(cazul lui Ţurcanu), sau naivitatea agresivă (situaţia ardelenilor care 
se bucură de venirea rușilor „eliberatori”). Neobișnuită este prezenţa 
cuvintelor adaptate din alte limbi, unde modelul rusesc deţine priori- 
tatea: „Ca să arate lumii că şcoala lor, savietică, e cea mai balsaia, cea 
mai şirokaia — precum rodina — ruşii numără clasele ca kilometrii spre 
Berlin, de la zero la cît o fi...” „ Te-au ridicat şi pe tine, te-au pobodit 
na Sibir”. Nu lipsesc nici cuvintele ungurești: „NO, mă Török! Ghere 
ide! Nò, ghere, ghere, de să te pup în cur!” (Replica este la „înălțimea” 
provocării: „Tu, mă, să nu-mi zici mie-aşe, că nu așe mă chiamă! 
Asta-i polecră”.) Regăsim de asemenea „modelul occidental”; copiii 
îl denumesc pe insuportabilul profesor de franceză, care strimbă 
mereu din nas zicînd că elevii miros urit — „mosieur Tiipiiţi”. 

Alte două caracteristici de stil, opuse, folosite pentru „condi- 
mentarea” textului se regăsesc în folosirea sensurilor figurate ale 
cuvintelor („— Rusii au liberat-o pe soră-mea. | - Cum aşă? | - Uite 
cum-aşă: cu balalaica ta-ta-ta-ta-ta-ta!"), respectiv scrierea pe șleau 
a înjurăturilor și a expresiilor care, pînă la Goma, erau considerate 
obscene și erau sugerate prin pudice puncte de suspensie. Dar să nu 


Viceversa! + 19 


ne ascundem după deget și să recunoaștem că un gardian care înjură 
pe un deţinut cu p... m... (?!) ar fi de un caraghioslic fără margini. 
(Iarăşi vom sublinia un lucru care merită dezvoltat ulterior: dato- 
rită cenzurii, literatura română a ultimelor decenii a devenit de o 
dubioasă pudibonderie și s-au creat habitudini feciorelnice, care nu 
aveau cum să mai persiste după ‘89. Nu pledăm pentru obscenitate 
şi pornografie, ci pentru naturaleţe. Altminteri, vom ajunge să refa- 
cem procesele de imoralitate literară cu întirziere de un secol.) 


2. La nivelul frazei, întîlnim procedee care fie contribuie la 
întărirea comicului, fie concentrează polemic cîteva dintre ideile re- 
curente ale autorului. Primul caz este ilustrat de prezenţa oximoro- 
nului: „Cînd eram într-a-ntiia, un băiat dintr-a treia avea o minge de 
tenis, pe care o băteam în recreaţii, jos, în curtea internatului; numai 
că şi din curtea internatului se auzea la resedinta Înalt Prea Sfinţitului. 
A venit un popă tînăr şi ne-a certat smerit, ne-a smuls urechile cu 
blindețe creştinească şi ne-a confiscat mingea”. Proverbele deformate 
ironic, desfăcute și realipite, contribuie la verva stilistică a autorului: 
„Cine sapă groapa altuia... departe ajunge”, „Pisica cu clopoței... cu 
cheltuială se ține”, „Boieria... nu prinde soareci”, „Unde-s două puterea 
creşte şi nici nu te plouă”. Aceste proverbe recombinate își păstrează, 
în ciuda aparenţei comice, aerul sentenţios, însă par să-ţi sugereze că 
nu trebuie să preiei orbește nici o afirmaţie, nici chiar din domeniul 
„înțelepciunii populare”, fără a o fi trecut prin propriul filtru critic. 
Tot cu ajutorul unor maxime și citate alipite, la care se adaugă și 
anacolutul, este realizat portretul satiric și polemic al românului: 
„noi suntem Români: apa trece, pietrele rămîn — să vedem ce-o să mai 
rămînă, peste veacuri, din cei care ne-au tot lovit, ne-au tot dat în 
cap: nimic — pe cînd noi — căci Românul are şapte vieti (în pieptu-i de 
aramă); şi oricît l-ar strivi strivitorii, el nu mișcă: astfel supravieruieşte 
el, Românul”. Se vede limpede că Paul Goma nu înţelege să-și asume 
tabu-urile orgoliului naţional, ci se exprimă printr-o atitudine plină 
de discernămâînt, în cele mai delicate situaţii. 

Semnificativă este sincoparea frazelor, care conferă un plus 
de dinamism, prelungind uneori efectele comice: „N-o fi bine să te 
refugiezi, în viață, dar măcar bagajele ți le duce trenul, pe şină, şi nu 
tu, în spinare. Prin balegi. Duminica. Devreme. ”, Turcu „a tot rămas 

repetent, dar Directorul nu l-a exmatriculat, de mila maică-si, văduvă 
de război. Și verişoară cu el, cu Directorul”. 


3. În cadrul discursului, trebuie să remarcăm efectul stilistic de 
ecou, care constă în reluarea, în frazele următoare, a unui anumit grup 
de cuvinte, includerea lui forţată într-un context sintactic diferit: 

„— Pe uliţă e foarte întuneric şi el trebuie să se întoarcă acasă, unde 
e așteptat cu masa — de la masă l-am ridicat. 

— Eu am fost în uliţă şi nu e mai foarte-întuneric decit aici.” 

Hiperbola este folosită cu ambele ei valori stilistice, de mărire 
disproporţionată („Domnișoara nu doarme pe spate, ci pe dreapta ei — 
cu fruntea lipită de sertarul lădoiului, dar cum mai sforăie! Mai ceva 
ca un om, domnule! Trec avioane jos de tot, huruie trenuri pe poduri 
de fier, camioane încărcate cu butoaie goale şi nelegate bine; zbîrniie 
scîndura dintre noi, vibrează dușumeaua, pereții casei, de parcă ar fi 
din tablă şi goală. lar acum nu mai sforăie: horcăie, se îneacă, trage 
să moară — dacă rămîn şi fără domnişoara? Noroc că nu mai moa- 
re: tuşeste, se mișcă, oftează — şi nu mai sforăie: Jluieră. Ca ceainicul 
nostru. ”) sau de diminuare ludic-ironică a evenimentelor de la 23 
august ‘44: „Cică regele l-a apucat de epoleți și l-a dat jos de pe... Nu 
de pe tron, tronul este regal, pe Antonescu regele l-a dat jos de pe cal. 
Cal de maresal. Fiindcă așa i-au zis Perfizii Albioni: Mihăiță, noi îti 
dăm ție cu boamba-n coroană, pînă cînd tu-l iei de epoleți pe mareșal 
şi dai cu el de pămînt — şi Mihăiță ce să facă? Ce nu face un ege pentu 
popoul lui?”. (De remarcat, în finalul citatului, atît jocul de cuvinte 
care dă un alt înţeles, în context, pentru „popoul”, cît și aluzia su- 
plimentară la exprimarea defectuoasă a fostului rege.) 

Frecvent întâlnite, constituind o marcă personală inconfunda- 
bilă, sînt inversiunile stilistice: „g/umele la care am, și eu, participat”; 
„A venit într-o seară, în straie curate, cu, în braţe, un cag”. Cîteodată, 
inversiunea denotă chiar preocupări manieriste ale autorului: „Cor- 
nel Pop tremură. Tremură Pop Cornel”. 

Dialogul, care se desfășoară într-un mod original, introducînd 
uneori o nuanţă ironică, dinamizează mesajul: 

„— Ce culoare politică ai, banditule? Ţărănist? Liberal? Lacheu soci- 
aldemocrat? Ori legionar! — nu mai era întrebare, ci afirmatie, acuzaţie. 

— Nici o culoare, zisesemn. 

— Cum, nici o culoare, banditule?! şi-mi trăsese o palmă. Toti popii 
sînt legionari! 

— Tata e învățător, nu popă. 

— Minţi, bestie fascistă! Ti se spune Pop şi nu ai popi în familie? 

— Vi se spune Marina și nu aveți marinari...?” 

De altfel, trăsătura surprinzătoare a scrierilor lui Paul Goma 
este tocmai apariţia ironiei în momentele cele mai serioase, mai 
neaşteptate: 

„— Mamă, eu nu mai pot. Eu vreau să mă culc. 

— Aşteaptă să desfac plapoma și s-o întind. 

— Pe jos? Și cu ce ne învelim? Facem ca tiganul: ne culcăm pe burtă 
si ne învelim cu curu?” 

Eroul care își repetă povestea tristă în faţa porţilor încuiate ale 
Securităţii se exprimă astfel: „uite, am treisprezece ani și ceva, sunt 
un copilaş singur pe lume! N-am pe nimeni — nici bunici, nici unchi, 
nici veri, n-am măcar un cuscru!” (subl. n.). Aceste clins d'oeil ale 
autorului, prin țesătura textului, îl feresc totdeauna pe Goma de 
patetisme deplasate sau de alunecarea în melodramă. Alteori, pre- 
ţiozitatea ironică ţine loc de explicaţii: „un brav securist din paza 
exterioară, încercînd el să se descheie la nădragii din dotare, în vederea 
ușurării naturale şi reglementare, şi-a pierdut echilibrul respectiv şi a 
căzut în propria-i baionetă, na! S-a autotras în țeapă, na!” 

Momentul de vîrf, cu adevărat tragic, al gîndirii deformate a 
noului reeducat care a scăpat de la Pitești, este redat prin interme- 
diul sintaxei incongruente, unde sînt amestecate de-a valma lozin- 
cile: „ne mîntuim într-un elan general şi cubizator devenind oameni de 
mîine vajnici constructori a societăţii cel mai înalt comunism biruitor 
şi la sate pe întreg pământesc liberat de opiul lanțurilor robiei de veacuri 
de la oraş și sate pe a cincea parte din trăiască prietenia de veacuri 
româno-sovietică pe culmile cele mai viitoare căci Noi sîntem tineretul 
şi-al viitorului copii hei-rup şi Acest cîntec tineretul va cîntaaaaa va 
cîntaaa va cînta Acest cîntec nimeni nu-l va sugrumaaaaa Sugrumaaa 
sugruma şi Înfruntind furtuni spargem munţi în pumni lupta noaaa- 
aaaaa ”. 

Nu de puţine ori apar adevărate „noduri stilistice”, în text, prin 
alăturarea mai multor procedee, cu scopul surprinderii cititorului 

neobișnuit cu acest gen de scriitură. Amintim doar cîteva astfel de 
„noduri stilistice”, folosindu-ne de terminologia aplicată anterior, 
dar identificînd și alte situaţii, încă nemenţionate: 

— regionalism + apocopă + geminare: „Gaza cu tiatru’! Aaacuma 
să viez tu ce pătăsti! ; 

— repetiţie + pleonasm deliberat: „Din clipa asta atîta drum 
atîta drum înapoi îndărăt în maica noastră memoria”, 

— rimă interioară + asociaţie de idei: „Stupoare. Rumoare. Mis- 
care de mase — în jurul mesei”, 

— enumeraţie + rimă interioară + repetiţie: „Cei numiți arată: 
cu picioarele, cu pumnii, cu bîtele, cu centiroanele; trăgînd, împingînd, 
îmbrincind — lovind, lovind, lovind”: 

— enumeraţie + aluzie: „Domnișoara-i groasă peste tot: la solduri, 
la piept, la nas-git-urechi, la obraz, la mustață, la glas — un om, dom- 
nule!” 

— anacolut + inversiune: „Așa-i spune, acum, la cînd pe unchiu- 
tău l-au dus la Canal, pentru cote, dar încă nu se ştie şi pe tine te-au 
băgat în armată la ăştia noi, cu epoleți albaştri şi cu, pe ei, din tablă 
argintată, un scut şi două săbii încrucişate: vigilență!”. 

Cîtă spontaneitate și cîtă premeditare există în scrisul lui Paul 
Goma? lată o întrebare la care se poate răspunde la fel de greu, pe cît 
de incomod este de precizat și raportul dintre experienţa personală 
şi creaţia de ficțiune în romanele sale. Important este însă să nu con- 
fundăm omul public cu mîna care scrie, să nu punem „răbufnirile” 
din operă pe socoteala unor trecătoare capricii ale personalităţii so- 
ciale. Căci, departe de-a fi vorba de simple răbufniri, opera lui Paul 
Goma reflectă o concepţie poetică unitară și bine articulată, care se 
cere recompusă din desfășurarea sa textuală. Iar poetica scriiturii ne 
va oferi cheia spre inima acestei opere fascinante, care mai așteaptă 
să fie descoperită şi care, sîntem siguri, ne rezervă mistere și bucurii 


încă nebănuite. 
(1992) 

O polemică şi strategiile ei 


De câtva timp, viaţa literară este animată de o polemică în- 
tre Paul Goma și Nicolae Breban. În legătură cu ea şi-au exprimat 
părerea, pînă acum, Bujor Nedelcovici, Monica Lovinescu, Dorin 
Tudoran, Mircea Iorgulescu, Ileana Mălăncioiu şi Magda Cârneci, 
pe de-o parte, Dumitru Țepeneag, loan Buduca și Marta Petreu, pe 
de altă parte, în timp ce Mariana Marin a deplîns (în articolul Soia 
vrajbei noastre din Contrapunct, nt. 3711991) în termeni generali 
acest conflict între doi scriitori de vază. Problema extrem de con- 
cretă a relaţiilor dintre N. Breban şi exilul românesc a constituit 
subiectul disputei, care a alternat între spiritul critic disociativ și 
temperamentul pătimaș. M. Iorgulescu, într-un articol cu carac- 
ter de sinteză (România literară, nr. 43/1991), punctează evoluţia 
ostilităților”, începînd cu luarea de poziţie a lui N. Breban din 
Cuvîntul (nr. din 4 aprilie 1990), precum şi lungul serial al aceluiași, 
din Contemporanul — Ideea europeană, îndreptat împotriva exilului 
(pentru edificare, menţionăm și respectivele numere de revistă din 
1991: 8,9, 10, 11, 12, 13, 14, 15, 16, 19, 22, 24, 25, 30, 31). Chiar 
dacă Nicolae Breban contestă implicaţiile politice ale campaniei 
sale, intenţiile de neutralizare și discreditare a acelui exil care este 
orientat împotriva puterii feseniste din România sînt străvezii, încă 
din nr. 30/1990, cînd romancierul afirmase în pagina 1 a Contem- 
poranului — Ideea europeană: „Echivalarea regimului politic românesc 
de după 22 Decembrie cu cel de dinainte mi se pare o prostie criminală, 
antipatriotică, dacă nu e vorba, cine ştie, decît poate de urmărirea unor 
scopuri așa-zis «strategice», în fapt nud-politice, altfel zis fripturiste”. 
Mărul discordiei, Uniunea Scriitorilor Români Liberi, al cărei iniţi- 
ator se pretinde acum a fi Nicolae Breban, reprezintă doar subiectul 
de prim-plan, cu ajutorul căruia autorul lui Don Juan îşi permite 
să dea lecţii de opoziţie la dictatură, admonestînd condescendent 
în stînga și în dreapta, compătimind cu ironie: „Sărmanul Nego, 

ca şi Goma, era atins de virusul suspiciunii, sau cine ştie, ştiindu-se 
[sic! — L.A.] culpabil fază de Europa liberă pe care o injuriase într-un 
articol (...), făcea act de o sumisiune violentă. Adeseori, la spirite supe- 
rioare, culpabilitatea creează astfel de fidelităţi agresive, de fanatisme 
de licean...?. 

Răspunsul lui Paul Goma (publicat în nr. 30/1991 al Con- 
temporanului — Ideea europeană şi în foileton în Cuvintul) a fost de 
o violenţă care i-a mirat doar pe cei care nu-l cunoșteau: pe lingă 
o trăsătură specifică de caracter, vehemenţa pamfletului reflecta și 
indignarea celui jignit. lar dacă articolul Capra și căprarul cuprinde 
o ironie devastatoare, nota care îl însoţeşte (semnată de N. Breban) 
este de un ridicol involuntar care merită pus în evidență: „4/ somăm 
pedl. P Goma de a produce probele obiective ale afirmațiilor sale extrem 
de grave. Dacă nu o va face — şi nu poate, deoarece astfel de probe nu 
există! — îl convocăm în fața Juriului de onoare al Uniunii Scriitorilor 
unde îi aşteptăm scuzele sau, de nu, îl vom pălmui moral, pentru ul- 
tragiul ce-l aduce unui scriitor — subsemnatul! — dar şi întregului front 
literar” (vezi Contemporanul — Ideea europeană, nr. 30/1991, p. 2). 
Fără îndoială că Paul Goma a ultragiat frontul literar, pe care îl și 
descrie pe larg, atît frontul interior (Săprămina, Luceafărul, Scînteia, 
Eugen Barbu, C.V. Tudor, Ion Brad, Dodu Bălan etc.), cît și frontul 
exterior (I.C. Drăgan, Gustav Pordea, Nicolae Baciu, Michael Titus 
etc.). Iar convocarea în faţa Juriului Uniunii Scriitorilor poate părea 
o glumă bună, de cînd Uniunea respectivă a votat excluderea lui 
Goma, dar nu s-a grăbit să-l și reprimească oficial. 

Atitudinea concertată a lui N. Breban și D. Țepeneag, după 
declanșarea făţișă a conflictului, a avut două sensuri: pe de-o parte, 
o aparentă împăciuire și false dovezi de maturitate și echilibru (,„Ș$;- 
apoi... ce rost acum, în ceasul culturii române de acum, ce abia începe 
să respire în libertate, ce rost are ca Breban şi Goma să se certe?!” — N. 
Breban în Contemporanul — Ideea europeană, nr. 3111991; „Trebuie 
să ne oprim cît mai e încă timp. N-ar fi jalnic spectacolul unei lupte 
între (foşti) prieteni sau măcar aliati, a unei lupte pe viață si pe moarte, 
cu biciul! între mine şi Goma, ca între doi tigani la ușa cortului? Eu 
nu am nimic de împărțit cu el. N-am avut niciodată” — D. Tepe- 
neag în România literară, nr. 37/1991), pe de altă parte o fariseică 
indignare şi o abia camuflată instigare: „Îi rog respectuos pe colegii 

noştri de breaslă să-şi spună părerea despre dezlănțuirea aceasta de ură 
şi de împroșcare cu noroi” — D. Țepeneag în Contemporanul — Ideea 
europeană, nr. 32/1991. 

Încet-încet, polemica a luat amploare (dîndu-se curs invitației 
lui D. Tepeneag, dar nicidecum în sensul dorit de acesta), iar Magda 
Cârneci ajunge chiar la „destabilizatoarea” concluzie că „avem nevoie 
de cîte un Goma în fiecare domeniu” pentru a se putea da în vileag 
toate jocurile de culise ale ultimelor decenii. Articolul se intitulează 
Avem nevoie de Goma (în Contrapunct, nr. 4811991). 


În acest context „fierbinte”, ultimul număr (12/1991) al revis- 
tei Apostrof îşi propunea în aparenţă o valorificare critică a operei lui 
Nicolae Breban printr-un Estuar la care a participat și subsemnatul 
cu un articol. Dar conducătoarea revistei, luînd ca pretext planul 
discuţiei estetice, încearcă să reechilibreze polemica Breban-Goma 
prin cîteva argumente de ordin general, care se prefac a depăși cazul 
concret în litigiu. În plus, afirmînd la un moment dat: „Ştiu că acest 
Estuar şi acest text vor supăra pe mulți”, Marta Petreu sugerează, 
în mod fals, un acord de principiu ce ar fi existînd între autoarea 
însemnărilor polemice și autorii celorlalte articole din cadrul Estua- 
rului. Cel puţin în ce mă priveşte, consider că lucrurile nu stau așa 
şi doresc să lămuresc următoarele aspecte: 

1. Pentru a-și susține punctul de vedere, M. Petreu își exprimă 
perplexitatea în faţa unei „republici a literelor române” structurate, 
chipurile, foarte rigid, cu buni și răi, „ca un labirint de reguli dure şi 
secrete, sute de interdicții cvasisecrete a căror involuntară sau premedita- 
tă încălcare atrage după sine prompta excomunicare a imprudentului ; 
perspectiva care ni se propune este aceea, osificată, a unor obsesii, 
fie pozitive, fie negative: „lată, în topul «răilor», Breban e întîiul. 
Literatura română are, în acest moment, nu numai obsesii benefice — 
Obsesia Manolescu, de pildă — ci și interdicții. Aspre”. Imaginea este 
pasionantă (nu-i așa?), seamănă cu un roman de mistere, în care 
pătrunzi cu sufletul la gură, încercînd să-ţi dai seama, cu o secundă 
mai devreme, cine e ucigașul cel feroce, cine — cavalerul cel viteaz. 
Sînt dezolat că trebuie s-o dezamăgesc pe preopinenta mea, dar viața 
literară cred că are mai puţine crime pasionale și mai multă logică: 
fiecare participant la ea trage consecinţa propriilor sale acte. Dacă 

interviul pe care N. Manolescu i l-a luat în 1990 lui Ion Iliescu a 
provocat ridicări din sprîncene, anumite opinii pe care același N. 
Manolescu le-a avansat într-o cronică literară la cartea lui I. Nego- 
ițescu au fost amendate cu decentă și argumente (vezi Familia nr. 
7/1991, p. 3; vezi Steaua nr. 8/1991, p. 13) şi fără temeri faţă de o... 
obsesie benefică. Iar dacă Nicolae Breban se lansează pe zeci de pa- 
gini în insinuări şi ironii, este la fel de firesc să primească răspunsul 
cuvenit. Relaţia este de la cauză la efect. Cu toţii sîntem responsabili 
de propriile gesturi publice — iată ce a adus nou în viaţa noastră (nu 
numai literară) revoluţia din “89. Şi chiar dacă unii vinovaţi, pe plan 
politic, mai sînt protejaţi de funcţiile pe care le deţin, în plan literar 
vinovăţiile sînt sancţionate cu o monedă implacabilă: cuvintele. A 
fost depăşită în trombă concepţia tabu-urilor și a monștrilor sacri, 
iar libertatea presei a adus cu sine și o descătușare totală a spiritului 
critic. Iată de ce trăim într-un context în care oricine este obligat să 
dea seamă, în orice clipă, în faţa celorlalți, de propria atitudine. E 
adevărat că se creează antipatii şi se nasc repulsii, însă ele îi vizează 
pe cei care se recuză de la transparenţă, preferînd echivocurile și 
luptele subterane. 

2. Din perspectiva contextului literar văzut ca structură osifica- 
tă, concluzia pe care o trage Marta Petreu este a conspirației masive 
împotriva eroului singuratic: „mpotriva lui Nicolae Breban s-a pornit 
armata de blindate a exilului, plus o parte din infanteria internă. (...) 
Toţi combatanții par a se fi molipsit de la tonul insolit şi resentimentar 
al romanelor lui Goma. Dacă noi, scriitorii, n-am avut curajul de-a 

fi alături de Goma în momentul lui mare, deci în 77, ne spălăm oare 
culpa doar preluîndu-i răfuielile şi imitindu-i tonul?” Nimic mai no- 
bil decît să sari în apărarea celui slab și persecutat, a celui pus la zid 
de o suspectă conjurație. Cît spirit de sacrificiu pentru cauza culturii 
române și a moralității în viaţa publică! Numai că viciul de fond 
al argumentaţiei scriitoarei constă în ocolirea deliberată a cauzelor, 
ieşirea din relaţia strînsă cauză-efect: se face abstracţie, cu o ciuda- 
tă inocenţă, de debutul polemicii, sînt luate în considerare numai 
efectele pe care le-a produs aceasta, după care, pentru sprijinirea 
propriului punct de vedere, se merge înapoi în timp pînă la găsirea 
pretextului potrivit, care este alipit la demonstraţie, sub formă de 
„cauză reală”. Cu o astfel de logică putem dovedi că Nicolae Breban 

a atacat exilul pentru că el însuși nu se solidarizase cu Paul Goma în 
‘77 sau (de ce nu?) că Goma a iniţiat mișcarea ce-i poartă numele 
doar ca să poată fi compătimit cu ironie, în prezent... 

3. Tot bizară este logica Martei Petreu și într-o altă situaţie: 
„Dacă cineva urmăreşte să demonstreze lipsa de credibilitate morală a 
lui Nicolae Breban, nu prin replici de genul «Si ce dacă am fost prie- 
teni? şi ce dacă am fost oaspetele tău? şi ce dacă am mîncat şi am băut 
împreună? acum a venit vremea să spun tot ce ştiu despre tine» o poate 
face: fiindcă, ce tristețe, un asemenea ton şi-un asemenea argument mă 
fac să mă întreb ce fel de morală e asta?: căci de la un prieten pe care l-ai 
avut oaspete la masă te aştepti, dacă a murit prietenia, la tăcere, iar nu 
la insulte... ”. De data aceasta, printr-o lovitură piezișă, este sugerată 
lipsa de moralitate (a cui? a unei „anumite părţi” a celor care se 
înfruntă?). Înainte de a vedea despre ce e vorba, să notăm cu stupe- 
facţie că cineva care se revendică de la o naivitate de tip provincial 
şi care n-a reușit decît relativ de curînd „să-l vadă la fază pe autorul 
Buncivestiri ” este totuși atît de documentat (din presă? de la televi- 
ziune? din vreo notă informativă?) în legătură cu persoanele cu care 
a mîncat și a băut Nicolae Breban. De altfel, lista comesenilor lui N. 
Breban se va tot extinde, probabil, odată cu amplificarea polemicii: 
reproşul acesta i-a mai fost făcut Ilenei Mălăncioiu (Contemporanul 
— Ideea europeană, nr. 3911991, p. 9), „unui fost prieten (...) poet 
român ce trăieşte în America!” (rev. cit., nr. 2411991, p. 1) şi lui Paul 
Goma însuși, care ar fi băut cu ingratitudine whisky-ul fostului său 
protector. Este cel puţin ciudată această concepere a vieţii literare 
şi a schimbului de idei prin prisma cumetriilor sau a eventualelor 
participări comune la chiolhanuri. Asemenea gen de servituţi nu fac 
decît să ne apropie într-adevăr de un detestabil balcanism. lar dacă 
e vorba de tema prietenului ingrat, conducătoarea Apostrofului ar fi 
fost obligată să observe că răspunsul lui P. Goma a fost publicat în 
numărul 30/1991 al Contemporanului, în timp ce „amicul agresat” 
începea deja în numărul 30/1990 al aceleiași reviste să vorbească 
despre „fripturiștii” din exil, deci cu un an mai devreme! 

lată cum agresorul este transformat în victimă persecutată, iar 
cel care are curajul să răspundă unui lanţ de provocări este privit cu 
o ipocrită indignare, fiind acuzat de „înrristătorul spectacol al datului 
poalelor peste cap, în văzul națiunii”. Sau la Nicolae Breban n-au fost 

valabile aceleași precepte morale care să te împiedice a-l ataca pe 
prietenul ce ţi-a stat la masă? Autorul Buneivestiri şi susţinătorii săi 
fac mare caz de niște principii pe care tot ei le încalcă primii. Şi pe 
urmă cum îţi poţi dovedi moralitatea de fost prieten: stînd înspăi- 
mîntat sub ploaia de lovituri? Dacă ne orientăm după această bizară 
perspectivă, care îţi cere să taci și să rabzi, Paul Goma într-adevăr nu 
este un scriitor „moral”: a ştiut să spună lucrurilor pe nume, chiar 
dacă (și mai ales dacă) ele au fost neplăcute. 

4. Cu o singură idee din pledoaria Martei Petreu sînt de acord. 
De altminteri, aici cred că se deschide o discuţie mai largă, ce va fi 
continuată și nuanţată de mulți alţii. Oricare ar fi imaginea din viața 
socială sau literară a unui scriitor, nu cred că avem voie să cenzurăm 
discuţiile privitoare la opera sa. Consider că va trebui să apelăm la o 
dublă grilă critică, estetico-etică, dar să nu condamnăm la desuetu- 
dine opera numai datorită slăbiciunilor omenești ale creatorului ei. 
Acesta este şi motivul pentru care am înţeles să contribui la Estuarul 
privitor la romanele lui Nicolae Breban, nu la polemica sa din viaţa 
literară. Abila scriitoare clujeană ar fi putut opta între două soluţii: 
fie s-ar fi limitat la o discutare strict estetică a universului romanesc 
brebanian (este ceea ce au făcut Petru Poantă și Alexandru Vlad la 
lansarea volumului Pînă și seducţie la Cluj), fie ar fi menţionat cu 
obiectivitate și neutralitate polemica în desfășurare, enunţînd cape- 
tele de acuzare (!), și ar fi trecut apoi la analiza operei, care prezintă 
mai mult interes decît o dispută ce nu-l onorează pe romancierul 
bucureștean. Încercarea de a reechilibra raportul de forțe, întărind 
poziţia polemistului Nicolae Breban prin prestigiul unui Æstuar, este 
un procedeu incorect în primul rînd față de colaboratorii acestei 
reviste a tinerilor scriitori. 

Sper că din aceste rînduri a reieșit nu o înverșunare, ci o nevoie 
de clarificare. Îmi declin onoarea de a fi inclus în vreunul dintre 
grupurile aflate în dispută. În fond nu sînt decît tot un provincial 
naiv, concitadin cu preopinenta mea. Nu cunosc complicatele me- 
canisme ale culiselor (şi, deci, nu ştiu nici măcar dacă ele există). Îmi 
exercit doar dreptul de a citi ceea ce scrie negru pe alb, de a compara 
şi de a trage unele concluzii personale, pe care, uneori, le consider 


demne de a fi făcute publice. Atît și nimic mai mult. 
(1992) 

Struţul face politică 


O carte, odată publicată, ar trebui să se menţină singură, să 
se adreseze direct cititorilor. Orice autor care sare în apărarea sau 
explicitarea propriilor cuvinte riscă să fie privit cu suspiciune: nu i-a 
ajuns un volum întreg pentru a se exprima? Cînd îţi apare numele pe 
o carte şi încerci să te mai referi ulterior la ea, trezești neîncredere. 

Situaţia se aplică doar parţial în cazul meu. Deși sînt îngrijito- 
rul ediţiei de Scrisori întredeschise a lui Paul Goma (Ed. Multiprint 
şi Revista Familia, Oradea, 1995) — nu în această calitate voi scrie 
rîndurile de mai jos. 

Vreau doar să fiu consecvent cu mine însumi, cel care n-am 
putut fi de acord, în ultimii ani, cu o sumă de idei exprimate public 
în presa noastră. Mi s-a părut, de fiecare dată, că tăcînd, necontra- 
zicînd ideile şchioape (cînd nu de-a dreptul schiloade) ale unuia sau 
ale altuia, mă fac complice la o falsitate de gîndire. 

Totuși, sintagma gândire schiloadă este un dulce eufemism 
pentru articolul publicat de Cătălin Țirlea în Adevărul literar şi ar- 
zistic din 9 iulie 1995, p. 10. Rubrica (Prostia la români) prin care 
publicistul își caută consacrarea i se potriveşte de minune, la fel ca și 
motto-ul, cu grijă ales: „Aici, în ţara mea, unde sub fiecare pietricică 
se ascunde o comoară de prostie... 

Recunosc, mă obișnuisem în ultima vreme să urmăresc cu 
zîmbet indulgent revărsarea de diletantism a lui Cătălin Țirlea, la 
televiziune sau în diverse reviste, aroganţa și suficiența agresivă a 
personajului. Îmi spuneam că de vină este lipsa de experienţă şi că 
se va mai șlefui, odată cu avansarea în ani și lecturi (deși admiteam, 
rușinat, că am aceeași vîrstă cu el și mă indignam cînd îl auzeam 
vorbind — probabil cu un tic de reporter — în numele tinerilor scri- 
itori). 

Însă, de această dată, impostura este prea răsunătoare (întru- 
cît este însoţită de bădărănie) pentru a o lăsa fără replică. Sub 

titlul Obiceiuri mabalageşti, Cătălin Țîrlea îşi dă cu părerea despre 
cartea lui Paul Goma, anterior amintită. „Avizata” cronică debu- 
tează și continuă sub semnul stupefacţiei și al semitreziei uluite: 
„Citesc şi nu-mi vine a crede! Și iar citesc. Și iar nu-mi vine a crede! 
Și zic că nu se poate! Și totuși uite că se poate, chiar dacă zic eu că 
nu se poate... ”. 

Tinereţea sa (de care face paradă) şi necontenita uimire îl îm- 
piedică pe C. Țirlea să vadă adevăratul conţinut al cărții pe care s-a 
prefăcut că o citeşte; în consecinţă, o rezumă, cu vulgară superficia- 
litate, astfel: „scrisori deschise, ne-deschise şi între-deschise, adresate cui 
vrei si cui nu te aștepți, de la Heinrich Böll la Gabriela Adamesteanu 
şi de la Nicolae Ceaușescu la Ion Iliescu”. Pentru pedestrul recenzent 
nu există valoarea de document a rîndurilor pe care le citește; docu- 
ment al unei epoci, document al demnităţii cu care un om înfruntă 
vicisitudinile istoriei și ale politicii, document al lașităţii, necinstei 
sau neghiobiei altora. Lui C. Ţirlea „îi provoacă delicii” doar tonul 
polemic, pe alocuri pamfletar și uneori, într-adevăr, discutabil al lui 
Paul Goma — și atît! Totul este perceput la nivelul visceral, instinc- 
tual, de cine-înjură-pe-cine. C. Țirlea nu vede altceva decît o „carte 
de bălăcăreli”, în care „ăştia, după ce se bălăcăresc ca la uşa cortului, 
dup-aia se înțeleg foarte bine” (?!). 

De mult nu mi-a fost dat să văd un spectacol atît de răsunător 
al diletantismului infatuat. De unde pînă unde Paul Goma „habar 
n-are ce s-a întîmplat şi ce se întîmplă în literatura română de 10-15 
ani încoace”?! Prin ce a jignit Goma tînăra generaţie, „pe care n-o 
cunoaşte şi nici n-o va cunoaşte vreodată”?! Cînd croitoraşul cel viteaz 
al tinerei generaţii n-are habar de trecutul apropiat, nu înseamnă 
că e valabilă și reciproca: nu înseamnă că disidentului anilor ‘70 îi 
sînt străine realităţile din prezent. Dimpotrivă, era suficientă lectura 
atentă a acestei cărți pentru a se evita un proces de intenţii. 

Dar pe mine m-a jignit nu atît superficialitatea analizei (aceasta 
se poate pune pe seama prostiei, care dă titlul rubricii permanente 
a lui Cătălin Țîrlea), cît insuportabila mojicie a tonului și stilului: 
„de unde să stie Goma ăsta ce vom «conchide» noi, ăştia tinerii? Și ce se 
bagă el în «conchisub» nostru...? (...) Și am mai conchis încă o dată că 
pînă ce Goma şi clienţii lui nu vor deveni «trecut al României», în țara 
asta nu poate să miroasă altfel decît urit”. 


Viceversa! + 3| 


E suficient să răsfoim Culoarea curcubeului pentru a vedea că la 
fel i se adresau lui Paul Goma și haidamacii care îl trăgeau de barbă, 
îl îmbrînceau și îl băteau prin beciurile Securităţii, acum aproape 
douăzeci de ani. lată o frumoasă consecvență! 

În orice caz, îl invit insistent pe Cătălin Țîrlea să nu-şi mai facă 
un obicei din a susţine că vorbeşte în numele tinerilor, în general, 
dar mai ales atunci cînd afirmă că nu-l interesează realităţile și is- 
toria noastră sub comuniști. O repet: sînt de aceeași vîrstă cu el și, 
prin chiar faptul că am îngrijit apariţia acestui volum, am dovedit 
că pentru mine trecutul este important. Altminteri, risc să-l văd 
repetat. 

Şi să se mai hotărască ziaristul bucureştean într-o problemă: ori 
face politica struţului și nu se mai interesează de ceea ce ne-a prece- 
dat și ne condiţionează astăzi, ori continuă să-i înjure pe cei care au 
avut curaj nu doar cu voie de la poliţie. Dar, oricare va fi opţiunea 


sa, rezultatul va fi același: nimeni nu-l va mai băga în seamă. 
(1995) 

„Arta” propagandei 


Într-una din cele mai valoroase cărți publicate la noi în ultimii 
ani, Românii după '89. Istoria unei neînţelegeri (Buc., Ed. Humani- 
tas, 1995), Alina Mungiu analizează minuţios, printre altele, acţiu- 
nea propagandei, așa cum se manifestă aceasta în statele autoritare. 
După cum scrie avizata cercetătoare, „propaganda este tentativa 
calculată de a influența pe altii, în beneficiul propriu al propagan- 
distului, sau al cauzei sale, prin prezentarea de informatie selectată în 
acest scop”. 

Importanţa studierii subiectului s-a impus încă din 1937, cînd 
s-a înființat în Statele Unite Institutul de Analiză a Propagandei, 
care a și publicat o detaliată descriere a fenomenului. Cîteva dintre 
metodele fundamentale de care se folosește propaganda sînt: foca- 
lizarea adevărului, etichetarea, generalizarea sclipitoare, transferul, 
mărturia, oamenii de bine, măsluirea cărților, dezinformarea şi 
așa-numita platformă a vagonului. Toate sînt explicate de Alina 
Mungiu, discutate și exemplificate strălucit pe situaţii românești 
contemporane. 

În cele ce urmează, îmi propun să fac public și să analizez un 
exemplu flagrant și foarte recent de propagandă prin tehnici combi- 
nate. Preludiul acţiunii trebuie identificat în revista 22 care, conform 
obiceiului săptămînal, publică în nr. 29/1995 un insert publicitar 
despre numărul proxim al Adevărului literar și artistic. Printre auto- 
rii şi titlurile anunţate citim: Paul Goma, Aresez multumirile mele 
domnului Nicolae Ceaușescu şi, respectiv, Cristian Tudor Popescu, 
Gomora. Este inutil să subliniez că prestigiul și ţinuta intelectuală 
a revistei 22 constituie, deja, o primă falsă garanţie pentru probi- 
tatea materialelor amintite. Deci o primă tentativă de manipulare 
a cititorilor. 

Pe frontispiciul „Săptămînalului de cultură și atitudine” Ade- 
vărul literar şi artistic, nr. 278/23 iulie 1995, deasupra titlului, în 

chenar și cu litere de o şchioapă, stă scris: Paul Goma: Adresez mul- 
tumirile mele cele mai sincere domnului Nicolae Ceaușescu. Pentru 
cititorul neavizat, o altă falsă garanţie de bună credinţă este chiar 
avalanșa de termeni pozitivi din denumirea revistei, ce pare a-și pro- 
pune identificarea „adevărului”, din „literatură”, din „artă” şi din 
„cultură” [sic! — L.A.], prin intermediul „atitudinii” combative. Tot 
atitea lozinci propagandistice, cum vom vedea îndată. 

În sfârşit, în paginile 6-7, centrale, ale revistei, sub mențiunea 
repetată „Document” (a treia falsă garanţie!), este publicată nu o lu- 
are de poziţie satiric-memorialistică a fostului disident — după cum 
ne-ar fi îndemnat titlul intervenţiei s-o credem — ci... un grupaj de 
„acte” provenite din Arhiva S.R.I., avînd serie, număr, indicaţii de 
pagină etc. (al patrulea fals indiciu de probitate!). Despre ce este 
vorba, concret? 

Putem citi aici patru declaraţii date de Paul Goma în timpul 
arestării sale din aprilie-mai 1977; fragmentul unei note informati- 
ve injurioase semnate de Alexandru Ivasiuc, care îl vizează pe același 
P. Goma; o notă de excludere a lui PG. din Uniunea Scriitorilor, 
semnată de secretarul lon Hobana. Fiecare text este precedat de un 
titlu, iar întregul grupaj este comentat în prima pagină de redacto- 
rul-șef al revistei. 

Dar de ce era nevoie de atitea indicii (mai mult sau mai pu- 
ţin mascate) de onorabilitate, înainte de publicarea acestor texte? 
Simplu: deoarece toate, fără deosebire, se străduiesc să răstoarne 
imaginea, general acceptată, de oponent curajos și demn a lui Paul 
Goma în confruntarea cu absurdităţile ceaușiste. Toate încearcă să 
facă din alb — negru. Întrucît faima de oponent a lui Paul Goma 
este rezultatul unor gesturi publice răsunătoare și al unei largi re- 
cunoașteri a presei internaţionale, nu i se putea opune un șir de 
amintiri veninoase sau de explicaţii răuvoitoare. Era nevoie tot de 
fapte concrete, de „documente” — iar ele au fost găsite. 


Înainte de a analiza situaţia în detaliu, voi deschide o scurtă 
paranteză. Cu trei ani în urmă mi-am permis să contrazic polemic 
un eseist (Ștefan Borbely) care punea la îndoială obiectivitatea și 

credibilitatea jurnalelor de detenţie, pe motiv că era vorba de autori 
care își descriau propriile suferinţe. Acest fapt, susţinea criticul, re- 
lativizează adevărul propriilor mărturii şi, pentru a afla realitatea, ar 
trebui să așteptăm publicarea unor documente care, doar ele, fiind 
obiective, ne vor ajuta în restabilirea adevărului despre epoca tre- 
cută. Pe atunci răspundeam la acele rezerve astfel: „în ce măsură un 
(să zicem) proces-verbal agrimat, completat de un gardian mahmur, 
privind predarea-primirea unui lot de deținuți este mai... document 
decît mărturiile scrise ale deținuților înşişi?! Deci numai actele şi măr- 
turiile emanînd de la torționari pot fi luate în considerare, cînd se va 
scrie istoria adevărată a anilor 50?”. 

Ei bine, iată că astăzi avem de-a face cu mult rivnitele „docu- 
mente”, dar care, toate, fără deosebire, culpabilizează victima. Pu- 
tem spune, oare, că am restabilit normalitatea? Au devenit, brusc, 
mai credibili torţionarii care emit documente (ieri — Securitatea, 
azi — S.R.I.), decît deţinuţii care își mărturisesc supliciile? 

Dar lucrul cu adevărat important este că, de această dată, putem 
consulta și mărturiile victimei. Audiatur et altera pars este un princi- 
piu elementar în justiţie. Era suficient ca redactorul-şef al Adevărului 
literar şi artistic (săptămînal de cultură şi atitudine) să răsfoiască vo- 
lumul Culoarea curcubeului, în care Paul Goma explicase, de ani de 
zile, toate faptele și detaliile în discuţie. Nefăcînd necesara comparaţie 
şi verificare a „documentelor” și expunînd o singură perspectivă, in- 
teresată, Cristian Tudor Popescu a păcătuit printr-o primă culpă a 
propagandei: măsluirea cărților. Potrivit Alinei Mungiu, tehnica de 
măsluire a cărților (card stacking) constă în „dispunerea de informaţii 
corecte, dar selectate, pentru a induce o concluzie greşită (...), aranjarea 
unor fapte astfel încît să fie unilaterale”. Repet: o banală consultare a 
scrierilor lui Paul Goma l-ar fi scutit pe ziaristul de la Adevărul... de 
tapajul triumfalist al celui care a descoperit apa caldă, însă mai ales 
l-ar fi obligat la dispunerea echilibrată, polifonică, a informaţiei în 
pagină. Dar să venim, concret, la argumente. 


Citim în Adevărul literar şi artistic documentul de excludere 
a lui Paul Goma din Uniunea Scriitorilor. Nu ne va fi greu să 

înţelegem că publicarea sa tendenţioasă, astăzi, reflectă tehnica 
propagandistică a platformei vagonului („Band wagon: a spune 
publicului că toți ceilalți membri ai comunității au aderat deja şi 
că mai bine aderă în ultimul moment (sar pe platformă) decît să fie 
lăsați în urmă”). Din moment ce scriitorii au fost de acord cu ex- 
cluderea, trebuie să fi existat o nemulțumire de ordin profesional, 
nu-i așa? 

Ei bine, nu! E suficient să cităm cîteva fragmente pentru a sub- 
linia semnificaţia profund politică a gestului de excludere. Potrivit 
notei, semnate de Ion Hobana, P. Goma practică „o activitate necon- 
formă cu îndatoririle elementare ale unui cetățean al R.S. România, 
denigrind conducerea statului şi partidului, organele de conducere ale 
Uniunii Scriitorilor şi ale Consiliului Culturii şi Educatiei Socialiste, 
precum și mulți scriitori. (...) Paul Goma nu vede nimic pozitiv în so- 
cietatea noastră socialistă, construită cu multă trudă de poporul român, 
sub conducerea partidului”. 

În timp ce citim, nu ne vine a crede. La cinci ani după (ceea ce 
s-a numit) Revoluţie, cineva continuă să fie acuzat pentru faptul că 
a denigrat... conducerea de partid (comunist) și de stat (ceaușist)! Iar 
o jalnică însăilare pentru a acuza pe un oponent al lui Ceaușescu, în 
1977, mai poate trece, şi azi, drept probă a vinovăţiei sale! Hotărît 
lucru, sîntem în plin suprarealism. 

De altfel nici Securitatea însăși nu punea prea mare preţ pe 
teribilul document. Citez din Culoarea curcubeului un fragment 
de interogatoriu, cînd i se arată scriitorului foaia cu pricina: „Am 
citit-o. Era în regulă. Ștampilă, semnătură (a lui Hobana, evident). 
Reieşea din birtia aceea că mă exclusese mai întîi Consiliul Asociaţiei 
Scriitorilor din Bucureşti, apoi (nu mai țin minte, dar parcă în aceeași 
zi) Consiliul Uniunii Scriitorilor. 

— Pare în regulă, am spus, restituindu-i-0. Numai că nu văd cît 
o să atîrne la proces. (...) în cazul «probei» de la Uniune, nu consiliile 
decid excluderile. 

— Că nu le dai tu voie! 

— Că nu le dă voie statutul. 

— Căcat — statut! Vite-acolo, negru pe alb: ai fost exclus... 

— La proces, o să spun care este părerea Securităţii despre statutul 
Uniunii Scriitorilor: căcat”. 

În condiţiile anilor “70, Securitatea avea suficientă autoritate 
pentru a-și procura orice fel de act (elogios sau denigrator), despre 
oricine, de la orice instituţie. Halucinant este faptul că un asemenea 
„document” prefabricat mai poate părea valabil cuiva și astăzi! 


Voi admite, în schimb, valoarea reală de document a notei in- 
formative semnate de Alexandru Ivasiuc. După atîtea acuzaţii că 
autorul Păsări/or a fost un colaborator al Securităţii (acuze respinse 
în numele pietăţii față de cel dispărut în condiţii tragice, sau prin 
condamnarea ca resentimentar a celui care încerca să se apere etc.), 
iată că este publicat, negru pe alb, un fragment al complicităţii ro- 
mancierului cu odiosul organ. Este vorba de contribuţia premedi- 
tată a unui scriitor la defăimarea și insultarea unui coleg de breaslă. 
E nevoie să ofer citate? lată-le: „Paul Goma are o inteligentă săracă, 
o ușoară ambiţie şi prezumție. (...) A ajuns o unealtă docilă a Europei 
libere, a lui Zepeneag şi a Monicăi Lovinescu şi Virgil lerunca. E un re- 
zultat al rămăşitelor războiului rece, o personalitate supra-ambitioasă, 
ușor de manevrat, subtil, încăpățînat, conflictual...” etc. etc. (Îmi este 
penibil să citez și pasajul care se referă la mama lui P.G., dar poate fi 
găsit în revista cu pricina, în dreptul notei informative.) 

Se ştie că între cei doi scriitori relaţia era tensionată, de cînd 
Al. Ivasiuc blocase în editură apariţia romanului Ușa de Paul Goma. 
Unii, mai indulgenţi, l-ar putea înţelege pînă la un punct pe Al. 
Ivasiuc pentru faptul că n-a fost un admirator entuziast al lui Paul 
Goma: în fond, fiecare are dreptul să-și selecteze prietenii cum crede 
el de cuviinţă. Dar de aici şi pînă la a scrie un text injurios, pe care 
să-l înmîneze cu bună știință Securităţii, care s-a folosit atunci și 
acum de el pentru a combate pe un oponent al lui Ceaușescu — e o 
distanţă prea mare, care nu poate fi înţeleasă. 

În ceea ce mă privește, nu consider că rîndurile scrise de Ale- 
xandru Ivasiuc în reprobabila sa delaţiune îl caracterizează pe Paul 
Goma. Cel mult, pot să-l insulte — dar asta e deja altă discuţie. 
Rămîne de stabilit, însă, dacă, prin răsfrîngere, nu cumva îl carac- 
terizează pe Al. Ivasiuc însuși. Şi, mai ales, în contextul publicării 
în Adevărul literar şi artistic, ele reflectă acea tactică propagandistică 


Viceversa! e 31 


numită mărturie („Lestimonial: a avea o persoană respectată sau 
detestată, care să afirme că o idee sau un program [sau o persoană — 
adaug eu] sînt bune sau rele”). 


Grupajul de „documente” mai cuprinde patru declaraţii sem- 
nate de Paul Goma (din care două redactate și contrasemnate de 
maiorul Goran Gheorghe, în calitate de anchetator). Nu mă voi 
referi acum la textul în care romancierul recunoaşte cinstit că a cri- 
ticat în Occident lipsa de libertate din România; de asemenea, voi 
lăsa la o parte declaraţia în care scriitorul relatează cu amărăciune 
obstacolele pe care le-a avut de înfruntat la Uniunea Scriitorilor, în 
dorinţa de a-și publica volumele în ţară sau de a găsi de lucru. Aceste 
texte n-ar face decît să-l avantajeze, astăzi, pe Paul Goma în ochii 
unui analist obiectiv și onest. 

Merită o atenţie deosebită, în schimb, declaraţia supratitrată 
Disidentă de lux. La insistenţele anchetatorilor, arestatul dă amănun- 
te despre câştigurile realizate în Occident, în urma tipăririi scrierilor 
sale. Publicarea acestui „document” de către redacţia Adevărului... 
care i-a adăugat un titlu și un comentariu tendenţios (în prima pa- 
gină), se încadrează în tehnica de focalizare a adevărului („focused 
truth, sau selectarea şi aranjarea informației, astfel încît să se obțină 
efectul dorit”). În consecință, nu se spune nici un cuvînt despre fap- 
tul că PG. a trăit ani de zile fără un salariu stabil, împreună cu soţia 
sa (tot fără serviciu) și copilul, fiind dat afară din toate locurile de 
muncă, întreținîndu-se cu toții din pensia socrului scriitorului. În 
schimb, sînt înșirate sume cu două sau trei zerouri, în mărci sau 
franci. Bani pe care, culmea, autorul nu totdeauna a reușit să și-i 
recupereze din Vest, după cum explică el însuși mult mai plastic în 
Culoarea curcubeului, redînd intelectuala dezolare a unui securist 
anchetator: 

„— Bă, futu-le muma-n cur de rechini capitalisti! Bă, cum ştie ei să 
te jupoaie — că te-a jupuit, Gomiţă, te-a folosit pentru reclama lor, pentru 
propaganda lor împuțită, ţi-a dat cinci mărcuțe, de-o tuică — şi sula! Tu 
stii, bă, că neamţu te-a scos dator? (...) Am mai văzut fraieri la viața 
mea, dar ca tine... Zău că mi-am schimbat părerea despre tine. Ziceam 

că, dacă tot ne-ai dat dureri de cap cu cărțile alea, măcar iei niste dulari 
pe ele. Ai luat ciuciu! Zău că nu te mai consider... Bistrane, pui Pirtiile 
alea... ştii tu unde... Salut! Salut! i salut şi pe fraierii cu cioc!”, 

Într-adevăr, Bistran a pus așa de bine „hîrtiile alea” încît peste 
aproape douăzeci de ani au fost publicate, cu mare tapaj, în Adevă- 
rul literar şi artistic. 


Scopul rîndurilor de faţă nu este de a judeca sau înfiera faimoa- 
sa frază: „Adresez multumirile mele cele mai sincere domnului Nicolae 
Ceauşescu”. Trebuie să notez, însă, că în acest caz focalizarea adevă- 
rului se realizează prin repetiţia obsedantă și tendenţioasă: formula 
apare tipărită, o dată, în revista 22, a doua oară pe frontispiciul 
Adevărului literar şi artistic, a treia oară în vîrful celor două pagini 
de „documente”, a patra oară ca titlu („din redacţie”) al declaraţiei 
din 6 mai 1977, a cincea oară — în textul propriu-zis. Dacă existau, 
într-adevăr, atitea dovezi de colaboraţionism al lui Paul Goma, de ce 
era nevoie să ni se scoată mereu ochii cu una și aceeași frază? 

Îi las pe cititori să judece gravitatea frazei respective, iar eu, 
pentru obiectivitate, voi da cuvîntul și apărării (adică exact ceea ce 
n-a făcut redactorul-șef al Adevărului...). Autorul Culori; curcubeu- 
lui explicase pe larg situaţia zilei de 6 mai 1977, cînd se găsea după 
cîteva crize cardiace (ca urmare a regimului de detenţie şi interoga- 
torii), într-o stare de semi-conștienţă (din cauza drogării repetate, 
prin administrarea de pastile și injecții) şi după cîteva izbucniri 
nervoase şi lacrimogene (ca reacţie la presiunile psihologice la care-l 
supuneau anchetatorii, pentru a-l obliga să scrie o anumită „frăzu- 
lică”): „Cum or să-mi dea ei drumul, fără să obțină ceva la mînă? De 
aceea îmi fusese mie frică, atunci cînd plinsesem pentru prima oară. 
ÎI simțeam, ascuțit, pe Vasile hotărît să-mi smulgă «frăzulica» — aşa îi 
zicea el. Hotărit și cu o răbdare de înger: în fața mea se adunaseră vreo 
cincisprezece foi de hîrtie, pe care eu scrisese că regret că îl înjurasem 
pe Ceaușescu, trebuia să-l fac de rís în termeni politicoși — toate «deo- 
camdată nefolosibile» — fiindcă nu conțineau frăzulica. 

EI zicea: «Nu-i bună nici asta, deocamdată nu e folosibilă, o pu- 
nem deoparte, să încercăm alta, mai bună, care să conţină şi frăzulica» 

şi mi-o citea de două-trei-patru ori şi eu ziceam «Bine» şi scriam exact 
ce mai scrisesem, şi «Grenadă» o lua de la cap și la un moment dat m-a 
oprit din scris şi a zis «Acum introdu frăzulica» şi mi-a pus petecul 
de hirtie în fată şi eu am scris: «Şi acum introduc frăzulica pe care 
domnul colonel...», dar Vasile m-a înjurat de mamă. Și iar am luat-o 
de la cap”. 

Cam acesta a fost contextul scrierii frazei cu pricina. Şi, trebu- 
ie să recunoaștem, cu totul diferit a fost ea prezentată publicului 
larg, acum, după douăzeci de ani. Un motiv în plus ca să mă îndo- 
iesc de adevărul pe care ar vrea să mi-l înfăţişeze acest „săptămînal 
de atitudine”. Dar să judece fiecare, singur, de partea cui se află 
adevărul... 


Poate că unii cititori de bună credinţă se vor întreba: de ce s-a 
iscat această furtună din senin? Ce mai contează, astăzi, ce și cum 
a scris Paul Goma, într-o anumită anchetă la Securitate? Răspunsul 
e foarte simplu: toţi ceilalți disidenţi care şi-ar fi putut spune păre- 
rea, după ‘89, despre guvernarea țării au fost mînjiți şi calomniaţi 
metodic. Nici unul n-a scăpat: Doina Cornea, Mircea Dinescu, 
Ana Blandiana, Dan Petrescu, Dumitru Mazilu etc. Paul Goma a 
fost „uitat” pînă acum din două motive: 1) Nu dădea semne că ar 
vrea să se întoarcă în ţară pentru a se implica activ în viaţa politică 
românească; 2) De acolo, de la Paris, critica uneori atît de virulent 
şi feroce opoziţia și pe liderii ei, încît putea să ofere, cu totul invo- 
luntar şi indirect, un avantaj puterii actuale. 

Ei, dar aceste două „atuuri” ale lui Paul Goma au dispărut în 
clipa în care, pe de-o parte, i-a adresat o distrugătoare scrisoare des- 
chisă „tovarăşului Ion Iliescu”, argumentîndu-i detaliat acestuia im- 
postura în care se găsește și cînd, pe de altă parte, şi-a anunţat public 
intenţia de-a candida la Preşedinţia României. Venise momentul să 
se înceapă discreditarea propagandistică şi a lui Paul Goma, cu spri- 
jinul activ al S.R.I.-ului, „echidistanta” noastră poliţie politică. (O 
mică întrebare: ce temei mai putem pune pe obiectivitatea faimoase- 
lor documente secrete ale Securităţii, astăzi preluate de S.R.I., cînd, 
iată, ele sînt manevrate pentru a dovedi cele mai absurde lucruri: 

faptul că un celebru anticomunist şi oponent al lui Ceaușescu ar fi 
fost, vezi Doamne, un admirator al fostului dictator?!) 

Din păcate conștiința publică nu mai ţine minte cine a lansat 
pentru prima oară, în alegerile anterioare, zvonul aberant că Emil 
Constantinescu a fost procuror, sau că a divorțat, sau că și-a înșelat 
nevasta etc. etc. În schimb ne consolăm cu ideea că îl cunoaştem pe 
cel care, sub semnătură, a afirmat pentru întîia dată despre antico- 
munistul Paul Goma că a fost un lingău al „cizmelor lui Ceaușescu”. 
Acest scriitor se numește Cristian Tudor Popescu. 

Dacă Virgil Ierunca şi-ar scrie un nou volum din Antologia ru- 
şinii, ar trebui să înceapă, de astă dată, de la litera P Nu degeaba 
recunoaşte redactorul-șef al Adevărului literar și artistic că, în aprilie 
1990, după ce publicase un articol împotriva disidenţilor, întîlnindu- 
se cu foşti amici ai săi, „în ochii multora citeam dorința acută de a mă 
scuipa”. Vor fi ghicit ei cîte ceva, acei amici, încă de acum cinci ani. 


Ne apropiem cu pași repezi de alegerile din 1996. Apar marile 
manevre de intoxicare în presă. Debutul furtunos tocmai s-a realizat. 
Va trebui să ne aşteptăm probabil în continuare la alte „dezvăluiri”, 
şi mai aberante și grosolane. Cine va fi următorul pe listă? 


PS. 1. În nr. 280/6 august 1995 al Adevărului literar şi artistic, 
alți doi membri ai redacţiei se prind în aria calomniei. Deși „docu- 
mentele” publicate anterior de revistă erau, preponderent, declaraţii 
smulse de la un anchetat care a fost bătut și drogat de anchetatori, 
iată că, brusc, aceste acte sînt interpretate ca... scrisori, redactate 
cu deliberare (2). Notoriul propagandist comunist C. Stănescu, 
„răspunzîndu-i” pe prima pagină lui Val Condurache (care se deli- 
mita de manevra grosolană a Adevărului...), scrie: „de ce oare nu şi-a 
publicat dl. Paul Goma în masivul volum de Scrisori întredeschise 
şi cele două scrisori care i-au dat atita bătaie de cap polemistului de 
la Monitorul ieșean?”. Simplu: deoarece PG. n-a scris, în viața lui, 
astfel de scrisori! 

Constantin Coroiu, recenzînd (în felul său original) un volum 
de critică, se întrerupe la un moment dat pentru a ne spune că 

„Epistolele calde, vibrante, către «domnul Nicolae Ceaușescu» semnate 
de Paul Goma şi publicate recent în Adevărul literar şi artistic nu ne 
duc, nici într-un caz, cu gîndul la valori morale”. De unde „epistole 
calde şi vibrante”, stimabile, cînd vorbim despre anchete brutale și 
declaraţii smulse de Securitate?! Hotărit lucru, gazetarii Adevăru- 
lui... nu-și citesc nici propria revistă cu atenţie — atunci cînd fac 
pe naivii. Dar, în acest caz, pină şi naivitatea este jucată, pentru a 
masca dezinformarea. Alina Mungiu ne descrie dezinformarea ca 
fiind „propagarea conştientă și deliberată a faptelor şi opiniilor erona- 
te”. Adică tocmai ceea ce înfăptuieşte în corpore redacţia Adevărului 
literar şi artistic, într-o frăţească solidaritate în abjecţie. 

Probabil că ordinele venite de sus vor fi fost extrem de drastice, 
avînd în vedere că se mînjesc atîția trepăduși pe rînd: Cătălin Țîrlea, 
Cristian Tudor Popescu, C. Stănescu, Constantin Coroiu. Aceștia, 
şi toţi cei care le vor urma, să nu mai mizeze pe indulgența noastră: 
nu-i vom uita. 


PS. 2. „Habar n-ai tu...” (şi melodia continuă astfel: „cum te 
alint / în gîndul meu / şi cum mă mint, / mă mint mereu, / că mă 
iubesti şi tu... ”). 

Se vede cu ochiul liber că le-am căzut cu tronc propagandiștilor 
de la Adevărul literar şi artistic. După ce mi-am luat oboseala să 
demontez una din calomnioasele lor campanii de presă (iar texte- 
le mele au apărut în Timpul de la Iaşi, în România literară de la 
Bucureşti, în Lumea liberă românească de la New York şi în Micro 
Magazin din California, S.U.A.), am început să aflu o mulțime de 
lucruri noi despre mine însumi din coloanele Adeväratei Scîntei a 
Tineretului Literar şi Artistic. De pildă că sînt un „avocat local al 
lui Goma”, un „anonim” şi un iresponsabil (nr. 286), un autor de 
„notițe polemice” şi „demn urmaș în ale procuraturii” (? — nr. 289), 
un „publicist itinerant”, „foarte prezent cu note şi notite în revistele din 
provincie” (nr. 290) etc. 

Dar imensele hohote de rîs mi le-a stârnit mai ales următoa- 
rea frază: „Să vedem pe unde l-om mai întilni săptămîna viitoare 
pe acest publicist itinerant care bîntuie prin subsolurile revistelor din 
provincie...”. Gura păcătosului adevăr grăiește! Căci abia ce a trecut 
săptămîna şi faimosul „Interim” m-a putut reîntilni în România 

literară analizînd o nouă prestație publică (vezi eseul Trei sofisme) a 
celebrului redactor-șef C.T. Popescu al teribilei gazete ultracentrale 
şi progresiste. 

Bietul Adevăr... nu mai face faţă nici măcar pe post de Mafalda! 
Redactorii săi ar trebui lăsaţi la vatră (sau reciclaţi, cu umorul lor ne- 
bun: la Academia Cazavencu!). După ce vor face cursuri intensive de 
scris-citit-vorbit-gîndit în limba maternă, poate mai stăm de vorbă. 


Pînă atunci: ne supra crepidam... 
(1995) 

Intrebări 


1. Cîţi sînt scriitorii români contemporani pe care să nu-i fi 
„înjurat” Paul Goma? Dar, pe de altă parte, câţi scriitori români l-au 
sprijinit pe Paul Goma în acţiunea sa din 1977? E adevărat că n-au 
fost mai mulți de doi (I. Negoiţescu și Ion Vianu)? Cîţi intelectuali 
români n-au afirmat, fără a-i fi citit cărțile, că Paul Goma n-are 
talent — răspîndind astfel un zvon lansat de Securitate? 

[Pentru detalii vezi Evenimentul zilei care publică la 13 sept. 
1995 un grupaj de documente și instrucţiuni ale Securităţii. De 
pildă, într-un Plan de măsuri pentru neutralizarea activității ostile 
țării noastre desfăşurate de Eugen Ionescu [sic! — L.A.], sînt înşirate 
persoanele trimise de Securitate la marele dramaturg pentru a-l con- 
vinge de „lipsa de valoare literară” a cărţilor scrise de trei scriitori an- 
ticomuniști; printre ei, primul enumerat este P.G.: „Radu Beligan, 
directorul Teatrului Naţional, (...) va fi îndrumat să-i vorbească (lui 
E. Ionescu) despre valoarea literară a scriitorilor Paul Goma, Dumitru 
Tepeneag şi Virgil Tănase. (...) De asemenea, persoane ca B. Elvin, 
Aderca Marcel, Radu Popescu şi Gelu Ionescu (...) îi vor demonstra 
incapacitatea celor amintiți de a crea opere interesante, motiv pentru 
care se dedau la alte acțiuni, pentru câștigarea unei popularităti ieftine, 
dar din care să profite cît mai mult din punct de vedere material. Regi- 
zorii Leacu Gheorghe, din Timişoara, Lucian Giurchescu şi Moisescu 
Victor (...) îi vor demonstra (lui E. lonescu) lipsa de valoare literar- 
artistică a lucrărilor scrise de Paul Goma, Dumitru Tepeneag şi Virgil 
Tănase” etc.]. 

2. Cîţi cunosc biografia lui Paul Goma, constituită dintr-un șir 
de refugieri succesive, tot mai spre Occident, din faţa năvalei rușilor 
şi a urmașilor lor, securiştii români? Sînt mulți oare cei care, deși 
şi-au văzut părinții arestaţi, au îndrăznit, totuși, să se pronunţe în 
favoarea Revoluţiei Maghiare din 1956? Cîţi sînt cei care, după ce 
au făcut ani grei de închisoare și domiciliu obligatoriu, au continuat 

să scrie, practicînd totodată cele mai bizare ocupaţii: „fotograf ambu- 
lant, trompetist de sîmbătă seara, dezgropător de puieți la o pepinieră, 
descărcător-încărcător de cereale la un siloz, muncitor (necalificat) la 
secția de forjă a uzinei Rulmentul din Brașov, merceolog la Agrosem, 
în Făgăraş” etc.? Care sînt autorii a căror publicare a continuat să 
fie blocată chiar și după „dezgheţul” din anii “60? Cîţi scriitori au 
fost turnaţi la Securitate în infame note informative de prietenul 
lor cel mai bun și fost coleg de pușcărie — cunoscut literat român 
studiat în manualele școlare? Cîţi romancieri de la noi și-au trimis 
manuscrisele în Occident, fără aprobare de la stăpînire, fiind pu- 
blicaţi de editurile Suhrkamp, Gallimard, Seuil, Elsevier, Hachette, 
Thule, Albin Michel, Juliard, Readers International? Dar neputînd 
să publice în propria ţară? 

Cîţi scriitori i-au adresat, din România, scrisori deschise lui 
Nicolae Ceauşescu înainte de 1989, punînd în cauză întregul sistem 
comunist? 

Cîţi intelectuali au fost, în anii ‘70, arestaţi, insultaţi, bătuţi de 
securiști, drogaţi cu aconitină (pentru a fi transformați în legume), 
anchetați cu cruzime, constrinși să semneze false declaraţii auto- 
culpabilizatoare (pe care să le publice S.R.I.-ul, tendenţios, după 
douăzeci de ani, în Adevărul literar şi artistic)? 

3. Ştie cineva că, pînă acum, Paul Goma are 36 (treizeci și 
şase) de cărţi scrise, din care a publicat, după 1989, abia vreo cinci- 
sprezece? A observat cineva că, în ultimele trei luni, lui Paul Goma 
i-au apărut în ţară nu mai puţin de cinci cărți (Scrisori întredeschise, 
Justa, Amnezia la români II, În cerc, Adameva)? S-a gîndit cineva la 
paradoxurile care însoțesc opera lui Paul Goma?: 1) Cu toate că n-a 
fost publicat înainte de ‘89, a fost repudiat, din auzite, de... diverși 
„specialiști”; 2) Chiar dacă nimeni nu o spune cu voce tare, textele 
semnate de Paul Goma provoacă, în saloanele „subţiri”, ale Aigh 
life-ului literar, nejustificate strimbături condescendente și penibile 
zîmbete în doi peri; 3) Deşi cartea cea mai răsunătoare, în Occident, 
a fost Ostinato — romanul respectiv e departe de a fi o reușită literară 
(cu toare că a primit chiar şi Premiul Uniunii Scriitorilor); 4) În 
ciuda faptului că Paul Goma este un important stilist al cuvîntului 
românesc, aproape toate comentariile literare insistă pe curajul au- 
torului și prea puţin pe virtuțile — reale — ale cărţilor sale; 5) Cele 

trei adevărate capodopere ale lui Goma — Din calidor, Patimile după 
Piteşti, Culoarea curcubeului — au avut parte doar (cu două-trei ex- 
cepţii entuziaste) de neutre recenzii de întimpinare. 

Deci: poate cineva să afirme, cu mîna pe inimă, că scrierile lui 
Paul Goma și-au ocupat locul meritat în literatura română contem- 
porană? 

4. Întrebările pe care le-aţi citit pînă acum — și care, oricum, 
trebuiau puse pe hirtie — au ca pretext un moment aniversar: Paul 
Goma a împlinit 60 de ani. Este virsta la care, de obicei, se trage 
linia și se face o primă socoteală. Scriitorii încep să se gîndească 
la opera de senectute. Nu este acesta și cazul autorului născut în 
Basarabia, întemnițat în România și exilat la Paris. El pare, astăzi, 
mai hotărît ca oricînd să înfrunte, la fel de activ, anii care vin. 

Paul Goma, ca simbol, este un reproș permanent și sicîitor pen- 
tru pasivitatea noastră, pentru comoditatea și predispoziția noastră 
la compromisuri. Dar, totodată, prezenţa lui printre noi ne îndeam- 
nă să fim mai buni, mai oneşti și, în primul rînd, mai intransigenţi 
din punct de vedere moral. Este un model spiritual de care avem 


nevoie. La mulţi ani, Paul Goma! 
(1995) 

Singurătatea alergătorului de cursă lungă 


Editura „Nemira” îi propune azi cititorului român Jurnalulunui 
caz de excepţie al literaturii noastre. Obişnuitele criterii de judecată 
ale criticului se văd puse în dificultate, în faţa scrierilor lui Paul 
Goma. Caracterul cu totul insolit al rîndurilor care îţi stau în faţă te 
plimbă între prudenţa în aprecieri (Hic sunt leones), stupefacţia în 
faţa faptelor senzaţionale, al căror părtaş — prin aflarea lor — devii și 
contemplarea entuziastă a îndemiînării stilistice a autorului. 

Este vorba, înainte de orice, de monologul pătimaș și artist al 
unuia din martorii de seamă ai vieții literare românești. Dar Paul 
Goma este un martor de seamă nu datorită rolului central pe care 
l-ar fi jucat în luarea deciziilor, în culisele literare ale anilor 60-70. 
Dimpotrivă, ipostaza sa este aceea, în parte ingrată, a marginalului 
care face eforturi cu totul disproporţionate, pentru a debuta, care 
este „tolerat” în mod provizoriu de structurile redacţionale, a ghi- 
nionistului cenzurat de fostul coleg de detenţie, a scriitorului avînd 
totală interdicţie de semnătură, din partea puterii comuniste și, mai 
ales, a disidentului care are curajul formidabil de a sfida tabuurile 
politice ale vremii, batjocorindu-l pe agramatul dictator. 

Însă această marginalitate orgolios asumată îi oferă lui Paul 
Goma posibilitatea rostirii viguroase a propriilor adevăruri. Dez- 
leagă mîinile, dar mai ales limba incomodului memorialist. Nici un 
fel de impedimente formale nu pun stavilă demonului polemic al 
temutului scriitor. Nimeni nu este iertat, pentru gesturile sale gre- 
şite, pentru ezitările sale în combaterea răului, pentru duplicitatea 
sau laşitatea sa. În mod cu totul neobişnuit (şi călcînd hotărît pe 
urmele lui Soljeniţin), Goma își publică în prezent însemnările aci- 
dulate despre contemporanii săi și despre faptele lor de acum. Toate 
numele celor „răi” sau „mai puţin buni” sînt scrise şi rostite apăsat. 
Bariera convenţională a celor cincizeci de ani de pioasă tăcere asupra 

nelegiuirilor este respinsă de scriitorul care înţelege să dea rîndurilor 
sale un pronunțat caracter pedagogic. Citindu-l, putem învăţa să 
facem distincţia — de multe ori atît de fragilă — între bine și rău, 
între alb și negru. 

Ţin cu deosebire să contrazic ipoteza — tendenţios lansată — pri- 
vind vreun demers resentimentar al scrisului lui Paul Goma. Este 
adevărat că, la prima vedere, făcînd lista „victimelor” sale — toate 
numele cele mai ilustre ale culturii române contemporane — precum 
şi lăsîndu-ne influenţaţi de vehemenţa tonului folosit, am putea fi 
păcăliți de o asemenea taxare superficială. Dar e suficient să exami- 
năm mai pe îndelete motivaţia — întotdeauna limpede expusă — a 
unei invective lansate de Goma, pentru a ne înlătura din minte falsa 
imagine a unui scriitor nestăpînit, impulsiv şi necugetat. Îi propun 
oricărui cititor de bună credință următorul minim exerciţiu intelec- 
tual: de cîte ori va fi şocat, sau doar interlocat de ţinta vreunei con- 
testaţii a lui Paul Goma, ei bine, să întoarcă înapoi cîteva pagini: va 
regăsi mereu, fără greș, cauza evidentă a diatribei, faptele concrete, 
care au dus la „condamnarea” respectivei personalități. 

Desigur, am putea discuta îndelung despre violenţa stilului, 
despre improprietatea cutărui epitet, aplicat cutărui celebru scriitor 
etc. Dar vom putea începe această dezbatere asupra detaliilor, abia 
după ce vom cădea de acord cu un adevăr de principiu: avem de a 
face, aici, cu brutalitatea victimei, care înţelege să răspundă, cu toată 
energia, agresorului său: „Fiindcă noi, Românii, așa ne-am făcut noi 
pe noi: sîntem solidari — dar nu cu victima, ci numai cu agresorul care 
în mod exceptional a luat-o peste bot — pentru că nu mai e dreptate pe 
lumea asta: cum adică, eu te musc de cur şi tu... nu musti, la rîndul 
tău, pe altul - ci te întorci la mine şi mă loveşti?, mă jigneşti?, păi dacă 
vede nevastă-mea ce mi-ai făcut? 

Fiindcă la noi, Românii — fie aceia și pecenegi — regula este asta: 
ne mai facem noi cîte o mică porcărioară în de noi (că oameni sîntem!), 
dar nu în perechi, nu prin relații bilaterale: propostă — ripostă — ci în 
cerc! Ca la Perinita, măi frate al meu! (...) dacă eu te torn pe tine, tu 
nu mă torni pe mine, boule, că nu sîntem la box, în de noi doi!; tu torni 
mai departe...” 

Din acest carnaval al complicităţilor a ştiut să se sustragă Paul 
Goma. Şi a făcut-o respingînd orice componentă „intelectualistă”, 

de bună creștere și socialitate, care este o piedică în calea rostirii, 
pînă la capăt, a adevărului. El și-a asumat, cu premeditare, dar și 
cu amărăciune, rolul bufonului de curte care, luîndu-i pe toţi peste 
picior, spune adevărul în gura mare, camuflat sub platoșa satirei: 
„Stiu, fireste, că nu pot cere de la alții să facă ceea ce fac eu. Eu nu 
sunt om, nu sunt membru al societății, eu nu respect convenienţele, nu 
respect fidelitatea-în-prietenie, sînt brutal, sînt nedrept, sînt imposibil 
— deci îmi merit locul «în colt» — în care singur m-am postat — sau: 
încolțat... (şi de acolo împroşc venin şi înjurături). ” 

Continuînd admirabila sa fervoare din 1977, cînd a iniţiat 
mișcarea anticomunistă care-i poartă numele, în atitudinea lui Paul 
Goma s-a petrecut un fenomen interesant: sensibilitatea sa morală 
s-a întins la țesutul întregii societăţi culturale. Scriitorul înţelege să 
protesteze cu aceeași vehemenţă la niște jumătăţi de adevăr, stre- 
curate, experimental, de un important romancier, la o întîlnire cu 
cititorii de la... Slobozia, ca și la niște notițe polemice nesemnate; 
la un şir de acuze nedrepte, care îl vizează pe I. Negoiţescu, dar și la 
manevrele de culise, ce tind s-o marginalizeze pe Monica Lovinescu. 
Metamorfoza într-o ipostază servilă și duplicitară, a cutărui curajos 
romancier de pe vremea lui Ceaușescu, este resimţită ca o imensă 
cedare morală și penalizată în consecinţă. De ce să ne mai mirăm, 
în acest context, că Paul Goma sare ca ars, atunci cînd subtilul poet 
Marin Sorescu îşi precedă ministeriatul la Cultură, distrugînd volu- 
mul Gardă inversă? Sau atunci cînd celebrul filosof Gabriel Liiceanu 
îşi inaugurează editura Humanitas, sabordînd distribuţia volumului 
Culorile curcubeului şi trimiţindu-l apoi la topit? 


Citind în manuscris paginile Jurnalului, am avut surpriza de a 
mă regăsi aici pe mine însumi, în două-trei rînduri. Ca un personaj 
în căutarea autorului său (?), am avut prilejul de a constata iritarea 
lui Paul Goma, la primirea unei scrisori din partea mea. Sper că 
iritarea lui nu va spori, văzînd acum publicat textul respectiv, care 
mi se pare important pentru imaginea pe care o am eu despre Paul 
Goma, cît și pentru a pune în evidenţă natura — de o maximă fran- 
cheţe și... brutalitate — a relaţiilor noastre epistolare. Iată, deci: 

Cluj, 
23 nov. 1993 


Stimate domnule Goma, 


Mă grăbesc să vă răspund în aceeaşi zi în care v-am primit scrisoarea şi 
încep direct, atacîndu-vă frontal, cu o întrebare pe șleau: spuneti-mi sincer, 
există vreun prieten cu care să nu vă fi certat pînă acum? Pînă într-un timp, 
mă gîndeam la Mircea Iorgulescu, dar mi l-aţi descris într-un hal cum într- 
adevăr nu merită. Apoi, ştiam de d-na Lovinescu şi de dl. lerunca. lată că nici 
cu acea relație nu e totul în regulă. De Gabriela Adameşteanu nu mai vorbesc. 
M-aş gîndi că urmez eu pe listă, dar mă consolez urgent: 1. numele meu nu 
merită să figureze în așa o companie selectă. 2. legăturile epistolare dintre noi 
sînt mult mai recente (de la recens) şi mai... platonice, ca să pot fi periclitat... 

Aș vrea să pot spune că ei sînt de vină, global, şi fiecare în parte. Dar nu 
pot decît să-mi amintesc de o întrebare ușor patetică, dar întemeiată, pe care 
v-o puneam cu cîteva luni în urmă: atunci cînd inamicul a iesit la atac, iar 
dv. aveți un singur glont pe țeavă, de ce vă hotăríți să trageţi tocmai în aliatul 
care stă în tranșee și refuză să iasă la luptă, alături de dv.? Alegerea mi se pare 
cam ciudată. 

Nu mai spun că o astfel de optiune presupune autoplasarea într-o ipostază 
aproape tragică: respins de ticăloşi, ocolit de neticăloşii... dubioşi, defăimat de 
invidioși şi (în cel mai bun caz) neînțeles de către binevoitori, pozitia dv. nu- 
mi pare deloc confortabilă. Culmea este că, deși urmaţi logica foarte coerentă 
a unei judecăți morale tranșante şi lipsite de jumătăţi de măsură, imaginea 
pe care riscaţi s-o lăsați (datorită unor concursuri de împrejurări defavorabile 
sau a unor... stîngăcii tactice) este aceea a unui gînditor pripit (care e constrîns 
să-și retracteze unele afirmații), mereu violent şi supărat pe toată lumea. Dacă 
gresesc undeva, vă rog să mă corectaţi. 

Părerea mea, concret, în cazul Liiceanu: am ris de m-am tăvălit, ci- 
tind-o pe minunata G. Adameşteanu, în legătură cu cinstea pe care i-a fă- 
cut-o Liiceanu lui Goma, pentru că l-a publicat în prestigioasa sa editură. 
Ba dimpotrivă, editura cu pricina, abia înființată în 1990, a devenit treptat 
prestigioasă (cam de prin '92-'93), doar datorită numelor publicate (printre 
care şi al lui Goma...). Văd că mai pun şi cei de la 22 / caru-nainte la boi! Cît 
despre topiri, n-aveţi și aveţi dreptate, după cum urmează: 

1) n-aveţi dreptate, pentru că este dreptul editorului să topească volu- 
mele care nu se vînd. Dăruirea sau comercializarea lor, la preturi derizorii, ar 
putea „strica” piata. Din nefericire, în România de azi, pentru a supraviețui, 

nu mai poți face raționamente înlăcrimat-sentimentale, ci strict economice. În 
plus, dacă s-au topit volume de Cioran, tot Humanitas publică masiv operele 
lui Cioran, pentru cine vrea să le cumpere. Dacă s-a topit lerunca, este pentru 
că a) Piteștiul s-a scos în două ediţii, în tiraje mari, s-a găsit peste tot, pentru 
toti; şi b) tot Humanitas l-a publicat din nou pe lerunca, organizîndu-i, în 
plus, lansări de carte şi conferinte-dialoguri prin toată țara. Deci, ce se pierde 
pe de o parte, se cîştigă pe de alta. Tar dacă este topită Culoarea... în schimb 
sînt publicate Gherla și Soldatul ctinelui, la aceeași editură. 

2) aveți dreptate, pentru că într-adevăr a fost o porcărie, într-adevăr 
n-a ajuns nici un exemplar din Culorile... în provincie, într-adevăr cartea 
a fost cenzurată subtil și sabordată cu metodă. Mai trebuia însă, cred eu, să 
țineti seama de alti doi factori: al compensaţiei (tot Liiceanu v-a publicat 
alte două titluri) şi al oportunității (riscul ca, atacîndu-l pe Liiceanu, să vă 
îndepărtați alți cîțiva prieteni, cum s-a şi întîmplat). 

Știu: îmi veți răspunde — şi veți avea perfectă dreptate — că, atunci cînd 
l-ați atacat pe Ceaușescu, nu v-aţi ghidat după vreun factor de oportunita- 
te. Dar îmi permit să observ că realitatea este cu mult schimbată: atunci, 
aproape toți erau împotriva lui Nea Nicu şi vă țineau pumnii pe ascuns. 
Acum, vreți - nu vreți, există două mari tabere: a lui Iliescu, Funar, Vadim, 
Măgureanu & Co., care n-au decît de profitat de pe urma unor astfel de 
valuri, continuînd însă să vă deteste pentru trecutul dv. Și cealaltă tabără 
— oricît ar fi ea de subțire, șubredă, vetustă și impotentă — a lui Coposu, 
Manolescu, Blandiana, G.D.S., Liiceanu, tinerii liberali etc., etc., care cu 
timpul se vor constitui într-o alternativă şi a căror atacare (doar pe jumătate 
întemeiată) îl plasează pe „atacator” în afara şi a acestei sfere semantice. 
Întrucît, pînă acum, tertium non datur, cine vreți să vă susțină şi să vă 
sprijine, în aceste demersuri? 

Departe de mine ideea de a vă sugera vreun „oportunism”, de orice speră 
ar fi el. Între a analiza situaţia şi a oferi soluții există o considerabilă diferenţă. 
Mai ştiu şi că alte stimabile doamne au început prin a vă admira și au sfirsit 
străduindu-se să vă impună punctul lor de vedere. Diferențele dintre ele şi 
mine sînt cel puțin două: una esenţială — eu nu sînt o doamnă; şi una funda- 
mentală — eu nu dau sfaturi, eu analizez situația, pentru mine însumi, şi pe 
urmă le spun și altora la ce părere am ajuns. 

Cu speranța că n-am fost mai insuportabil în această scrisoare decît în 
precedentele, vă salut cu aceeași stimă şi prietenie din totdeauna. 


Laszlo Alexandru 

Destinatarul nu mi-a răspuns, direct, la conţinutul acestei 
scrisori, deși i-ar fi fost extrem de ușor să-mi demonstreze că nu 
Paul Goma l-a atacat, de exemplu, pe Gabiel Liiceanu, ci scriitorul 
cenzurat a dat o replică, prin protestul său, la abuzul grosolan al 
editorului. l-ar fi fost foarte la îndemînă să-mi semnaleze că, pe 
neobservate, făcusem confuzia între victimă și agresor... 

Dar, dacă nu mi-a răspuns mie, a făcut-o foarte limpede în ope- 
ra sa și, printre altele, chiar în paginile prezentului Jurnal. Autorul 
a ştiut întotdeauna să facă distincţia între realitate și oportunitate 
(„adevărul este o categorie, iar adevărul-spus este o alta”) — optînd cu 
hotărîre pentru prima variantă. Stupefacţia cititorului inocent, care 
asistă la cascada invectivelor și la „mînjirea” persoanelor în aparență 
foarte onorabile o echivalează — respectînd, fireşte, proporţiile — pe 
aceea a lui Tvardovski, neputînd pricepe obstinaţia lui Soljeniţin în 
a relata, fără concesii, soarta „zekilor” din Gulag și samavolniciile 
paznicilor de lagăr. Aici, ca și acolo, scriitorul şi-a luat pe umeri 
povara adevărului, rostit cu orice sacrificii; a plătit acest drept cu ani 
grei de închisoare, care fac ca rostirea lui să fie mai şuierată, iar bis- 
turiul lui să taie mai profund. Dar, pentru a salva viaţa pacientului, 
operaţia este necesară... 


Cele trei volume publicate de Editura Nemira (Jurnal pe Sărize, 
Jurnal de Căldură-mare, Jurnal de Noapte-lungă) oferă o contribuţie 
importantă la mai buna cunoaștere a lui Paul Goma. În contextul 
literaturii depoziţionale, non-fictive — care a cucerit piaţa de carte 
a acestor ultimi ani şi pe cititorii interesaţi să cunoască realitățile 
ţinute sub obroc de cenzura comunistă — diaristul Goma se înscrie 
ca un exponent de frunte. Dar, sub pretextul generos al titulaturii 
de „jurnal”, autorul nu totdeauna notează faptele ce i s-au întîmplat 
în ziua respectivă; evenimentul cotidian este permanent „agresat” 
de fluxul amintirii; prezentul este împletit cu trecutul: „Senzație 
stranie: de ameteală, de pierdere a orientării. Din pricină că, în aceeaşi 
zi scriu timpul din 1978 şi pe cel din 1993.” 

De altminteri, a scrie jurnal nu reprezintă o radicală modificare 
a perspectivei auctoriale: Goma nu va fi niciodată Procopius din 

Cezareea, ființa schizoidă care zîmbeşte frumos la contemporani, 
la puternicii zilei, dar, în secret, îi încondeiază biciuitor, pentru 
posteritate. Asemenea felonii sînt, în mod evident, dispreţuite de 
autorul nostru. Iată de ce jurnalul în sine nu este mai caustic decît 
restul operei: pentru că nu are, ca la alţii, rostul de a dezvălui aici 
ceea ce a fost ocultat dincolo („cei care scriau jurnal concomitent cu 
scrisul cărților se simțeau nemultumiti, frustrați că nu putuseră să scrie 
adevărul în romane, aşa că îl «treceau» în jurnal”). Nimic din toate 
acestea la Goma, pentru care însemnările zilnice — vorba vine! căci 
vom găsi zile fără nici o... linie, dar și alte zile, în care sînt notate 
capitole întregi — reprezintă o altă strategie de a pune în pagină 
temele și obsesiile recurente ale operei sale. 

„Daţi-i un tovarăș singuraticului şi va vorbi mai mult decît ori- 
cine”, observa, cu blîndă ironie, Cesare Pavese. Ei bine, jurnalul 
lui Goma ţine loc de „tovarăs singuraticului”, unde autorul ceartă 
pe alţii, dar se interoghează și pe sine însuși, monologhează asupra 
etapelor şi modalităţilor de creaţie a vreunui roman etc.: „Din cînd 
în cînd mă opresc, citesc ce-a iesit: găsesc că n-a ieșit prea rău — dar nu 
despre asta voiam să vorbesc. Sigur, şi asta ar fi putut prezenta ceva 
interes pentru mine, dar altceva, altceva... Mă chem la ordine, mă 
îndrept, cu ochii țintă la «adevăratul obiectiv» — şi iar mă trezesc pe de 
lături, departe de obiectiv... Și încă ceva: nu m-am hotărît — fiindcă nu 
văd — unde şi cînd trebuie persoana I şi unde, cînd, a I-a. Îmi spun: 
Lasă, aranjezi tu la urmă, ce contează persoana naratoare? şi numai- 
decît: Ba contează persoana naratoare! Al dracului contează — dar eu 
nu ştiu unde să folosesc una, unde alta...” etc. 

Citind acest jurnal, viitorii cercetători și istorici literari ai lui 
Paul Goma vor găsi nu puţine indicii de poietică romanescă, pre- 
cum şi o imagine fidelă despre cronologia și circumstanţele publi- 
cării operelor sale, după 1989. De asemenea, sumare reflecţii ale 
romancierului, privind unele cronici din reviste, deci întimpinarea 
critică postdecembristă de care a avut parte. 

Importante sînt aceste volume mai ales pentru sociologii lite- 
rari, care își vor putea clarifica situaţia diverselor grupuri scriitori- 
cești de presiune și gradul lor de complicitate/colaborare cu puterea 
comunistă. Nu în ultimă instanţă, se pot regăsi aici pagini picante, 
pentru amatorii de cancanuri și de culise ale VIP-urilor. Observaţia 

necruțătoare a autorului pătrunde pînă în cele mai insesizabile și 
colaterale amănunte ale comportamentului sau gîndirii scriitorilor: 
cutare romancier, pierzîndu-și dinţii din faţă, muşcă din mămăligă 
sau din pîine cu buza de sus (!). Cutare critic important te întreabă 
ce mai faci, dar se îndepărtează grăbit, fără a mai aștepta răspunsul: 
pe el îl interesa doar să-și audă propria întrebare... Un scriitor se 
ţine de braţ cu soţia, chiar și cînd intră pe ușă (?). Un eseist rafinat și 
aristocrat reacționează cu o logică buimăcitoare, atunci cînd „loco- 
tenentul” lui Iliescu este acuzat de crimă: „Da, dragă, o fi cum zici, 
dar Gelu, după mamă, e un Sturdza — am cunoscut-o bine pe mama 
lui (a spus un nume), am dansat cu ea la balul de la... (şi a spus iar 
un nume)”. 

Ca să nu mai vorbesc de adevărata performanţă a portretelor 
literare, realizate prin însumarea unor detalii amuzante. Iată, în con- 
tinuare, două exemple contrastante. Întîi, portretul ironic-duios al 
Monicăi Lovinescu (în tandem cu Marie-France Ionescu): „Monica 
(i se mai spune, ea îşi spune: Monicuţa) se odihneşte, jucîndu-se — ca în 
curtea şcolii, în recreații. Cine n-a văzut-o «birfind» cu Marie-France 
(altă Monicuţă!) nu ştie nimic despre viață, în general, despre sufletel 
în special: ce chicote, ce chirăituri, ce cotcodăcituri, ce hohote-tipete, cu 
lacrimi, pînă la sufocare şi tuse; ce soşoteală, cu ghionți, din aproape, 
ce pălmute, peste masă, ce (concluzii-provizorii-cu-premii) pupături — 
apoi, răsuflarea odată recăpătată, de la capăt: ce secrete, ce amănunte, 
ce înțepături la adresa... a cui o fi, unul — mai frecvent, una... Cu toate 
că şi Monica şi Marie-France au, fiecare în parte, program-Încărcat, 
găsesc ele o «fereastră», lunară ori trimestrială, pentru un dineu în 
două, pentru o cură de ris, în de ele, fetele, fiicele... În timpul cărora 
(acum divulg o taină cumplită) fac chef, consumă chiar şi al-co-hol (de 
n-ar afla Eugeniibarbi şi Lăncrănjanii...)! Sînt în stare să termine o 
butelie întreagă de vin!”. Să recunoaştem că între vocea ușor răguși- 
tă, discursul cerebral și atitudinea hieratică a ziaristei de la Europa 
liberă, pe de o parte, şi descrierea izbutită de Goma, pe de altă parte, 
distanța este foarte mare: dar aceasta nu face decît să umple de cre- 
dibilitate liniile de forţă ale unei personalităţi, căreia îi este pusă în 
lumină și faţa ascunsă publicului... 

Într-o astfel de serie, la loc de cinste, poate fi inclus un portret 
satiric: „Asta-i Damian Necula... Băiat-bun, zice Tudoran. Vedea-l-aş 

cu el, peste el, la Washington! Inofensiv, spun alții — depinde ce înțeleg 
ei prin asta... 

Pe mine mă nelinişteşte prezența lui Necula. Aş merge pînă la a 
spune că mi-e frică de el — dacă ar fi întrutotul adevărat: nu întrutotul, 
dar ceva frică tot mi-e de Necula. 

Stai de vorbă cu doi-trei cunoscuţi — pe un culoar, pe un trotuar. 
Vă aflati aproape, apropiaţi — ca să vă auziți, nu de alta... Și iată-l, 
răsărit din pămînt, pe Necula. Salută, întreabă, în general: «Ce mai 
faci? — şi se bagă. Se bagă! Nu violent, nu brutal — dar iremediabil! 
Își introduce, în «cerc», întîi un bombeu; apoi pipa; apoi un umăr; în 
curînd eşti silit tu să te dai în lături — fiindcă a intrat Necula. 

Stai de vorbă cu o persoană — fie ea și de sex opus (fie aceea şi o persoană 
cu care ai tot tăcea — în doi)... Și apare Necula, și salută şi face «Ce mai faci?» 
și ti se viră! Cu bombeul lui, cu pipa lui și cu digestia-grea a lui. Între sufletul 
tău şi trupul ei — păi să nu-l omori — de mic — pe scriitorul cu pipă?”. 


Lectura, pe alocuri palpitantă, a acestor pagini este dată nu nu- 
mai de funciara sinceritate a autorului, ci și de impresia că asistăm la 
dezvăluirea unor culise, a unor fapte și împrejurări care, pînă acum, 
îi erau ascunse marelui public. Ne amintim cu toţii cum stăteam, 
în anii ‘80, cu urechea lipită de Radio Europa liberă, care însemna 
pentru noi, cei din ţară, maximum de probitate profesională, singu- 
ra posibilitate de informare onestă. Aflind acum de luptele intestine 
ale redacţiei, de încurajarea personajelor comode și marginalizarea 
adevăraţilor disidenţi exilați — rămînem cu un gust sălciu. 

Scrisoarea de protest a foştilor rechini comuniști, poate înre- 
gistrată de noi, cei din ţară, cu speranţa într-o schimbare iminentă, 
este receptată cu o justificată mînie de exilatul parizian: „căcănarii 
(Pirvulescu, Bîrlădeanu, Apostol, C. Mănescu, Brucan şi unul Răcea- 
nu) «protestează public», oameni buni! Că ei nu mai suportă, dragi to- 
varăşi, o asemenea lipsă de democrație! Ca să vezi! Cine vorbeşte — dar 
cînd erau ei la conducere, «suportau» lipsa aceea de democratie, bestiile! 
Și ticălosul de Apostol, bruta de Pirvulescu (...), javra imundă de Bru- 
can (...). Prea tîrziu, tovarăși! Ceaușescu a desăvârşit ceea ce ați început 
voi — şi ce devotați erați: Pirvulescu, Apostol, Bîrlădeanu — cît despre 

Brucan, de la Scînteia, ce să mai vorbim! Și cînd te gîndesti că pe ăștia 
îi cred occidentalii — nu pe noi, victimele! Noi nu «reprezentăm» — nici 
adevărul, nici comunitatea!” 

Mai complexă este atitudinea lui Goma faţă de protestele scri- 
itorilor români din 1989. Pe de o parte, îi sprijină cu fapta: prin 
cooptarea unora dintre ei în PEN; participarea la mese rotunde ale 
Europei libere, realizate în apărarea lor; contribuţia la redactarea 
unor răsunătoare scrisori internaţionale de solidarizare etc. (O mică 
întrebare: câţi dintre ei, persecutați atunci, i-au mulțumit ulterior, 
în public, lui Paul Goma, pentru sprijinul său? Şi nu mă refer acum 
doar la „colegiala”... nereprimire în rîndurile Uniunii Scriitorilor!) 
Pe de altă parte, fostul disident este nemulțumit — și își consem- 
nează și aici dezamăgirea — în legătură cu jumătatea de măsură a 
protestului celor mai mulţi dintre scriitori, fideli pînă în ceasul al 
doisprezecelea față de păguboasa tactică a rezistenţei prin cultură: 
„marele memoriu in-te-ri-or! (mult s-au scremut — dar şi cînd a ieșit, 
ce-a iesit: un fis administrativoid [...] ) — a fost semnat, deci, de: Bogza, 
Doinaș, Hăulică, Paler, Paleologu, Pleșu, Sora. Astia măcar au semnat. 
Ceea ce nu e puţin lucru la un scriitor român, căcăcios din tată-n fiu. 

Monica îmi spune: Buzura... s-a internat în spital, de frică. Îna- 
inte de a se băga sub tol, i-a transmis Monicăi (prin Dimisianca?) 
rugămintea-din-urmă: «Doamna Monica să-mi facă numai critică 
estetică»! Ceea ce înseamnă că psihiatrul maramuresean a învățat și 
cuvîntul «estetică» — de unde: de la Gogu Rădulescu? 

Ah, scriitorul român cotidian!” 


Singurul consens perfect între cei din ţară și cei din exil este 
trăit în a doua jumătate a lui decembrie ‘89. Notaţia devine febrilă, 
emoția autorului este evidentă, faptele sînt consemnate cu sufletul 
la gură: „Se petrece, se petrece. Timişoara, Cluj, Sibiu. Atit? (...) Se pe- 
trece! Nu mai scriu, istoria se scrie singură. Ca să vezi: «Cea mai lungă 
noapte — devine zi» (dat fiind momentul, pot spune gogomănii). ” 

Trezirea din entuziasm este amară şi foarte rapidă. Deja la 1 
ianuarie 1990, găsim notate dubiile autorului: „/ngrijorător. Vesti 
din ce în ce mai proaste: 

— Ilieştii pregăteau o lovitură de stat pentru 24 decembrie, dar 
Timişoara şi 21-22 decembrie la Bucureşti le-a(u) luat-o înainte; 

— în guvern: aceleași moace; 

— «omul cu barbă»: Gelu Voican! Ca să vezi unde şedea «revolu- 
ționarul»! Dimpreună cu Sergiu Nicolaescu, dealtfel. (...) Inima îmi 
merge la... revoluție, ne-inima îmi spune că securiştii sînt... sforarii. Și 
profitorii.” Din nefericire, ulterioara desfăşurare a evenimentelor i-a 
dat, din nou, perfectă dreptate lui Paul Goma. 

O pasionantă discuţie de caz ne oferă autorul, descriind culi- 
sele revistei România literară şi telul în care s-a format noua echipă 
de după 1989. Ca peste tot, și aici se vădesc propensiunea sa către 
dez-văluire şi demonul polemic, care îl caracterizează. Aș vrea să mă 
pronunţ, pe acest subiect, dintr-o poziţie echidistantă — de această 
dată, termenul nu mai are în el nimic ironic —, ca unul care am scris 
despre Paul Goma; (și) în România literară. 

Pînă la proba contrarie, faptele relatate de Goma sînt, în deta- 
liile lor, inatacabile: scurta polemică Manolescu-Paler, în jurul ideii 
de normalitate, a răzbătut în presă, iar consecinţele sale se cunosc. 
Precum şi ulterioara configuraţie redacțională a revistei. Condam- 
nabil este și interviul realizat de N. Manolescu, după mineriada din 
1990, precum și prestaţia sa modestă în faţa lui Ion Iliescu. 

Impasul logic în care ne aflăm este, însă, următorul: aplicîndu- 
se o unitate de măsură corectă, se obțin, totuși, rezultate discutabile! 
Să mă explic. Poate fi înţeles, teoretic, blamul pe care Paul Goma îl 
aruncă asupra pendulărilor tactice, în orientarea României literare. 
Dar reproşul de inconsecvență, adresat celei mai importante reviste 
literare, nu mă va determina să trec de partea unor... „consecvenţi” 
de talia lui E. Simion sau Valeriu Cristea. Anormalitatea realităţii se 
pare că pretinde un plus de mobilitate, din partea noastră. Pentru a 
te opune unei puteri de sorginte comunistă — de unde, înainte vreme, 
opoziţia deschisă și organizată era prohibită — trebuie să fii, azi, prin 
excelență, „inconsecvent”! În mod paradoxal, „consecvenţii” stau 
acum de partea lui Iliescu, iar inconsecvenţii — în opoziţie. Pînă la 
un punct, perseverența în neangajare politică putea însemna, înainte 
de 1989, să nu faci jocul lui Ceaușescu. Același lucru, după 1989, are 
valoarea unei complicități cu Ion Iliescu. Iată în ce măsură schimba- 
rea realității implică și modificarea comportamentului nostru! 

În acest context am prilejul să pun în lumină o diferență 
tranșantă de raţionament a polemistului nostru, în comparaţie cu 

perspectiva general răspîndită. Fostul disident analizează situaţiile 
şi persoanele prin insolitare, prin izolarea unei anumite fapte și ju- 
decarea ei necruțătoare. În al doilea moment, deductiv şi analogic, 
autorul formulează (fie și implicit) concluzia: cel care a putut gîndi 
/ spune / scrie / face așa ceva nu este demn de încredere, deoarece 
va putea să repete... devierea de la traiectorie. (E cazul s-o recunoaş- 
tem: de cele mai multe ori, realitatea vine și îi confirmă pronosticul 
pesimist!) 

Pe de altă parte, raţionamentul practicat de majoritatea intelec- 
tualilor din ţară este... strategic și globalist: „în această împrejurare, 
e nevoie de persoana X, deci vom face abstracţie de «micile» sale 
eclipse morale, căci este un individ util”. Lectura aceasta, de tip sin- 
tactic, permite escamotarea compromisurilor individuale, de dragul 
susținerii... cauzei comune. (Să admitem: persoana cu pricina, știin- 
du-se apărată de mentalitatea „oportunistă”, va recidiva nonșalant; 
poate chiar fără mustrări de conștiință...) 

Şi atunci cum să nu deranjeze un gânditor individualist, ne- 
influenţabil, care amendează nu doar eroarea personală, ci chiar și 
sistemul global de judecată? 

Spunînd și scriind acestea, înțeleg să subscriu la profesiunea de 
credinţă a lui Paul Goma, prezentă în Jurnal: „A fi liber, pentru scri- 
itor, Înseamnă a spune şi a scrie adevărul (atunci cînd scrie și vorbeşte 
despre realitatea-așa-cum-este-ea); şi a accepta adevărul spus, scris de 
altul, chiar dacă nu-i este cu totul favorabil acel adevăr. A fi scriitor 
înseamnă a nu minţi (...). A fi scriitor înseamnă a fi cel mai liber 
membru al unei comunităţi — deci liber de a nu face temenele stăpînu- 
lui; nici închinări stăpînirii; fie şi «doar» pentru sefia Literatorului; 
ori pentru prezidenta Fundaţiei Cîndeşti; un scriitor nu poate măcar 
schița o închinăciune în directia tiranului...”. 


Din aceste rînduri se poate deduce principiul care stă la baza 
întregii activităţi a lui Paul Goma: pentru el, cultura e un mijloc, 
nu un scop! Un mijloc de a exprima și consolida valorile adevărului 
şi ale moralității, un mijloc de a demonta și condamna hidoșenia 
trădării, a laşității şi a crimei. A scrie, pentru Paul Goma, înseamnă 

a lupta — cu înverșunare, dar și cu luciditate —, a duce lungi și obo- 
sitoare campanii (nu în Rusia, ca Napoleon, dar cu siguranță îm- 
potriva mentalităţii rusești, sau, mai precis, a mentalități sovietice 
— fie aceea chiar și repercutată în... literele româneşti). În sfârșit (sau, 
poate, dimpotrivă, în primul rînd), a scrie înseamnă, pentru Paul 
Goma, a fi un slujitor al Memoriei: „un scriitor nu poate uita — ce s-a 
întîmplat cu țara lui, cu concetățenii lui; nu are dreptul să uite (sub 
pretextul iertării crestinesti) ceea ce s-a întîmplat alor lui, prietenilor, 
cunoscuților, în aceşti patruzeci de ani; nu i se îngăduie să uite rea- 
litatea, pretextînd că el este făcător de fictiune... Numai memorie cu 
memorie dă o comunitate; un popor alcătuit din indivizi fără memorie 
este un nonsens; un scriitor amnezic, în cel mai fericit caz, e scriitor-de- 
vagoane, nu conştiinţă a naţiei 

În pragul unei noi renașteri a spiritualităţii româneşti — pe care 
o dorim cu toţii —, sînt convins că Paul Goma, cu supărările și diatri- 
bele lui, dar şi cu imensul său capital de suferinţă, cu cele patruzeci 
de cărţi ale sale (din care cel puţin trei sînt adevărate capodopere!), 
cu inteligenţa şi sensibilitatea lui exacerbată, va fi un mare model al 
nostru, pe care mai devreme sau mai tîrziu societatea românească îl 


va descoperi și îl va elogia. 
(1996) 

Buducărisme 


|. Căldură mare 


În nr. 7/1997 al revistei Luceafărul, loan Buduca povesteşte 
la toată lumea, mari şi mici, cum a citit el cartea mea, Între Icar 
şi Anteu. lată un caz flagrant în care un critic literar se pronunţă 
despre un volum pe care, în mod evident, nu l-a avut niciodată sub 
ochi, ci eventual i-a fost povestit de altul, care l-a auzit de la altul 
etc. Spectaculos fenomen! Să ne aplecăm, deci, puţin asupra lui: 
„Editura nu ne spune cine este autorul, ce studii are el, ce vîrstă. Pare a 
fi un jurist, dar probabil că e un filolog, totuşi. Cît despre vîrstă [ah! ce 
obsesie! — nota mea], Lasz/o Alexandru se mărturiseşte congener celor 
de vîrsta «noastră» într-un articol unde «noi» sînt scriitorii nici tineri, 
nici bătrîni. E, aşadar, cam opizecist”. 

Mult stimate și iubite... critic literar. Mă văd obligat să vă șop- 
tesc la ureche banalitatea că o carte se citește, în alfabetul latin, mai 
ales de la stînga la dreapta. În cazul de față, începeţi cu coperta: 
albastră, cu roșu și alb. Răsuciţi energic: pagina 1 — albă. Perseveraţi: 
paginile 2-3 au indicaţiile tehnice, titlu, subtitlu, editură etc. Repe- 
taţi mișcarea. Surpriză de proporţii: pag. 4, pe stînga, e aproape co- 
pleşiră de datele biobibliografice ale autorului, după cum urmează: 
nume şi prenume, locul și data nașterii, studii, ocupaţie, calificare 
profesională, funcţii îndeplinite în prezent, listă cu publicaţiile care 
i-au găzduit semnătura, menţionarea volumelor traduse și publicate, 
a volumelor îngrijite, a prefeţei scrise pentru o altă carte. 

Ştiu că Între Icar şi Anteu are un tiraj simbolic; mai ştiu și că în 
general nu a pătruns în librării. Dar de aici și pînă la a fi repovestit, 
ad usum delphini, de cineva care nici n-are habar despre ce vorbeşte, 
mi se pare cam multișor pentru a trece cu vederea. „Laszlo Alexandru 
notează că a citit ce a scris Paul Goma atunci cînd a aflat că directorul 
editurii Humanitas a decis să dea la topit tirajul nevîndut al unor cărți, 

între care şi două ale dizidentului român ce a dat numele şi prestigiul 
«mişcării Goma». ” În viaţa mea n-am notat pe undeva o asemenea 
stupizenie. Dacă I.B. poate dovedi contrariul, să mă citeze, nu să mă 
răstălmăcească! Cele două cărţi ale lui Goma, topite de Liiceanu, sînt, 
mai precis, una: Culorile curcubeului. lar volumul nu e vorba că a 
avut tirajul nevîndut, ci marea sa majoritate a fost nepusă în vînzare, 
şi pe urmă topită, ceea ce e binișor altceva. Ca să nu mai vorbim de 
mizeriile stilului și ale autorului, potrivit căruia Paul Goma este ba di- 
sidentul care dă numele și prestigiul său unei mișcări anticomuniste, 
ba o „figură de urangutan ilegalist jignit”. Et jen passe d'autres. 

În muzică, cineva care cîntă după ureche, mai scăpînd şi note 
false, se cheamă lăutar. În literatura română, cine o să mai scrie după 
ureche, nescăpînd nici din greșeală vreo notă bună, se va numi, mai 
mult ca sigur, buducar. 

În rest personajul îşi vede imperturbabil de treabă, mă zăreş- 
te pe strada Impacienţei (de nu cumva pe strada Pasenţei) și mă 
ciomăgește bine-bine. Eu, între timp, tocmai mă plimbam liniștit 
pe strada Sapienţei, cam pe la numărul 13 bis. Căldură mare la 
Bucureşti! Mai ales în luna februarie... 

Pe loan Buduca îl mai rog doar atât: cînd mă va zări din nou pe viitor 
într-o altă localitate, să mă anunţe și pe mine, ca să vin acolo în fugă. 

Iar în final, salutul nostru, al iubitorilor lui nenea Iancu: a se 
slăbi,... Ionică! 


2. 0 poveste ruptă din frații Grimm 


În legătură cu observaţiile şi acuzele pe care mi le aduce loan 
Buduca (în revista Luceafărul, nr. 7/1997 şi nr. 11/1997), doresc să 
fac următoarele precizări: 

1. loan Buduca se pronunţă în scris, cu uimitoare dexteritate, 
despre cărţi pe care nu le-a citit vreodată (am făcut deja proba în 
precedenta intervenţie, din nr. 9/1997 al revistei Luceafărul; a recu- 
noscut-o parţial pînă și împricinatul). 

2. loan Buduca se pronunţă în scris, cu minunată dexteritate, 
despre fapte ale realităţii pe care le cunoaște după ureche: 

a) susţine că Ed. Humanitas a topit două cărți de Paul Goma; 
în realitate, pînă la proba contrară, e vorba de una singură; 

b) mă corectează pe mine cînd vorbesc despre volumul Cu- 
loarea curcubeului („titlul exact: Culorile curcubeului; e, firește, o 
greşeală de corectură”). Nu e, fireşte, nici o greşeală de corectură: scri- 
itorul însuși și-a numit astfel cartea, la singular. Pluralul îi aparţine 
exclusiv Editurii Humanitas. De altfel ediţia a doua, singura pe care 
o consideră autorul ca fiind reală, poartă titlul Culoarea curcubeului 
77 (Oradea, Ed. Familia, 1993). 

3. Pentru loan Buduca e totuna să vorbeşti despre topirea unui 
volum nevîndut (cum face el), sau topirea unui volum nepus în 
vînzare (cum fac eu). Pentru mine nu e totuna. În primul caz se su- 
gerează că nu l-au vrut cititorii. În al doilea, că nu l-a vrut editorul. 

4. loan Buduca, fără a mă cita, îmi atribuie următoarea stupi- 
zenie: „Laszlo Alexandru notează că a citit ce a scris Paul Goma atunci 
cînd a aflat că directorul editurii Humanitas a decis să dea la topit 
tirajul nevîndut al unor cărți, între care şi două ale disidentului român 
ce a dat numele şi prestigiul său «mişcării Goma» ”. Şi aici, ca peste tot 
în afirmaţiile lui I.B., vom ajunge la adevăr doar răsturnîndu-i fraza, 
în felul următor: L.A. a aflat că directorul editurii Humanitas se ţine 
de topit cărţi, atunci cînd a citit respectivele pasaje la Paul Goma. 
Fragmentul din volumul meu (p. 103-104), în sfîrşit conspectat de 
I.B., vine exact în acest al doilea sens. 

Ca să priceapă și bietul preopinent la ce mă refer, iată următoa- 
rea lecţie de logică. Nu e totuna să spun: a) Jonică a aflat că va primi 
o săpuneală atunci cînd va mai scrie neadevăruri; sau b) lonică a aflat 
că va mai scrie neadevăruri, atunci cînd a primit o săpuneală Q!). 
Exemplul b) este, de altfel, caracteristic pentru modul de gîndire și 
acţiune al ziaristului de la Cuvîntul. 

5. loan Buduca mă somează, pe mine (?), să fac publice preve- 
derile contractului dintre Paul Goma şi Ed. Humanitas, din care ar 
rezulta dreptul editurii de a topi volume. În primul rînd, eu fiind un 
om liber — de la natură și prin cultură —, pot să nu răspund la soma- 
ţii. În al doilea rînd, totuși, ca să nu-i tulbur somnul lui I. Buduca, 
precizez că am fost mandatat de Paul Goma (de la Paris), precum și 
de reprezentanta sa legală din România (d-na Luiza Năvodaru) să 
fac public următorul lucru: în contrasens cu orice uzanţă civilizată, 
Ed. Humanitas a refuzat cu obstinaţie să încheie contract de editare 
în două exemplare, atît pentru Culoarea curcubeului, cît şi pentru 


62 «+ LASZLO ALEXANDRU 


Gherla şi Soldatul cîinelui. Astfel încît unicul exemplar al contrac- 
tului de editare, pentru fiecare din cele trei cărți, a rămas și pînă azi 
în posesia editurii. Cine ştie, poate ne va furniza loan Buduca vreo 
surpriză din acea direcție. 

6. La întrebarea retorică a lui I. Buduca, privind conţinutul 
misteriosului contract („Scrie că editura n-are dreptul să dea la topit 
cît are ea chef din tirajul cu pricina?”), răspund cu un citat din Legea 
privind dreptul de autor şi drepturile conexe, art. 56, paragr. 5: „În 
cazul în care editorul intenționează să distrugă copiile operei, rămase 
în stoc după o perioadă de 2 ani de la data publicării, şi dacă în con- 
tract nu se prevede o altă perioadă, acesta este obligat să le ofere mai 
întîi autorului la prețul pe care l-ar fi obținut prin vînzarea pentru 
distrugere”. (subl. mea) Sînt de asemenea autorizat de Paul Goma să 
precizez: Gabriel Liiceanu nu numai că nu i-a oferit autorului exem- 
plare spre cumpărare (în litera și spiritul legii), dar a refuzat cu în- 
verşunare să recunoască faptele, de domeniul evidenţei, consemnate 
în presa vremii, şi anume că a topit cartea Culorile curcubeului. 

7. La somaţia lui I. Buduca să fac dovada publică a ceea ce am 
susţinut implicit în cartea mea, și anume că volumul lui P. Goma 
a fost topit din motive politice, iar nu economice, răspund în felul 
următor. În nr. 49/15-21 dec. 1993 al revistei 22, directorul Gabri- 
el Liiceanu intervine indirect în dispută, precizînd tirajele de care 
s-au bucurat cărțile lui Goma, tipărite la Humanitas: Culorile cur- 
cubeului (20.000 exemplare), Gherla (60.000 exemplare), Soldatul 
cîinelui (103.000 exemplare). Aceasta este și ordinea cronologică a 
publicării lor. G. Liiceanu admite existența unor probleme de vinza- 
re, mai ales în Ardeal, datorate vechii reţele de difuzare naţională. El 
contestă, în schimb, orice implicaţii politice ale gestului său: „și un 
elev de prima clasă de liceu cred că e capabil să distingă între topirea 
unor cărţi (pe care piața nu le mai absoarbe) de către fabricantul lor 
în vederea posibilității de fabricare a noi cărţi şi arderea cărților (pe 
care publicul le-ar devora) — pe considerente ideologice”. 

Am următoarele întrebări către G. Liiceanu: 1) Cum își explică 
faptul că a fost acuzat de topirea primei cărţi a lui Paul Goma, care 
a beneficiat de cel mai mic tiraj (20.000 exemplare), și nu a ultimei, 
cu un tiraj mult mai mare (103.000 exemplare)? 2) Pe acea filieră 
unde a reușit să plaseze 103.000 exemplare, de ce i-a fost greu să 

le vîndă și pe cele 20.000 ale primului titlu, restant? Oricît de slab 
economist aș fi, cunosc totuși vorba aceea românească: unde a tre- 
cut mia, treacă şi suta! 3) Dacă literatura lui Paul Goma se vindea 
într-adevăr atît de prost, de ce a sporit editorul, progresiv, tirajul 
cărților?! 

lată cum povestea cu impedimentele economice care ar fi dus 
la topirea cărţii lui Goma este ruptă din fraţii Grimm, altoiţi cu 
Petre Ispirescu. Iar astfel i-am răspuns și impetuosului gazetar de la 
Cuvîntul. 

8. Privitor la afirmaţia, negru pe alb, că aș fi „un mincinos”, îl 
invit cu toată seriozitatea pe loan Buduca să-și măsoare cuvintele 
cînd se mai referă vreodată la mine. Calomnia se poate pedepsi, în 
legislaţia de azi, chiar și cu privare de libertate. 

Ar fi, pentru presa noastră de scandal, o pierdere ireparabilă. 


PS. Ulterior loan Buduca a fost dovedit și ca plagiator (vezi 
Adevărul literar şi artistic, nr. din 31 august 1997 şi din 7 septem- 
brie 1997). La data de 17 septembrie 1997, „Comitetul Director al 
Uniunii Scriitorilor din România a pus în discuție plagiatul comis de 
Ioan Buduca, semnalat de curînd în presă. Comitetul Director deza- 
vuează actul reprobabil al unui membru al Uniunii Scriitorilor”. Fără 


comentarii. 
(1997) 

Un analfabet moral 


„Opriţi Istoria — cobor la prima 
opriți la stația Doamne-fereşte.” 


Mircea Dinescu 


Dacă aş vedea la televizor un ins bilbiit și complexat, care își 
îngaimă jalnicele neadevăruri cu mutră spășită, nu l-aș lua în seri- 
os. Dacă ar trebui să suport, pe micul ecran, un individ vanitos și 
semidoct, ale cărui erori de raționament și informare le-aș putea 
proba tot la două fraze, situaţia m-ar plictisi și aş schimba progra- 
mul. Iată, însă, că îmi este dat să văd, în fiecare seară, un personaj 
bizar, de mare locvacitate, cu o gîndire rapidă, făcînd surprinzătoare 
conexiuni ideatice, venind în studiou cu maldăre de cărţi, din care 
citează doct, indicîndu-ne pedant pînă și pagina vizată, cu ghidușe 
sclipiri în priviri, dar mai ales cu o rară putere telegenică de persu- 
asiune. Urmărindu-l cum perorează, ai zice că se pricepe la cîte-n 
lună și-n stele; demonstraţia lui e foarte coerentă, ideile se leagă 
fluent, citatul savant — menit să-i descurajeze pe neofiţi — face casă 
bună cu glumele uneori cam grobiene — destinate să menţină trează 
atenţia publicului de orice nivel. Pe scurt, un saltimbanc intelectual 
postmodernist, care se leagănă în iluzia că ar face muncă de (neo) 
iluminist. Personajul se numește George Pruteanu. 

Aş fi trecut peste acest caz, aşa cum am trecut și peste altele, 
dacă ziaristul cu pricina nu ar degaja, cum spuneam, o importantă 
forţă persuasivă, de esenţă nocivă. Mai ales prin prezenţa zilnică, 
cinci minute, la oră de vîrf, în casele a milioane de români. Efectul 
este acela, subliminal, provocat de reclama la un detergent de cali- 
tate dubioasă, dar pe care sfirșești prin a-l cumpăra numai pentru 
că l-ai văzut în mod repetat la televizor. La fel apare riscul de a-l 
crede pe Pruteanu în tot ceea ce spune, doar pentru că ne face zilnic 
scurte vizite la domiciliu. (Şi nu e vorba aici de o întîmplare. Perso- 
najul știe să-și vîndă marfa: a fost „vedetă” la ProTV, pe cînd postul 
naţional se tîra muribund şi multă lume se orienta către alternativa 

privată; s-a strecurat la TVR 1, în aceeași ipostază, acum, la revigo- 
rarea și reconstrucția demarată în ultimele luni. Știe să se orienteze 
totdeauna către punctele de vîrf, spre zonele nodale pentru crearea, 
manipularea și transmiterea informaţiei. Este în aceasta, s-o recu- 
noaștem, un profesionist.) 

Cu atît mai strident este contrastul pe care-l realizează vechii 
meseriași din televiziune alături de el. Aceia: prăfuiţi, sastisiţi, 
speriaţi de noile schimbări care le depășesc puterea de înţelegere, 
etern obedienţi. Acesta: vioi, dinamic, şcolit, ironic, plin de tupeu. 
Modelul ziaristului de viitor. Marea lui calitate: ştie să înhaţe în 
pumni spuma valurilor; intuieşte din zbor noul mers al lucrurilor; 
are talentul unic de a-i servi pe tavă publicului larg, sub aparența 
unui așa-zis nonconformism personal, orientările intelectuale co- 
mode și... instituţionalizate ale prezentului. 

Marele său defect: este un analfabet moral. 


Am urmărit cu relativă atenţie evoluţia publicistică din ultimii 
ani a lui G. Pruteanu. De fiecare dată cînd era pus în situaţia de 
a se pronunţa în legătură cu mesajul accentuat etic al unei cărți, 
sprintenul comentator pornea hotărît pe arătură. Nimic nu era prea 
mult, în arsenalul său, de la ironia chinuită și stilul sprinţar, pînă la 
trunchierea și răstălmăcirea de citate sau minciuna crasă, de cîte ori 
era cazul să „dezarmeze” şi să persifleze învăţătura morală exprimată 
într-un volum. Nu mi-am lămurit decît foarte recent cauza acestui 
fenomen. Dar să nu anticipăm. În ordine cronologică iată citeva 
exemple de scriitori receptaţi în mod stilcit de G. Pruteanu: 


a) Monica Lovinescu 

În România literară, nr. 5/1991, p. 11, este analizat volumul 
1, Unde scurte, sub un titlu care, dincolo de ironia intertextuală, 
sugerează şi inaderenţa cronicarului la opţiunea morală a autorului: 
Monica Lovinescu sub zodia intransigentei imperturbabile. Rezerva sa 
de principiu îşi găseşte expresia cu totul discutabilă în următorul pa- 
saj: „Nu vreau (...) să dau de înțeles că cronicile Monicăi Lovinescu ar 
fi parcelate de un schematism grobian. Dar, așezînd programatic totul 

în cheie etică, e fatal ca delimitările (punînd în permeabile paranteze 
esteticul) să aibă adesea aerul unor, sau chiar să fie, parti-prisuri. Dacă 
Mario del Monaco mi-ar fi călcat cu automobilul mama, e greu de 
presupus că m-aş fi putut delecta, în fotoliu, cu vocea sa”. 

Mai ales ultima frază, în ostilitatea sa aluzivă, i-a purtat ghinion 
lui G. Pruteanu, care s-a văzut respins și contestat de personalităţi 
culturale ale exilului. Criticul s-a străduit cu tenacitate să se apere, 
afirmînd negru pe alb: „n-am scris în viața mea un cuvînt ireveren- 
tios la adresa soției lui E. Lovinescu; dimpotrivă: am relatat şi deplins 
asasinarea ei de către comuniști şi i-am elogiat cu venerație comporta- 
mentul demn, de-a dreptul eroic” (vezi Dilema, nr. 13111995, p. 13). 
Mai recent autorul și-a nuanţat poziţia: „Vă rog să mă credeti că, la 
vremea cînd scriam acestea, nici măcar nu știam, spre rușinea mea, 
cum sfirsise mama Wlonicăi Lovinescu. Era o pură metaforă care mi-a 
dat prin cap” (vezi Adevărul literar şi artistic, 2 martie 1997, p. 12). 
Acesta e George Pruteanu: ba n-a scris în viaţa lui, ba a scris, dar fără 
să ştie. Şi totuşi, ciudat cum se potrivește metafora „involuntară” cu 
realitatea situației. 

Însă în cronica citată i se poate reproşa criticului nu doar groso- 
lănia exprimării — după cum s-a arătat deja —, ci mai ales recurgerea 
la sofisme, în cadrul argumentaţiei. În literatura de specialitate, un 
asemenea sofism este denumit żgnoratio elenchi ad hominem. Mo- 
nicăi Lovinescu i se contestă — oh, desigur, în mod foarte voalat 
şi aluziv... — autoritatea judecăților morale, datorită faptului că ar 
fi implicată afectiv (prin moartea mamei) în realitatea comentată. 
Cu alte cuvinte, sofistul nostru dimboviţean deplasează accentul 
discuţiei de pe faptele discutate, pe situaţia personală a analistului. 
Curat murdar! 

Acesta era primul exemplu de analfabetism moral. 


b) M. Niţescu 

În Dilema, nr. 145, 146/1995, este analizat volumul Sub zodia 
proletcultismului. Deşi apărut postum, studiul lui M. Niţescu este 
rezultatul unei imense munci de documentare și dă la iveală liste în- 
tregi cu titluri ruşinoase și cu citate proletcultiste, extrase din textele 
anilor ‘50-‘60 şi aparținînd unor intelectuali reprezentativi. Pentru 
prima dată o lucrare de istorie literară se revendică în mod explicit 

de la un criteriu etic în munca de cercetare. Cum reacționează cri- 
ticul nostru? Prin respingerea de principiu a ideii ce structurează 
acest demers, prin aderarea fără rezerve la teza estetismului absolut: 
„NUMAI opera e măsura scriitorului, nimic (vai!) altceva”. 

Pentru a-i apăra pe lefegiii propagandiști ai anilor ‘50, G. Pru- 
teanu pune la bătaie cunoștințele sale despre biografiile scriitorilor 
din toate timpurile, în tentativa dezonorantă de a schimba negrul 
în alb și invers: „Puțin ne interesează azi ce politică a făcut Dante: 
opera sa e sublimă. Nu ne pasă dacă Villon a fost un om cumsecade 
sau un bandit, atunci cînd versurile sale ne mişcă pînă-n rărunchi. 
Se-ntreabă cineva dacă Balzac a fost monarhist, «progresist», «reacțio- 
nar»?”. Iar lista continuă: Baudelaire („omul n-a fost deloc un cetățean 
respectabil”); „Moralitatea lui Verlaine sau a lui Rimbaud a fost cu 
totul discutabilă, poemele rămîn. Celine sau Hamsun s-au dat, oribil, 
cu fasciștii, romanele lor (după ce omenirea şi-a vindecat rănile) se 
reeditează cu nesaț” etc. 

Am mai avut prilejul să-i răspund sprinţarului turist prin lite- 
ratura universală: 1) Dante nu poate figura în fruntea scriitorilor 
discutabili din punct de vedere etic decît aici, la noi, la porţile Ori- 
entului, într-o minte învălmășită pe care se așază pata îndată ce aude 
cuvîntul moralitate. În realitate, marele florentin („prin naștere, dar 
nu prin moravuri”) este unul din cele mai luminoase modele morale 
ale literaturii din toate timpurile, atît prin viaţa cît și prin opera sa. 
2) Aici nu vorbim de opţiunile politice ale lui Balzac, ci de etica 
lui socială, ce transpare și în operă. 3) Nu slăbiciunile biografice — 
inerente — ne interesează în cazul Villon, Verlaine, Rimbaud etc., ci 
mesajul de moralitate al operelor lor — care rămîne, în mod cu totul 
evident, nealterat. 

De bună seamă că nu se poate pune semnul egalităţii între un 
scriitor care, de pildă, a ucis un om și cel care, cu o perfidă tenaci- 
tate, a îndemnat spre imoralitate o masă de oameni, folosindu-se 
de prestigiul propriei personalităţi. Acesta e unul din neajunsurile 
justiţiei moderne: cine ucide fizic pe un individ este, de regulă, 
pedepsit; cine, în schimb, ucide moral o întreagă societate, este răs- 
plătit cu academii și ministere, este publicat și onorat, atît în timpul 
vieţii cît și postum, la ani de zile după ce sistemul politic aberant 
care îl propulsase a încetat să mai existe. 

Era de mirare ca George Pruteanu să-și ducă la bun sfârșit expu- 
nerea fără vreo manevră intelectuală reprobabilă. În cazul Monicăi 
Lovinescu, ne amintim, recursese la sofism. În cazul lui M. Niţescu 
optează pentru citarea trunchiată, răstălmăcirea ideilor preopinen- 
tului și ironizarea lui pentru ceva ce n-a afirmat, de fapt, niciodată. 
Şi, culmea neobrăzării!: criticul mai indică, în paranteză, şi numărul 
paginii de la care provine citatul corupt, fiind probabil foarte sigur 
că nimeni nu-l va verifica. Ei bine, de data aceasta s-a înșelat. La 
pag. 168 a volumului Sub zodia proletcultismului, M. Niţescu oferă 
o soluţie extremă, de natură morală, prin care artistul poate scăpa 
din menghina totalitară: tăcerea socială. (Desigur nimic nu-l îm- 
piedică pe un autor să-și continue scrierile pentru sertar.) În situaţii 
extreme, tăcerea „devine un element esenţial de apreciere a moralității 
şi personalității scriitorului”. George Pruteanu preia pasajul, între 
ghilimele, îl croşetează în stilul său bine cunoscut — eliminînd, deci, 
cuvîntul moralitate (normal: iată un cuvînt care pe el îl incomodea- 
ză) — iar apoi mută întreaga discuţie, din plan etic în plan estetic. 
Începe astfel să-l compătimească ipocrit pe autorul care, urmînd 
sfatul lui M. Niţescu și tăcînd (adică nemaiscriind — de unde această 
idee?: doar G.P. o ştie!) ar ajunge să se deprofesionalizeze. 

Uneori dacă omiţi cu rea intenţie un singur cuvînt din frazele 
preopinentului tău, poţi ajunge să-i răstălmăceşti întregul discurs. 
Pentru a fi mai clar înţeles, voi construi aici un exemplu analog. 
Să presupunem că eu aș afirma în scris, undeva, următorul lucru: 
„După opinia mea George Topârceanu nu este un mare poet”. La 
cîţiva ani după repauzarea mea, să presupunem că ar apărea un critic 
sprinţar, de talia lui G. Pruteanu, și m-ar cita ironic: „după cum afir- 
mă Laszlo Alexandru, «George Topârceanu... este un mare poe” 
(pag. 168). Iar apoi ar începe să mă combată zeflemitor, fiind sigur 
că nu mai are de la cine primi replica. 

lată stilul şi metodele cu care operează criticul nostru. 

Iar acesta era al doilea exemplu de analfabetism moral. 


c) Paul Goma 

Întreaga măsură de rea-credinţă şi de imbecilitate morală o dă 
George Pruteanu referindu-se la autorul recent publicatului Jurnal, 
Paul Goma. Atît la lansarea de carte — unde a fost invitat, cu suspectă 

generozitate, de către Dan Petrescu — precum și în cronica literară 
din Dilema (nr. 215/1997, p. 13) nu se face nici o singură referire 
concretă, pe bază de citat, la cartea în discuţie. Ba chiar criticul re- 
cunoaște că, văzînd cu vreun an înainte manuscrisul, „nu l-am mai 
recitit, tocmai ca să nu mă montez, să nu-mi formez o umoare neagră 
pentru această prezentare”. Însă din partea unui dezaxat moral, care 
şi-a dovedit cu perseverență analfabetismul în judecarea chestiunilor 
de etică, recriminările curg cu nemiluita, într-un carnaval al irespon- 
sabilității. Paul Goma, cel care era socotit de toată lumea un exemplu 
de verticalitate, este văzut acum, nici mai mult, nici mai puţin decît 
„Într-o situaţie care poate fi calificată, eufemistic, drept gravă debusolare 
morală”. (Întrebare: dar neeufemistic cum ar fi fost calificată?) Iată 
şi alte exemple: „Przvesc la spectacolul eruptiilor de umoare neagră ale 
lui Paul Goma ca la o tristă anomalie a naturii umane. [...) ansamblul 
e de o falsitate monstruoasă. Perceptia şi «analiza» morale ale lui Goma, 
în privința scriitorimii române, depăşesc Jăntasmagoricul spre a păşi cu 
hotărire în maladiv. (...) Luciditatea etică, discernămiîntul axiologic şi, 
pînă la urmă, simpla bună cuviință l-au părăsit pe Paul Goma în secre- 
tiile, nocive sieşi, ale unei conștiințe tulburi”. 

Ca unul care sînt pasionat de opera lui Paul Goma, am citit, 
totodată, multe josnicii și infamii care i s-au adresat autorului de-a 
lungul vremii. I s-a reproșat, pe rînd, ba faptul că n-ar avea operă, 
ba faptul că n-ar avea talent, ba faptul că n-ar fi român, ba faptul 
că ar fi evreu etc. Însă George Pruteanu este primul care comite 
nelegiuirea de a pune în discuţie moralitatea lui Paul Goma. Pentru 
un analfabet moral de teapa lui Pruteanu, iată o tristă premieră, pe 
care va fi bine s-o ţinem minte. 

Dar să venim şi la clasica întrebare: „pe ce te bazezi?”. Care sînt 
argumentele criticului în sprijinul acestor iresponsabile acuzaţii? 
Care sînt paginile recuzate în numele falsităţii lor? Care sînt faptele 
relatate de Paul Goma, ce ar contraveni realităţii? Prin ce este dove- 
dită debusolarea morală a scriitorului acuzat? Nici un răspuns. 


Autopsia unei minciuni 


1) În vol. Scrisori întredeschise (Oradea, Ed. Familia, 1995, p- 
545), Paul Goma se referea în felul următor la topirea unor volume 

ale sale de către Marin Sorescu şi Gabriel Liiceanu: „Acesta fiind fon- 
dul problemei din textul meu publicat în Timpul: distrugerea cărților 
nu din dispozitia lui Chişinevski — Răutu — D. Popescu- Dumnezeu 
— Suzana Gâdea şi alți comisari urînd cartea precum şi pe făcătorul 
de carte — ci din a unor scriitori, conştiințe-ale-naţiei, cărturari ei în- 
sisi: Marin Sorescu, Gabriel Liiceanu”. Sînt stabilite, în acest pasaj, 
două serii sinonimice, între foşti potentaţi comuniști care, înainte 
de 1989, au împiedicat libera difuzare a culturii române, respectiv 
doi intelectuali reputați care, după 1989, au trimis la topit şi cărți 
semnate de Paul Goma, împiedicînd libera difuzare a scrierilor sale. 
Acestea sînt faptele; astfel sînt ele consemnate, negru pe alb, de exi- 
latul parizian. 

2) Gabriel Liiceanu notează (vezi 22, nr. 49/1993, p. 15), în- 
tr-o scrisoare deschisă adresată lui Liviu Antonesei (oare de ce? că 
doar nu de către el fusese interpelat...), următoarele: „Nu cred că lui 
Goma i-a venit în minte să-l compare pe Gallimard cu Chișinevski sau 
cu Răutu, dar desigur Bucureştiul nu e Parisul şi ceea ce acolo ține de 
legi economice elementare aici devine crimă culturală”. Las acum la o 
parte lunga poveste dacă de la Gallimard se trimit sau nu cărțile la 
topit (a fost clarificată problema în Jurnalul lui Paul Goma). Intere- 
sează numai scurtarea seriei sinonimice: dintre comuniști sînt luaţi 
în discuţie doar primii doi (Chișinevski, Răutu), dintre... postco- 
muniști, în mod implicit, doar unul singur (Liiceanu). 

3) Vineri, 14 februarie 1997, la lansarea Jurnalului semnat de 
Paul Goma, G. Pruteanu îl acuză pe autor că rostește „chiar unele 
elucubraţii sub aspectul moral”, atunci cînd „îl numeşte pe Liiceanu, 
editorul lui, editorul lui cu toată bunăvoința, editorul lui repetat, un 
Leonte Răutu al acestor vremuri”. lată cum adevărul exprimat în pri- 
mă instanţă de Paul Goma devine semiadevăr sub pana lui Liiceanu 
şi de-a dreptul neadevăr în gura lui Pruteanu. Dar povestea nu s-a 
încheiat aici. Minciuna devine cu atît mai credibilă cu cît este mai 
des repetată. Astfel intervenţia mincinoasă a lui George Pruteanu 
este transmisă de TVR 2, seara, la oră de vîrf, în data de 21 februarie 
1997. Pe de altă parte cuvintele cu pricina, consemnate de Viorica 
Rusu, apar în Adevărul literar și artistic din 2 martie 1997, p. 12. 
lar minciuna tot crește, tot dospeşte, devine rotundă și frumoasă: 
în interviul acordat revistei Timpul de la Iaşi (nr. 3/martie 1997, 

p. 2), George Pruteanu se repetă, fără oboseală și cu o nerușinare 
demnă de o cauză mai bună: „Cînd Goma îl face (ce exemplu să iau?) 
pe Liiceanu un «Leonte Răutu» al acestor vremuri... gata! Intrăm în 
burlescul total al axiologicului şi totul devine posibil! De acord, atunci 
Emil Constantinescu poate să fie un Goebbels, Victor Ciorbea un Tu- 
pac Amaru şi se disipează complet criteriile”. Să notăm în context 
„fentele” pe care le face ziaristul: ba pentru a mima spontaneitatea 
(„ce exemplu să iau?”), ba pentru a stîrni ilaritatea și a îndepărta, 
astfel, orice obiecţie critică (referinţele ironice la Constantinescu și 
Ciorbea, menite să sublinieze eventuala „enormitate” a judecăților 
lui Paul Goma) etc. Da, da, George Pruteanu este un escroc inte- 
lectual și un mincinos profesionist, care a învăţat foarte bine să-și 
vîndă marfa şi e crezut pe loc de toţi cei care scriu după ureche în 
literatura română. 

4) În nr. 7/26 febr. 1997 al revistei Luceafărul, scriitorul loan 
Buduca îmi face onoarea nedorită de a se referi la cartea mea, Între 
Icar şi Anteu, după ce, în mod evident, n-a citit-o și nici n-a avut-o 
sub ochi vreodată (după cum am dovedit într-un drept la replică 
apărut în nr. 9/1997 al aceleiași reviste). Printre frazele care mi- 
au stîrnit cel mult un zîmbet, iată următorul pasaj: „Problema s-a 
născut în clipa în care Paul Goma l-a acuzat pe Gabriel Liiceanu că a 
procedat la fel cum ar fi făcut Ana Pauker [1], Leonte Răutu şi Suzana 
Gâdea, în acelaşi spirit închizitorial-cenzuristic, adicătelea. Din mo- 
mentul acestei acuze — niciodată vetractate ori regretate — Paul Goma 
s-a pus singur în banca măgarilor”. 

De unde Goma exprimase o realitate (id est: G. Liiceanu i-a 
topit mare parte din tirajul volumului Culorile curcubeului), iată-l 
pomenindu-se acuzat că: a) face comparații aberante (dixit Prutea- 
nu); b) nu ţine seama de... spiritul — probabil de iubire și admiraţie 
frățească — al celui care l-a cenzurat (dixit hazliul Buduca). Şi colac 
peste pupăză: reproșul că Goma n-a retractat şi n-a regretat cele 
scrise. Deci că nu și-a cerut iertare de la cenzorul său! 

Hotărît lucru, trăim într-o ţară ciudată și cu o mentalitate ale- 
xandrină, în care adevărul faptelor ajunge să alunece spre periferia 
argumentaţiilor, în care vorba grăbită și zimbetul parşiv vin să con- 
sfințească minciuna cea mai nerușinată, unde victima continuă să 
fie certată pe la toate colțurile de stradă pentru că nu-și cere iertare 

şi unde cenzuratul de ieri devine cenzurantul de azi, într-o eternă 
deschidere care se închide, totuși întredeschizîndu-se. 
Acesta era al treilea exemplu de analfabetism moral. 


d) Petru Dumitriu 

Individualitatea se definește prin complexul reacţiilor inte- 
lectual-afective; nu doar prin ceea ce respingem, ci și prin ceea ce 
acceptăm. Mai pe românește o spune chiar proverbul: cine se asea- 
mănă, se adună. Am notat că pentru G. Pruteanu activitatea Mo- 
nicăi Lovinescu stă sub zodia intransigenţei imperturbabile; cartea 
lui M. Niţescu, unde se oferă ample citate și o bogată bibliografie a 
temei studiate, reprezintă „o fotografie trucată, extrem de derutantă şi 
înșelătoare”; figura lui Paul Goma, un exemplu de moralitate în viața 
şi opera sa, nu reflectă pentru G. Pruteanu altceva decît o „gravă 
debusolare morală”. 

Să vedem atunci cine este oare modelul etic al criticului de la 
Dilema? Care este figura tutelară a harnicei și sprintenei sale activi- 
tăţi mincinoase? Răspunsul nu e greu de ghicit: Petru Dumitriu. O 
mărturisesc numeroasele sale rînduri elogioase la adresa odiosului 
cîntăreţ stalinist al canalului Dunăre-Marea Neagră, precum și vo- 
lumul de dialoguri pe care cei doi l-au realizat. 

Dacă în precedentele cazuri analizate George Pruteanu se dis- 
tingea prin zelul execrabil al contestaţiei, de această dată el se afirmă 
cu hotărire prin frenezia encomiastică. În vara lui 1993 slujbașul lui 
Ion Cristoiu se pregătea să realizeze în Franţa o suită de interviuri cu 
fostul partener de tenis al lui Ion Gheorghe Maurer. Cum îşi pregă- 
teşte el terenul? Critica literară şi „lumea bună” erau de acord în a 
vedea în Petru Dumitriu pe autorul talentat al Cronicii de familie şi 
al lui Incognito, amintind cu reţineri și jenă, eventual, vechea direc- 
ţie proletcultistă de activitate a romancierului. Ei bine, G. Pruteanu 
doboară și aici toate ștachetele tupeului critic, străduindu-se nici 
mai mult, nici mai puţin decît să redescopere „farmecul straniu” şi 
„talentul” ascuns sub molozul stalinist. Petru Dumitriu însuși de- 
cretase Pasărea furtunii şi Drum fără pulbere ca fiind excremente. G. 
Pruteanu vorbeşte cu nerușinată înflăcărare despre „strania atracție 
şi voluptate pe care mi-au suscitat-o” respectivele... excremente (vezi 
România literară, nr. 30/1993, p. 11). Ce-ar mai fi de adăugat? 

Am fost de asemenea uluit de dexteritatea cu care G. Pruteanu 
ştie să bricoleze false dileme (probabil adaptîndu-se din zbor la spe- 
cificul revistei îndrăgite), pe care le scoate din mînecă în momentele 
cheie. Aceasta e situaţia „dilemei capitale care, simbolic, poate fi nu- 
mită Bruno-sau-Galilei”. După ce a frecventat după ureche istoria 
literaturii italiene (cînd l-a scos pe Dante discutabil din punct de ve- 
dere etic), iată că nu scapă din calea avîntului cabotin al histrionului 
nostru nici istoria culturii italiene. Este adevărat că Giordano Bruno 
a refuzat să-şi retracteze ideile și a pierit pe rug, în timp ce Galilei a 
bătut în retragere și a scăpat cu zile. Dar trebuie să te numești Pru- 
teanu ca să vezi în Galilei prototipul onorific al colaboraţionistului, 
în spatele căruia să ascunzi toate lichelele staliniste. Galilei, după ce 
a sperjurat, a rostit în barbă Eppur si muove! şi şi-a continuat cercetă- 
rile ştiinţifice, nu s-a pus în solda Inchiziției ca să obțină favoruri și 
avantaje materiale. Și mai ales nu a contribuit el însuși la extinderea 
minciunii! Aceste „detalii” le uită G. Pruteanu, atunci cînd le amin- 
teşte, cu superioritate, pe rînd, Monicăi Lovinescu, lui M. Niţescu 
şi lui Paul Goma de... „modelul Galilei”, ca de o contrapartidă la 
opţiunile lor morale. Nu e vorba, aici, de nici o dilemă abisală. Ci 
doar de un banal /apsus cultural. 

Iar în reevaluarea gălăgioasă a producţiilor staliniste ale lui Pe- 
tru Dumitriu avem de-a face cu al patrulea exemplu de analfabetism 
moral. 


M-am tot întrebat de multe ori în sinea mea, iar odată chiar și 
în public, cum poate să asiste lumea cu pasivitate și indiferență la 
conversiunea subită a unui admirator al stalinistului Petru Dumi- 
triu într-un vajnic senator al partidului ce cuprinde în primul rînd 
victime ale stalinismului (PN.[.C.D.)? De unde această uluitoare 
putere de metamorfoză? Cum de sprinteneala şi mobilitatea în gîn- 
dire intelectuală pot fi împăcate atît de stupefiant cu agilitatea din 
viaţa publică? Să fie vorba de un banal caz de arivism individual? 

În realitate George Pruteanu a mizat nu doar pe cucerirea și 
dezafectarea opiniei publice și a spiritului critic, dar și pe sprijinul 
conștient al unor personalităţi și instituţii culturale ce beneficiau 

de prestigiu (și nu e vorba acum de revista Dilema). Este cazul re- 
vistei 22 şi al lui Gabriel Liiceanu. În nr. 10/1996, prima pagină a 
amintitei publicaţii este copleșită de imensa fotografie visătoare a 
individului care ne spune zilnic cîte o vorbă. Iar în pagina 5, autorul 
celebrului Apel către lichele înalță o adevărată odă diformei înfățișări 
ce ne iese mereu în cale: „Eu sustin că domnul Pruteanu ne pune în 
fiecare seară, vreme de cinci minute, fată în fată cu imaginea noastră 
arbetipală. Domnul Pruteanu întruchipează arheul poporului român, 
prototipul, adică, al celor mai mulți dintre noi, icoana vie a vieților 
noastre. (...) Domnul Pruteanu nu îşi ia, asudat, auditoriul în brate, 
nu îl pupă slinos şi nu îl împroașcă cu [sic! — L.A.] saliva sforăitului 
național aşa cum fac patrioții noştri de serviciu. Domnul Pruteanu se 
multumeste să ne zîmbească fără un dinte din partea dreaptă a ecra- 
nului. Dacă şi-ar pune acest dinte, ar greşi. Ar uita că în fiecare seară 
el este distribuit, de către zeul care îi stă în preajmă, în rolul poporului 
român”. 

Cînd un personaj dubios, de teapa lui George Pruteanu, este 
distribuit de un regizor (cu oarecare prestigiu în trasul sforilor) în 
rolul poporului român, înseamnă că sub ochii noștri tocmai se deru- 
lează o şansonetă bufă pe o scenă de mahala. În justiţie, dacă cineva 
se prezintă în instanță ca martor al apărării — deși găinarul judecat 
fusese prins în flagrant delict — se poate pomeni uneori, la rîndul 
său, acuzat de mărturie mincinoasă. În schimb, în viaţa publică, 
intelectualul care creditează prin statura şi numele său cunoscut pe 
un asemenea jalnic spectru va continua, mai mult ca sigur, să ne 
servească de sus și alte lecţii de moralitate în viitor. Vorba poetului: 
„opriți Istoria — cobor la prima / opriţi la stația Doamne-fereşte”. 


Să mai aruncăm o ultimă privire asupra acestui arheu al popo- 
rului român, asupra acestui prototip al celor mai mulţi dintre noi, 
asupra acestei icoane vii a vieţii noastre. Conform sentinţei penale 
nr. 347, pronunţată în şedinţa publică din 29 ianuarie 1976 de către 
Judecătoria Iaşi, numitul Pruteanu George-Mihail a fost condam- 
nat la 2 ani de temniţă grea, „pentru comiterea infracțiunilor de furt 
calificat şi violare de domiciliu” (vezi rev. Academia Catavencu, nr. 

9/11-17 martie 1997, p. 5). 1 s-au pus în sarcină 8 furturi în dauna 
cetăţenilor, de pe urma cărora s-a procopsit cu „0 geantă în care 
se aflau mai multe scule de lăcătușerie, 2 undiţe, un scaun pescăresc, 
un ferăstrău şi o damigeană”, „un cadru de motocicletă scuter Manet 
în valoare de circa 600 lei”, „un parbriz şi o oglindă retrovizoare în 
valoare de 400 lei”, „un far de ceată şi o antenă radio în valoare de 600 
lei”, „o menghină în valoare de 100 lei”, „o bicicletă marca Ucraina, o 
canistră de material plastic de 20 litri, mai multe scule necesare meseri- 
ei de sculptor, un motor electric, 4 borcane a cîte 0,800 kg cu zacuscă, 
2 borcane a cîte 3 litri cu gogoșari şi un borcan de 3 litri cu zarzavat 
conservat, bunuri în valoare totală de circa 2000 lei”, „o oglindă retro- 
vizoare, două penite tip fantezie, două undițe chinezești aflate în huse 
speciale şi două bibelouri ce se poartă în autoturism” etc. etc. 

lată cine este recomandat ca prototip al poporului român de 
către Gabriel Liiceanu, marele intelectual care a scris Apel către li- 
chele. Nu ştii dacă să rîzi sau să plingi. 

Iar acesta a fost al cincilea — și deocamdată ultimul — exemplu 


de analfabetism moral. 
(1997) 

Despre moravurile din presa literară 


După redactarea polemicii intitulate Un analfabet moral, în 
vederea publicării m-am adresat revistei România literară din Bucu- 
reşti. În paralel alte peste 20 de exemplare ale textului meu au fost 
trimise — cum stătea scris în scrisoarea de intenţii ce le însoțea — „la 
numeroase personalități proeminente ale vieții noastre culturale, din 
țară şi din exilul parizian, la unii profesioniști din TVR Bucureşti, la 
numeroși conducători de reviste culturale de la noi, precum şi la publi- 
cații româneşti din diaspora”. Rugămintea mea era ca fiecare dintre 
destinatari să mă sprijine în aducerea la cunoștința opiniei publice 
a realităţii legate de cazul Pruteanu, în situaţia în care România lite- 
rară n-ar fi avut posibilitatea de a o face. Pînă azi, după ştiinţa mea, 
Un analfabet moral a fost tipărit de revista Timpul de la laşi (nr. 5/ 
mai și 6/iunie 1997) şi de Jurnalul literar din Bucureşti (nr. 13-22/ 
mai-iunie 1997). 

În afară de latura vizibilă a „gheţarului”, mi-au parvenit diver- 
se ecouri epistolare de la unii dintre destinatarii rugăminţii mele. 
Cea mai importantă situaţie pe care ţin astăzi s-o fac cunoscută este 
legată de dialogul pe care l-am avut cu dl. Gabriel Andreescu de 
la București. Datorită faptului că, în ciuda cererii de a mi se con- 
cede tipărirea mesajelor d-sale, n-am primit un răspuns clar, mă 
văd constrîns să-i rezum punctele de vedere cu ajutorul unor citate 
semnificative. Pe de altă parte, întrucît mă consider proprietarul 
de drept al ideilor conţinute în toate epistolele mele și întrucît în 
dezbatere era o chestiune de interes public, îmi iau libertatea de a 
aduce la cunoștința publicului propriile mele scrisori, așa cum au 
fost ele redactate. 

DI. Gabriel Andreescu începe prin a mărturisi interesul cu care 
îmi urmărește activitatea din presă și deplinul său acord în ceea ce 
priveşte acţiunea de asanare morală pe care o încearcă textele mele 
polemice. Iată de ce „observațiile dvs. pe marginea cazului Pruteanu 

mi se par absolut convingătoare”. Pe de altă parte domnia sa se vede 
confruntat cu un adevărat conflict de apreciere, deoarece „cunosc 
impactul considerabil al emisiunii d-lui Pruteanu asupra tinerilor. Știu 
de elevi de liceu care renuntau la joaca de afară pentru a-i vedea emi- 
siunea. Intervențiile sale mi se par (cu anumite excepții, şi ele firesti) 
inteligente, raționale, formative pentru aceste vîrste — într-un moment 
cînd discursul obscurantist are undă verde pe toate canalele. lată de ce 
consider emisiunea d-lui Pruteanu mai mult decît o emisiune de succes: 
chiar o emisiune pentru care merită să lupti. 

Și atunci? Mă simt incapabil să vă critic demersul — din contră — 
dar nici să vi-l susțin nu mă simt în stare. Acceptați, vă rog, respectul 
meu și speranța că va exista o ocazie de a ne regăsi, şi într-o acțiune 
concretă, pe aceeași parte a baricadei”. 


În acest context, răspunsul meu poate fi citit în cele ce urmează: 


Cluj, 4 mai 1997 
Stimate domnule Gabriel Andreescu, 


Vă multumesc pentru scrisoarea dv. din 23.04, care m-a surprins şi nu 
prea. Desigur, şi eu trebuie să vă mărturisesc interesul şi implicarea intelectual- 
afectivă cu care vă urmăresc activitatea publicistică. Aceasta mă împinge să 
răspund scrisorii dv. cu tranșantă analitică, în deplin acord cu stima pe care 
v-o port. 

Îmi vorbiți despre „conflictul de apreciere” pe care vi L-a stârnit eseul meu 
polemic ce-l viza pe Pruteanu. Sincer să fiu, cînd aud cuvîntul dilemă ridic 
sprncenele a precauție. Prea adesea s-au ascuns, în ultimul timp, unii dintre 
intelectualii noştri străluciți îndărătul acestei umbrele pseudo-logice, pentru 
a-și justifica, în ochii lumii, manevrele de culise. 

Desigur, nu e cazul du! Ba dimpotrivă. Dv. nici nu folosiți cuvîntul 
(odios) care spune (ne)adevărul. Dv. ziceți: „conflict de apreciere”... Aşa să fie! 
Să vedem, dar, în ce constă conflictul. 

Pe de o parte argumentația şi demonstrația mea vi se par „absolut con- 
vingătoare” sau, în orice caz, în legătură cu ele nu-mi aduceți vreo obiecție de 
esență. 

Pe de altă parte vorbiţi de emisiunile televizate ale lui G. Pruteanu şi de 
rolul lor culturalizator ca de o contrabalansare a inițiativei mele polemice. 

Însă, domnule Andreescu, eu n-am pus nici o clipă sub semnul întrebării 
emisiunile individului, ci profilul său moral (mizerabil) și intelectual (perfec- 
tibil). Cu tot respectul, dilema dv. este artificial creată: eu n-am militat pentru 
suspendarea unei transmisiuni televizate (în pofida titlului ei agramat), ci 
pentru cunoaşterea publică a unui personaj. Răspund, deci, la „conflictul dv. 
de apreciere” în mod maiorescian: nu e în chestie. 

Deşi demersul meu este, de obicei, esențialmente polemic, eu nu pretind 
„uciderea” păcătosului, ci punerea în lumină a întregii sale personulităţi. Veti 
fi de acord că, după citirea textului meu anti-Pruteanu, lumea nu va trece pe 
alt canal TV la ora 8 fără 10, dar nici nu va mai țitii aprobativ fără rezerve, 
nici nu va mai rînji complice la diversele grobianisme, sofisme şi demonstraţii 
paralogice ale criticului Pruteanu. ÎI va urmări, eventual, cu oarecare rezerve, 
zicîndu-și: „Da! E şi ăsta un punct de vedere! Dar, ştim noi ce ştim...” 

Măcar pentru efortul meu de a trezi spiritul critic în minţile altora, 
meritam din partea du. să vă fi depășit „conflictele de apreciere”! 

Ca să nu mai vorbesc de faptul că tocmai impactul emisiunii lui Prutea- 
nu asupra tinerilor mi se pare periculos şi, în esența sa, nociv. Mă refer la falsa 
impresie că e destul să gîndești iute, să ai şarm personal, tupeu cît cuprinde şi 
obraz de-un lat de palmă ca să ajungi departe în viaţă. Onestitatea deontolo- 
gică, respectul adevărului, ba chiar — voi spune un cuvînt mare — mo-ra-li-ta- 
tea nu contează cîtuşi de puţin. lată-l, de pildă, pe acest Pruteanu. N-a ajuns 
el bine?! De ce să nu facem ca el?! Aşa că, vă rog, nu-mi mai vorbiti de „elevii 
de liceu care renunţă la joaca de afară pentru a-i vedea emisiunea”. Acest 
argument reuşeşte cel mult să mă întristeze, în nici un caz să mă convingă. 

(O paranteză: prin natura meseriei mele mă aflu zilnic în mijlocul, 
tocmai, al „elevilor de liceu”. V-o spun cu tot regretul: la virsta respectivă ei 
au încetat de multisor să se mai... joace pe afară. Îi mint pe părinţi, fumează 
pe ascuns, se-mbată pe la chefuri, umblă în baruri şi discoteci, asta da; dar, 
efectiv, nu se... joacă pe afară. Asta aşa, ca să fiu chițibușar și să mă leg de tot 
felul de amănunte.) 

Pînă una-alta, dacă mă gîndesc mai bine, dilema dv. e şchioapă de tot. 
Căci iată care e concluzia ei, iată la ce actiune vă îndeamnă: a) teoretic sînteți 
— solomonic — de acord cu ambele părți; b) practic, trecînd la fapte, considerați 
că pentru emisiunea lui Pruteanu „merită să lupti”, în schimb demersul meu 
nu vă simțiți în stare să-l susțineți. 

Dacă voiaţi cu tot dinadinsul să construiți o dilemă corectă, n-aveaţi 
decît să spuneți: „voi lupta pentru emisiunea de cultură filologică a lui Prutea- 
nu și, în aceeași măsură, voi lupta pentru publicarea textului care îl arată în 
adevărata sa lumină pe Pruteanu, pentru ca tinerii săi telespectatori să fie co- 
rect informaţi în legătură cu personajul ce le stă în fată”. Tată varianta pe care, 
la limită, aş fi putut s-o accept. Dar din păcate nu ați scris așa. Din păcate 


Viceversa! + 19 


„dilema” dv. n-a reuşit să mă convingă. Din nefericire, de această dată, modul 
dv. de gîndire m-a decepționat profund. Desigur sper că ati înţeles corect: în 
nici un caz nu datorită faptului că, în mod cu totul întîmplător, modesta mea 
persoană era amestecată în această poveste. 

Nu am avut niciodată în viață pretenţia paranoică de a exprima Adevărul 
Absolut. Dar deocamdată mă străduiesc să aşez, cărămidă cu cărămidă, o sumă 
de mici adevăruri relative, care-si aşteaptă recunoaşterea în mințile şi sufletele 
concetățenilor mei. Cel puţin o dată însă (de data asta!), du, domnule Gabriel 
Andreescu, Slujindu-vă de pîrghia logică a unui sofism, ajungeţi — regret că tre- 
buie să v-o spun — să respingeți un adevăr mic, subiectiv şi relativ, de dragul unei 
minciuni mari, groase şi păstoase. E vorba, fireste, de cazul Pruteanu. 

Aș mai avea multe lucruri să vă spun/scriu, domnule Andreescu, dar 
îmi dau seama că risc să devin un tip nesuferit. În fond, ce mi-o fi trebu- 
ind?! Preopinentul meu are gentilețea de a-mi răspunde la scrisoare (în mod 
surprinzător; din cei peste 20 care au primit un mesaj similar [e vorba de 
textul polemicii Un analfabet moral — notă L.A.], nu mulţi și-au luat această 
oboseală. Deci e cazul să vă mulțumesc.), îmi dă bună ziua foarte politicos 
și, la fel de reverenţios, îşi expune o rezervă de principiu (dreptul lui! ce! n-oi 
fi vrind să gîndească toată lumea ca mine, nu?). Și totuşi. Dacă am învățat 
ceva de la Paul Goma, de-a lungul cîtorva ani de cînd îi frecventez opera, iată 
următoarea axiomă: neadevărul, strimbătatea logică, nedreptatea se pot 
ascunde mai ales sub faldurile politeții, ale bunei creșteri. Pe de altă parte, 
nu există cale mai directă de a striga adevărul faptelor decît lipsa de mena- 
jamente fața de suspiciunile preopinentului. Aşa că am ales, cu deliberare, 
să vă scriu această epistolă violentă, intolerabilă, obraznică, insuportabilă, 
condamnabilă, etceterabilă. Dar corectă, în esența gîndirii sale. 

Mai doresc să fac o ultimă remarcă în legătură cu speranța dv. că „va 
exista o ocazie de a ne regăsi, şi într-o acțiune concretă, pe aceeaşi parte a 
baricadei”. Chiar dacă vi se pare uimitor, chiar dacă nu m-ati simțit alături, 
mă aflam şi eu pe undeva prin preajmă. E adevărat, n-am scris un respectabil 
tratat despre conceptul de disidență. Dar, prin 1988, am inițiat, împreună cu 
colega Ana Covaciu, un şir de proteste studențești la Cluj, care au culminat 
cu memorii colective şi şedinţe de intimidare, ba la C.C., ba la Rectorat, ba 
la Facultate. Și fără să-mi fortez prea tare memoria, vă pot asigura că şi spre 
mine s-a tras cu mitraliera la 2 decembrie 1989. De n-ar fi decit atit, şi asta 
îmi dă dreptul să mă adresez oricărui disident şi să-l privesc senin în ochi, fără 
nici un complex de inferioritate sau culpabilitate. 

De aceea, astăzi, eu stau drept în fața dv. şi vă privesc senin. 

Îmi puteți răspunde cu aceeaşi privire? 


Laszlo Alexandru 

PS. Cu gîndul la „elevii de liceu”, nu am nimic de obiectat la eventuala 
dv. inițiativă de a publica acest dialog epistolar. 


Care nu mi-a fost însă uimirea să observ că preopinentul 
meu, în loc ori să tipărească aceste epistole, ori să le facă pur și 
simplu uitate, se apucă și selectează anumite fraze de-ale mele, 
dintr-un reproş ce-i era adresat lui G. Andreescu însuși, și în- 
toarce direcţia cuvintelor mele către prezumtiva Bianca Balotă 
(vezi rev. 22, nr. 23/10-16 iunie 1997, p. 7, intervenţia În legă- 
tură cu Paul Goma). Multe i se pot reproşa celui care scrie sub 
numele Bianca Balotă, dar în nici un caz că „s-ar ascunde sub 
faldurile politeții şi ale bunei creşteri”. Nu, nu! Alte falduri sînt 
aici în discuţie. Mai degrabă putem să ne referim împreună cu 
Dorin Tudoran la toposul pieţelor Obor și Matache pentru o atît 
de heirupistă intervenţie. 

Ce-are a face că, sub pretextul „apărării” lui Paul Goma, G. 
Andreescu nu pierde ocazia de a mai face odată pe inocentul într-o 
situaţie clară ca lumina zilei pentru cine are ochi să vadă: discuţia în 
jurul lui Gabriel Liiceanu. Se vede că trebuie să fii neapărat membru 
al GDS şi în Consiliul consultativ al revistei 22, pentru a scuza 
actele de cenzură ale colegilor tăi de idei! 

Cum încă n-am încetat din viață, cum încă n-am autorizat pe 
altcineva să-mi gireze interesele și să-mi stilcească ideile, am de spus 
următoarele: 

1) Textul lui G. Andreescu, în care frazele lui Laszlo Alexandru 
sînt scoase din contextul unei scrisori private, iar sensul lor e răstăl- 
măcit cu bună ştiinţă nu mă reprezintă! 

2) Textul așa-numitului Bianca Balotă (Drept la replică, în rev. 
22, nr. 24/17-23 iunie 1997, p. 14) care face trimiteri la Laszlo 
Alexandru nu mă reprezintă! În viața mea nu m-am referit la Radu 
Enescu! În viaţa mea n-am afirmat că Paul Goma ar folosi „tehnica 
citatelor trunchiate”, pentru a „terfeli” pe cineva! Sărmanul Bianca 
Balotă m-o fi citit în tren înainte de a adormi... 

Mai mult decît atît: 

3) Contribuţia publicată de revista Familia (nr. 5/mai 1997) 
sub numele Laszlo Alexandru și la care făcea aluzie somnorosul 

călător nu mă reprezintă! După cum am arătat-o deja într-un 
protest adresat întregii redacţii a Familiei, încetez colaborarea cu 
numita publicaţie, pentru: a) cenzurarea — prin nepublicare — a unui 
text de-al meu, timp de peste un an de zile; b) cenzurarea — prin 
amputare — a unui alt text, tocmai cel în discuţie. 

Cum încă n-am încetat din viață, cum încă n-am autorizat pe 
altcineva să-mi gireze interesele și să-mi stilcească ideile, mai adaug: 
este incalificabil ca un mesaj pe care l-ai gîndit şi l-ai scris într-un 
anumit fel să fie deformat (prin redare parţială), să fie răstălmăcit 
(prin lectură dizonestă) și ca un alt mesaj, de domeniu privat, să fie 
citat într-un context deformant! 

Neavînd la îndemiînă arma foarfecelor și a colajelor interesate, 
singura mea soluţie este să aduc la cunoștința publicului conţinutul 
celei de-a doua scrisori a lui Laszlo Alexandru către Gabriel Andre- 
escu. Deoarece gazetarul de la 22 a deplins pseudo-neînţelegerea 
mea, asigurîndu-mă de „respectul” d-sale pentru actele mele de „cu- 
raj/imoralitate”, de care nu ştiuse, i-am răspuns în felul următor: 


Cluj, 12 iunie 1997 
Stimate domnule Gabriel Andreescu, 


Am primit a doua du. scrisoare şi vă multumesc. Întrucît sosirea ei a fost 
urmată îndeaproape de intervenția dv. din revista 22 (nr. 23/1997) pe mar- 
ginea — și în favoarea — cazului Goma, dati-mi voie să reunesc într-o singură 
epistolă unele lucruri pe care voiam să vi le spun. 

Voi trece din capul locului peste numeroasele afirmaţii în care părerile 
noastre concordă, pentru a veni la cele cîteva fapte care mai necesită, poate, 
precizări. Înainte de toate, însă, deoarece îmi scrieti că nu ştiați de „iesirea 
mea pe străzi” din decembrie 1989 — şi vă cred (n-am făcut din asta un prilej 
de orgoliu deșăntat) — dați-mi voie să vă trimit o fotocopie din săptăminalul 
nostru îndrăgit care se referă mai în detaliu la acest episod (22, nr. 4/ 28 
ian.-3 febr. 1997, p.8). 

Poate mă înşel, dar tot sub semnul lui „n-am ştiut” pot să plasez şi 
anumite afirmaţii ale dvs. din articolul despre Goma. De pildă vă întrebaţi 
retoric: „Cum să gresesti fată de Gabriel Liiceanu, al cărui ataşament pentru 
carte nu are nici o legătură cu afacerile, ci a fost şi a rămas un act de cult?” 

Înteleg de aici că, în optica du, Goma a greșit față de Liiceanu. Or, în 
realitate, povestea e mult mai telurică şi mai puțin dostoievskiană decît vi 
s-ar părea. Ea sună în felul următor: Editorul X a tipărit cartea lui Y, 
dar apoi, speriat de anumite presiuni, în loc s-o trimită la vînzare, a 
depozitat-o vreo doi ani, iar apoi a trimis-o la topit. Y - personaj impre- 
vizibil - în loc să tacă din gură, cum ar fi făcut orice român subțire şi 
cu simțurile conveniențelor sociale dezvoltate, se apucă şi protestează. O 
dată, de două ori, de nouă ori. Nimeni nu-l bagă în seamă. În presă; în 
alte cărţi ale lui, care se vînd prin provincie, sau pe sub mînă. [Nu vreau 
să abordez aici subiectul boicotului deliberat din partea librarilor, căruia 
i-au căzut victimă unele volume de Paul Goma. Dar, fiti sigur, am niște 
mărturii personale de toată frumusețea — cu nume şi date — de pe vremea 
cînd mă străduiam să plasez a doua ediție din Culoarea curcubeului sau 
Scrisorile întredeschise, ediție de mine îngrijită. ] În fine, una din cele 
două mari edituri ale țării îl tipăreşte pe Paul Goma în tiraj masiv, iar 
opiniile sale nu mai pot fi ascunse sub pres, așa cum s-a făcut în ultimii 
trei ani. Cum reacționează intelectualii noștri? Se coalizează cumva 
cu Y, cu victima, împotriva lui X, topitorul abuziv al cărţii sale? Nici 
pomeneală! Ei vorbesc de „resentiment”, de „spirit pamfletar”, se pling 
că l-au cunoscut vreodată pe Y etc. Sau, într-o variantă mai recentă, 
aduc în discuție conceptul de „dostoievskianism”. (Pentru a vă ajuta să vă 
formati o părere corectă în această poveste, dați-mi voie să vă propun spre 
lectură — fotocopia nr. 2 — articolul meu de răspuns la gogomăniile lui loan 
Buduca, din Luceafărul, nr. 16/30 aprilie 1997, p. 4.) Cît priveşte nume- 
roasele acte de cult la care se dedau fostii cenzori ai literaturii române (id 
est: Sorin Mărculescu), mai nou camujlaţi sub tunică popească la Editura 
Humanitas, vă recomand un pasaj foarte interesant din volumul meu (pe 
care am avut plăcerea să vi-l trimit cu dedicație), Între Icar şi Anteu, Cluj, 
Ed. Dacia, 1996, p. 103-106, polemica Despre moravurile editoriale. 

Sper că nu vă veți supăra prea tare pe mine dacă voi continua să judec 
faptele din viata de zi cu zi nu după metrul dostoievskian al misterului su- 
fletului rus, ci după acela cartezian-lucid care îmi spune că orice efect are, în 
mod obligatoriu, o cauză. Și dacă vom sta puțin de poveşti asupra cauzelor 
care duc la efectele murdare din viața noastră politică, socială, culturală etc., 
iar apoi le vom corela cu protestele lui Paul Goma, veti concede încet încet că 
individul nici nu e chiar așa de într-o ureche (de dostoievskianism ce să mai 
vorbim...). 

Dacă doriți, putem sta de vorbă şi pe subiectul generozitătii sufletești 
dovedite în relaţiile cu Goma de către Monica Lovinescu și Virgil Ierunca. 
Dar tot după criteriul cartezian mai sus schitat. Și nu cred că v-ar plăcea să 
auziţi tot ce am de spus. 

În ceea ce mă priveşte, vă invidiez pentru un singur lucru. Pentru faptul 
că v-aţi întîlnit cu Paul Goma, cum spuneți, „de vreo trei ori”. Eu unul nu 
l-am văzut în viața mea. Dar, pentru a mă solidariza cu un principiu, nu cred 
că e neapărată nevoie să-l frecventez personal pe emițătorul lui. 


Cu stimă, 
Laszlo Alexandru 


De adăugat mai am doar atât: îmi pare rău că am ajuns să cu- 
nosc, pe pielea mea, anumite moravuri din presa literară româneas- 


că de azi. 
(1997) 


PS. De la publicarea în presă a celor două eseuri precedente, 
arheul Pruteanu a fost dat afară, mai întîi, din PN.I.C.D. Apoi 
i s-a eliminat și emisiunea de la TVR 1. Pînă aici nimic surprin- 
zător. Societatea românească, oricît de debilă, încă mai secretă 
anticorpi, fie şi cu întirziere, împotriva unor viruși. De cînd cu 
naționalismul obraznic al mîncătorului de zacuscă, G. Andreescu 
a realizat eroarea de... plasament afectiv, a recuperat în forţă tere- 
nul pierdut și a dat publicităţii cîteva texte antiprutene bine aduse 
din condei. 

Nu mi-a scăpat, totuși, protestul recent publicat în România 
literară de nişte iniţiale G.D. (G. Dimisianu?) împotriva gestului de 
salubrizare a televiziunii naţionale. Dezolarea mea a sporit citind o 
intervenţie zacuscofilă a publicistului Dorin Tudoran (vezi România 
literară, nr. 15/1999, p. 11). Se cuvin imortalizate și unele citate: 
„D-l George Pruteanu nu este numai un intelectual strălucit, ci şi unul 
strălucitor (...). Emisiunea d-lui Pruteanu era un amestec de ştiinţă 
popularizată cu farmec, inteligență, umor subtire şi uriaş teletalent”. 
Probabil că, dinspre Chișinău, România pare mai proastă decît este. 
Totul se vede, adică, prin optica „neinocentului, dar curatului” (2!) 
inginer-scriitor Cristian Tudor Popescu de la Adevărul (cel care pu- 
blica, înaintea alegerilor din 1996, injuriosul dosar de securitate al 
lui Paul Goma, iar în restul timpului promovează campanii antife- 
ministe, antimaghiare etc.), sau prin optica neclintitului Augustin 
Buzura, conducătorul Fundaţiei arhicunoscute. Nu e de mirare că 

nici perspectiva naţionalist-prutenistă nu este de lepădat pentru un 
fost disident care luptă pe toate fronturile pentru a-și recuceri dru- 
mul spre casă. 

Paradoxul situaţiei: vîna morală a unora se îngroașă pe timp de 


dictatură, dar se fleșcăie sub atingerea democraţiei. 
(1999) 

Un chinez la Oradea 


Cînd ai snopit în bătaie șaua ca să priceapă iapa, dar vrei să 
pari mai neconformist decît ai putea fi în realitate, se cheamă că ești 
un chinez. Cînd cunoşti prea bine o stare de fapt, dar încerci să te 
prefaci mai ignorant decît ești pentru a nu leza diverse grupuri de 
interese, se cheamă că ești un chinez. Cînd încerci să-ţi spui părerea 
în momente dintre cele mai delicate, dar opinia ta, departe de a 
clarifica situaţia, mai mult o complică, se cheamă că ești un chinez. 
Cînd te numești Ion Simuţ și îţi dai cu părerea despre Paul Goma în 
revista Familia de la Oradea (nr. 7-8/1997), cu siguranţă te dovedești 
un mare chinez, din familia popoarelor nevecine și neprietene. 

Criticul Ion Simuţ nu este la prima intervenţie cel puţin dis- 
cutabilă legată de scrisul și personalitatea lui Paul Goma. Talentul 
său uimitor de a da cu bota în baltă s-a exteriorizat încă de acum 
doi ani. Să recapitulăm pe scurt contextul. Romancierul parizian își 
anunţase candidatura la Preşedinţia României, iar Adevărul literar și 
artistic lansase în vara lui 1995 un val de lături, publicînd fragmente 
din dosarul de Securitate al scriitorului. Cum reacționează la acestea 
Ion Simuţ de la Oradea (vezi Familia, nr. 9/sept. 1995, p. 51-53) 
El se disociază de inginerul Cristian Tudor Popescu, cel care, pentru 
a putea relua refrenul securist cu lipsa de talent a lui Paul Goma, 
făcuse imprudenţa de a mărturisi că îi răsfoise vreo două cărţi. A 
răsfoi nu e totuna cu a citi, a citi nu e totuna cu a aprecia corect, ne 
asigură I.S., care în replică vine și afirmă răspicat talentul de scriitor 
al lui Goma. Şi are perfectă dreptate! Numai că despre asta fusese 
vorba doar în mod periferic în campania securistă a Adevărului... Ce 
contează? Ion Simuţ își făcuse datoria de critic literar şi nimic mai 
mult decît atît — acum putea trece el însuși la atac. Şi procedează cu 
o sîrguință demnă de alte cauze şi scopuri. „Subiectivismul anarhic al 
lui Paul Goma a devenit rigid, mecanic şi obositor”; „Paul Goma ne su- 
pune unei mai mari intransigențe morale decît putem suporta” (bietul 

Ion Simuţ! el nu mai suportă!...); „Exigența sa draconică a creat un 
discurs crispat, îndirjit, exasperant, aproape înfricoşător”. Cum i se 
răspunde lui Cătălin ŢȚîrlea, cel care declanșase ofensiva printr-o 
recenzie a cărei vulgaritate era concurată numai de tropăitul cazon 
al gîndirii? „Autorul Povestirilor cu pensionari e încă blind cînd con- 
stată că...” Halal blindeţe! Numai de asemenea „blinde” tratamente 
securiste să aibă parte și Ion Simuţi 

Culmea cinismului o atinge următorul fragment al textului 
scris, reamintesc, în apărarea unui scriitor calomniat de Securitate: 
„Domnule Paul Goma, zimbiţi, vă rog, mai mult şi... dezinteresat, 
pentru că (ştiţi bine) nu există un singur fel de zîmbet politic; fiti mai 
îngăduitor (desi acum e un pic prea tîrziu) cu posibilii prieteni, fiti 
mai destins, mai generos: nu se poate să le distrugeți chiar toate iluziile 
celor care au sau pot avea încredere în dumneavoastră!”. Va să zică tot 
victima este vinovată că a provocat calomnia, datorită faptului că în 
prealabil n-a zîmbit destul... Dacă aș vrea și eu să fac pe chinezul, aș 
spune că Ion Simuţ are o gîndire cel puţin bizară. Dar nu — el scrie 
astfel cu deliberare. De ce? Ei bine, el se simte dator și să-l apere pe 
scriitorul de talent care este Paul Goma, şi să nu-i supere prea tare 
pe adversarii lui Goma, de care s-ar putea să mai aibă nevoie pe vii- 
tor. O vînă groasă de duplicitate parcurge ca un fir roșu intervenţia 
„polemică” de acum doi ani a criticului orădean. 

Care nu ezită să se hazardeze și într-o părere cu caracter ge- 
neral: „Încetul cu încetul, situația lui Paul Goma pare să revină la 
nivelul anilor '70, scăzindu-i în plan intern atît cota literară, cît şi 
cea politică, aflate la maximum în anii 90-91”. Aici chinezăria lui 
Ion Simuţ a ajuns la apogeu. Deci cota politică și literară ale lui 
P.G. erau la maximum în 1990, cînd Gabriel Liiceanu îi retrăgea 
din circulaţie și îi cenzura volumul Culorile curcubeului, şi nu în 
1995, cînd îi apăruseră cinci titluri în trei luni de zile şi cînd au- 
torul se pregătea să candideze în alegeri! (Lasă că nici în anii ‘70 
Goma nu prea stătea rău cu cota politico-literară! Pe de o parte 
tocmai crease în România mișcarea pentru drepturile omului care 
de atunci îi poartă numele, pe de altă parte tocmai publicase în 
edituri prestigioase din Occident jumătate de duzină de cărţi!...) 
Să te ferească Dumnezeu de judecata criticului literar scăpat din 
lesa rezistenţei prin cultură! 

Dar cum e lucru știut că Einmal ist keinmal, Ion Simuţ revine 
şi în 1997 să ne spună aceleași povești ale criticului din pădurea 
adormită, privitoare la „cota estetică a operei și cota morală a omului 
Paul Goma, [care] au scăzut văzînd cu ochii”. Nu ştiu ce au reuşit 
să vadă ochii lui Ion Simuţ; deocamdată să spun eu ce se vede cu 
ochiul liber din articolul său: 

1. „Paul Goma are prea puţini cititori, din moment ce părți im- 
portante din tirajul unor cărți au trebuit date la topit”, scrie negru pe 
alb criticul. 

Înainte de a comenta fraza de mai sus, îmi trag adînc aer în 
piept. Aparent anodină, aruncată în grabă, această frază conţine o 
stupefiantă doză de rea-credință, dublată de o la fel de mare minciu- 
nă. Care sînt părțile importante de tiraj care „au trebuit date la topit” 
din cărţile lui Goma?! Din cîte cunosc eu, pînă azi au fost distruse 
trei titluri ale scriitorului: 

a) Volumul Gardă inversă a fost cules la Editura Scrisul româ- 
nesc de la Craiova, la începutul anilor “90, după care, atunci cînd 
opiniile lui Paul Goma despre noua putere politică nu mai conve- 
neau, plumbii au fost topiţi la dispoziţia lui Marin Sorescu, fără ca 
volumul să fi fost imprimat și distribuit. De unde ştie Ion Simuţ 
că cititorii n-ar fi cumpărat cartea, dacă ar fi văzut-o pe rafturile 
librăriei (așa cum s-a întîmplat cu alte peste cincisprezece titluri ale 
aceluiași autor)?! 

b) Culorile curcubeului a apărut la Ed. Humanitas din Bucu- 
rești, dar apoi, la dispoziţia lui Gabriel Liiceanu, volumul a fost 
retras din librării și depozitat doi ani de zile, după care a fost trimis 
la topit. Deşi pretextul invocat a fost de natură economică, fabrica 
de zvonuri a lui Liiceanu susținînd că „Goma nu e rentabil, nu se 
vinde...”, cifrele și realitatea obiectivă arată altceva. De unde știe Ion 
Simuţ că cititorii n-ar fi cumpărat cartea (imprimată în 20.000 de 
exemplare), dacă ar fi văzut-o pe rafturile librăriei? — de vreme ce, 
după cîteva luni, același editor tipărea Soldatul cîinelui în 103.000 
exemplare și n-am auzit să se fi lamentat pe undeva în legătură cu 
cifra sa de afaceri... 

c) Patru dialoguri de Paul Goma cu Florin Ardelean, Ruxandra 
Cesereanu, Al. Cistelecan și M.C. Oros trebuia să apară în 1993- 
1995, la Ed. Echinox din Cluj, condusă de criticul Marian Papahagi. 
Editura a solicitat şi a obţinut subvenție Soros, a cules volumul 
după care, fără a mai restitui banii, a amînat sine die publicarea, 
dincolo de data scadentă a contractului și neoferind vreo explicaţie 
autorului. La sesizarea lui Paul Goma Ed. Echinox a fost exclusă 
de pe lista celor care se vor mai bucura de subvenţii Soros, tocmai 
datorită neonorării contractelor atît faţă de Fundaţie, cît şi faţă de 
autor. De unde ştie Ion Simuţ că cititorii n-ar fi cumpărat cartea, 
dacă ar fi văzut-o pe rafturile librăriei și dacă ea n-ar fi fost distrusă 
printr-o vulgară șnapanerie editorială? 

lată trei cazuri distincte, în care trei importanţi oameni de 
cultură (Marin Sorescu, Gabriel Liiceanu, Marian Papahagi), trans- 
formaţi peste noapte în editori, au abuzat de prestigiul şi cărțile lui 
Paul Goma. În această pleiadă, numele lui Ion Simu, care vine și, 
după bunu-i obicei, acuză victima că nu i se vind volumele care nici 
nu i s-au pus în vînzare, chiar că nu mai contează. 

Dar pentru că am afirmat că preopinentul meu nu numai scrie 
minciuni, ci mai este şi de rea-credință, mă văd nevoit să dovedesc 
acest fapt. Revista Familia, al cărei membru în redacție este și Ion 
Simuţ, a publicat două cărți de Paul Goma: Culoarea curcubeului, 
ed. a 2-a, îngrijită de Florin Ardelean, în 1993, și Scrisori întredeschi- 
se, îngrijită de Laszlo Alexandru, în 1995. Este imposibil ca I. Simuţ 
să nu fie la curent cu eforturile depuse de colegii săi — în primul rînd 
Florin Ardelean, dar și Traian Ștef și loan Moldovan — pentru vinza- 
rea volumelor. De fiecare dată nu dezinteresul cititorilor a constituit 
un obstacol, ci rea-voinţa librarilor care refuzau cartea din raţiuni 
ideologice. Paul Goma a descris pe larg situaţia în Jurnalul său, la 
care îl trimit spre documentare pe acerbul critic de la Familia. În 
ceea ce mă priveşte doresc să relatez aici două experienţe proprii. 

În anul 1993 librăria Anastasia din Cluj, piaţa Victoriei (în 
apropierea catedralei ortodoxe), profilată pe carte religioasă, vindea 
şi apariţii de la Humanitas și alte edituri. Personalul — ortodox — era 
de o maximă pioșenie în înfățișări, subiectele de conversaţie aveau 
toate miros de aghiasmă, de vreo două-trei ori am văzut pe acolo 
măicuţe, ba chiar și călugări cu bărbile-n brîu. Au acceptat spre 

difuzare Culoarea curcubeului, cîteva zeci de exemplare, cărate în 
braţe de Florin Ardelean și Laszlo Alexandru. Ulterior tot la două 
zile mă întorceam în librărie și întrebam de soarta cărţii, de ce nu 
apare la vedere, ce se întîmplă cu ea. Vînzătoarele clătinau din cap 
şi-mi zimbeau în mai mulţi peri. După cîteva luni volumele au fost 
returnate prin poștă la Oradea, pretextîndu-se că nu erau cerute de 
cititori, deși eu unul nu le văzusem expuse decît de vreo două-trei 
ori pe rafturile de jos. 

Tot în 1993 şefa de carte de la Librăria „G. Coşbuc” din Cluj, 
piaţa Libertăţii, a refuzat să vîndă Culoarea curcubeului, afirmînd că 
e plin tot magazinul cu cărţi de Goma și nu mai au unde să le pună. 
La insistenţele mele să văd numeroasele titluri, mi s-au indicat cîteva 
zeci de bucăţi din Astra, editată la Dacia din Cluj. Am remarcat că 
e vorba de un singur titlu, beletristic, pe lingă care ar putea încăpea 
şi acela editat la Familia. Într-un acces de sinceritate pe care l-a 
regretat imediat, colocutoarea mi-a răspuns că nu acceptă volumele 
de Goma, deoarece nu e de acord cu ideile pe care le susţine autorul. 
Cînd i-am replicat aspru că nu librarii trebuie să judece conţinutul 
valoric al cărţilor, ci criticii literari, și că fiecare ar face bine să-și vadă 
de propria meserie, am fost invitat să reclam situaţia, dacă nu-mi 
convine, la centrul de librării, dar că în orice caz acolo nu va mai 
pătrunde nici o carte de Paul Goma. 

Acestea sînt doar două cazuri izolate, dar sînt sigur că Florin 
Ardelean mai cunoaște numeroase altele din restul ţării, pe care nu 
le va fi ţinut secrete faţă de colegii săi de redacție. lată de ce vin și 
zic: inocenţa este de lăudat la o fată mare, dar nu la un critic literar. 
lar cînd la acesta din urmă mai e şi simulată, ajungem direct la 
chinezăriile de care pomenisem la început. 


2. „Cota estetică a operei şi cota morală a omului Paul Goma au 
scăzut văzînd cu ochii. Principalul vinovat este scriitorul însuși, care 
încurcă, fără să-și dea seama, receptarea favorabilă a propriei opere. 
Jurnalul /ui Paul Goma i-a stricat definitiv autorului relativa stare de 
non-beligeranță cu literatura română actuală, deținută pentru scurtă 
vreme prin '90-'92. (...) Cred că publicarea jurnalului este cea mai 
mare eroare făcută de Paul Goma în întreaga sa carieră literară , scrie 
negru pe alb criticul. 

La acest aberant pasaj nu se poate răspunde decît cu înseși cuvin- 
tele Jurnalului: „«Ce bine le-ar fi fost lor, scriitorilor români din Româ- 
nia, dacă tu ai fi murit, în 77, la Rahova — de-o pildă; sau în 81, cînd 
ai primit bomba-în-carte; sau în 82, cînd te-au tratat cu... aconitină; 
sau în 89, de inimă.» Și Ana continuă: «Acum te-ar fi lăudat, te-ar fi 
acoperit de lauri, te-ar fi sărbătorit (dar ce înmormîntare natională ți-ar 
fi făcut, necrofilii noştri tricolori), nu te-ar mai fi scos din mare-scriitor, 
ce să mai vorbim de om-minunat ce esti — pardon: ai fost...»”. 

Într-adevăr Paul Goma a reușit, supraviețuind, să strice soco- 
telile și pretenţiile neîntemeiate la prestigiu personal neştirbit ale 
multor scriitori români. Numeroasele polemici pe care le-a stârnit 
după 1989 vor trebui luate probabil rînd pe rînd, de către un istoric 
literar avizat (așa cum în nici un caz nu dă semne că ar fi Ion Simuţ!) 
şi analizate în fundamentele lor logice. Cite din acuzaţiile lansate de 
Goma sînt reale sută la sută, cîte pleacă de la o situaţie adevărată, 
alunecînd totuși în invectivă şi exagerare? Rămine de văzut. Dar 
trebuie să fii un mare chinez pentru a-i sugera unui autor să stea cu- 
minte și să tacă din gură la vederea nedreptăţii flagrante, pentru ca 
nu cumva să-și pericliteze receptarea de moment a operei! În aseme- 
nea hal poate să scrie doar cineva care n-a părăsit țarcul judecăților 
critice conjuncturale, care își construiește scara valorică trăgînd cu 
ochiul peste gardul vecinului și care, în fine, nu vede literatura ca 
pe o activitate cu axiologie nu doar transcendentă, ci chiar și ima- 
nentă, în care eventuala teamă de reacţiile contemporanilor îţi va 
îngrădi întotdeauna libera descoperire a propriului drum artistic. 

Să notăm, în trecere, aceeași bizarerie logică întîlnită deja 
anterior: de vină pentru boicotarea evaluării operei lui Goma ar fi 
autorul însuși, și nu cei care cu adevărat au instituit boicotul! Nu 
cei care — refuzînd să discute pe faţă reproșurile pe care li le aduce 
Goma — răspund prin reprobabile agresiuni de culise ar fi vinovaţii! 
Nu! De vină este, din nou și mereu, cel care semnalează strimbăta- 
tea, neregula, incorectitudinea. Halal judecată critică! Echivalează 
în toată legea cu o prejudecată. Acritică. 


3. „Pedeapsa celor vexaţi se află pe punctul de a-i retrage titlul 
glorios de Soljenitin român. Lucrurile au evoluat în defavoarea sa, 


datorită inflexibilității neproductive şi, mai ales, datorită imobilității 

pariziene. Cred acum şi eu, deopotrivă cu altii, că Paul Goma este, în 
mai mică măsură decît altădată, un Soljenitîn român, pentru că şi-a 
trădat modelul unde, probabil, nici nu-şi închipuie: după 1990, nu a 
avut tăria să renunţe la exil şi să se întoarcă printre ai săi, să pătimeas- 
că şi să greșească împreună cu ei în procesul construirii democrației”, 
scrie negru pe alb criticul. 

Mărturisesc, am avut dificultăţi în a urmări sensul primei fraze 
citate: „Pedeapsa celor vexaţi se află pe punctul de a-i retrage titlul 
glorios de Soljenitin român”. O pedeapsă cam greu ar putea fi pe 
punctul de a retrage ceva. Și cu atît mai puţin un titlu glorios! Doar 
cei vexaţi ar putea, cel mult, s-o încerce... Asta e, într-adevăr, triste- 
ţea criticului literar: cînd scrie neadevăruri, îi e greu s-o facă măcar 
într-o corectă limbă română! 

Am înţeles, trebuie să vorbim despre Soljeniţin. Şi eu am sub- 
liniat această analogie în prefața pe care am semnat-o la Jurnalul lui 
Paul Goma: „În mod cu totul neobisnuit (şi călcînd hotărit pe urmele 
lui Soljenitin), Goma îşi publică în prezent însemnările acidulate des- 
pre contemporanii săi şi despre faptele lor de acum”. Dacă Ion Simuţ 
ar fi răsfoit măcar impresionantul volum Stejarul şi vițelul al scrii- 
torului rus, ar fi avut ocazia să descopere același tip de... „slăbiciune 
de a-şi etala sfidător orgoliile și judecățile aspre, dure, asupra contem- 
poranilor”. Căci dacă urmăm nefericitul raţionament al viteazului 
croitoraş de Oradea (cel care tot încearcă să omoare multe muște 
dintr-o singură lovitură), Soljeniţin însuși riscă să-și piardă titlul 
glorios de... Soljeniţîn rus! Pe mulţi editori și scriitori care i-au blo- 
cat cărţile, i-au cenzurat apariţiile, l-au minţit, l-au șantajat şi l-au 
sancţionat (de pildă cu excluderea din Uniunea Scriitorilor) i-a pu- 
tut vexa lectura unui volum ca Stejarul şi vitelul, care le descrie pînă 
în cele mai mici detalii fărădelegile. Cu toate acestea Soljeniţin a fost 
rechemat în patrie, după dispariţia Uniunii Sovietice, a fost onorat 
şi respectat de concetăţenii săi. Paul Goma nu a fost reprimit nici 
măcar în Uniunea Scriitorilor, numele său a fost, cu puţine excepții, 
trecut sub tăcere în primii ani de după ‘89, iar revoltătoarele acuze 
securiste de impostură și lipsă de talent au continuat chiar pînă azi 
(1997) — ultimii „eroi” în acest sens fiind stîlpi de nădejde ai vieţii 
literare: un fost infractor de drept comun ca George Pruteanu, un 
fost critic de Scînteia tineretului ca Alex. Ștefănescu, un fost expert 

în Urmuz şi Ceaușescu, publicist sub numele soţiei, ca Nicolae (& 
Bianca) Balotă. Cine nu se ridică la înălțimea modelului? Nu cumva 
comunitatea literară românească, cea care n-a atins încă nici măcar 
nivelul celei rusești? 


4. „Orgolios fără măsură, justițiar fără limite, negativist şi contes- 
tatar fără nuanţe, retras într-o singurătate rece, cu aproape toate punţile 
de comunicare tăiate, încrezător că va face să răzbească Adevărul abso- 
lut, hrănit de himera unei revanşe interminabile, agasante, asupra celor 
care se fac vinovaţi de faptul că nu au fost disidenți, înconjurat numai 
de la distanță de susținători marginali, atinşi fie de un scepticism timid, 
fie de o rigiditate suspectă, Paul Goma este cel mai antipatizat scriitor 
român de la Macedonski încoace. Nu încape îndoială că Paul Goma 
este, în sensul cel mai profund și mai detestabil al temperamentului 
său, un macedonskian. Ceea ce a «reuşit» Macedonski cu o epigramă, 
Paul Goma a realizat cu un jurnal în trei volume”, scrie negru pe alb 
criticul. 

Am înţeles, trebuie să vorbim despre Macedonski. Fără îndo- 
ială că a fost profund insultătoare epigrama publicată de scriitor în 
1883, la îmbolnăvirea lui Eminescu: „Un X... pretins poet, — acum 
/ S-a dus pe cel mai jalnic drum... / L-aș plinge dacă-n balamuc / 
Destinul său n-ar fi mai bun, / Căci pînă ieri a fost năuc, / Și nu e 
azi decît nebun”. Însă epigrama era nu doar insultătoare, întrucît 
batjocorea maladia unui adversar de idei, ci şi neadevărată în con- 
ţinutul ei: Eminescu era foarte departe de a fi un „pretins poet”. 
Dimpotrivă. 

Cu totul altfel stă situaţia cu... „macedonskianul” zilelor noastre. 
Paul Goma, din cîte rețin, n-a prea formulat acuze privind valoarea 
literară a unor contemporani (şi cu siguranţă nu şi-a permis vreoda- 
tă să batjocorească handicapul fizic sau mental al cuiva). În schimb 
Paul Goma a lansat numeroase reproșuri şi acuzaţii privind statura 
morală a unor literați. A penalizat opţiunile conștiente și așa zicînd 
lucide ale multora. A făcut-o ca urmare a crezului său civic, potrivit 
căruia scriitorul trebuie să fie un luminător al poporului. Or ce fel 
de „dascăli” are un popor, dacă ei înșiși se pretează la compromisuri 
ruşinoase și degradante?! În sprijinul acestor idei, Paul Goma a citat 
numeroase situaţii concrete de abdicare de la o minimă conduită 

intelectuală demnă. Într-o societate normală, discuţia putea fi accep- 
tată, puteau fi luate cazurile în parte, li se putea contesta valabilitatea 
(dacă așa stăteau lucrurile), i se puteau aduce corecţii scriitorului, 
atunci cînd exagera etc. În loc de aşa ceva, s-a dezlănţuit o furtună 
de recriminări indignate, după bine cunoscutul model românesc („ba 
pe-a mă-tii...”), deoarece într-adevăr prea puţini mînuitori de condei 
de la noi nu au să-și reproşeze chiar nimic în faţa propriei conștiințe. 
Tată de ce întregul spectacol s-a transformat într-un dezgustător Lacul 
lebedelor fără lebede (căci le-au mîncat demult ţiganii...); iată de ce, 
cu una-două excepţii, nimeni nu e de acord să discute temeiul real al 
obiecţiilor formulate de Paul Goma. Iată de ce, de șapte ani de zile, se 
prelungește un reprobabil și imund joc de complicitate socială, în care 
aproape toată lumea ştie care este adevărul, dar în care aproape toată 
lumea tace, cînd nu se apucă de-a dreptul să scrie împotriva propriilor 
concepții intime. 

Pe vremea lui Ceaușescu se practica dubla cerneală: un lucru 
se tipărea (despre comunism) la ziar și cu totul altceva se birfea între 
prieteni, sau se scria, încodat, încifrat, în operele care ar fi trebuit să 
înfrunte eternitatea. În ziua de azi se practică pe scară largă dubla 
conștiință: un lucru se afirmă în scris despre autorii care, nu-i așa, îţi 
sînt prieteni, deci faţă de care ai obligaţii sociale, și cu totul altceva 
recunoști în faţa oglinzii, cînd mai ai curajul să-ţi pîndeşti chipul în 
acest obiect devenit, treptat, adevăratul inamic al scriitorului român. 

Cam atît în ceea ce privește... „macedonskianismul” lui Paul 
Goma (care este un scriitor talentat, dar, vezi Doamne, fiind el 
mai stîngaci și neinspirat, nu știe să evite disputele „nefondate” 
cu ceilalți). Dacă ne gîndim și la diversiunea precedentă, lansată 
de Gabriel Andreescu, privitoare la „dostoievskianismul” aceluiași 
Goma (care are un suflet nobil, dar acţiunile sale sînt imprevizibile 
şi lipsite de logică), se vede treaba că am intrat într-o nouă etapă a 
mentalităţii social-literare: recriminărilor încep să le ia locul falsele 
justificări... 


Printre multe altele, Ion Simuţ îi reproșează lui Paul Goma 
că, din păcate, „conjuncturile nu au fost niciodată specialitatea sa”. 

Răsucind pe dos obiecţia, o putem retrimite în forță spre expedi- 
torul ei: Ion Simuţ se dovedește, har Domnului, un mare specialist 
în conjuncturi. Continuă să mă uimească felul în care, în ultimul 
timp, criticul reușește să nimerească tot de partea „comodă” a ba- 
ricadei, dezvoltînd de acolo obiecţii oțărite care nu-l onorează. Voi 
oferi două exemple. 

În România literară, nr. 33/1997, Ion Simuţ ne explică Ce-i 
lipseşte criticului Gheorghe Grigurcu?. Textul porneşte cu obișnuitele 
genuflexiuni de rigoare — de acum cunoaștem stilul și omul: „Admir 
la fostul cronicar literar al Familiei din anii 1965-1990 şi la actualul 
cronicar al României literare consecventa opiniei, spiritul polemic, cu- 
prinderea (aproape totală) a fenomenului poetic şi critic desfășurat în 
literatura română contemporană în ultimele patru decenii, fervoarea 
analizei pînă în pragul identificării cu opera”. Dar atunci care este 
miza excursului critic al lui Ion Simuț? Iat-o: „Lui GP. Grigurcu îi 
lipseşte curajul sintezei. (...) Pe scurt, lui Gh. Grigurcu îi lipseşte, în 
primul rînd, ideologia critică. Nu sensibilitatea, nu discernămîntul es- 
tetic, nu reacția polemică, nu simtul prezentului — ci Ideea (sau ideile). 
(...) posteritatea va fi mai severă, dacă nu chiar ostilă, rezervîndu-i 
inegalabilului critic un rol secundar. Oricare critic de întîmpinare are 
aceeași soartă: dacă nu pune ordine în cărțile citite de-a lungul unei 
vieți, dacă nu le găseşte un punct de echilibru şi stabilitate în rafturile 
unei sinteze, se prăbușește biblioteca peste el”. 

Mai rar aşa chinez ca Ion Simuţ! Criticul parcă a aterizat săp- 
tămîna trecută de pe Marte! Parcă n-a auzit în viaţa lui că, de la ‘89 
încoace, acestea sînt capetele predilecte de acuzare ale grupului de 
la Literatorul, ca să nu mai vorbim de ieșirile umorale din partea di- 
lematicilor. Gh. Grigurcu îi deranjează pe toţi cei care, ca să vorbim 
pe șleau, una zic și alta fumează. Atitudinea sa lucidă, nedomolitul 
său spirit critic, exprimarea tranșantă şi judecarea severă a compro- 
misurilor au fost tot atîtea argumente care i-au atras îndemnurile 
cînd schițate cu o grimasă, cînd articulate cu schimonosită furie, 
de a se întoarce la cărțile sale din bibliotecă, de a lăsa cotidianul pe 
seama celor care se pricep la așa ceva etc. Iar acum apare Ion Simuţ, 
cu triumful celui care a descoperit apa caldă... 

De notat că manevra are două componente condamnabile. Pe 
de o parte, deși eseul lui I. Simuţ apare sub efigia „PROFIL”, nu 

ni se spune o iotă despre remarcabila critică de tip militant, eti- 
co-estetic, amplu practicată de Gh. Grigurcu după 1989. Această 
adevărată critică de direcţie, care face ordine în atît de confuza 
atmosferă literară postdecembristă, îmbinînd cu consecvență 
criteriul moral şi pe cel al competenţei profesionale, este ca din 
întîmplare bagatelizată de „analistul” nostru, care ajunge să se re- 
fere la ea doar în mod periferic, în următorii termeni de o vulgară 
frivolitate: „Și-a schimbat, astfel, cu multă îndrăzneală, ocupația de 
functionar al cronicii literare, pentru aceea de luptător «fioros», ieşind 
în largul şi în larma arenei politice. Felina de salon, cînd iese afară 
[sic! — L.A.] pășește maiestuos ca un leu şi priveşte duşmănos spre 
toți cei care sînt vinovaţi că i-au deranjat confortul”. Inutil să mai 
corectăm: Gh. Grigurcu nu „și-a schimbat ocupatia de funcționar 
al cronicii literare”, cum aşa de bine ştie şi ne explică și nouă Ion 
Simuţ. Ajunge să deschidem săptămînal România literară pentru a 
ne convinge de acest lucru. 

În al doilea rind mă uimeşte părerea lui Ion Simuţ că un critic 
literar va rămîne în mintea posterităţii doar dacă propune o sinte- 
tică istorie literară, o solidă monografie de autor etc. (Primul con- 
traexemplu care îmi vine în minte este cel al lui Titu Maiorescu.) 
În realitate avem de-a face aici cu o altă aproape flaubertiană „idee 
primită de-a gata”, referitoare la un fals clasament al preocupărilor 
critice și potrivit căreia pe punctul cel mai de sus ar trebui să se 
plaseze neapărat sintezele, iar pe treapta cea mai de jos „mizerabi- 
lele” polemici cotidiene, eseurile, corespondenţa etc. Pînă să apară 
I.L. Caragiale în literatura română, spiritele puritaniste de tip Ion 
Simuţ ar fi putut jura că nu poţi fi prozator dacă n-ai scris cel puţin 
un roman (de preferință: un roman-fluviu). Nici nu are rost să mai 
vorbim de asemenea judecăţi bizare ce privilegiază sinteza, în defa- 
voarea analizei... 

Dar mai semnificativ decît a amenda ideile stilcite este faptul 
de a pune în lumină mișcarea tactică a lui Ion Simuţ: chinezul de la 
Oradea reia cu înnoită energie, împotriva lui Gh. Grigurcu, vechi 
şi interesate recriminări ale unor grupuri literare care numai de 
inocență nu pot fi acuzate. În schimb, el, noul venit, mimează o 
neprihănire care nu poate decît să stupefieze. 

Însă criticul Ion Simuţ mai pune şi alte întrebări, de pildă în 
rev. Cuvîntul din august 1997: Ecumenism greco-catolic?. (Uimitor 
cum toate articolele conținînd perle și atitudini aberante sînt inti- 
tulate interogativ de către acest scriitor buimac, dar care, chipurile, 
ar mai avea și nedumeriri: Cui nu-i e frică de Paul Goma? sau: Are 
Paul Goma talent?; sau: Ce-i lipsește criticului Gheorghe Grigurcu? iar 
acum: Ecumenism greco-catolic?) 

Iarăşi nu vom înţelege prea multe dacă vom trece cu vederea 
contextul în care apare luarea de poziţie a lui Ion Simuţ. Aici e vorba 
de proiectata lege Boilă, pretinzînd restituirea de la ortodocși către 
greco-catolici a tuturor lăcașelor de cult care au fost confiscate în 
mod abuziv şi, în ziua de azi, stau nefolosite. Cum după noiembrie 
1996 partida are mai multe șanse de a fi jucată în plan politic (ţără- 
niştii veniţi la putere au în spatele lor un glorios trecut confesional 
greco-catolic), clerul ortodox a dezgropat securea războiului, care 
se poate purta pe toate fronturile: fie invitîndu-se ipocrit partea ad- 
versă la reconciliere, dar fără a i se retroceda nimic și fără a i se face 
nici un fel de concesii; fie descoperind trecutul de lupte și martiraj 
al... ortodocșilor (2), pentru a-l contrapune grelelor jertfe de vieți 
omenești și ani de închisoare pe care le-au plătit greco-catolicii etc. 

Desigur dacă îl vom întreba despre toate acestea pe Ion Simuţ, 
el ne va spune că n-a auzit nimic; el, chipurile, n-a făcut decît să se 
indigneze împotriva unui articol semnat de Al. Cistelecan și... pac! 
la Războiul De fapt, conotaţiile poziţiei lui I. Simuţ trec iarăși din- 
colo de textul tipărit. Polemica, în aparenţa sa, nu conţine lucruri 
esenţiale: căutînd nod în papură, autorul se răfuieşte cu intelectualii 
greco-catolici care evită (2) sintagma întreagă de „Biserica Română 
Unită cu Roma”; sau condamnă înfierbîntat „cinismul sfidător și osti- 
litatea de profunzime, echivalentă cu stîlcirea responsabilă a trecutului 
celuilalt”, atunci cînd i se pare a găsi, într-o paranteză a preopinen- 
tului său, o nuanţă de frază ușor discutabilă; sau ironizează sintagma 
„ecumenism catolic”. O intervenţie de verbiaj spumos, aparent lipsită 
de sens. Însă miza, cum spuneam, depăşeşte suprafața textului şi rezi- 
dă în relegitimarea morală a conducerii ortodoxe române, care după 
atitea compromisuri răsunătoare nu prea își mai găsește partizani 

în rîndul intelectualilor. De aceea orice nou venit e bine primit. 
Manevra e asemănătoare cu situaţia de după 1990, cînd fugea toată 
lumea bună din ES.N.-ul lui Iliescu încotro vedea cu ochii. Pentru 
a se umple golul de... prestigiu, au fost găsiţi intelectualii pentru 
care s-a creat Literatorul, Fundaţia lui Augustin Buzura a născocit 
dilemele prin care să-şi recruteze adepţii etc. Același dubios proces e 
pe cale de-a se repeta și azi cînd s-a pornit, prin intermediul revistei 
Cuvintul, campania de recrutare a lefegiilor care să stea strîns uniţi 
în jurul tovarăşului Arăpașu. 

Pe Ion Simuţ nu-l tulbură faptul că prin intervenţia sa se așază 
în rînd cu inși de cea mai joasă speţă, ca ex-săptămiînistul securist 
Dan Ciachir, care duce de ani întregi o reprobabilă campanie de 
acoperire a conducerii Bisericii Ortodoxe Române. Criticul orădean, 
dacă tot s-a dovedit un atît de prompt cititor al revistei 22 (atunci 
cînd a citat din textele imunde ale „Biancăi” Balotă), ar fi trebuit să 
conspecteze în paralel și articolele lui Gabriel Andreescu, în care se 
dovedește limpede poziţia contrară democratizării ţării pe care o ex- 
hibă conducerea ortodoxă, complicea din totdeauna a lui Ceaușescu 
(pînă și atunci cînd îi erau dărîmate propriile biserici!), aservită în 
mod dezgustător lui Iliescu, iar după alegeri afișîndu-se în balconul 
din Piaţa Universităţii și cu noul președinte Constantinescu. 

Dar nu: totdeauna e mai comod să simulezi nepriceperea și 
indignarea de moment, să-ţi tragi pălăria pe ochi și să-ţi proclami 
sus și tare opiniile, care, ca din întîmplare, aduc apă la moara con- 
formismului, a blocării dialogului și se opun reevaluărilor critice 
lucide. 

Cînd ai snopit în bătaie şaua ca să priceapă iapa, dar vrei să 
pari mai neconformist decît ai putea fi în realitate, se cheamă că ești 
un chinez. Cînd cunoşti prea bine o stare de fapt, dar încerci să te 
prefaci mai ignorant decît ești, pentru a nu leza diverse grupuri de 
interese, se cheamă că ești un chinez. Cînd încerci să-ți spui părerea 
în momente dintre cele mai delicate, dar opinia ta, departe de a 
clarifica situaţia, mai mult o complică, se cheamă că ești un chinez. 
Cînd te numești Ion Simuţ și, cu un aer de expert, îndrugi verzi și 
uscate, cu siguranţă te dovedești un mare chinez, din familia popoa- 


relor nevecine şi neprietene. 
(1997) 

Ce am eu cu Ştefan Borbely? 


lată o întrebare la care mi-e foarte ușor să răspund din start: 
nimic. Absolut nimic, atîta vreme cît Ştefan Borbely nu afirmă ne- 
adevăruri, atîta timp cît Ştefan Borbely, atunci cînd i se dovedește 
cu probe că a scris neghiobii, nu reacţionează, vorba cuiva, ca un... 
măgar şi violent. 

În rev. Familia nr. 10/1997, preopinentul meu readuce în dez- 
batere un text al său mai vechi, deci mă obligă şi pe mine să reiau 
aici discuţia, cu unica dorinţă de a o clarifica odată pentru totdeau- 
na. La început, cîteva fapte: în revista Apostrof, nr. 3-4/1992, criti- 
cul clujean enunța o sumă de judecăţi a căror insanitate a început 
prin a mă nedumeri și a sfârșit prin a mă irita. Ca atare i-am și dat 
o replică în revista Contrapunct (nr. 21/1992), reluată în volumul 
Între Icar și Anteu. Îi reproşam un număr de lucruri foarte concrete 
ziaristului-universitar. lată doar cîteva: 1) Defetismul tendenţios în 
ceea ce priveşte „imposibilitatea” comentării jurnalelor de detenţie 
publicate la noi în ultimii ani („Este un exc/usivism aberant, poate, 
dar în realitate despre aceste jurnale n-ar trebui să scrie decît aceia 
care au trecut prin experiențe aidoma”, zicea cu aer savant criticul, 
de parcă despre Auschwitz ar fi scris doar cei care au avut trista 
experienţă fizică a acelor locuri). 2) Judecata eronată și reductivă 
în legătură cu literatura lui Paul Goma (care ar fi doar un simplu 
autor „s4ngvinar nimerit într-un univers gregar”, „un impulsiv, sa- 
turat de concret, violent, surescitat”). Am dovedit pe larg, cu citate 
pe text, încă de acum cinci ani, că o asemenea teză e hazardată și 
nefondată (vezi studiul meu Un spontan bine temperat, mai sus). 3) 
Aberaţia de gîndire a celui ce respinge, sub pretextul „subiectivită- 
ţii”, sfişietoarele exerciţii de memorie ale victimelor gulagului, pe 
motiv că acestea își descriu suferințele retroactiv și nu prin notații 
zilnice, în paralel cu evoluţia supliciilor („toate aceste jurnale au fost 
elaborate după ieşirea din starea de detenție; ele aparțin, deci, mai 

putin concretului în sordida sa proximitate, şi mai mult unor exerciţii 
de memorie” nota imperturbabil „criticul”). 4) Neadevărul datorat 
lipsei de informare, atunci cînd Şt. Borbely respingea „experimentele 
parțiale”, datorită faptului că „detenția într-o singură închisoare, sau 
cel mult în două, izolarea de exterior parțializează fatal relatările”. Îi 
semnalam preopinentului meu că de prea puţine ori deţinuţii au 
rămas izolaţi într-o singură închisoare, în schimb, de cele mai multe 
ori, ei au fost rotiţi prin numeroase alte locuri pentru a se crea stări 
de disconfort, pentru a se alterna diverse metode de tortură etc. 
Îi atrăgeam atenţia că însuşi Banu Rădulescu, protagonistul unui 
interviu în același număr al Aposzrofului, arăta că schimbase șapte 
locuri de detenţie în şase ani de pușcărie. 

Însă acuzaţia principală pe care i-o adusesem lui Ştefan Borbely 
era legată de faptul că acredita în mod teoretic impostura, atunci 
cînd respingea mărturiile „subiective” ale deţinuţilor, dar aștepta 
cu nerăbdare mărturiile „obiective” și, neapărat, documentate ale 
autorităţilor timpului. Cu raționamente de acest fel se poate ajunge 
la legitimarea minciunilor zgomotoase tip Cartea albă a Securității 
care se revendică de la dosare cu serie și număr (deci acordînd între- 
gii mascarade aparenţe de veridicitate) şi reproduce, nu-i așa, pro- 
cese verbale, note informative și alte „documente”. Scriam negru pe 
alb, acum cinci ani: „Cind respinge «istoriile parțiale subiectivizate» 
ale mărturiilor foştilor deținuți, în numele obiectivității şi al judecății 
impartiale, St. Borbely ajunge, (ne)vrind, în extrema opusă şi girează 
în mod virtual pledoaria foștilor călăi”. 

În rev. Familia nr. 7-8/1997, Paul Goma reia în discuţie, 
într-un nou context, argumentaţia ilogică și neadevărată a criticului 
clujean. Cum răspunde Ştefan Borbely la aceste observaţii concrete, 
la obiect, cu citat și cu trimitere pe text? Printr-o avalanșă de injurii 
a căror grosolănie dă o notă precisă asupra caracterului celui care 
le-a repus în circulaţie. Iată cîteva exemple. Voi trece în zbor peste 
jignirile gratuite şi atacurile la persoană, care sînt justificate doar 
de lipsa contraargumentelor credibile și documentate: „Paul Goma 
e un om bolnav. Acrit de ură, înglodat în ranchiună şi bintuit de re- 
sentimente, el prezintă toate simptomele clasice ale unei schizofrenii de 
victimizare. Nu poti clădi un soclu împroşcînd mereu cu noroi pe cei 
din jur şi culpabilizînd monolitic tot universul”. Sau în altă parte: „Se 

vede treaba că avem un Vadim şi în exil (...). Chiar crede că genealogia 
tuturor celor din România e soioasă, năclăită iremediabil de slugărni- 
cie? Chiar crede, orbit de grandomanie şi nădujf, că n-au mai rămas 
deloc oameni liberi în România, capabili de a gîndi pe cont propriu, 
nesubversiv? Că spatiul cultural românesc e doar mlaştina imundă a 
proiectiilor sale josnice, prezbite?” etc. 

Să lăsăm totuși la o parte spuma inconsistentă a insultelor și 
să venim la cîteva fragmente mai interesante, care ne dezvăluie, 
involuntar, modul de gîndire al terrribilului critic. Prin norul de 
invective străbate, întîmplător, un „raţionament” ce-l caracterizează 
cu fidelitate pe emițător: „Recurgînd la eufemisme, am putea crede că 
Goma se lansează în cruciadele unipersonale, cu care a sufocat literal- 
mente presa noastră literară, din spirit de justitie. În realitate, boala 
de care suferă are un nume precis: megalomania”. Să recapitulăm cu 
mai multă atenţie întortocheatul pasaj: va să zică dacă îl privim pe 
Goma cu eufemism, el este un spirit justiţiar; în realitate el suferă 
însă de megalomanie. Revelatoare fraze! Pentru Ştefan Borbely spi- 
ritul de justiţie este doar un eufemism care exprimă conceptul de 
megalomanie! Cu alte cuvinte, cine şi-ar propune să facă justiţie, 
fie şi prin intermediul polemicilor publicate în presa literară, nu 
este decît un... megaloman! Mai mult în glumă decît în serios, mă 
văd nevoit să-i dau întrucîtva dreptate: prea e grea misiunea pe care 
un astfel de om şi-o asumă, prea se ițesc primprejur câtă frunză şi 
iarbă literaţii care transformă cuvintele în bilbiială, argumentele în 
insultă, moralitatea și adevărul în concepte trimise în exil şi scoase 
de la naftalină doar duminica și de sărbători legale. Ștefan Borbely 
este unul dintre cei mulți. 

Dar nu eu îl voi aproba pe viforosul pescuitor în ape tulburi, 
atunci cînd enunţă cu neobrăzare că romancierul parizian „4 insti- 
tuit o distorsiune culpabilă, asumindu-şi o condiție de centralitate, la 
care valoarea intrinsecă a operei şi calitatea personalității nu l-ar fi 
îndreptățit niciodată. Goma e un scriitor care construiește o reputatie 
literară prin mijloace preponderent extraliterare”. E clar, „valoarea in- 
trinsecă a operei” lui Ștefan Borbely este atît de strivitoare, pe plan 
intern și internaţional, încît îi permite să ţină predici pe această 
temă; iar cînd cineva îi atrage atenţia că judecă eronat și tendenţios, 
replica cea mai potrivită este să vorbească în dodii despre opera și 

persoana adversarului, în loc să-și excaveze bîrna din ochii proprii... 
Cît priveşte înălțimea copleșitoare a „calităţii personalităţii”, se ştie 
doar cum a luptat junele critic pe vremea comunismului împotriva 
minciunii şi a nedreptăţii. Printr-o tăcere asurzitoare și în poziţie de 
„drepţi”, ceea ce, desigur, îl îndreptățește să ofere acum lecţii de sus 
disidenţilor de atunci. 

Apoi, Ştefan Borbely ar trebui să cadă la un acord cu... Ştefan Bor- 
bely, cel care semnase acum cinci ani un text pe care el însuși îl consi- 
deră ca fiind „favorabil” lui Goma, ba de-a dreptul „e/ogios”... Din două 
una: ori minţea atunci, elogiind pe un autor cu o operă a cărei „valoare 
intrinsecă” lasă brusc de dorit, ori minte acum, simulînd actul de critică 
literară, în tentativa de a-l discredita pe cel ce îi contestă onestitatea. 

În realitate, cu toate eforturile pe care le-am depus, n-am reuşit 
să înțeleg nici pînă azi dacă articolul criticat de mine în 1992, acuzat 
ulterior și de Paul Goma, a reprezentat o banală eclipsă de moment 
sau o fermă luare de poziţie a ziaristului de la Apostrof. Oricit ar 
părea de halucinant, ambele ipoteze sînt valabile după felul în care 
ne sînt descrise faptele: „În 1992, cînd am plecat pentru prima oară 
în Statele Unite, am lăsat în portofoliul Apostrofului un text scurt, 
care s-a şi publicat de altfel mai tîrziu, sub titlul Sine ira... (...) textul 
pe care îl lăsasem Apostrofului (reluat apoi în Xenograme) ĉi era favo- 
rabil lui Goma, care acuza astfel, prin incomprebensiune, un elogiu”. 
Va să zică: „un text scurt”, „s-a publicat mai tîrziu”. Deci noi eram în 
culpă, cei care l-am luat în serios, iar nu semnatarul gogomăniilor. 
Pe de altă parte o oarecare importanţă tot va fi avut, din moment 
ce a fost reluat în volum. Iar autorul adaugă ritos: „Am ridicat acum 
mănușăa [...) cu intenția de a preciza că nu retractez nimic din textul 
care pe Goma îl anatemizează”. Cum ar veni, autorul nu regretă 
insanităţile trecutului, se identifică și în prezent cu ele, ba chiar e 
mândru că... a ridicat mănușa. Dar atunci de ce se indignează că i se 
mai cere socoteală azi pentru o aberaţie de acum cinci ani, cu care 
continuă să se simtă solidar?! (O scurtă întrebare, între patru ochi: 
cum poate fi caracterizat unul și același articol ca fiind elogios faţă 
de cineva, cu toate că, de fapt, îşi anatemizează obiectul de studiu?! 
Ca să recurg și eu la un eufemism, voi spune că oximoronul este 
metoda principală de exprimare a acestui condeier a cărui pagină 
este doldora de neadevăruri.) 

Dar cel mai nemulţumit e criticul nostru nu cînd îi este corec- 
tată o neghiobie, nu cînd îi este îndreptată o absurditate, nu cînd 
îi este indicată o lipsă de informare. Nu. Alta este suferinţa lui. Și 
anume faptul că unele ignominii, de domeniul public, ajung și 
pînă la urechile lui Paul Goma la Paris: „Există în România zeci, 
poate sute de oameni care-l informează epistolar pe Goma de tot ce 
mişcă prin preajmă. Unii o fac din respectul datorat unui moment 
unic din trecut, alții din deferență sinceră. Există, însă, şi o a treia 
categorie, recrutată preponderent din scriitori: categoria complicilor 
sperjuri, cinici, duplicitari, care-l privesc pe Goma ca pe o marionetă 
irascibilă, capabilă să fie activată prin teleghidare ori de cîte ori viaţa 
lîncezeşte sau cînd cineva simte nevoia unor reconfortante picături 
de vitriol”. 

Odată mai mult, nu cauza cea ticăloasă este aici demascată, 
ci acela care vituperează împotriva ei, respectiv aceia care întreţin 
legături epistolare cu Paul Goma. Arătarea cu degetul este destul de 
străvezie: eu însumi am publicat două-trei fleacuri prin presa litera- 
ră, deci mă consider oarecum un fel de scriitor; totodată n-am făcut 
un secret din faptul că obișnuiesc să corespondez cu Paul Goma și 
nu văd de ce ar trebui să-i cer pentru asta permisiunea tocmai lui 
Ştefan Borbely. Sînt citat printre puţinii corespondenţi statornici în 
primele trei volume din Jurnalul lui Goma (din ce cotloane bolnave 
ale minţii scoate Borbely cifrele de sute de oameni?!). Acestea fiind 
premisele, îi va fi destul de dificil lui Ştefan Borbely să facă dovada 
irefutabilă că eu aș fi (citez) un „sperjur”, un „cinic”, un „duplicitar”, 
că îl „privesc pe Goma ca pe o marionetă irascibilă” şi toate celelalte 
imbecilităţi sforăitoare. 

Ştiu că îi cer o imposibilitate ziaristului clujean, care s-a obișnuit 
cu stilcirea maladivă şi suspicioasă a realității (mă abţin să-i lipesc eu 
însumi un diagnostic). Și totuși, ciudat lucru: abia pomenit pe fugă 
de Paul Goma, într-o singură notă de subsol a Jurnalului publicat la 
Nemira, Borbely se promovează pe postamentul unei victime noto- 
rii, considerîndu-se nici mai mult nici mai puţin decît incriminat. În 
schimb demonstraţia pe puncte din polemica Dreptul de mărturie, 
pe care i-am dedicat-o în întregime, e taxată drept „firave argumente, 
într-un text-umbră'... Acum cinci ani scriam în legătură cu preopi- 
nentul meu: „cea mai nevinovată observaţie care i se poate aduce [...) 

este că pune carul înaintea boilor, reproşind şi altora că nu-i urmează 
exemplul”. Ca să mă convingă de contrariu, Şt. Borbely va trebui 
să-mi explice, clar și răspicat, felul în care textul meu, publicat în 
1992 (!), poate fi umbra, ecoul, imitaţia etc. fragmentului polemic 
semnat de Paul Goma în 1997 (1). Probabil că umbra lui Ştefan 
Borbely, hălăduind prin lume, apare cu cinci ani înaintea titularului 
însuşi, luîndu-și ca regulă de circulaţie cunoscutele versuri: „Era pe 
cînd nu s-a zărit / Azi o vedem, şi nu e”. 


Bănuiesc ce anume l-a scos din fire pe scriitorul de la Cluj 
în asemenea măsură încît să ajungă din nou să scrie neadevăruri 
flagrante. Paul Goma nota la un moment dat, în polemica sa din 
Familia (nr. 7-811997), excedat de faptul că mărturia sa și a altor 
victime era pusă cu superbie la îndoială în numele unor raţionamen- 
te false şi strimbe: „Nu mă sfiesc să mă întreb: pe ce lume a trăit Stefan 
Borbely — atîta cît a trăit, însă omul de aceea este om: să viețuiască şi 
din experiența şi din amintirile părinţilor, din ale bunicilor — să fielsă 
fi fost părintii şi bunicii lui Borbely, chiar cu totii, securişti?”. În loc să 
fi dezminţit cu demnitate ipoteza meseriei părinţilor/bunicilor, însă 
recunoscînd în linişte că adusese pe lume niște enormităţi născute 
moarte, Șt. Borbely se lansează într-o penibilă cascadă de minciuni 
şi insulte. Este acesta un alt simptom al realităţilor pe care le trăim: 
cînd cineva te interpelează în public și îţi cere socoteală pentru pro- 
priile opinii, e foarte ușor să îţi iei ca pretext un detaliu discutabil 
al demonstraţiei preopinentului, după care, sub pavăza impresiei că 
ai fost jignit în ce ai mai sfint pe lume, să deverși în capul colocuto- 
rului un munte de zoaie. Și, firește, să lași fără un răspuns credibil 
toate celelalte puncte în care argumentaţia ta șchiopăta de la bun 
început. 

Cu câtva timp în urmă îmi mai exprimam încă prețuirea pen- 
tru Ştefan Borbely, în ciuda opiniilor divergente pe care le aveam. 
lată o apreciere care azi se dovedeşte cu totul hazardată. Un literat 
care este incapabil de-a răspunde cu argumente la argumente, un 
ziarist-universitar care se coboară la tonul suburban al ţaţelor de 
provincie, cu toate că a fost prins cu ocaua mică (sau poate tocmai 

de aceea), un personaj care nu admite nici măcar în faţa oglinzii 
propriile erori de judecată, nu-mi mai inspiră decît un sentiment 
situabil între milă și silă. 
lată şi motivul care m-a împins să scriu aceste rînduri. Sim- 
ţeam nevoia să-mi revizuiesc public una din opiniile tipărite acum 
cinci ani. 
(1997) 

Jurnalul unui jurnalist cu jurnal 


M-am bucurat sincer aflind că preşedintele Emil Constan- 
tinescu, în vizită la Paris, a găsit cu cale să decerneze cea mai 
importantă distincţie românească, ordinul „Steaua României”, unor 
celebrităţi culturale printre care s-au regăsit Monica Lovinescu şi 
Virgil Ierunca. Dar, cu aceeaşi mişcare sufletească, mi-am amintit că 
doar la cîteva străzi distanţă (pentru a mă exprima astfel) trăieşte şi 
activează o altă personalitate ale cărei fapte cultural-politice nu sînt 
prin nimic inferioare celor ale numelor citate: Paul Goma. Atunci 
cînd familiile celor doi critici parizieni erau persecutate de regimul 
comunist, viitorul romancier se găsea, la rîndul său, în închisoare 
pe sol românesc. Atunci cînd Monica Lovinescu şi Virgil Ierunca 
îşi ridicau vocea în protest de la microfonul Europei libere împotriva 
aberaţiilor comunismului ceauşist, la fel proceda şi Paul Goma, 
aflat în ţară, la cheremul Securităţii. Atunci cînd emigrația culturală 
pariziană îşi strîngea rîndurile, în petiţii, proteste şi demonstraţii 
de stradă pentru a sensibiliza opinia publică occidentală, umăr la 
umăr se aflau Monica Lovinescu, Virgil Ierunca şi Paul Goma. Şi 
totuşi, care să fie motivul pentru care unii se bucură azi de apreciere, 
stimă şi onoruri publice, în timp ce altul are parte doar de izolare, 
respingere şi tratament de carantină? Să recompenseze oare „Steaua 
României” mai degrabă poziţii ale prezentului (se ştie prea bine că 
cei doi critici literari au o atitudine, politic vorbind, apropiată de 
respectiva administraţie, în timp ce Goma n-a obosit în criticarea, 
ba chiar invectivarea ei), şi nu bravura trecutului? Cam trist gîndul 
că cea mai importantă distincţie românească ar veni să confirme 
sprijinul politic de acum, şi nu să ateste în primul rînd, cum ar fi 
fost normal să fie, noblețea sacrificiului de atunci. 

Astfel de idei, precum şi altele asemănătoare, mi-au trecut prin 
minte văzînd Jurnalul de apocrif..., publicat de Ed. Dacia din Cluj. 
După primele trei apariţii (Jurnal pe sărite, Jurnal de căldură-mare, 

Jurnal de noapte-lungă — la Ed. Nemira în 1997) şi ulterioarele două 
(Alte jurnale, respectiv Jurnalul unui jurnal, la Ed. Dacia în 1998) 
acest al șaselea volum împinge informaţia consemnată pînă în pre- 
zentul imediat. Paul Goma se dovedeşte scriitorul cel mai prolific 
nu doar în general, prin numărul de cărţi proprii tipărite din 1989 
încoace, ci şi prin tomurile de jurnal apărute în ritm susţinut. 

La o privire de ansamblu, cele şase volume atestă o armonie de 
construcţie la care, mai mult ca sigur, autorul însuşi nu se va fi gîn- 
dit. Ele pot fi împărţite în două volete egale, de cîte trei volume (cu 
editori diferiţi). Ambele părţi conţin un nucleu „unitar”: Jurnal de 
căldură-mare (vol. 2) povesteşte cu vervă şi implicare „conspiraţia” 
în jurul Uniunii Scriitorilor din exil; Jurnalul unui jurnal (vol. 5) 
comprimă şi interpretează „conspirația scriitorimii, din ţară şi exil, 
în campaniile denigratoare ce au însoţit apariţia primei jumătăţi a 
Jurnalului însuşi. În jurul acestor nuclee omogene gravitează cite 
două volume cu notații extrem de eteroclite, provocate de eveni- 
mentele zilei, reflecţii, presupuneri, luări de atitudine, articole din 
presă, comentarii privind ritmul de apariţie a propriei opere, epis- 
tole către terţe persoane etc.: „Găsesc a nu mă fi înşelat foarte cînd 
am optat pentru formula jurnalului-traistă-de-cerşetor. Cum nu mai 
scriu fictie (decît pe ici, pe colo, prin punctele neesenţiale), jurnalul 
mi-a devenit mijloc şi scop; început şi final. Introduc în el munca mea 
— articole, scrisori trimise (unele pe care le consider interesante), mai 
rar cîte una primită. 

În ciuda numeroaselor personaje din realitatea imediată care 
foşnesc în paginile lui Goma şi se calcă mereu pe picioare, predo- 
minant rămîne acelaşi sentiment de singurătate a scriitorului, care 
îşi dă silinţa — cu mai mult sau mai puţin succes — să răspundă în 
mod adecvat la stimulii avalanşei cotidiene, să afle, să catalogheze 
şi să judece evenimentele şi pe actorii lor. lar această singurătate, 
asumată prin destin, este explicabilă prin poziţia, totuşi, invidiabilă 
pe care o ocupă în prezent Paul Goma în literatura noastră. Puţini 
scriitori români ar mai putea afirma cu fruntea sus: „Nu este adevărat 
ce clamează Pleşu: «Toți sîntem vinovați...». Nu mă simt vinovat — nici 
de tăcere complice cu Puterea, nici de colaborare cu Securitatea: n-am 
denunțat, n-am demascat, n-am lăudat Partidul, Conducătorul, le- 
poca lui — nici măcar ca lorgulescu, farfuridic (de cîteva sute de ori). 

În schimb, ca să spun așa, mă laud cu normalitatea de a fi protestat cu 
glas tare şi prin scris împotriva nelibertăţii, a terorii de stat şi de partid 
atentind la demnitatea omului. Am plătit pentru asta cu declasare, 
şomaj, discriminare... națională („basarabean refugiat”); cu arestări, 
închisoare, domiciliu obligatoriu — cu alungarea din tara şi a mea, 
iar în exil prin cîteva tentative de asasinat împotriva mea şi a fiului 
meu”. 

Întrucît se află în ipostaza privilegiată — însă, pînă la urmă, 
atît de normală — a scriitorului care stă în două picioare şi rostește 
adevărul, Paul Goma şi-a făcut un obicei din demontarea tabuurilor, 
persiflarea sensibilităţilor necritice, satirizarea idolilor. Perspectiva... 
deconstructivă este generalizată, autorul pornind dinspre trecutul 
istoric şi acoperind cu virulență prezentul imediat. „Nu ținem minte, 
nu învătăm nimic din greșelile trecutului — dacă sîntem campioni eu- 
ropeni în materie de amnezie... lată, doar în acest secol am Jăptuit trei 
(în fapt patru) încălcări de teritorii străine — «Noi, care n-am ocupat 
pământ străinh», clamează cunoscători ai istoriei României precum I. 
Raţiu şi Blandiana: în 1913 am intrat în Bulgaria învinsă; în 1919 
am intrat în Ungaria învinsă; în 1941 am trecut Nistrul — am ajuns 
la Stalingrad: în 1944-45, imparțiali din tată-n fiu, am luat-o vice- 
versa, pînă-n Tatra. Dar ia să expui aceste adevăruri istorice — sar să 
te omoare (mai bine-i omorau pe rușii ocupanți), nu doar rrromânii 
verzi (din decembrie 89, securiştii înverziti, milițienii țărănizaţi, 
internationaliştii descoperitori ai românismului), ci intelectuali re- 
zonabili, persoane instruite, citite... Și eşti tratat de ne-român (ba de 
anti-român) dacă arăţi că noi, Românii (chiar de nu eram născuţi 
în momentele faptelor) sîntem vinovați de persecutarea (ce eufemism, 
pentru tentativa de lichidare!) a două minorități naționale: Evreii şi 
Tiganii, în timpul războiului împotriva Ruşilor, iar imediat după 
aceea (în timpul războiului contra Nemţilor), am păcătuit grav față 
de cetățenii români de origine germană (pe care i-am predat ruşilor) 
— însă cronologic înainte, i-am predat rușilor pe cetățenii români de 
origine română din provinciile româneşti Basarabia şi Bucovina (de 
Nord). ” 

Paul Goma rămîne un spirit solitar mai ales din cauza asprimii 
tăioase a judecăților sale. Cu toate acestea, dacă sînt analizate cu 
onestitate (şi fără complexe de culpabilitate) ideile promovate de 

el, este imposibil să nu se recunoască profunda lor întemeiere şi 
îndreptăţire. Chiar dacă pot provoca rezerve unele violenţe stilistice 
de suprafaţă ale scriitorului sau unele exagerări de amănunt, este 
de neevitat admiterea coerenţei sale conceptuale. De pildă, criza 
profundă a societăţii româneşti este provocată, în opinia autorului, 
mai ales de absenţa unei intelighenţii reprezentative, dovedind spirit 
de sacrificiu şi altruism în tentativa de schimbare a mentalităților. 
„Comunitatea românească nu a avut (după ce ocupantul rus a plecat) 
păstori; conştiinţe ale natiei, directori de conştiinţă: intelectualitate. 
Se simt insultaţi, <înjuraţi» inginerii patriei? Foarte bine, ar fi prima 
oară cînd s-ar simți. Fiindcă adevărul este acesta, crud: Dacă Românii 
ar fi avut ceea ce se cheamă intelectualitate, aceea ar fi dat semne că a 
existat şi pe timpul lui Ceauşescu, fiindcă prilejurile nu i-au lipsit: în 
1968; în 1971 («revoluția culturală»); în 1977 — în primăvară, faţă 
de mişcarea pentru drepturile omului; în vară, la congresul cutare al 
scriitorilor (cînd Ceauşescu i-a pus să se întrecenzureze — ca la Piteşti); 
la sfirsitul verii, greva minerilor din Valea Jiului; 1979 (constituirea 
SLOMR); distrugerea («sistematizarea») țării, 1984; revolta de la 
Braşov, din noiembrie 1987. (...) Comunitatea românească a (supra) 
viețuit fără păstori, Jără sfătuitori, fără învățători care să-i arate unde 
să pună piciorul, să o consoleze, să o încurajeze, spunîndu-i că nu 
mai este mult pînă la mal... Comunitatea românească nu a avut un 
cler demn de acest nume: preoții ortodocşi au fost primii, cronologic, 
auxiliari ai Securităţii (şi cu alibiul cel mai neinteligent: «Trebuie să 
salăm credinta strămoşească!» - de parcă, pentru a-ți salva sufletul, 
plătești Diavolului, cu... sufletul). Comunitatea românească nu a avut 
intelighenţie, ca să folosim acest termen occidental de origine rusă: 
dascălii şi-au ascuns şi ei colaboraționismul caracterizat îndărătul 
necesității de a nu-i lăsa pe tineri ne-instruiti (s-au văzut rezultatele, 
în succesivele generaţii şcolite începînd din 1948); artiștii (plastici, 
muzicieni, dramatici) aveau de totdeauna alibiul: «Noi facem artă, nu 
politică, iar scriitorii...” 

Fireşte, nu tot ceea ce scrie sau afirmă Goma trebuie acceptat 
în mod automat, fără spirit critic. Normală ar fi abia apariţia unor 
puncte divergente, în examinarea onestă a realităţii. În ceea ce mă 
priveşte, sînt sceptic în privinţa judecății obsedant monocolore care 
ni se propune. Consider că adevărata consistenţă şi autenticitate 

a unui scriitor rezultă abia din talentul alternării între excomuni- 
care şi îmbrăţişare. Or, din păcate, la Goma am întîlnit prea adesea 
„execuţii” drastice şi prea rareori entuziasme: „De aici se vede (în 
sfirsit!) că sînt structurat pe din-contra; că sînt incapabil să laud, să 
elogiez — dar cînd îmi vine la îndemînă să critic, să acuz — mamă, 
mamă, devin un adevărat Vişinski, vorba prietenului meu Țepeneag cu 
același nume”. Receptarea unidirecţională a realităţii riscă uneori, în 
paginile Jurnalului de apocrif.., să devină redundantă, apăsătoare, 
tautologică. Pe cît de surprinzător este Paul Goma în ansamblul 
gîndirii şi atitudinii sale, pe atît de puţin reuşeşte el uneori să mai 
surprindă, în progresia minuțioasă a lecturii. 

Impresia de „material stufos” este confirmată şi de excrescenţa 
cantitativă nejustificată a cărţii. Multe din articolele publicate de 
Goma în presă, e drept, sînt de o utilitate ideatică stringentă, atunci 
cînd le analizăm independent; în schimb, atunci cînd le citim re- 
luate de-a valma, în jurnalul devenit un fel de caiet-maculator, ele 
încarcă excesiv pagina, obosesc ochiul, denotă mai mult o soluţie 
de compromis. Jurnal de apocrif... se vădeşte tot mai mult o ediţie 
(mascată) de publicistică. 


O poziţie esenţială ocupă cartea pe care o comentez în direcţia 
dezambiguizării situaţiei din prezent. La reproșurile frecvent adre- 
sate intelectualităţii din ţară pentru faptul de a nu fi protestat și de 
a nu se fi opus cu hotărîre ceaușismului, după 1989 s-a creat un 
puternic curent contrar, care se revendica de la conceptul de „rezis- 
tență prin cultură”. În linii mari, teoria sună în felul următor: scrii- 
torii nu s-au împotrivit în mod manifest, deoarece aceasta ar fi dus 
automat la interdicţia de publicare, la excluderea din comunitate, 
la exilare sau poate chiar la pierderea libertăţii. Deci, pentru a evita 
situaţiile extreme, intelectualii au optat pentru tatonarea prudentă 
a terenului, cu mici aluzii și şopirle printre rînduri, au întreţinut cu 
perseverenţă reperul corect al valorilor estetice, refuzind totodată să 
facă salamalecuri la curțile puterii. Va să zică, nici oponenți pe faţă, 
dar nici aderenţi la politica oficială. 

Acestei imagini oarecum artificiale i se opune radical perspec- 
tiva propusă de Paul Goma. În viziunea sa, scriitorii n-au fost, în 
marea lor majoritate, în anii comunismului, decît anexe ale ide- 
ologiei (şi gospodăriei) de partid. Erau niște activişti mai subtili, 
care strecurau pastila amară a servilismului și a obedienţei sociale, în 
numele siropului valorii literare. Partidul le-a permis să-și exprime 
talentul, doar în măsura în care prestigiul pe care şi-l creau putea fi 
reciclat în retorta propagandei. În sprijinul acestei idei vin paginile 
reluate de Paul Goma din Antologia rușinii, realizată odinioară de 
Virgil Ierunca. Scriitori români de frunte se regăsesc aici, în pagini 
întrutotul dezonorante. Ar mai putea afirma cineva, citind pasajele 
în cauză, că se practica masiv... „rezistenţa prin cultură”? Cum se 
putea rezista oare în faţa Partidului, făcîndu-se sluj tocmai în faţa 
Partidului?! 

— „Mai mare cinste pentru un scriitor nu poate fi decît de a-i pu- 
tea vorbi aici, în România socialistă, fiului său, fratilor săi, neamului 
său (...). Căci aici există istorie, țara este ridicată la rang de patrie 
socialistă, iar omul la ființă a adevărului, suveran al libertății” (loan 
Alexandru); 

— „Aș aminti, în acest sens, apelul adresat oamenilor de artă de 
către secretarul general al partidului, în urmă cu doi ani, la Expunerea 
la Plenara din noiembrie a Comitetului Central. (...) Nu este oare 
acesta rostul însuşi al inițierii întru cultură, al introducerii în spațiul 
spiritual?” (Nicolae Balotă); 

— „Dar ar trebui citate în întregime cuvintările tovarăşului Nicolae 
Ceaușescu, scrieri de importanță istorică, elaborate într-un stil limpede, 
sobru, echilibrat, eficient. Stilul unui autor de mare clasă, nu în zadar 
tradus în atîtea limbi pe toate meridianele” (George Bălăiţă); 

— „Sînt 12 ani de cînd tovarășul Nicolae Ceaușescu a preluat 
conducerea partidului şi a statului, dar aceşti ani, atit de generoşi în 
evenimente, ne-au îmbogățit cu o experiență enormă, ne-au arătat 
dimensiunile noastre reale, chipul nostru cel adevărat şi forța noastră” 
(Augustin Buzura); 

—Am preamărit şi muntele şi marea ! - îmbrăţişarea lor în tărm 
avid — / ci, iată-mă: îti nalt din nou cîntarea / cu ton de slavă, luminos 
Partid!” (Radu Cârneci); 

— „Prin forta însuflețită a cuvîntului precum şi prin omniprezența 
pe toate tărîmurile muncii, dînd exemplul unei neistovite activități şi 
mobilizind întreaga natiune într-un grandios elan creator, secretarul ge- 
neral al Partidului, tovarășul Nicolae Ceauşescu, se înscrie printre marii 
animatori ai popoarelor din toate vremurile” (Şerban Cioculescu); 

— „Ca istoric încerc un sentiment de gratitudine fată de încuraja- 
toarea apreciere venită din partea celui mai înalt for politic al poporu- 
lui nostru şi exprimată atît de documentele sale programatice, cît şi în 
Raportul secretarului său general, tovarășul Nicolae Ceauşescu” (acad. 
Emil Condurachi); 

— „ Țară mică, supusă atîtor intemperii specifice răscrucilor de dru- 
muri, de geografie şi istorie, România s-a impus prin caracterul, inteli- 
genta şi temperamentul Președintelui ei — ca una din cele mai puternice 
personalități din cetatea natiunilor, o imagine de unică expresivitate...” 
(Radu Cosaşu); 

—, Istoria a cunoscut veacuri aurite, de mare înflorire. Secolul lui 
Pericle, epoca lui Ludovic al XIV-lea, era elizabetană etc. Dar toate 
aceste perioade de splendoare magnifică şi augustă erau dublate de o 
crasă mizerie şi de atroce nenorociri, fiind generate de o orînduire sub- 
liniat iniquă. Pentru prima dată, renașterea României, ce se identifică 
cu Ceaușescu, ne înfățișează o epocă de aur în care guvernează justitia 
socială, libertatea umană, demnitatea insului omenesc. De aceea pros- 
peritatea materială şi eflorescența spirituală e sic! - L.A.] rodul nemij- 
locit al omeniei, calității şi adevărului de neînvins” (Radu Enescu); 

— „Este de datoria factorilor educaționali — școala şi organizația 
UTC avind în acest sens cele mai importante responsabilități — de a 
face totul pentru a accentua latura politică a personalitătii tinerilor, 
pentru a le dezvolta conştiinţa scopului major al societății noastre: con- 
strucția etapei superioare a socialismului și trecerea treptată la făurirea 
cumunismului în România” (Constantin C. Giurescu); 

— „De aici mîndria unui întreg popor care, la 33 ani de la Elibe- 
rare, se simte într-adevăr stăpîn pe destinele sale. De aici şi dragostea 
unanimă îmbrățisînd chipul bărbatului care, în fruntea Partidului 
şi a Statului, îi semnifică geniul creator în durata faptei de azi şi în 
cutezanța privirii spre viitor. De aici şi gîndul şi glasul care-l exprimă 
în vibrantă bucurie a marii sărbători: Ceaușescu- România!” (George 
Ivașcu); 

—, Literatura trebuie să exprime mai puțin declamativ, dar mai 
profund şi mai conținut, dramatica luptă pe care națiunea noastră o 
poartă pentru împlinirea unui incomparabil ideal social: comunismul” 
(Cezar Ivănescu); 

— „Revoluţia culturală înfăptuită de partidul nostru a deschis larg 
drumul spre cultura țărănimii. Scriitorii, în fața unui public tot mai 
avid de o carte bună, vor trebui să se gîndească astfel la spusele tova- 
rășului Ceauşescu, care a anuntat tot aici creşterea numărului de orașe 
din țara noastră, evoluția procesului social spre dispariția deosebirilor 
esențiale între sat şi oraş, deci sporirea considerabilă a numărului de 
cititori” (Marin Preda); 

— „Niciodată patria noastră nu s-a bucurat de un asemenea prestigiu, 
de o asemenea forță a valorilor şi de asemenea noblețe a ideilor în plină 
expansiune, ca astăzi. (...) Partidul Comunist Român îşi întinde antenele 
către plăsmuirea de miine a României... ” (Mircea Horia Simionescu); 

— „Sărbătorim a 60-a aniversare a scumpului nostru preşedinte 
Nicolae Ceaușescu şi 45 de ani de activitate a acestui bărbat [...), cel 
mai muncitor dintre muncitori, cel mai tăran dintre tărani...” (Nichi- 
ta Stănescu); 

— „Statul nostru este un stat socialist. Politica statului nostru re- 
flectă vocaţia şi virtuțile unui popor care, cunoscînd îndelung asuprirea 
socială şi națională, a ales o dată pentru totdeauna calea cea mai sigură 
şi mai dreaptă ce face imposibilă de aici înainte întoarcerea în trecut 
la ceea ce era o gravă şi păgubitoare nesocotire a vocației lui istorice şi 
virtuților sale înnăscute” (Constantin Toiu). 

Din pasajele citate mai sus se poate deduce un lucru clar ca 
lumina zilei. Despre numeroşi scriitori talentaţi, prestigioși și chiar 
admirabili (loan Alexandru, Nicolae Balotă, George Bălăiță, Augus- 
tin Buzura, Radu Cârneci, Şerban Cioculescu, Emil Condurachi, 
Radu Cosaşu, Radu Enescu, Constantin C. Giurescu, George Ivaş- 
cu, Cezar Ivănescu, Marin Preda, Mircea Horia Simionescu, Nichita 
Stănescu, Constantin '[oiu) nu se poate afirma în nici un caz că ar 
fi practicat rezistenţa prin cultură — dintr-un motiv foarte simplu: 
nu poţi fi, în același timp, și-n căruță, și-n teleguţă; și elogiator al 
Partidului și Secretarului, şi contestatar al lor. 

La 10 ani de la răsturnarea comunismului, cred că a venit 
vremea să se facă lumină în stufosul concept al „rezistenţei prin 

cultură”. Să se facă necesarele distincţii între cei care într-adevăr pot 
fi subsumaţi unei asemenea categorii de manifestare, respectiv cei 
care s-au strecurat în mod abuziv printre... rezistenți. Dacă nu de 
altceva, măcar pentru corecta cunoaștere a realităţii. În acest scop, 
cartea lui Paul Goma ne poate fi de prim ajutor. 


Scriitorul nu reprezintă, fireşte, o instanţă absolută de judecată 
şi nici măcar nu îşi arogă o asemenea calitate. Autoaprecierea 
circumspectă îl onorează. Aproape la tot pasul diaristul compară 
punctele sale de vedere cu ale altora, măsoară îndrăzneala sa de a 
rosti anumite adevăruri cu performanţa similară a celorlalți etc. În 
ultimă instanţă Jurnal de apocrif... se constituie şi într-un dialog 
direct cu opiniile marii majorităţi a intelectualilor români. „Atîta 
vreme cît în oricare dintre cărțile mele scriu adevărul meu — chiar 
de este neplăcut urechilor contemporanilor mei — nu am nimic a-mi 
reproşa. Adevărul meu este mult mai aproape de adevărul-adevărat 
decît adevărurile celor numiţi mai sus”. 

Un moment de atracţie al cărţii îl constituie duelul polemic în 
jurul cazului Ion Caraion. Punctul de plecare — aş spune chiar: pre- 
textul — este dat de cartea Doinei Jela, comentată preponderent favo- 
rabil de presa literară. Motivația oferită de Goma pentru intervenţia 
sa este, din nou, lipsită de orice umbră: „Nu am sărit în apărarea 
lui lon Caraion — ca om (de care, în trei ani de convietuire în redactia 
României literare, nu m-am apropiat); nici în apărarea poetului lon 
Caraion (poezia lui nu are nevoie să fie apărată — nici măsurată cu 
coloana — ca la Humanitas); ba, judecînd după cantitatea de venin din 
«jurnalul» publicat de E. Barbu în Organa MAL, ocup deloc invidiatul 
loc trei. Nu am sărit în apărarea cuiva anume, ci am intervenit Într-o 
Cîntare a României fără Ceauşescu şi Jără Păunescu; am fluierat în 
biserica în care domnea o suspectă armonie, o unanimitate de opinii de 
foarte rău augur, după opt ani de libertate a expresiei. De neimaginat: 
intelectuali, scriitori de confirmată valoare (avînd şi o înaintată vîrstă: 
experiență-de-viată) să năvălească în grup, în turmă, încotro le arată 
careva (te miri cine) că într-acolo ar fi adevărul-adevărat; inadmisibil: 
persoane sensibile, instruite şi care au trăit în România, nu pe Lună, să 


]l4 e LASZLO ALEXANDRU 


nu cîntărească, să nu examineze normal-critic o opinie mai... ciudată — 
și să se declare de-acord-în-unanimitate (în turmă) cu tezele comunicate 
de la tribuna Humanitas”. Fără îndoială că, odată mai mult, Goma a 
avut dreptate. Cartea Doinei Jela este departe de a documenta ceva; 
ea se mulţumeşte, în problema Caraion, să reinterpreteze textele 
deja existente în presa literară ceauşistă, fără a propune fapte noi. 
Iar luarea ca izvor infailibil de documentare a dezinformatorului şi 
intoxicatorului drăgănist Mihai Pelin reprezintă o eroare grosolană 
a „iscălitoresei de la Humanitas”. De altminteri într-o răsunătoare 
intervenţie publicată de Jurnalul literar, Mariana Sipoş a demons- 
trat ulterior în mod strălucit — intrînd în arhive pe urmele „biblio- 
grafului” Doinei Jela — că Pelin răstălmăceşte tendenţios sferturile 
de adevăr pe care are impresia că le-ar cunoaşte. lar Ion Solacolu a 
analizat cu minuţie, în aceeaşi revistă, manevra reprobabilă a Doinei 
Jela, care împinge cu rele intenţii victima-Caraion în tabăra călăilor, 
în schimb inocentează securiştii-torționari prin fraze sibilinice. 
Este meritul lui Paul Goma că, fără a dispune de o documentare 
aprofundată şi lăsîndu-se călăuzit în mod preponderent de intuiţie, 
a intervenit de partea corectă în confruntare şi, astfel, a contraba- 
lansat-o în mod decisiv. 

Problema de principiu care se ridică, în cazul de faţă, şi care 
reprezintă o învăţătură de minte pe viitor, este în ce măsură poate 
fi legitimă polemica pe marginea documentelor propuse de fosta- 
actuala Securitate, care îşi arogă dreptul de a controla şi azi — pro- 
vocîndu-le — dezbaterile culturale. Îmi vine în minte replica tăioasă 
prin care latinii se apărau de imixtiunile unei culturi străine: Grae- 
cum est, non legitur! Poate că e cazul să se întemeieze, în sfîrşit, o 
solidaritate de breaslă a intelectualilor români, în jurul unei situaţii 
de minimă decenţă şi salubritate: Acest „document” provine de la Se- 
curitate, deci nu se citeşte! (i.e.: nu ne interesează, nu are credibilitate, 
ne dezinformează). Dar mai ales: nu se citează, pentru a se „dovedi”, 
prin el, adevărurile dorite de Securitate! 

Din situaţiile discutate pînă aici se desprind cu evidenţă cîteva 
concluzii. Jurnal de apocrif... de Paul Goma este o carte incitantă, 
ancorată în prezentul cel mai acut. Dacă unii scriu la ziar despre 
evenimentele care li se derulează sub ochi, iar alții îşi încredinţează 
gîndurile jurnalului, pentru posteritate, autorul nostru combină cu 

dezinvoltură cele două ipostaze: îşi stringe în jurnal ceea ce publi- 
case la ziar. A-l citi pe Paul Goma exclude din start orice posibilă 
neutralitate. Adevărul lui se impune atenţiei cu violență, obligă să 
fie judecat. Scriitorul este un comentator pe deplin credibil, datorită 
independenţei de viziune, a argumentaţiei solide şi a informaţiei 
nuanţate. Trecutul îi conferă, în plus, ascendentul moral care lipseşte 
cu atîta acuitate în societatea românească de azi. 

Paul Goma rămîne un martor incomod. Consecvenţa sa de o 
viaţă se cuvine elogiată. 


PS. Rindurile de mai sus au fost încredințate spre publicare 
încă din octombrie 1999 unei reviste care însă, din păcate, n-a mai 
putut apărea. Le-am reorientat spre Jurnalul literar, deşi între timp 
au intervenit fapte ce merită consemnate. 

Am citit cu interes analiza lui Mircea Martin pe marginea 
Jurnalelor lui Paul Goma (în rev. 22, nr. 45, 46, 47/1999). M-am 
bucurat văzînd că unele opinii ale comentatorului coincid în mod 
uimitor cu observaţiile mele de mai sus. Am găsit o confirmare a 
adevărului în faptul că doi cititori s-au gîndit, în mod independ- 
ent şi cam în acelaşi timp, să formuleze aceleaşi obiecţii. Cu toate 
acestea, nu pot subscrie la cîteva reproşuri ale lui Mircea Martin, 
precum şi — mai ales — la atitudinea sa de... pendulare între ex- 
treme. Cînd un scriitor îşi rosteşte răspicat propriile adevăruri şi 
alți zece-douăzeci, constituiți în diverse grupuri de presiune, pe 
lîngă diverse reviste şi edituri, se străduiesc să-l reducă la tăcere, 
nu cred că poate fi îmbrăţişată o cale de mijloc, care să prezerve 
tihna comentatorului. 

Un alt fapt recent este legat de apariţia, în condiţii de excepţie, 
la Ed. Nemira, a impozantului volum Scrisuri (1972-1998) sem- 
nat de Paul Goma. Trec aici peste numeroasele calităţi evidente ale 
cărții, pentru a-i adresa un reproş autorului şi un altul editorului. 
Atunci cînd lui Paul Goma i se atrăgea atenţia că este incorect din 
punct de vedere deontologic să-şi publice polemicile, concomitent 
şi în mod repetat, în mai multe reviste, scriitorul dădea vina pe 
difuzarea aleatorie a presei literare, care i-ar justifica eforturile de 
a ajunge cu orice preţ sub privirile cititorilor. De data asta situația 
este mai penibilă, întrucît aproape o treime din articolele cuprinse 

în Scrisuri au fost deja tipărite în alte volume (în Jurnalele de la 
Dacia, dar şi în Scrisori întredeschise etc.). Degeaba se scuză Paul 
Goma, în prefaţă, pentru faptul că ajunge să se repete în ideile 
şi în temele scrisurilor d-sale, cînd autorul alege metoda de a 
se repeta chiar şi în litera textelor d-sale! O meteahnă cel puţin 
dezamăgitoare. 

Pe de altă parte sînt cunoscute relaţiile nu tocmai armonioase 
dintre Paul Goma şi editorul său Dan Petrescu. Nu mă aşteptam, 
totuşi, ca aceste tensiuni să răzbată în acidulate note de subsol, care 
parazitează pe alocuri textul de la suprafață. Nu cred că Paul Goma 
s-a gîndit vreodată să-l imite pe lon Budai-Deleanu, dar, cu sprijinul 
neprecupeţit al lui Dan Petrescu, lucrurile încep să aducă pe alocuri 
a Ţiganiadă. Deşi glosatorul se ridică de prea puţine ori la nivelul 
lui Mitru Perea. În general, el seamănă mai mult cu Chir Simpliţian 
sau Chir Onochefalos, iar uneori ne aminteşte de-a dreptul de Idio- 
tiseanul. 

Spune Goma că Zoe Dumitrescu-Buşulenga îl compara pe 
Ceauşescu cu Eminescu? „Parcă (și) cu Pericle”, sare Chir Erudiţian 
(p. 228). Vorbeşte Goma de un Emilian Marcu? Vine şi Chir Ono- 
chefalos, amintindu-şi de „fostul activist de la Iaşi, acel vierme negru 
care voia cu orice chip o locuinţă” (p. 170). ÎI pomeneşte Goma cu 
indulgență pe Alexandru Paleologu, care îi avertizase pe cei din exil 
că e obligat la întoarcerea în ţară să scrie note informative despre în- 
tîlnirile pe care le-a avut? lată-l şi pe mîniosul Căpitan Alazonios la- 
mentîndu-se: „Numai că n-aţi zis nimic! Nu, Doamne-fereşte, public, 
ci așa, confidențial, ca să preveniți vreun nenorocit sau altul care mai 
venea din țară Gi se întorcea tot acolo). Pentru că obligatia de a «ra- 
porta la întoarcere» nu fusese totuşi publicată ca lege (deși se prelucrase 
«oamenilor muncii»), aşa că rămînea la voia (şi tăria) celui întrebat 
dacă «raporta» au ba” (p. 238). Zice Goma că n-a apucat să-l vadă 
pe Iosif Sava la televizor? Hop şi Chir Simpliţian cu comentariul de 
subsol: „Mai bine!” (p. 390). 

Păzeşte-mă, Doamne, de editori, că de duşmani mă păzesc 
singur — pare a fi concluzia acestei poveşti. După ce i-a cocoloşit 
vreo doi ani manuscrisul, fără a da semne de viaţă, încît în 
decembrie 1999 autorul încă era în căutarea unei edituri pen- 
tru volumul care, peste doar două săptămîni, urma să iasă în 

librării, Dan Petrescu s-a mai şi considerat îndreptăţit să îşi dea 
cu părerea pe marginea textului îndelung pritocit. Este, aces- 
ta, încă un exemplu trist. Dacă unii abuzează de Paul Goma 
netipărindu-l, iată că, în România, poate fi oricînd posibilă şi 
situaţia contrară. 

(2000) 

Paul Goma — 25 de ani de exil? 


(Intervenţie la simpozionul organizat la Cluj 
de Asociaţia Studenţilor Români din Basarabia şi Bucovina) 


Dacă aș fi organizat eu acest simpozion, aș fi adăugat un semn 
de întrebare după titlul care a fost stabilit. Deci „Paul Goma — 25 
de ani de exil?”. De ce cu semnul întrebării? Pentru că fizic vor- 
bind, calculînd lunile și zilele, este adevărat, s-au împlinit 25 de ani 
de la plecarea efectivă din ţară a lui Paul Goma. Însă Goma e un 
exilat mult mai vechi. Goma am putea spune că este Exilatul (cu 
majusculă), el întruchipează prototipul sau arhetipul exilatului. El 
Chiar și cînd era în România era un exilat. Și nu este o simplă figură 
de stil. Goma este un exilat datorită în primul rînd apartenenţei 
sale. O mărturiseşte și într-un interviu televizat: nu a fost acceptat 
de societatea românească datorită apartenenţei sale, ca basarabean. 
Basarabenii sînt ceva deranjant, îmi pare rău că trebuie s-o spun, cu 
sufletul strîns, pentru că este o nedreptate ceea ce exprim eu acum. 
Mulţi dintre români — eu nu sînt român, sînt maghiar, deci îmi pot 
permite să-i critic pe români în acest aspect — mulţi îi privesc pe 
basarabeni ca pe nişte rude sărace. Care parcă vin să le stea pe cap şi 
să le ceară pomană. Ştiu ce sentiment poate să aibă un basarabean, 
pentru simplul fapt că asta ni se întîmplă nouă, maghiarilor din 
Transilvania, cînd mergem în Ungaria. Noi sîntem trataţi în Ungaria 
exact cum sînt trataţi basarabenii aici în România. Părinţii mei sînt 
stabiliţi de vreo şapte ani în Ungaria, fratele meu trăieşte acolo, mai 
am și alte rude, constat cînd merg la ei că noi, maghiarii ardeleni, 
în Ungaria sîntem rudele sărace. Sîntem priviţi de sus. Deci nu tre- 
buie să vă simţiţi jigniţi dacă vă spun că același lucru li se întîmplă 
şi basarabenilor în România. Sînt trataţi cu condescendență. Dar 
Goma o notează și are extraordinară dreptate cînd spune: basarabe- 
nii ăștia ai mei, atît de oropsiţi, de umiliți, de bătuţi de soartă și de 
nedreptăţiţi, de multe ori sînt mai verticali decît românașii noștri 

din ţărișoară. Românașii noştri care atît de duplicitar schimbă lun- 
trile, de la o zi la alta, și care își schimbă alianțele în funcţie de cum 
bate vîntul, care azi spun un lucru și mîine spun altul. Basarabenii 
mei, sărmanii, ăia care stau sub cizma rusului și suferă, de multe ori 
au învăţat la școala demnităţii umane mai multe decît românii. Și 
acesta este un fapt. 

Dar revenind la firul principal, Goma a fost un exilat pe cînd 
era în România, datorită apartenenţei, a ascendenţei sale de basa- 
rabean refugiat. Era considerat un „venetic”, o „vinitură”, ca şi alţi 
basarabeni, şi era dat la o parte, respins de peste tot. Trebuia să 
planteze puieți, să își caute de lucru în agricultură pentru a putea 
supravieţui. Pentru că un basarabean, chiar dacă are studii egale cu 
un român nativ, chiar dacă are o inteligență egală sau superioară, 
referinţe egale sau superioare, nu este primit în această societate. 
Sau este primit și privit cu reticenţe. Şi este o mare nedreptate. O 
spun nu în mod circumstanţial sau din politeţe. Chiar cred lucrul 
acesta. 

Goma a fost un exilat social, un „declasat social” (termenul 
acesta îl folosește el însuși) pe cînd era în România. Dar Goma a fost 
un exilat și ca scriitor. Un exilat în sensul că nu semăna prin nimic 
în ceea ce scria cu ceilalți. Nu semăna lingvistic. Literatura română 
pe vremea aceea, în anii ‘70 cînd se lansa Goma (deoarece consacra- 
rea lui internă cred că a venit totuși abia în anii '90), literatura era 
destul de greoaie. Mă refer la proză și la roman. Fie că ne gîndim la 
Buzura, la Ivasiuc, la alți romancieri, chiar Preda. Exista o construc- 
ţie masivă, greoaie, cred că spiritul ardelean avea un cuvînt greu de 
spus în romanul românesc al perioadei. Și tot ce este ardelenesc ţine 
de schelărie masivă, de cuvinte multe, de seriozitate, de ștaif, de 
morgă. Şi de aroganță. Ardelenii sînt şi aroganţi, nici o problemă. 
Or Goma contrapunea acestei tendinţe predominante din literatura 
anilor ‘70 dezinhibarea, seninătatea, o undă foarte accentuată de 
naturaleţe. Goma este cel care introduce masiv în literatura româ- 
nă limba vorbită, aşa cum este ea, jocurile de cuvinte, glumele în 
doi peri. Este cel care preia, după model occidental, și are curajul 
să introducă în scris denumirea organelor sexuale, înjurăturile așa 
cum au fost pronunţate. Literatura trebuie să coboare printre noi 
toţi. Trebuie să vorbească despre noi toți. Trebuie să fie cu adevărat 

realistă. Realismul pe care îl practicau romancierii anilor ‘70 şi “80 
era unul de suprafaţă, totuși cam ipocrit. Sigur că Goma — care 
venea și spunea anumite lucruri așa cum erau, cu un limbaj mult 
mai dezinvolt decît al contemporanilor săi — deranja. Pentru că 
Goma avea și în scriitură, la fel ca în biografie, mai mult curaj decît 
contemporanii săi. 

Dar Goma era și este un exilat chiar tematic vorbind. Litera- 
tura română în anii ‘70, cînd Goma îşi făcea loc cu mare greutate, 
primise tocmai voie de la... miliţie (cum se spune) să reconsidere 
„obsedantul deceniu”. (Îmi cer scuze dacă insist pe o direcţie lite- 
rară în expunerea mea, poate colegul și bunul meu prieten Ovidiu 
Pecican, care va vorbi după mine, va insista pe o linie istorică, sau 
general culturală. Eu sînt literat prin formaţie, deci o să vă rețin 
două minute pe această temă: a literaturii. Pentru că Goma este 
scriitor, înainte de a fi orice altceva: un mare, un foarte mare scriitor. 
Unul dintre cei mai mari. Asta se poate spune foarte accentuat.) 

Deci literatura română tocmai primise voie de la partid să re- 
considere perioada anilor ‘50. Din ce cauză? Era o manevră politică. 
Ceaușescu venind la putere, se răfuia cu Gheorghiu-Dej. Observaţi 
că este un obicei al aproape tuturor șefilor comuniști să-și devore 
predecesorii care i-au lansat. Gheorghe Gheorghiu-Dej l-a lansat pe 
Ceaușescu, care a fost apoi acceptat și impus de anturajul lui Dej. 
lar Ceaușescu fiind într-o criză de legitimitate — şi datorită tinereţii 
sale — a făcut această manevră de delegitimare a lui Dej. Nu altceva 
se întîmplase în Uniunea Sovietică, de pildă, cu destalinizarea la 
care recursese Hrușciov, într-o criză de legitimitate, faţă de figura 
gigantică, de gigant criminal, de cel mai mare criminal al secolului 
XX: Stalin. Resimţind o criză de personalitate, Hruşciov a declanșat 
reevaluarea perioadei staliniste. La fel s-a întîmplat și la noi. Scriito- 
rii au primit voie să scrie despre anii ‘50. 

De ce spuneam că era cu voie de la poliţie? Pentru că puteai 
să critici anii ‘50, dar numai pînă la anumite cote. Da, tovarăși, 
s-au făcut abuzuri, dar au fost şi comuniști de omenie. Abuzurile 
le-au comis niște persoane izolate, poate că erau chiar activiști de 
partid, dar ei au fost cu toţii pedepsiţi. A venit un alt activist, de 
la raion, sau chiar de la București, și l-a pedepsit pe activistul ăla 
local care și-a făcut de cap fără ca superiorii lui să știe. Deci erau 

mici reconsiderări marginale, dar care să consolideze pînă la urmă 
temeliile înseși ale sistemului, să le legitimeze, să le întărească. Asta 
era literatura cu curaj de la poliţie, la care s-a pretat şi Marin Preda, 
de pildă. (Se poate discuta — nu-i acum locul — despre curajul lui 
Preda în această direcţie, chiar în romanul Cel mai iubit dintre på- 
mânteni: pînă unde şi-a permis să aibă curaj Marin Preda.) Ei bine, 
Goma, prefăcîndu-se că nu pricepe — pentru că el pricepea foarte 
bine că există niște limite pe care le tolera partidul — a îmbrățișat cu 
hotărîre această tematică, s-a prefăcut că nu înţelege limitele impuse 
de partid şi s-a avîntat fără nici o complezenţă în criticarea anilor 
“50. Şi s-a pomenit că Preda scria despre anii ‘50 şi era publicat. 
Lăncrănjan scria despre anii ‘50 şi era publicat. Goma scria despre 
anii ‘50 (vezi Ostinato) şi nu era publicat. Dar cum așa? Simplu: el 
îşi permitea să zică mai multe decît dădea voie partidul! Ca atare 
iată-l pe Goma cenzurat, iată-l pe Goma interzis încă din anii 70. 
El debutează în 1968 cu o cărticică de proză scurtă, Camera de ală- 
turi, după care brusc se aşterne liniștea. Chiar dacă nu intrase încă 
într-o disidență făţișă, biografic vorbind, deja curajul estetic, literar, 
pe care şi-l asuma, deranja. Goma înainte de a fi disident și înainte 
de a fi exilat fizic, în 77, a fost un exilat lingvistic, prin felul în care 
scria, a fost un exilat tematic, prin modul în care a înţeles să înfrunte 
literatura. 

Dar — veţi spune — doar atît?! (Dacă e doar atît.) Nu, mai mult 
decît atît! Goma pleacă în exil, unde după 1989 îşi ridică vocea chiar 
împotriva personalităţilor exilului. Un loc de prim rang îl deţineau 
Monica Lovinescu și Virgil Ierunca, alături de alții. Ca atare Goma 
— şi comentează asta în scrierile sale — este exilat și din exil! Adică 
este dat la o parte din majoritatea manifestărilor organizate în ca- 
drul exilului, este privit cu reticenţe, cu rezerve. Pentru că sîntem un 
sat uriaș, acesta, al literatorilor români, cu multe obligaţii reciproce, 
şi dacă cineva îl vorbește de rău pe prietenul meu, iar eu îl susţin 
pe acela (adică pe Goma), se supără amicul meu pe mine. Şi pînă la 
urmă scriitorii români au trebuit să-și facă opţiunile. Sînt de partea 
lui Goma — care spune adevărul, chiar dacă o spune de multe ori 
repezit, pe un ton șuierat, pe un ton exagerat sarcastic (uneori), dar 
spune adevărul (de cele mai multe ori) — sînt de partea lui, recunosc 
cu voce tare că are dreptate, sau preferă să tacă, preferă să spună că 

nu l-au citit, nu cunosc, nu știu, să evite orice manifestare prilejuită 
de lansări de carte, dezbateri televizate, intervenţii în presă. Pentru 
că dacă mă pronunţ de partea lui Goma, se supără toţi ceilalți pri- 
eteni ai mei. lar eu trebuie să-mi public cărțile. Există niște edituri. 
Eu dacă mă cert cu Liiceanu (cum i s-a întîmplat lui Goma), Editu- 
ra Humanitas nu numai că nu mă mai publică, dar nici nu-mi mai 
vinde cărţile în rețeaua Humanitas. Dacă mă cert cu Pleşu, care era 
ministru (eternul ministru, ba la Cultură, ba la Externe), voi avea 
de suportat alte consecinţe. Şi atunci de ce să-mi periclitez propria 
creaţie literară? Propria imagine? Propria publicistică? 

Vă dau un simplu exemplu personal. Eu însumi am debutat 
în trombă la România literară şi mi-au apărut câteva zeci de articole 
acolo, timp de ani de zile. Nu cunoşteam pe nimeni. N-am nici un 
fel de pile în literatura română. Îmi puneam articolele, polemicile, 
într-un plic simplu, scriam adresa redacţiei pe care o vedeam în 
caseta editorială și-l trimiteam. Ştiam că sînt acolo Nicolae Mano- 
lescu sau G. Dimisianu. Scriam „dragă domnule...” sau „stimate 
domnule...”, „sînt un tînăr din Cluj, vă rog să mă publicaţi şi pe 
mine”. Şi m-au publicat fără nici o rezervă sau amînare, fără să mă 
cunoască. (Pe Nicolae Manolescu nu l-am văzut pînă anul trecut, 
cînd o singură dată am schimbat două cuvinte la un tîrg de carte.) 
M-au publicat — pînă cînd? Pînă cînd am prefaţat elogios Jurnalul 
lui Paul Goma, în 1997. Pînă cînd am spus că Goma are dreptate 
şi toţi ceilalți se înșală. Foarte interesant! După care eu n-am mai 
putut să apar în România literară... Le-am trimis un text, al doilea, 
al treilea, al cincilea — nu legat de Goma. Pe temele cele mai neutre. 
Nu se publica... Drept urmare, după o vreme desigur m-am înfu- 
riat și nu le-am mai trimis. lar acum nici dacă m-ar solicita nu le-aș 
mai da nimic. Pentru că există totuși o demnitate. 

Dar trebuie să faci niște opţiuni. Vezi că albul e alb și negrul 
e negru. Ce faci? Taci din gură? Ca să nu-ţi periclitezi cariera? E o 
opţiune. Dar e destul de jenantă. Sau îţi asumi niște riscuri. După 
care ajungi şi tu un marginalizat. Ajungi un exclus, un proscris. 
Nici o problemă. Exclus am fost dintotdeauna și eu. Deci îmi asum 
opţiunile în viaţă. 

Vreau să închei cu următoarea idee. Am pus un motto pe prima 
mea carte, Între Icar și Anteu, un citat la care ţin foarte mult, din Ion 

D. Sîrbu, un alt autor preferat: „Orice om care spune adevărul despre 
ziua de azi, are şansa ca peste unul, două decenii, să fie considerat un 
profet luminat”. Eu nu doresc să fiu profet, dar nici nu-mi place ipo- 
crizia, nu-mi plac balcanismele. Şi mi-am făcut propriile opţiuni. 
Cînd e de optat în carieră, am optat. În plan universitar sînt un 
mare păgubos. Iar în plan literar nu carieră îmi doresc. Opțiunile 
mele merg spre a-mi lua toate drepturile și a spune cu voce tare 
ceea ce cred că e bine şi de a biciui cu voce la fel de ridicată ceea ce 
consider că este un abuz, o minciună, o nedreptate, o porcărie, pe 
românește vorbind. 

Eu mă simt foarte solidar cu Paul Goma. Deși avem micile 
noastre dispute. Am fost într-o acerbă corespondenţă cu el, din 
1992 pînă în 1999. Avem cam șase sute de pagini epistolare, care 
atunci cînd vor fi publicate, credeţi-mă, vor provoca un mic seism 
în cultura română. Relaţiile mele cu el în parte s-au răcit, datorită 
unor dificultăţi de personalitate, reproşabile amîndurora. Cred că 
sîntem amîndoi niște răi de gură şi nişte nesuferiți, și atunci cînd ne 
revărsăm nesuferirea unul asupra celuilalt și nici unul nu vrea să lase 
de la el, sigur că mai apar și valuri. 

Dar dincolo de asta, eu am o mare stimă pentru Paul Goma. 
Mă simt foarte solidar cu Paul Goma. Sînt încredinţat că în gesturi- 
le sale publice acest om nu este în stare de o porcărie. Pentru că are o 
verticalitate interioară — neimpusă de alții. Impusă sieși, de el însuși. 
Este una din puţinele personalităţi ale culturii române în care pot să 
am o foarte mare încredere’. 

Şi este o mare nedreptate care i se întîmplă astăzi lui Paul 
Goma, cînd pentru ca să-i recunoști valoarea literară și dimensiunea 
copleșitoare a personalităţii, trebuie să-ţi asumi niște riscuri, trebuie 
să accepţi să fii marginalizat. Este o mare nedreptate. 

Dar ce se întîmplă? Au fost mari personalităţi care au intrat în 
contradicţie cu epoca lor, au fost goniţi din cetatea lor, din timpul 
lor, şi-au dus toată viaţa în exil, nerenunțind la cărarea pe care o 
vedeau, foarte luminoasă. Ei au murit, timpurile s-au schimbat, 
iar istoria literară, istoria culturală, le-au dat lor dreptate și tuturor 
celorlalți nu! Mă gîndesc de pildă la Dante (la care m-am referit 


' Emfază evidentă, însoţită de o nemărginită naivitate. Urma să fiu dezminţit în 
foarte scurt timp. A se vedea în continuare. 

într-un dialog purtat împreună cu prietenul Ovidiu Pecican şi cu 
stimabilul critic Gheorghe Grigurcu). Dante a fost izgonit, exilat, 
batjocorit, iar după trecerea vremii perspectivele s-au limpezit și 
s-a văzut că el, singur, a avut dreptate, și toată societatea care l-a 
nedreptăţit, toţi ceilalți compatrioți ai lui s-au înșelat! Sînt convins 
că același lucru se va întîmpla și cu Goma. Nu fac o comparaţie 
de valoare între Goma şi Dante, ci o comparaţie de situaţii. Sînt 
convins că peste zece-douăzeci de ani toate figurile butaforice ale 
culturii române contemporane se vor pierde prin culisele uitării, iar 
Goma, cel care acum este împins în lături și periferizat, se va regăsi 
pe un loc central. 

Exilul fizic al lui Paul Goma tocmai a împlinit douăzeci și cinci 


de ani. Exilul său literar se va încheia mult mai repede! 
(2002) 

Polemici pe internet 


Scriitorul Paul Goma a publicat în presa literară românească 
un amplu studiu istoric, referitor la suferințele pe care le-au îndurat 
românii basarabeni din partea evreilor în vara anului 1940. Cu ti- 
tlul Basarabia şi „problema”, textul a apărut în Jurnalul literar (nr. 
5-10/2002 şi 11-12/2002), în Viaţa românească (nr. 5-6/2002 şi nr. 
7/2002), în Vatra (nr. 3-4/2002 şi nr. 5-6/2002). Autorul a difuzat 
ulterior pe site-ul său de internet o variantă ușor revăzută şi adăugită 
a cercetării sale, purtînd titlul Săptămîna roşie. În conversațiile pur- 
tate — de asemeni pe internet — de Ton Solacolu și Laszlo Alexandru, 
problema înfruntată de Paul Goma s-a ivit pe neaşteptate, printre alte 
teme dezbătute, dar a sfirsit prin a le acapara atenția polemică. 

Redăm aici opiniile celor doi cititori ai lui Paul Goma, cu în- 
credințarea că ele pot avea o sferă de interes mai largă, întrucît deși 
pornesc de la o situație punctuală, de natură istorică, ajung să evolueze 
semnalînd o reală problemă de incomunicare la nivelul colectivelor de 
cercetători şi gînditori asupra fenomenului istoric. „Discuţia” de fată 
poate fi văzută de asemeni ca o continuare a schimbului de idei pe care 
Ion Solacolu și Laszlo Alexandru l-au avut în anii precedenţi şi care a 
fost consemnat în vol. Orient Expres, Cluj, Ed. Dacia, 1999. 


Cluj, 23 octombrie 2002 
Stimate domnule Solacolu, 


(...) Da, Goma într-adevăr se pronunţă frecvent despre Transnistria, 
dar pasa antisemită în care a eşuat în ultimele luni nu face decît să mă în- 
tristeze. S-a găsit el, de la Paris, să-l elogieze acum pe Antonescu, la unison 
cu Vadimică! Ruşine să-i fie! 

Pe curînd şi mult succes la televiziune. 
Laszlo Alexandru 

Dietzenbach, 24 octombrie 2002 
Dragă domnule Laszlo, 


(...) În privinţa lui Goma, însă, cred că mustrarea ce-i faci e exagerată 
şi, de el, nemeritată. Deoarece lucrurile, inclusiv scrisurile lui aflate aici in 
discuţie, trebuie privite ceva mai nuanțat. 

Cerînd scuze pentru lungimea textului ce urmează, voi purcede la 
apucarea taurului de coarne, stimate prietene polemist. 

Încep cu sfârşitul, întrucît mi se pare mai simplu. Așadar, cîteva rîn- 
duri despre elogierea, „de la Paris”, a lui Antonescu. 

După cum bine știi, nu mă număr printre fanii (te rog să traduci dum- 
neata în româneşte, pentru ca nu cumva să mă amendeze amicul comun 
Pruteanu...) mareșalului. Dimpotrivă. În câteva cuvinte spus, consider că 
prestaţia lui — în general, sau, cel puţin de după ce armata română a trecut 
Nistrul — a fost nefastă pentru poporul român. Nu înseamnă că, dacă ar fi 
fost altcineva în locul lui, situaţia țării ar fi fost alta — evenimentele de după 
1945 ar fi urmat probabil aceeași traiectorie, determinate fiind de factori 
aflători la alt nivel. Dar, la modul absolut și indiferent de asemenea puneri 
în ecuaţie, prestaţia mareșalului a apăsat şi continuă să apese pe destinul 
acestui popor. 

De pe o anume poziţie critică, încerc însă să-l înţeleg pe Goma. Zic: 
încerc, fiindcă eu nu am fost, ca el, în Basarabia, în anul dintre iunie 1940 
şi iunie 1941, sub răzbunătoare apăsare rusească, cu un tată deportat în 
Siberia numai pentru că era învățător, şi român pe deasupra. Situaţia aceas- 
ta — a mea, deficitară, căci îmi lipseşte această experienţă de viaţă, fără de 
care nu mă simt îndreptăţit să judec — este similară cu senzaţia pe care o 
am în raport cu cei ce s-au aflat — din pricini politice, deci ca urmare a 
unui abuz, indiferent dacă au făcut sau nu ceva anume — în închisoare. De 
aceea, corect mi se pare ca foștii deţinuţi politici să se judece între ei. Şi, la 
fel, şi basarabenii. Cel puţin atâta vreme cât mai sînt în viaţă oamenii care 
au fost direct implicați. 

Încerc să înțeleg, spun, ce-l determină pe Goma să-l privească pe An- 
tonescu ca pe un eliberator. Şi îmi dau seama că oricine ar fi venit atunci, 
acolo, să-i scape pe bieţii români de oprimarea rusească, ar fi fost privit, 
de ei, absolut în același fel. Şi asta, independent de ceea ce a făcut sau nu 
după aceea. 


130 e LASZLO ALEXANDRU 


Din aceasta pricină, sînt în total dezacord cu dumneata atunci cînd îi 
așezi alături pe Vadim și pe Goma. Adică, cum, dragă amice, crezi cumva 
că motivațiile celor doi au ceva comun? lartă-mă, dar a-i privi în felul aces- 
ta, cum că ar fi „la unison”, mi se pare o apreciere cel puţin manicheistă. 

Asta în privinţa lui Antonescu. Acum, despre pasa antisemită în care 
— după cum scrii — ar fi eșuat, în ultimele luni, Goma. 

Şi mie, cînd le-am citit, textele acestea ale lui Goma mi s-au părut, la 
o primă apreciere, că au accente antisemite. Cînd am zăbovit însă mai mult 
asupra lor, am fost obligat să nuanţez puţin. Şi anume: eseurile lui Goma 
pot fi interpretate și ca niște texte antisemite. Cu toate că, în realitate, nu 
sînt. 

Chestiunea aceasta este însă foarte delicată. Ea face parte, într-un fel, 
dintr-un soi de discriminare pozitivă întoarsă pe dos. Asta nu înseamnă, 
nici pe departe, că ar fi vorba de antisemitism. Ar putea fi privită, fără 
îndoială, şi în felul acesta, dar cred că s-ar comite o simplificare absolut 
nepermisă în raport cu complexitatea problematicii aflate aici în discuţie. 

S-o iau însă mai pe ocolite. 

În 1994, cînd am fost în Israel, l-am cunoscut pe Jean Ancel. Cerce- 
tător — istoric, dacă vrei — în problemele antisemitismului și holocaustului 
din România. E de departe cel mai cunoscut specialist în domeniu. Lu- 
crează la Institutul „Yad Vashem”, unde a scos, în decursul anilor, un fel de 
enciclopedie — 10 sau 12 volume de documente, culese din diferite arhive, 
înşirate de la Moscova pînă la Washington. Dar pe lingă aceste volume de 
documente, el a scris şi nişte cărți — studii, monografii etc. Cînd am fost eu 
acolo, tocmai îi apăruse o carte — un studiu monografic, dacă vrei — despre 
mareşalul Antonescu. Mi-a dat-o amicul Volovici (căruia, cu vreo doi-trei 
ani mai-nainte, îi publicasem cartea despre antisemitismul intelectualilor 
români, într-o vreme cînd nici un editor din ţară nu i-ar fi publicat-o; a 
apărut ulterior la Humanitas, dar toată lumea a uitat că mai întîi apăruse 
în Dialog...) zicîndu-mi: Răsfoieşte-o, ca să ştii cam cum va fi atmosfera 
mîine, la simpozion. (Simpozionul ce avea loc la Universitatea din Tel Aviv 
avea titlul Maresalul Antonescu şi evreii. Cam tot aşa se intitula și cartea lui 
Jean Ancel — ceea ce era oarecum firesc, el fiind, cum ţi-am spus, un fel de 
corifeu al locului.) 

Seara, la hotel, am răsfoit — sau am citit în parte, rapid, pe deasupra, 
căci n-aveam destul timp, cartea fiind destul de stufoasă — studiul lui Jean 
Ancel despre Antonescu. Am avut impresia că autorul lui are o gîndire 
cam intolerantă, radicală. Senzaţie care mi s-a confirmat cînd i-am ascultat 
a doua zi comunicarea, sau ulterior intervenţiile la discuţii ori prestaţia la 
masa rotundă la care am luat și eu parte, prilej cu care am susţinut alte 
teze, mai puţin plăcute organizatorilor — mi-a făcut impresia —, și anume 

privind, în general, relaţia dintre antisemitism (holocaust) și democraţie 
(statul de drept). În fine... 

După terminarea simpozionului de la Universitate, m-am reîntâlnit 
cu Jean Ancel la Ierusalim, la un fel de reuniune organizată de o asociaţie 
culturală de acolo, condusă de Volovici şi de fostul meu coleg de liceu Sa- 
firman. În prelegerea lui, Jean Ancel a susţinut că evreii au părăsit România 
din cauza antisemitismului. I-am răspuns în intervenţia mea, afirmînd că 
evreii — ca şi germanii, turcii, grecii, armenii și încă alții — au părăsit Româ- 
nia din aceleaşi motive ca şi mine, român şi ortodox pe deasupra, şi anume 
din cauza regimului comunist. Ceea ce este cu totul altceva. 

Cîndva, am ieșit din sală ca să fumez o ţigară. Jean Ancel a venit după 
mine și mi-a spus: Domnule Solacolu, de fapt, aveţi perfectă dreptate. 
I-am replicat: Bine, dar de ce nu aţi spus asta în sală? Nu mai ţin minte 
nici ce mi-a răspuns, nici dacă, după aceea, mi-o fi dat dreptate şi în public. 
Dar, în fond, ce contează? 

De ce toată această poveste, atît de lungă și aparent afară din obiectul 
acestui mesaj? 

Aparent afară din temă? Numai aparent. Pentru că, dacă Paul Goma 
ar fi scris cartea despre Mareșalul Antonescu și evreii şi Jean Ancel cea despre 
Săptămîna roşie, atunci totul ar fi fost în regulă: un român ar fi scris despre 
cele comise de co-etnici de-ai lui, iar un evreu, tot așa, despre cele comise 
de-ai săi co-etnici. 

Căci, să fim drepţi: şi unele și altele tot porcării au fost. Iar de pe urma 
lor, în ambele situaţii, au avut de pătimit, în general, oameni nevinovaţi. 

Din păcate, fiecare dintre cei doi vorbeşte despre crimele comise de 
co-etnicii celuilalt. De aici, după mine, senzaţia de care ţi-am scris, că e 
vorba de un soi de discriminare pozitivă întoarsă pe dos. 

Ceea ce m-a mirat la dumneata, dragă prietene, şi de aceea te-am 
plictisit cu o scriere atît de lungă, este faptul că ai trecut, cumva, pe lîngă 
chestiunea esenţială, totuși, și anume că amicul nostru comun Goma scrie 
despre nişte lucruri care s-au petrecut în realitate, deci că el spune adevă- 
rul. 

Dar problema nu pare să fie aceasta, că el spune sau nu adevărul — 
fiindcă el se menţine pe linia lui etică, justiţiară, pe care s-a plasat de mai 
multă vreme —, ci modul în care-l spune, mai exact precauţiile pe care le-a 
luat sau nu atunci cînd s-a avîntat într-un domeniu atît de delicat. Altfel 
spus, Goma era îndreptăţit să scrie ceea ce a scris, dacă aceste fapte erau 
adevărate, dar ar fi fost poate bine dacă s-ar fi gîndit şi la efectul scrierii 
sale, la felul în care va fi ea receptată — o chestiune esenţială pentru un 
scriitor, cred, care nu poate să nu fie interesat și de efectul pe care-l produce 
scrierea sa. 

Dar, în felul acesta, dragă domnule Laszlo, am ajuns fără să vreau la o 
discuţie pe care am mai avut-o cu ani în urmă — o discuţie în care, dacă-ţi 
amintești, dumneata te situai tocmai pe poziţia pe care încerc eu s-o apăr 
acuma. Se mai întîmplă şi inversări de-astea... 

N-aș fi insistat, te rog să mă crezi, dacă această chestiune, a scrierilor 
așa zicînd antisemite ale lui Goma, n-aş fi văzut-o încadrată în cearta mai 
generală despre „holocaustul brun şi holocaustul roșu”, pe care o cunoşti foar- 
te bine. Cu toate implicaţiile și complicațiile ei. Astfel, dacă vrem, scrierile 
lui Paul Goma fac parte din discuţia despre „holocaustul roșu”, pe câtă vre- 
me scrierile lui Jean Ancel, de care am pomenit, din cea despre „holocaustul 
brun”. După părerea mea, ambele holocausturi trebuie discutate: fiecare 
în parte sau comparativ, n-are importanţă, asta face parte din libertatea 
autorului, dar obligatoriu fiecare dintre holocausturi trebuie raportat la 
democraţie, la statul de drept. Altfel discuţia, în contradictoriu sau nu, 
pierde tocmai ceea ce are ea mai important poate: valoarea educativă. 

În privinţa acestui subiect mai general, ar fi multe de spus. Nu însă 
de data aceasta... 


Cu aceeași prietenie, 
al dumitale, 
Ion Solacolu 


Cluj, 24 octombrie 2002 
Stimate domnule Solacolu, 


Tată că s-au întors vremurile bune cînd ne certam pe internet. De cînd 
le tot aşteptam! 

N-are rost să mai întindem vremea conversînd despre mareșalul An- 
tonescu. Ambii sîntem de acord că a fost o figură nefastă a istoriei Româ- 
nici. Putem adăuga, pentru a calma şi alte spirite, că a fost — dacă vreţi — o 
figură complexă. A avut în esenţă o gîndire antidemocratică, a încarnat 
figura conducătorului militar autoritar, capul unui regim nedemocratic, 
aliatul lui Hitler, persecutorul evreilor etc. etc. Dacă a avut sau nu suflet 
bun, dacă a fost sau nu premiant la Saint-Cyr (problemă care-l frămînta 
pe Marin Preda în Delirul), dacă a fost o păpușă a evenimentelor sau un 
păpușar al lor — iată tot atîtea nuanţe care zău că nu mă interesează. În 
fond, dacă punem astfel problema, chiar și Hitler a avut o mamă! (Ce să 
mai vorbim de Ceauşescu.) 

Va să zică avem de-a face cu un personaj istoric esențialmente negativ. 
Mergem mai departe. 

V-am exprimat nemulțumirea mea privitor la rătăcirea din ultimele 
luni a lui Paul Goma în elogierea mareșalului și în discursul cu accente 
antisemite. Dv. îmi contestaţi ambele obiecţii. Cu ce argumente? 

ÎI includeți pe Goma în categoria mai largă a basarabenilor. Aceştia au 
avut o experienţă specifică în privința mareșalului care i-a eliberat de ruși, 
deci ar fi îndreptăţiţi să-i poarte recunoştinţă peste timp. În consecință 
atitudinea lui Goma o consideraţi legitimă. 

Vă răspund. 

Cred că e riscant moral să abordezi figura unei personalităţi istorice 
din unica perspectivă subiectivă a percepţiei personale, făcînd sfidător abs- 
tracţie de datele concrete ale realităţii sau diminuîndu-le pe cele care vin 
în defavoarea propriei tale percepții. Să presupunem că m-aș fi născut în 
Germania perioadei interbelice și tatăl meu — şomer cu situaţie materială 
precară — ar fi primit un excelent loc de muncă din partea lui Adolf Hitler 
într-o fabrică de armament. Aș avea dreptul azi să-i port fierbinte recu- 
noștință Caporalului? Mai mult decît atît: aș fi îndreptăţit să-i diminuez 
culpele pentru unicul motiv că mi-a făcut un bine personal — mie, familiei 
mele, altor germani de vîrsta mea? Bineînţeles că aș fi privit cu oroare dacă 
aş pune pe hîrtie un asemenea raţionament. Şi atunci de ce ar trebui trataţi 
cu mai multă indulgență Goma și ceilalți basarabeni pentru aureola cu 
care-l încalță pe Mareșal?! 

Cu cîţiva ani în urmă am citit cu admiraţie un pasaj din Goma, care 
observa că nu poate fi bun scriitor decît cel ce reușește să se transpună în 
pielea altuia, să-şi asume o condiţie umană diferită de a sa proprie, pentru a 
exprima din interior speranţele, durerile, frămâîntările și fericirile celuilalt. 
(În italiană un asemenea proces de identificare cu aproapele tău se numeşte 
immedesimazione.) Cum în scrisul meu am fost totdeauna de partea celor 
care au pierdut, nu a celor care au câştigat, cum în general scriitorul trebuie 
să fie — cum sublinia și I.D. Sîrbu — de partea văduvei și a orfanului, nu 
de cea a profitorului, dacă e pe alese în acest exerciţiu de identificare, eu, 
ca scriitor, aleg să mă transpun în pielea evreilor persecutați de Antonescu, 
discriminați, spoliaţi, alungaţi și decimaţi în Transnistria, iar nu în pielea 
basarabenilor care, pentru puţini ani, s-au regăsit printr-un accident istoric 
fericit la pieptul patriei. 

Opţiunea mea cred că e clară și nu mai are nevoie de explicaţii supli- 
mentare. Dar nedumerirea care nu-mi dă pace este cum de Paul Goma, un 
scriitor mai semnificativ și mult mai experimentat decît mine, nu reuşeşte 
şi de această dată să iasă din propria piele — de basarabean — și să se închi- 
puie pentru o vreme evreu sub guvernarea lui Antonescu?! Atunci cînd 

i-am citit cu entuziasm însemnările scînteietoare despre Jurnalul lui Mihail 
Sebastian, am crezut că fenomenul s-a produs şi apele s-au despărțit de 
uscat. Ulterior mi-am dat totuşi seama că a fost vorba de o mișcare inversă. 
În loc ca Paul Goma să fi mers spre Mihail Sebastian pentru a-l înţelege, 
el l-a tras, dimpotrivă, pe acesta înspre sine. Nu Goma s-a făcut evreu, ci a 
încercat să-l facă pe Sebastian basarabean. 

Cît priveşte notația dv., domnule Solacolu, că vă lipseşte experienţa 
de viață care să vă permită o apreciere corectă şi deci lăsaţi victimele de- 
portărilor să judece faptele, la fel cum lăsaţi și foştii pușcăriași politici să 
analizeze rolul nefast al pușcăriei — ei bine, pe această temă am scris prima 
mea polemică încă de acum zece ani împotriva lui Ștefan Borbely (reluată 
în vol. Între Icar şi Anteu). Ceea ce la bădăranul universitar mahalagiu era 
o diversiune nocivă, la dv. este doar un sofism necugetat. Nu există peri- 
col mai mare decât să te dai la o parte dintr-o discuţie fundamentală, sub 
pretextul că îţi lipseşte priza directă, experiența vitală nemijlocită. Dar ce? 
Despre Auschwitz au scris doar cei care au trecut pe acolo?! 

Venim acum și la înverșunarea antievreiască a lui Goma, relevabilă 
mai ales în ultimele lui scrieri. Dv. afirmaţi că autorul are dreptate întrucît 
îşi asumă sarcina de a descrie fapte istorice concrete, care într-adevăr au 
avut loc. Paul Goma, afirmaţi dv., „era îndreptățit să scrie ceea ce a scris, dacă 
aceste fapte erau adevărate, dar ar fi fost bine dacă s-ar fi gîndit şi la efectul 
scrierii sale, la felul în care ea va fi receptată”. Ciudată adnotare aveţi aici, 
prin deviere. De parcă v-aţi scărpina la urechea dreaptă cu mîna stingă! 
Dar poate vreodată un autor să prevadă toate efectele scrierilor sale? Poate 
el să epuizeze gama completă de semnificaţii ale propriului text? Nu, fără 
îndoială. Problema în legătură cu Săptămîna roșie, analiză istorică propusă 
de Paul Goma, este în altă parte. Avem aici o dovadă palpabilă a felului în 
care un cercetător poate cădea în eroare chiar relatînd fapte adevărate. 

Nu cunosc în detaliu atrocitățile comise de evreii din Basarabia îm- 
potriva românilor şi deci, pînă la proba contrară, îi acord deplin credit 
lui Goma în descrierea faptelor. Dar datoria de obiectivitate îi pretindea 
să aşeze în pagină informaţia în mod echilibrat. Prin selectarea unor date 
şi înşirarea lor, orice scriitor dibace poate orienta atenţia cititorului într-o 
anumită direcţie predeterminată. Trecînd sub tăcere motivațiile celeilalte 
tabere și exhibînd doar violenţa barbară a gesturilor, autorul ne oferă o 
imagine parţializată. Chiar unilateral a fost conflictul, așa cum l-a descris 
Goma? Evreii au fost într-adevăr nişte bestii, iar românii au fost cu toţii 
căsăpiţi ca niște neajutoraţi? Zăcerea mieilor poate fi o metaforă de succes 
pentru un film comercial, dar nu o premisă validă în cercetarea istorică. 

Fapt este că autorul pune cap la cap o serie întreagă de ignominii 
săvârşite de anumiţi evrei împotriva anumitor români. Pot fi toate acestea 

adevărate. Dar să te sprijini pe asemenea premise disparate pentru a încerca 
atenuarea (ba chiar, pînă la un punct, explicarea) valului antisemit româ- 
nesc care a urmat mi se pare o groasă exagerare. lar cînd Goma eșuează cu 
aceeași patimă — deja penibilă, stridentă şi neavenită — în adnotările asupra 
actualului conflict arabo-israelian, deplingîndu-i pe mieluşeii palestinieni 
şi biciuindu-i verbal pe călăii evrei, daţi-mi voie să-i citesc opiniile nu altfel 
decît cu groază. 

Vă rog să nu deduceţi din rîndurile mele că aș avea o slăbiciune sen- 
timentală pentru cauza israeliană, sau că aș fi înverșunat împotriva argu- 
mentelor palestiniene. Tocmai că încerc să-mi păstrez capul pe umeri, să 
ascult ambele tabere și să le dau dreptate în anumite situaţii unora, în alte 
situaţii altora. Cred că aceasta ar trebui să fie poziţia unui observator isto- 
ric, politic, civic etc. lucid, neutru și cât de cît obiectiv. Nu cred că evreii au 
dreptate. Nu cred că arabii au dreptate. Sînt convins că uneori greşesc unii, 
alteori sînt de vină alţii, şi de cele mai multe ori cu toții. 

Dar, spre imensa mea tristeţe, nu ţin minte să fi găsit în Săprămina 
roşie de Paul Goma argumente care să înfiereze antisemitismul românesc 
(deşi am citit zeci de pagini despre ticăloşiile evreieşti antibasarabene); 
n-am identificat oroarea autorului în faţa atentatelor sinucigașe palesti- 
niene (deși am găsit disprețul său transparent la adresa unor politicieni 
israelieni). 

Dacă această ipostază vi se pare dumneavoastră, domnule Ion Sola- 
colu, că ar reflecta „linia etică, justițiară” a lui Paul Goma, atunci daţi-mi 
voie să vă răspund că sîntem într-un flagrant dezacord în ceea ce priveşte 
ideea de justiţie. 


În aşteptarea argumentelor dv. care să mă convingă 
şi cu aceeași căldură amicală din totdeauna 
Laszlo Alexandru 


Dietzenbach, 25 octombrie 2002 
Dragă domnule Laszlo, 


Îți mulţumesc pentru scrisoarea de ieri. Şi îţi răspund cu promptitu- 
dine similară. 

Ceea ce mă amuză la schimbul nostru de idei este scenariul ce se repe- 
tă aproape identic: dumneata îmi scrii ceva, eu îţi răspund nuanţind într-o 
oarecare măsură, dumneata ai senzaţia că te contrazic şi obiectezi iritat. 

Dar, de fapt, dacă ai răbdare şi mai citeşti încă o dată textele, al dumitale și 
al meu, nu găseşti nici o contradicţie. 

Te asigur, dragă domnule Laszlo, că împărtășim idei atît de apropiate 
încît practic se suprapun, și în privinţa mareșalului Antonescu, și în pri- 
vinţa caracterului neechilibrar al textului lui Paul Goma. Deosebirea este, 
după părerea mea, doar în formulare. Fondul mi se pare identic. 

În scrisoare spui un lucru extrem de important. Citez: „Cu cîţiva ani 
în urmă am citit cu mare admiraţie un pasaj din Goma care observa că nu 
poate fi bun scriitor decît cel ce reuşeşte să se transpună în pielea altuia, 
să-și asume o condiţie umană diferită de a sa proprie, pentru a exprima din 
interior speranţele, durerile, frămîntările și fericirile celuilalt”. Și așa mai 
departe. Scuze pentru poate prea lungul citat. 

Păi, dragă domnule Laszlo, dacă lucrul acesta l-ai admirat la Goma 
(din câte înţeleg, principiul, şi nu punerea lui în practică — vezi exemplul 
pe care-l dai: Mihail Sebastian), dacă ai găsit că, într-adevăr, așa trebuie 
să facă un bun scriitor, apoi de ce nu încerci să aplici dumneata însuţi, în 
scrierile dumitale, acest principiu pe care-l admiri atîta? Fiindcă, stimate 
prietene, părerea mea este că exact lucrul acesta ne deosebește: eu încerc 
întotdeauna (şi o fac de cînd mă știu matur, deci de nişte decenii), să intru 
în pielea personajelor al căror comportament vreau să mi-l explic, pentru a 
le putea înţelege din interior, nemulțumindu-mă cu o cît ar fi ea de atentă 
privire din afară; pe cîtă vreme dumneata nu procedezi deloc aşa, făcînd 
cam ceea ce spui că a făcut Paul Goma cu Mihail Sebastian. Sau așa mi se 
pare mie. Greşesc? Să exemplific cu nişte personalităţi cu care am venit, 
cît de cît, în contact. O iau cronologic. În pielea lui Gheorghiu-Dej, recu- 
nosc, n-am încercat să intru. Probabil că eram prea tînăr: în anul în care 
a murit, împlineam 28 de ani — altele îmi treceau pe atunci prin cap, nu 
mă preocupa înţelegerea reacţiilor dictatorului... În schimb pe Ceauşescu 
am căutat să-l înţeleg din interior, și cred că în bună măsură am reușit. 
Rezultatul a fost într-un fel surprinzător: nu numai că n-am mai fost în 
stare să urăsc personajul, cu toate că motive aveam destule, dar m-a podidit 
un soi de compasiune, al cărei maxim s-a înregistrat atunci cînd am văzut 
înregistrarea „procesului” de la Tîrgovişte — am avut senzaţia că dintre toţi 
cei aflați acolo, în sală, el, criminalul, a avut atitudinea cea mai demnă. 
Pomenești în scrisoare de Hitler, afirmînd că n-ai avea nici un motiv să-i 
porţi recunoştinţă fierbinte, că n-ai fi îndreptăţit să-i diminuezi culpele, 
pentru faptul că i-ar fi dat tatălui dumitale, șomer, un bun loc de muncă 
într-o fabrică de armament. Absolut de acord cu reacţia dumitale. Dar te 
intreb: dar tatăl dumitale crezi că ar fi avut aceeaşi reacţie ca și dumneata? 
Eu înclin să cred că nu. Şi mă bazez numai pe conflictul de generaţii care 
s-a petrecut în Germania, al cărui rezultat a fost ceea ce s-a numit „revolta 

copiilor foştilor naziști”, care a coincis oarecum cu mișcările studentești 
din 1968, dar și cu începutul „denazificării” reale, profunde, cu ceea ce s-a 
numit ulterior „Vergangenheitsbewăltigung” — adică lupta, dominarea, în- 
vingerea trecutului. În privinţa lui Antonescu, care nu mi-a fost niciodată 
simpatic, am încercat totuși să-l înțeleg, fără ca prin aceasta să-i diminuez 
culpa: părerea mea este că s-a făcut vinovat de ceea ce e numit „crimă 
împotriva umanităţii”. A fost desigur, cum scrii, o personalitate complexă 
şi, ca orice asemenea personalitate, a avut și părți pozitive. Trăgînd însă o 
linie, personajul a fost negativ, iar pentru poporul român — pe care el, în 
felul lui, l-a iubit; asta nu i se poate contesta — malefic. Asta nu mă îm- 
piedică însă să constat, și să înţeleg, că basarabenii — în general, ori numai 
cei din categoria lui Goma — îl privesc altfel. De ce înţeleg și respect acest 
punct de vedere, chiar dacă nu sînt de acord cu el? Ți-am scris și ai reacți- 
onat iritat: deoarece simt că îmi lipseşte o anumită experienţă de viaţă, și 
din pricina asta „organul” meu e mai puţin sensibil, sau are o sensibilitate 
necorespunzătoare unei corecte înţelegeri a fenomenului. Același lucru și 
în ceea ce priveşte întîmplări petrecute în lumea deţinuţilor politici. (O 
idee pe care ai respins-o, aducînd în discuţie faptul că nu toți cei ce au 
scris despre Auschwitz au și fost la Auschwitz. De acord cu dumneata. 
Dar... Întii: o scriere a unuia care a fost la Auschwitz mi se pare, din start, 
mult mai autentică decît a unuia care n-a fost acolo. Şi asta independent 
de calitatea ei. Al doilea: am remarcat la unele scrieri despre închisori — de 
regulă la cele de calitate — că se vorbeşte despre nişte senzaţii, sentimente, 
relaţii care mi se par ciudate, pe care nu le percep în totalitate, corect pînă 
la capăt; presupun că din aceeași cauză, a lipsei de experienţă.) 

Asta mă face, dragă domnule Laszlo, să fiu mai prudent atunci cînd 
încerc să comit o judecată de valoare în domenii de viață unde simt că 
experiența mea e deficitară. 

Să revin însă la mesajul dumitale. 

N-am considerat nici un moment atitudinea lui Goma ca „legitimă”, 
cum scrii, ci doar „explicabilă”; sau, dacă vrei, „de înţeles”, gîndindu-mă 
tocmai la acea experiență de viaţă pe care Goma a avut-o, dar care mie- 
mi lipseşte. Atît. Că Goma e subiectiv — lucrul acesta mi se pare normal, 
firesc: așa e Goma. Eu nu l-am cunoscut altfel, ci l-am acceptat așa, fiindcă 
subiectivismul lui, cât o fi el, nu m-a deranjat cu nimic. Şi pentru că în 
spatele lui am avut impresia că desluşesc un suflet mare. Or, se ştie că cine 
e sufletist, e şi subiectiv — astea cam merg împreună... 

Altfel spus, Goma nu e un analist politic, ci un scriitor. Dacă vrei: un 
artist. Şi cred că unui artist îi este permis să fie subiectiv. 

De fapt, putem spune că Goma priveşte lucrurile unilateral, din un- 
ghiul lui de vedere, acela al românului basarabean. Dumneata îi ceri, cîteva 

rînduri mai la vale, să lepede straiele românului basarabean și să le îmbrace 
pe cele ale evreului deportat în Transnistria. Îi ceri acest efort, bazindu-te 
pe faptul că dumneata ești în stare să-l faci. Îți spun într-o paranteză că şi 
eu sînt în stare să mă transpun, în limita posibilului, în situaţia unui evreu 
deportat în Transnistria. Nu ştiu în ce măsură mi-a reușit, dar de încercat 
am încercat. Asta este însă problema mea. Dar dacă eu am încercat și am 
fost mulţumit de unele rezultate, nu m-am gîndit niciodată să cer acest 
lucru şi altcuiva. Deoarece consider că este, în primul rînd, o chestiune de 
opţiune personală. Dumneata gîndești altfel și e dreptul dumitale inalie- 
nabil. Îi ceri deci lui Goma, mai mult sau mai puţin imperativ, să lepede 
straiele basarabeanului și să le îmbrace (din cînd în cînd, alternativ) pe 
cele ale evreului. Fără să te întrebi dacă vrea sau/şi dacă poate? Goma ţi-ar 
putea răspunde că el e mulțumit de straiele pe care le poartă şi că doreşte 
să rămînă în felul acesta îmbrăcat. E dreptul lui, la fel de inalienabil. El te 
mai poate însă întreba cu ce drept îi ceri dumneata, lui, să schimbe straiele? 
E iarăşi dreptul lui s-o facă și tare mi-e teamă că n-ai să găseşti un răspuns 
convingător. Eu unul, în locul dumitale, n-aş risca. Dar asta nu e, iarăși, 
problema mea... 

Chestiunea este, așadar, destul de complicată. Nu-i poţi cere cuiva să 
facă şi dintr-unele şi dintr-altele, ci trebuie să-l lași să facă ceea ce-l trage 
inima. Aşa e liberal, așa e democratic. Şi atunci? Atunci unul face de unele 
şi altul face de altele. După cum îi e, fiecăruia, voia. Iar diversele lucrări 
se completează reciproc, ele sînt, dacă vrei, complementare, contribuind 
fiecare la o mai bună, la o mai obiectivă redare a întregului. 

Ți-am vorbit în mesajul precedent de istoricul și eseistul Jean Ancel, 
pe care l-am cunoscut în 1994, în Israel. (În cele ce urmează, nu mă voi 
referi la istoric, ci la eseist.) El scrie tocmai despre evreii deportaţi în Trans- 
nistria. Are și el memoria lui: se pare că o parte din familia lui a murit aco- 
lo. Este, ca şi Goma, subiectiv. Dacă vrem, Ancel (sau altul dintre istoricii 
evrei, m-am referit la el doar ca la un exemplu) e un soi de „pandanr” al lui 
Goma. Fiecare priveşte lucrurile din unghiul lui. Puse alături, scrierile lor, 
ambele subiective, ne permit o „decodare” a întregului, care este mai mult 
sau mai puţin obiectivă. 

Şi Goma, şi Ancel sînt, într-o măsură sau alta, actori ai evenimentelor 
petrecute între 1940 şi 1944, în zona Prut-Nistru-Bug. Lor, actorilor, nu 
le poţi cere să fie obiectivi. Cel puţin din pricina faptului că memoria lor 
este încărcată cu o doza apreciabilă de suferinţă, pe care nici unul n-a putut 
s-o dea uitării. Pe ei, pe actori, pe mărturisitori trebuie să-i accepţi așa cum 
sînt, adică subiectivi. Sigur, s-ar putea imagina, într-o situaţie ideală, sau 
mai degrabă absurdă, depinde cum o priveşti; s-ar putea imagina, deci, ca 
cei doi actori mai înainte numiţi să scrie, fiecare, despre subiectul celuilalt. 

Dacă ar scrie așa, în cruce, textele lor ar fi extrem de interesante, fără dis- 
cuţie. Dar poţi să le-o ceri? Bineînţeles că nu. 

Şi totuşi? Chestiunea aceasta, pe care am caracterizat-o ca fiind „ab- 
surdă”, nu e chiar atît de lipsită de interes pe cît pare la o examinare ceva 
mai superficială. Căci problema „Iransnistria”, despre care discutăm, face 
parte din discuţia mai generală, pe care s-o numim „Gulag-Holocaust”, 
despre care ştii foarte bine că s-a împotmolit, că a intrat în impas, că a 
pornit-o, în cel mai bun caz, pe calea discuţiilor paralele, ca un soi de 
dialog al surzilor în care, de fapt, fiecare caută parcă să acopere ceva de care 
nu e prea mîndru, pe care într-o măsură îl regretă, dar n-are curajul s-o 
spună etc. etc. (Nu insist, ca să nu lungesc prea mult vorba.) Mă întreb, 
numai, ce-ar fi dacă criticii Gulagului s-ar apuca să critice Holocaustul, iar 
cei ai Holocaustului, în contra-partidă, Gulagul? E o situaţie care nu mi se 
pare deloc absurdă. Și e singura care ar putea să scoată lucrurile din impas, 
atita vreme cît mai trăiesc și sînt implicaţi, într-un fel sau în altul, actori ai 
evenimentelor respective sau doar rubedenii ale lor. 

Revin la mesaj. 

Îmi mai reproşezi că mă dau la o parte şi că-i las pe deportaţi şi, 
respectiv, pe pușcăriaşi să discute problemele lor. Absolut inexact. Nu mă 
dau deloc la o parte. Ci doar nu mă îmbulzesc ca elefantul în magazinul cu 
porţelanuri. Acolo unde nu mă pricep, nu mă bag. Pur și simplu. Asta mi 
se pare singura atitudine corectă. Netrecînd pe acolo, nu-mi pot permite 
să judec. De pildă, pe cel care a cedat torturilor, la anchetă. Sau pe cel care 
a devenit colaborator. Nefiind pus în situaţie, neștiind cum aș fi reacţionat, 
nu pot să-mi permit să judec pe unul sau pe altul. Nu e vorba aici de un 
„sofism necugetat”, cum scrii, ci de o chestiune de elementar bun simţ. 
Atît. Nu că „nu mă bag acolo unde nu-mi fierbe oala”, ci „nu mă bag acolo 
unde nu mă pricep”. Unde vezi sofismul? 

Nici eu nu am informaţii despre ceea ce s-a petrecut, cu adevărat, în 
Basarabia — întîi: între iunie 1940 şi iunie 1941; apoi: între iunie 1941 
şi august 1944. De aceea mă feresc să mă pronunţ în vreun fel. „Ceva” 
însă s-a petrecut acolo. Îţi supun atenției trei elemente aparent disparate. 
Primul: au existat români ardeleni care au ajutat evreilor să se salveze 
trecînd în Ardealul de Sud. Al doilea: n-am auzit de cazuri similare în 
Basarabia. Al treilea: Valentina Caraion (a cărei familie a fost deportată 
ca „evrei din Odesa” către Bug) povesteşte că evreii nu puteau fugi din 
coloanele de deportaţi care noaptea nu erau supravegheate, deoarece ţă- 
ranii ucraineni, de un „antisemitism feroce”, îi denunţau imediat — erau 
prinși și executaţi. 

Repet: ce s-a petrecut, cu adevărat, în Basarabia? Întrebarea rămîne 
deschisă... 

Într-o chestiune — iartă-mă că mă văd obligat să ţi-o spun — chiar te 
contrazici. O dată, îi reproşezi lui Goma că n-a produs o scriere echilibrată, 
că s-a referit doar la necazurile pricinuite de evrei basarabenilor. Iar în alt 
loc îmi reproşezi mie că am spus că Goma nu s-a gîndit la efectul pe care-l 
va avea scrierea lui (care ar putea fi socotită ca fiind antisemită). Păi, dragă 
domnule Laszlo, n-ai impresia că e același lucru? 

M-am lungit peste măsură, te rog să mă scuzi. 


Cu aceeași prietenie, 
al dumitale, 
Ion Solacolu 


PS. lertată să-mi fie o remarcă: felul în care caracterizezi perioada 
trăită de românii din Basarabia între 1941 și 1944, ca un „fericit accident 
istoric” prin care s-ar fi „regăsit” la „pieptul patriei”, mi se pare prea crud. Şi 
nemeritat. Nedrept. 


Cluj, 3 noiembrie 2002 
Stimate domnule Solacolu, 


Am impresia că ne-am exprimat amîndoi suficient de nuanţat argu- 
mentele. Doar cîteva ultime retușuri se mai impun. 

Cînd mă refeream în misiva mea anterioară la exercițiul de identifi- 
care a scriitorului cu victimele, în nici un caz nu vedeam procesul ca pe o 
îmbrăcare a pielii de... măgar criminal. Nici o secundă nu-mi trecea prin 
minte să mă transpun în situaţia lui Gheorghiu-Dej, Ceaușescu sau a altor 
monștri creaţi de o istorie bolnavă. Niciodată nu-mi voi stoarce imaginaţia 
să pricep sau eventual (Doamne fereşte!) să compătimesc vreun dictator. 
Dacă aveţi dv. aşa, pe undeva, o glandă pentru Cizmarul autohton, ca să 
vă lăsaţi „podidit” de compasiune pentru el, atunci măcar fiţi conștient de 
faptul că practicaţi deja un flagrant exerciţiu de masochism, nicidecum o 
asumare a condiţiei de victimă (despre care vorbeam eu). 

Aş mai băga de seamă că acesta nu mi se pare un proces facultativ, 
pe care unii artiști îl adoptă, dacă se simt în stare, iar alții îl ignoră. Cred, 
dimpotrivă, că este vorba de singura posibilitate de a descrie onest o cir- 
cumstanţă istorică: din perspectiva victimei. Dacă poate fi mai mult sau 
mai puţin adevărată aserţiunea că istoria (oficială) o scriu învingătorii, în 

ceea ce mă priveşte consider că rolul scriitorului independent este de a 
se înhăma la istoria — esențialmente apocrifă — redactată din punctul de 
vedere al victimei și reflectindu-i adevărurile. 

lată motivul pentru care au reușit să mă aducă în pragul perplexităţii 
ultimele scrieri ale lui Paul Goma. În optica mea Goma încarnează însuși 
prototipul scriitorului neoficial, în răspăr cu Oficialitatea, omul care și-a 
modelat întreaga viață pentru a înălța acest altar de portavoce a victimelor. 
Şi, brusc, atîta obtuzitate la el faţă de o amplă categorie de victime ale 
secolului trecut! 

Îmi veţi spune, probabil, că obtuzitatea este rezultatul direct al pati- 
mii. De acord, dar ce are a face patima cu analiza istorică lucidă și respon- 
sabilă?! Cînd, de pildă, Goma notează că evreii polonezi au tot dreptul să-i 
fie recunoscători lui Stalin pentru că i-a salvat din lagărele naziste, și același 
drept şi-l ia el însuşi ca basarabean de a-i fi recunoscător, în mod simetric, 
lui Antonescu — ei bine, judecata lui e de două ori aberantă. Nici evreii 
salvaţi de Stalin, nici basarabenii salvaţi de Antonescu nu au dreptul — dacă 
doresc să producă o judecată istorică obiectivă, corectă și de bun simţ — să 
uite crimele abominabile ale celor doi dictatori (unul mai mare, altul mai 
mititel, în funcţie de spaţiul geografic pe care l-au avut la dispoziţie). Recu- 
noştința personală, la fel ca și ura personală, fac ravagii cînd se interferează 
cu judecata istorică. În cel mai rău caz, Paul Goma era obligat să facă 
menţiunea preliminară că nu ne oferă în Săptămîna roşie studii istorice, 
cu pretenţii de seriozitate și cu bibliografie de specialitate, ci o răbufnire 
personală, o răfuială cu prezentul și trecutul. 

Căci problema dramatică tocmai asta este, domnule Solacolu. Paul 
Goma s-a specializat în aşezarea de-a curmezișul. El este un mare maestru 
al sfidării normelor oficiale. Atitudinea lui a fost admirabilă atunci cînd 
s-a împotrivit din răsputeri, cu vorba şi cu fapta, comunismului leninist, 
stalinist, dejist și ceaușist. I-am stat apoi alături cu textele mele polemice, 
atunci cînd Paul Goma s-a luat la hartă în Jurnalul său cu structurile osi- 
ficate ale culturii române contemporane, cu sferele de influență omnipo- 
tente, cu bisericuţele promiscue și cu mentalităţile înţepenite. Dar acum 
cînd — dacă bine observ — cursul istoriei se îndreaptă, sub influenţa puterii 
americane, spre condamnarea absolutismelor de orice speţă şi, prin inter- 
mediul globalismului computerizat de factură postmodernă, spre decon- 
struirea proiectelor dictatoriale localiste, nu-l pot urma pe Paul Goma în 
operaţiunea de spălare a banilor murdari purtînd efigia lui Ion Antonescu. 
Atît şi nimic mai mult. Nu înseamnă nicidecum că, prin acest punct de 
vedere, aş adera la cohorta duşmanilor și denigratorilor lui Paul Goma. 
Vreau să atrag, pur și simplu atenţia că în redactarea istoriei apocrife, a 
scriitorilor independenţi, trebuie folosită raţiunea și nu pasiunea. 


142 e LASZLO ALEXANDRU 


Dincolo de acest caz individual, rămîne însă acută problema pe care 
am dezbătut-o într-un dialog anterior, deja publicat, faptul că există două 
tabere între care nu pare să adie vreo briză de dialog: obsedaţii în demon- 
tarea Holocaustului brun vs. obsedaţii în demontarea Holocaustului roșu. 
E amuzantă soluţia pe care o propuneţi dv. şi totodată, mă tem, irealiza- 
bilă, anume să-i punem pe unii să scrie despre tema de lucru a celorlalți 
şi viceversa. Am atinge cu asta idealul și tare mă tem că acest stadiu ne 
este deocamdată refuzat. Din păcate singura soluţie care ne rămîne nouă, 
spectatorilor independenţi, este să ne continuăm misiunea de observare de 
la mantinelă și să fluierăm din străfundul plămînilor atunci cînd jucătorul 
vreunei echipe, prefăcîndu-se a căuta pucul, îl izbeşte cu crosa în plină 
figură pe competitorul echipei... nu adverse, ci diverse. 

Să privim deci partida mai departe. 


Cu stimă, 
Laszlo Alexandru 


Dietzenbach, 24 noiembrie 2002 
Dragă domnule Laszlo, 


Permite-mi cîteva succinte note în încheierea schimbului nostru de 
scrisori pe această temă. 

1. A încerca să înţelegi motivațiile, mobilurile unui anume personaj 
negativ (în cazul de faţă, generalul Ion Antonescu), nu înseamnă nici a-l 
compătimi, nici a-i scuza faptele. Orice judecător, înainte de a pronunţa 
condamnarea, încearcă să-l înțeleagă pe acuzat. Dacă n-o face, nu-i un 
judecător bun. 

2. Atât românii din Basarabia, între 1940-41, cât şi evreii deportaţi în 
Transnistria, între 1941-1944, au fost victime. Şi unii, şi alţii. Unii ai Gu- 
lagului, alții ai Holocaustului. Numai aspectul acesta e de ajuns să compli- 
ce o situaţie pe care dumneata cauţi cu tot dinadinsul s-o simplifici. Cred 
că ceea ce numai aparent ne desparte e faptul că eu mă strădui să-i înţeleg 
şi pe unii, şi pe alţii. Dar pe deasupra și înainte de toate, nu românii din 
Basarabia sînt răspunzători de uciderea în masă a evreilor ce erau deportaţi 
în Transnistria. Asta e dincolo de orice discuţie. 

3. Mi se pare absolut normal ca, în momentul eliberării de apăsarea 
unui pericol de factură existenţială, evreii, sau unii dintre ei, să-l fi privit pe 
Stalin ca pe un eliberator. Şi la fel, românii din Basarabia, sau unii dintre 

ei, pe Antonescu. Ceea ce nu înseamnă că, prin aceasta, crimele unuia ori 
ale altuia pot fi uitate ori şterse. 

4. Felul în care îl judeci pe Goma, „cel de după Jurnal’, mi se pare 
nedrept. Am impresia pe undeva că pentru dumneata există doi Goma 
— unul cu care în bună măsură te-ai identificat și un altul care, de la un 
timp, nu mai răspunde aşteptărilor dumitale. Nu există însă decît un sin- 
gur Goma: anume, Paul Goma. Că el nu te mai mulțumește, asta nu e 
neapărat problema lui. 

5. Asupra discuţiei Gulag vs. Holocaust ar fi mai multe de spus. Si- 
gur că soluţia imaginată de mine e una ideală, iar realitatea e, din păcate, 
tocmai pe dos. Ceea ce are ca rezultat — aproape natural, aș zice — că cele 
două grupuri de „demolatori”, cum îi numeşti, să se acuze reciproc de 
monopolizarea suferinţei prin estomparea grozăviilor celuilalt flagel. Din 
pricina asta discuţia s-a și blocat, între cele două grupuri instalindu-se un 
dialog al surzilor. De care profită exact cei ce nu sînt interesați de punerea 
în lumină a nici unuia dintre cele două tipuri de genocid. Adică adversarii 
democraţiei. Evident, o discuţie în care cei ce iau parte la ea s-ar preocupa, 
simultan, de „demolarea” ambelor flageluri, chiar și în inegală măsură, ar fi 
mult mai echilibrată decît cea la care asistăm în prezent. Care — din motive 
şi ideologice, aș spune — pare că bate efectiv pasul pe loc. Să fie aceasta tot 
o situaţie ideală? Nu cred. Am impresia mai degrabă că discuţia, aşa cum 
se desfăşoară acum, suferă de o evidentă carenţă a spiritului democratic. E 
motivul pentru care nu cred că se poate asista la ea ca la un spectacol. Sau 
că, altfel spus, spectacolul la care asistăm nu e defel amuzant. 


Cu aceleași sentimente amicale, 


al dumitale, 
Ion Solacolu 


(2002) 


[44 e LASZLO ALEXANDRU 


Paul Goma antisemit 


„Problema... este dacă da sau ba Goma 
a scris adevărul (sau a minţit) în cărțile 
sale Basarabia şi Săptămîna Roşie sau 
Basarabia şi Evreii? 

Paul Goma, Jurnal 


|. România după „dezgheţ” 


Pe lingă numeroasele vicisitudini sau tragedii în plan social și 
al destinului individual pe care le-au provocat deceniile de comu- 
nism, una din amprentele specifice ale dictaturii a fost înghețarea 
dezbaterilor intelectuale de substanţă. Întrucît sistemul editorial și 
publicistic se afla sub monopol de stat, oficialităților nu le-a fost 
greu să elimine orice reflecţie spontană, cu privire la locul și rolul 
nostru în prezentul și trecutul istoric. Puținele intervenţii pe ase- 
menea subiecte se cereau avizate și aprobate în prealabil de către 
„specialiști”, nuanțele erau negociate cu cenzura, tonalităţile erau 
atent cumpănite. Istoria constituia unul din vârfurile de lance în 
activitatea ideologică a partidului, ca atare despre istorie se scria cât, 
cînd și cum permitea partidul. 

După decembrie 1989, apusul dictaturii a adus cu sine, pe 
lîngă alte avantaje, liberalizarea pieţei de idei. Libertatea cuvîntului 
a înlesnit inițial dezvăluiri senzaţionale şi răfuieli elementare, dar 
a contribuit și la apariţia unor intervenţii tot mai substanţiale. S-a 
impus, într-un asemenea context, rediscutarea în sfirșit obiectivă a 
trecutului nostru. Două mari teme şi-au făcut loc în dezbaterea pu- 
blică: oroarea extremismului fascist și intelectualii care l-au sprijinit 
(Holocaustul), oroarea extremismului comunist și gînditorii care 
l-au susţinut (Gulagul). Era normal ca aceste două uriașe traume 
istorice ale secolului XX, provocate de moartea violentă a milioane 


Viceversa! + 145 


de oameni, să fie pînă la urmă analizate şi cumpănite, pentru a fi 
înțelese și conştientizate. 

Surpriza pe care o trăieşte un observator oarecum neutru al 
fenomenului este că o asemenea dezbatere, în loc să fie purtată azi 
doar cu argumente, dovezi, demonstraţii și seninătate științifică, in- 
clude numeroase izbucniri pasionale. E incredibil în special faptul că 
discuţia este percepută sub formă de „concurenţă”, prin constituirea 
a două „tabere” distincte, care parcă tind a se elimina reciproc. În 
locul unei armonioase colaborări între cele două direcții de studiu 
(şi-şi), asistăm de multe ori uimiţi la competiţia exclusivistă (sau- 
sau). În toiul acestei confruntări aberante, fiecare grupare încearcă 
să încarce nota de plată a adversarilor, să relativizeze răspunderea ali- 
aţilor. Criticii feroci ai comunismului mai scapă consideraţii indul- 
gente asupra „imprudenţelor” de dreapta, analiștii versaţi ai fascis- 
mului mai eliberează certificate de bună purtare pentru „naivităţile” 
de stînga. Circumstanţele atenuante sînt mereu acordate celor din 
propria tabără, chiar și cu riscul de a părea sofisme. Circumstanţele 
agravante sînt consecvent aruncate peste gardul vecinului. Nu poate 
exista spectacol mai decepţionant, în plan intelectual, decît acela 
de a asista la îndiguirea lucidităţii pe brazde înguste, la teleghidarea 
spiritului critic în direcții preconcepute. 


2. Aria lui Goma 


În această operă în aer liber avînd ca decor propria noastră exis- 
tență, aria lui Paul Goma dobîndeşte un loc inconfundabil. Profilul 
său eroic din perioada totalitară, implicarea sa activă, biografică, în 
lupta împotriva abuzurilor și a samavolniciei, forţa impresionantă a 
talentului său artistic și puterea de convingere a argumentelor pe care 
le pune în mișcare îl plasează indiscutabil pe unul din cele mai pro- 
eminente locuri în dezbaterea contemporană. A-l citi pe Paul Goma 
reprezintă principala obligaţie pentru oricine îşi propune să înțeleagă 
dezastrul postbelic, efectele perverse ale ceaușismului, colaboraţio- 
nismul otrăvitor al scriitorilor, mecanismele istorice, psihologice, 
sociale și individuale de îngenunchere în faţa comunismului. 

Avînd toate aceste elemente în faţa ochilor, am acceptat bu- 
curos cu ceva timp în urmă iniţiativa lui Paul Goma de a purta 

un dialog. Întins de-a lungul anului 1997, el reflecta în prima sa 
jumătate o armonie a celor doi colocutori, deși era vorba despre 
subiecte fierbinţi ca resurecţia Securităţii în viaţa publică, aservirea 
Bisericii Ortodoxe faţă de interesele puterii politice, jocurile mă- 
runte ale anumitor grupuri intelectuale de presiune sau importanța 
contemporană a mărturiei. Canalul de comunicare dintre noi s-a 
perturbat însă după ce mi-am permis să aduc în dezbatere tinereţea 
fascist-legionară a lui Mircea Eliade, Emil Cioran, Vintilă Horia 
etc. Duelul de floretă s-a schimbat în izbituri cu parul. Paul Goma 
mi-a reproșat că... fac legături strimbe și vizez alături de ţintă, apoi 
mi-a refuzat dreptul la replică, apoi a publicat doar partea lui de 
conversaţie, în care mă ataca, nu și partea mea, în care mă explicam, 
dialogul a fost retezat și relaţia dintre noi s-a răcit. Deşi mi-a displă- 
cut în mod acut, acest incident nu m-a îngrijorat excesiv, cîtă vreme 
încă mai speram că era vorba de o neînțelegere momentană. Îmi 
închipuiam cel mult că vocea critică a lui Paul Goma e condiţionată 
de legăturile de recunoștință personală față de Mircea Eliade”. 

Dar în ultimii ani partizanatul antisemit al lui Paul Goma 
a prins un contur tot mai consistent?. În special un text intitulat 
Basarabia și „problema” şi publicat în presa literară“ mi-a stirnit 
nemulțumirea, pe care am exprimat-o într-un schimb epistolar 
cu Ion Solacolu”. În 2002 apărea Basarabia, roman în care Goma 
îşi strîngea la un loc cîteva dintre ostilitățile antievreiești“. Un alt 
admirator al autorului, cercetătorul Michael Shafir, și-a mărturisit 
atunci dezamăgirea faţă de evoluţia (involuţia?) pe care o consta- 
ta”. Un eseu polemic tăios împotriva lui Paul Goma a fost publicat 


? După insistenţele mele, dialogul nostru a apărut integral în vol. Laszlo Alexandru, 
Orient Expres. Polemici, Cluj, Ed. Dacia, 1999, p. 164-219. 

3 Vezi, de pildă, „Pe ei i-a întrebat cineva dacă sînt anti-goi?”, în Jurnalul literar, 
Buc., nr. 9-12/2000, p. 1, 24-25. 

4 În Jurnalul literar, Buc., nr. 5-10/2002; în Viaţa românească, Buc., nr. 5-6/2002 
şi nr. 7/2002; în Vatra, Tîrgu Mureş, nr. 3-4/2002 şi nr. 5-6/2002. 

5 Vezi Ion Solacolu — Laszlo Alexandru, „Polemici pe internet”, în Columna, Tirgu 
Jiu, nr. 5-6/2003, p. 29-31. În format electronic în revista Electr@, nr. 1/2003, 
www.revistaelectra.tk. 

* Buc., Ed. Jurnalul literar. 

7 Vezi Michael Shafir, Între negare şi trivializare prin comparaţie: Negarea 
Holocaustului în tările postcomuniste din Europa Centrală şi de Est, laşi, Ed. Polirom, 
Seria „Document”, 2002, p. 77. 

apoi sub semnătura lui Radu Ioanid’. În paralel a pornit în revista 
electronică F-Leonardo dezbaterea în jurul respectivei situaţii, prin 
intervenţii ale lui Ion Solacolu? și Ovidiu Pecican". Paul Goma a re- 
venit cu volumul incendiar Săprămina Roșie 28 iunie - 3 iulie 1940 
sau Basarabia şi Evreii", în care postfaţa lui Mircea Stănescu schiţa 
anumite răspunsuri la adresa contestatarilor scriitorului. Acestea ar 
fi manifestările de suprafaţă ale unui conflict căruia mă văd obligat 
să-i sintetizez în continuare coordonatele ideatice. 

Teza fundamentală a lui Paul Goma este expusă încă din pri- 
mele două fraze (ample) ale cărţii, ce exprimă fără echivoc intenţia 
urmărită. Le citez integral, în ciuda incongruenţei lor stilistice (da- 
torită direcțiilor semantice suprapuse și intersectate): „Care să fi fost 
motivul, pretextul, temeiul — sau/si cauza — pentru care, din prima zi 
(22 iunie 1941) a Campaniei antisovietice a celui de-al doilea război 
mondial, «cu nebănuită cruzime, românii i-au masacrat din senin pe 
evrei, atît pe solul național: Abatorul de la Bucuresti, Pogromul de la 
Iaşi, Trenurile Morţii, Basarabia şi Bucovina — cît mai ales în Trans- 
nistria»? (teza evreilor) — crimă care ar fi «devansat în timp, egalat în 
cruzime Auschwitzuly?, cum scrie Matatias Carp. Care să fi fost resor- 
tul criminal care, dintr-o comunitate ca a noastră, dacă nu legendar 
de tolerantă, atunci sigur: îndelung răbdătoare, a făcut-o să devină în 
interval de doar un an: 28 iunie 1940-22 iunie 1941 — şi dacă numai 
în o săptămînă: 28 iunie-3 iulie 1940? - «una majoritar, fätis, feroce 
antisemită, încuviințind măsurile guvernamentale de persecutare, de 
lichidare a evreilor»? — din senin, cum sustin, de jumătate de veac, 
evreii” (Săptămîna Roşie, ed. cit. — în continuare S.R., p. 5, subli- 
nierile lui PG.). 


8 Vezi Radu Ioanid, „Paul Goma — între Belleville şi Bucureşti”, în Observator 
cultural, Buc., nr. 177/15-21 iulie 2003. 

? Vezi Ion Solacolu, „Instigare — pogrom — genocid”, în E-Leonardo, nr. 3/2004, 
la www.eleonardo.tk. Vezi şi id., „A existat, oare, un plan pentru deportarea la 
Auschwitz a evreilor din România?”, în E-Leonardo, nr. 3/2004. 

10 Vezi Ovidiu Pecican, „Sub flamuri vechi, nume noi (Paul Goma antisemit?)”, în 
E-Leonardo, nr. 212003, la www.eleonardo.tk. Id., „Basarabeni, români, pogrom, 
genocid. Opinii şi precizări, ipoteze şi amintiri”, în FE-Leonardo, nr. 3/2004. Id., 
Paul Goma istoric, în E-Leonardo, nr. 4/2004. 

1 Buc., Ed. Vremea XXI, 2004. 

După cum se vede, încă din primul paragraf lucrarea izbuc- 
nește cu violență, exprimînd o frămîntare îndelung reţinută, o 
nemulțumire și o indignare manifestă. Tonul va rămîne constant 
neschimbat, de-a lungul întregii expuneri a autorului, care își hăr- 
ţuiește și își „agresează” cititorul, îl obligă la lecturi încrucișate, pe 
mai multe niveluri de semnificaţie, cu sufletul la gură, împărţit 
între stupoare și oroare. Îndată ce intrăm în contact cu cronotopul 
istoric şi ne dăm seama că e vorba de o lucrare ce tratează despre 
anumite realităţi legate de al doilea război mondial, pentru a-l în- 
ţelege cu adevărat trecem la rearanjarea mesajului pe diversele sale 
componente de sens: 1) Românii i-au masacrat fără vină pe evrei 
(teza evreilor); 2) Aceste crime au precedat cronologic Auschwitzul, 
dar l-au egalat în cruzime (teza lui Matatias Carp); 3) Comunitatea 
românească — dacă nu excesiv tolerantă, dar totuși răbdătoare — a 
devenit atunci fățiș antisemită; 4) Această modificare de mentalitate 
şi atitudine colectivă s-a petrecut într-un singur an, ba poate chiar 
într-o singură săptămînă a anului 1940; 5) Autorul (Goma) urmea- 
ză să ne spună „motivul, pretextul, temeiul — sau/şi cauza” pentru care 
s-a petrecut o asemenea metamorfoză mentală; 6) Autorul (Goma) 
polemizează cu ideile susținute de cercetătorii evrei. 7) Toți evreii 
exprimă aceleași idei, pesemne bazindu-se pe aceleași fapte, și pot 
fi confutaţi în bloc. Cam multe afirmaţii sentenţioase înghesuite în 
doar două fraze! Lui Paul Goma cea mai inocentă imputaţie care i 
se poate aduce, încă din prima pagină a discursului său, este incoe- 
renţa stilistică. 

În diverse capitole ale lucrării, scriitorul se avîntă pe un teri- 
toriu foarte sensibil, legat de viaţa și de moartea unei comunităţi 
etnice. Paul Goma contestă cifra de 400.000 victime evreiești ale 
Holocaustului (S.R., p. 5). El preia cu toată convingerea teza lui 
Norman G. Finkelstein și îi acuză pe evrei că urmăresc doar extorca- 
rea de fonduri ca despăgubiri pentru Holocaust (S.R., p. 115-118). 
Reafirmă mitul ceaușist al lui Antonescu — salvator al evreilor (S.R., 
p. 9). Îi acuză pe evrei de instaurarea comunismului, adevăratul 
„Holocaust Roşu” (S.R., p. 15 ş.a.). De altminteri toţi evreii sînt bol- 
şevici, adică „nu chiar toți, numai circa 98%” (S.R., p. 77). Goma 
recitește mare parte din istoria României în cheie antisemită: răs- 
coala țărănească din 1907 s-a produs ca reacţie la rapacitatea evreilor 

(S.R., p. 104-105); în timpul primului război mondial, evreii au 
colaborat cu ocupantul (S.R., p. 105); obsesia de căpătii a evreilor 
a fost dezmembrarea României ca stat naţional, desprinderea Basa- 
rabiei (S.R., p. 77-78, p. 190), a Bucovinei de Nord (S.R., p. 190) 
precum și a Transilvaniei (S.R., p. 190); criza frontului în primul 
război mondial, după revoluţia bolșevică, li se datorează în mare 
măsură evreilor (Basarabia, ed. cit. — în continuare B., p. 139); evre- 
ii au jucat un rol considerabil în înfiinţarea PC.R. (B., p. 139). Fi- 
ind dușmanii prin excelenţă ai României şi ai românismului, evreii 
i-au măcelărit cu bestialitate pe românii care se retrăgeau pașnic din 
Basarabia: „Evacuarea armatei şi a civililor din Teritoriile Ocupate în 
iunie-iulie 1940 a constituit, din partea evreilor, nu a rușilor ocupanți, 
prilej de agresiune sălbatică, fanatică, rasistă, anti-românească, anti- 
goi, anti-creştină” (S.R., p. 21). Acestea fiind... premisele istorice de 
la faţa locului, sigur că și românii, nemaivrînd să joace în eternitate 
rolul de victime ale unei minorităţi impertinente și criminale, s-au 
dezlănţuit în acţiuni spontane, antievreiești — ca de pildă Pogromul 
de la Iaşi, „primul act sângeros — victime: evreii din România”, dar 
care a avut loc doar la un an și o zi după agresiunea provocatoare 
evreiască din Basarabia (S.R., p. 21). Statul român a intervenit totuși 
spre a potoli furia mulțimilor, iar mareșalul Antonescu a dat chiar 
un ordin formal în sensul respectiv (Goma îl reia pe larg, lăsînd să 
treacă necomentat oribilul antisemitism flagrant al mesajului'?). 
Acesta fiind „scheletul” ideatic al cărții, „plămînii” sînt repre- 
zentaţi de numeroasele citate din epocă (problemă asupra căreia voi 
reveni ulterior), iar „sîngele” îl constituie stilul pamfletar, scrîșnit, bi- 
ciuitor care, aplicat unei probleme adînc tragice, e greu să nu stîrnească 
indignarea cititorului de bună credință. Întocmind, pe ton coleric, 
liste negre ale cercetătorilor care nu-i împărtășesc punctul de vede- 
re, Paul Goma se discreditează lamentabil: „Absența documentelor 


12 „Neamul evreesc a supt, a sărăcit, a speculat și a oprit dezvoltarea neamului românesc 
timp de cîteva secole [sic!]. Nevoia de a scăpa de această plagă a românismului este 
de nediscutat [sic!], dar numai guvernul are dreptul de a lua măsurile necesare. Aceste 
măsuri se află în curs de aplicare şi ele vor fi continuate după normele ce voi hotărâ. / 
Nu este admisibil ca fiecare cetățean sau fiecare soldat să-şi asume rolul de a soluţiona 
problema evreească prin jafuri şi masacre [sic!]. Prin asemenea procedee arătăm lumii 
că suntem un popor nedisciplinat şi necivilizat şi punem autoritatea şi prestigiul 
statului român într-o lumină cu totul neplăcută [sic!]” etc. (S.R., p. 207). 

nu-i deranjează pe Dinu C. Giurescu, Răzvan Theodorescu, Andrei 
Pippidi, S. Tănase, D. Pavel, G. Andreescu, M.D. Gheorghiu, români 
imparțialiști, eterni lingușiți emeriti care din dezgustătoare slugărnicie 
legitimează orbeste cele mai...” etc. etc. (S.R., p. 14). 

Ținînd seama de argumentele și explicaţiile de mai sus, apare 
în mod legitim întrebarea: este sau nu este Paul Goma un antisemit? 
Avea dreptate lon Solacolu să ne îndemne la multă prudenţă, în 
situaţiile cînd ne slujim de o asemenea clasificare: „Eticheta de anti- 
semit e astăzi pentru un intelectual degradantă, ea îl stigmatizează, îl 
descalifică, așezindu-l împreună cu toată prestația lui de pînă atunci 
- și de aici rezidă gravitatea și responsabilitatea demersului — într-un 
justificat con de umbră, punîndu-l așadar pe cel etichetat astfel sub 
semnul întrebării, altfel spus, demolîndu-l”. Paul Goma este cel mai 
important reper al nostru de curaj și verticalitate din anii comunis- 
mului, a-l demola înseamnă a priva societatea de un model pozitiv. 
Or societatea nu poate progresa în absenţa reperelor luminoase”. 

Problema cu care ne confruntăm este, în consecinţă, extrem de 
gravă. Orice pripeală în judecată, orice caracterizare șovăitoare pot 
fi catastrofale. 


3. Discurs asupra metodei 


Iritat pesemne de conţinutul dezbaterilor libere stârnite de pa- 
ginile sale, Paul Goma nota recent, cu nedezminţit grobianism, în 
jurnalul expus pe internet: „Solacolu, Pecican, Laszlo dezbat, discută, 
se chiar dispută, pe «tema»: este sau nu este antisemit Goma? (de ce nu: 
are Goma un sex — sau trei, şi dacă nici unul?) — ca şi cum aceasta ar fi 
problema crucială pentru români în general, pentru intelectualii români 
în special, în Anul Domnului 2004. (...) Credeam, cu naivitatel,] că 
problema — fie: una dintre ele |-] este dacă da sau ba Goma a scris ade- 
vărul (sau a minţit) în cărțile sale Basarabia și Săptămîna Roşie sau 
Basarabia şi Evreii. / Vazi: şi So/acolul,] și Pecican|,] şi Laszlo s-au oprit 
la gard; din uliţă au încercat să vadă, să audă ce se petrece înăuntru (în 
ogradă, în casă)... "etc. etc. (miercuri, 31 martie 2004)!%. 


15 Ion Solacolu, /nstigare..., loc. cit. 
14 Vezi la adresa www.biblioteca.paulgoma.net (sublinierile din citat îi aparțin lui 


PG.). 

Să fie sănătos Paul Goma! Pasajul de mai sus reflectă, în toată 
splendoarea, desuetudinea concepţiei sale despre istoriografie. Cer- 
cetarea istorică de azi nu mai situează cu predilecție faptele studiate 
pe modelul binar adevăr — neadevăr, ci preferă distincţia verosimil 
— neverosimil, plauzibil — neplauzibil. Tot mai mare pondere ocupă 
discursurile istorice de natură relativistă („eu presupun că e așa, dar 
s-ar putea să mă înșel”), abordarea pluriperspectivistă, cercetarea 
realităţilor din trecut cu ajutorul instrumentelor alternative. Evo- 
luţia este dinspre istoriografia totalitară, arțăgoasă, intolerantă și 
monologală spre cea democratică, tolerantă (în limite ştiinţifice), 
dialogală. Iată, spre exemplu, următoarele enunţuri: 

A. Vlad Tepes a fost domnitorul Țării Românești în secolul al XV- 
lea. 

B. Vlad Tepes a fost domnitorul Moldovei în secolul al XIX-lea. 

Între A. şi B. avem banala deosebire dintre adevăr şi neadevăr, 
a cărei dovadă o reclamă sus și tare Paul Goma. 

lată acum următoarele enunţuri: 

Al. Vlad Tepes a fost un tiran sadic, care îşi omora supușii din 
pură plăcere. 

A2. Vlad Tepes a fost un domnitor patriot care, fie şi pe calea for- 
tei, urmărea civilizarea supușilor săi. 

În AI. şi A2. există două interpretări istorice diferite, ambele 
plauzibile și care, la o rigoare, pot coexista (41. fiind preferată de 
unii comentatori străini, iar A2. de cei autohtoni). Nu contest că ar 
putea cîndva să apară și o variantă bizară de tipul: 

A3. Vlad Tepes, fiind agresat de unii supuşi ai săi, s-a apărat tră- 
gîndu-i în țeapă. 

Înainte de a mă grăbi să strig „nu-i adevărat!”, voi şopti pru- 
dent: „nu prea îmi vine să cred...”. 

Eroarea unui istoric, foarte gravă, poate consta va să zică nu 
doar în spunerea/scrierea neadevărului, ci şi în lansarea unor varian- 
te explicative bizare, aberante, neverosimile, asupra evenimentelor 
din trecut. 

Iar cît priveşte problema sexelor lui Paul Goma, de cînd l-am 
auzit pe primul ministru al României cum, de la tribuna Parlamen- 
tului, își invita contestatarii să-i numere ouăle, nimic nu mă mai 
surprinde în materie de grobianism. Spiritele mari se întîlnesc. 

Exemplele mele anterioare sînt confirmate de o răsunătoare de- 
monstraţie istoriografică a lui Ovidiu Pecican. Deși porneşte de la 
realitățile descrise de Paul Goma, folosind și alte rapoarte militare ale 
vremii, inaccesibile autorului parizian, precum şi luînd în discuţie 
diversele puncte de vedere ale eșichierul politic (extrema stîngă prin 
Troțki, extrema dreaptă prin C.Z. Codreanu, PN.[. prin memoria- 
listica lui Zaharia Boilă etc.), O. Pecican ajunge la concluzii cu totul 
diferite: „nu evreii (în general, la nivelul întregii lor comunități) i-au 
hărțuit pe românii în retragere. Nu a fost vorba despre un conflict 
interetnic |subl. mea, L.A.]. O serie de cetățeni români din Basarabia 
aparținând altor etnii (ucraineni, evrei) i-au hărțuit pe reprezentanţii 
statului român din motive care se întrezăresc: unii, pentru că era un stat 
burghez, păzind ordinea inegalităților sociale şi a discriminărilor; altii, 
pentru că era un stat corupt, ori, mai bine zis, pentru că fenomenul 
coruptiei, observat la nivelul întregii tări, în Basarabia atingea, prin 
slujbașii statului din această provincie răsăriteană, cote greu de supor- 
tat. În ambele cazuri, mesajul este unul de critică socială... "5. Între 
P. Goma, care acreditează în absolut izvoarele istorice unilaterale și 
forţează concluzia sa antisemită neplauzibilă — respectiv O. Pecican, 
care interoghează o paletă întreagă de resurse şi propune, sub forma 
unei ipoteze de lucru, concluzia plauzibilă a criticii sociale, se află 
tocmai distanța care separă vechea și noua istoriografie. 

Dar Paul Goma nu este nici măcar un reprezentant al vechii 
istoriografii! El „nu are în spate nici pregătirea istoricului, nici insti- 
tuții al căror program de cercetare să îi asigure materialul şi armătura 
argumentaţiei. Va recurge, în consecință, la raționamente proprii, 
întemeiate pe experiență, pe o cunoaştere indirectă, prin alții, a eve- 
nimentelor, pe memorie — depozitara trecutului subiectivat — și, vai, 
pe propriile (re)sentimente”S. O gafă de proporţii a lui Goma este 
creditul orbesc pe care îl acordă propagandei antisemite antonesci- 
ene”. De fapt sursele istorice la care apelează autorul sînt destul de 


15 Vezi O. Pecican, Paul Goma istoric, în loc. cit. 


16 Idem, Sub flamuri vechi... în loc. cit. 
17 „În realitate, Paul Goma n-are dreptate. Evenimentele asupra cărora se opreşte au fost 

numeroase, dar unilaterale și neplauzibile: bilanţuri militare oferite 
de Marele Stat Major, sau rapoarte ale unor ofiţeri, impregnate de 
limbajul antisemit funcţionăresc al vremii'$; articole de ziar expri- 
mâînd realităţile dorite de regimul dictatorial-militar; scrisori per- 
sonale ale unor soldaţi de pe front (dar de proveniență neclară); ba 
chiar mesaje ale mareșalului Antonescu acuzîndu-i pe evrei! E ca și 
cum un istoric comunist și-ar propune să demonstreze bunăstarea și 
fericirea românilor pe vremea ceaușismului, servindu-ne lungi citate 
din... editorialele ziarului Scînteia, memoriile lui Paul Niculescu- 
Mizil, confesiunile generalului Pleșiţă și discursurile festiviste ale lui 
Nicolae Ceaușescu! 

Deși autorul plasează la sfîrşitul volumului Săprămina Roșie... 
o lungă listă bibliografică, majoritatea citatelor probatoare pe care 
ni le oferă nu sînt individualizate prin trimiteri precise la volum, 
ediţie şi pagină spre a putea fi verificate şi, pînă la proba contrară, 
îmi permit să mă îndoiesc de autenticitatea cel puţin a cîtorva re- 
ferinţe. Într-o concluzie provizorie, se cuvine precizat că cercetarea 
întreprinsă de Paul Goma nu respectă în forma sa exterioară (ton 
pătimaș, subiectivism, stil pamfletar și insultător, apel la surse uni- 
laterale, aparat critic imprecis și lacunar) exigenţele unei veritabile 
lucrări ştiinţifice pentru a se face credibilă. 


A. Minciuni 


După aceste remarci preliminare şi circumstanţiale, să ne 
adîncim de-acum în analiza propriu-zisă a tezelor autorului. Să-i 


folosite pînă la epuizare de propaganda regimului Antonescu, care căuta să convingă că 
«evreii bolșevizaţi» sînt de vină, nu numai pentru umilinţele suferite de armata română 
în retragere, în cele cîteva zile cît a durat evacuarea din iunie 1940, ci şi pentru tot ce 
a suferit populația românească în acel an de ocupație sovietică. De aceea evreii trebuie 
îndepărtați definitiv din mijlocul națiunii române. O propagandă al cărei țel era, 
desigur, netezirea căii pentru trecerea la «soluția finală». lar mai tîrziu, desigur într-o 
altă formă şi urmărind alte scopuri, aceleaşi evenimente au stat în atenția propagandei 
regimului Ceauşescu, în anii cei mai întunecaţi ai național-comunismului românesc” 
(Ion Solacolu, /nsfigare..., în loc. cit.). 

18 O extraordinară demonstraţie a felului cum catalogarea inamicilor ca „evrei” 
de către funcţionarii statului român e mai curînd concludentă pentru educaţia 
antisemită a aparatului administrativ, dar nicidecum pentru adevărata identitate 
etnică a agresorilor — vezi în O. Pecican, Paul Goma istoric, loc. cit. 

facem pe plac şi să răspundem la întrebarea sa arțăgoasă: „da sau 
ba, Goma a scris adevărul (sau a minţit)?”. Vom opera în acest 
capitol cu distincţia adevăr — neadevăr (A. vs. B.), urmînd ca 
în capitolul următor să ne aplecăm asupra distincţiei verosimil 
— neverosimil (A2. sau A3.?) în ipotezele şi interpretările preopi- 
nentului nostru. 

Paul Goma a minţit atunci cînd a prezentat situaţia politică 
a evreilor din România. După cum arată reputata cercetătoare a 
fenomenului totalitar Hannah Arendt, „nu este o exagerare să spunem 
că România era cea mai antisemită țară a Europei antebelice. Încă din 
secolul al XIX-lea antisemitismul românesc era un fapt bine stabilit. 
În 1878, marile puteri încercaseră să intervină, prin Tratatul de la 
Berlin, şi să determine guvernul român să-i recunoască pe locuitorii 
evrei drept cetățeni români — chiar dacă ar fi rămas cetățeni de rang 
secund. Nu au reuşit, şi la sfirsitul primului război mondial toți evreii 
români — cu excepția cîtorva sute de familii sefarde şi a cîtorva evrei de 
origine germană — erau încă străini rezidenţi pe teritoriul românesc. A 
fost necesară întreaga fortă a Aliaților, în timpul negocierilor tratatelor 
de pace, pentru a «convinge» guvernul român să accepte un tratat al 
minorităților şi să acorde minorității evreieşti cetățenia română. Aceas- 
ză concesie, făcută de ochii lumii, a fost retrasă în 1937 şi 1938 cînd, 
încrezători în puterea Germaniei hitleriste, românii au simțit că pot 
risca denuntarea tratatelor favorabile minorităților ca fiind impuse în 
detrimentul «suzeranității» lor, putînd astfel să priveze de cetățenia 
română cîteva sute de mii de evrei — aproximativ un sfert din totalul 
populației evreieşti. Doi ani mai tîrziu, în august 1940, cu cîteva luni 
înaintea intrării României în război — de partea Germaniei hitleriste 
— maresalul lon Antonescu, şeful noii dictaturi a Gărzii de Fier, i-a 
declarat apatrizi pe toți evreii români, cu exceptia celor cîtorva sute 
de familii de evrei ce fuseseră cetățeni români înaintea tratatelor de 
pace. În aceeaşi lună, el a instituit o legislație antievreiască, care era cea 
mai severă din Europa (luînd în considerare şi Germania). Categoriile 
privilegiate, veteranii de război şi evreii care fuseseră cetățeni români 
înainte de 1918, nu reprezentau mai mult de zece mii de oameni, deci 
cel mult unu la sută din întregul grup. Hitler însuşi era conştient că 
Germania risca să fie depășită de România şi i s-a plâns lui Goebbels, 
în august 1941, la cîteva săptămîni după ce dăduse ordinul pentru 

Soluția Finală, că «un om ca Antonescu procedează în această ches- 
tiune într-un mod mult mai radical decît am făcut-o noi pînă la ora 
actuală» >. 

Potrivit lui Paul Goma, în schimb, evreii n-aveau motive a se 
plînge de... ospitalitatea plaiurilor mioritice. „În «putregaiul» româ- 
nesc, în «pseudo-democratia» carpato-dunăreană (...) evreii au vietuit 
binisor, chiar confortabil, după 1867 — dar după 1878! şi după 1938, 
cînd a venit la putere guvernul Goga-Cuza, autodeclarat «antievre- 
iese» ” (S.R., p. 103-104). Uluitor! 

Chiar Goma ne citează, imprudent, fragmente din discur- 
surile rostite de Mihail Kogălniceanu în Parlamentul României 
(S.R., p. 30-42), îmbibare de un flagrant antisemitism, de care 
însă refuză a ţine seamă: „Dincolo de Milcov s-a ridicat un strigăt 
foarte mare în contra acestei invaziuni a unui popor străin, care era 
numai vătămător (Aplauze). ” „Veti vedea că Moldova e secată, suptă 
de cîrciumarii şi accizarii evrei; veți vedea cum în Moldova un evreu 
intră în sat sărac lipit şi peste 2-3 ani iese cu capital mare, veți vedea 
lipitorile satelor din Moldova (Aplauze). ” — Iată un excelent motiv 
ca statul „democrat” român să intervină în comerţul liber, luînd 
aminte la apartenenţa etnică a comerciantului sătesc şi hotărîndu-i 
soarta în Parlament... — „Acest popor, jidovii, se ține la pîndă şi 
așteaptă ca să lovească celelalte popoare... ”— Teoria conspirației. — 
„Dumneavoastră voiţi ca noi, care avem o sumă de patru sute de mii 
de jidovi, să stăm cu mîinile la pept şi să-i lăsăm să facă ce vor vrea?” 
— Într-adevăr, nu: un stat profund democratic trebuie să ia poziţie, 
să-și persecute evreii! După ce le-a interzis prin lege să cumpere 
pămînt, acum să le suspende inclusiv autorizaţiile comerciale! 
Iar cînd guvernele vest-europene fac presiuni pentru respectarea 
drepturilor minorităţilor din România, cum le răspunde faimosul 
Mihail Kogălniceanu? „Tractatul de la Paris n-a făcut decît a com- 
plecta şi pune sub garanția marilor puteri europene seculara noastră 
autonomie. lată limbagiul ce l-am ținut străinilor, am zis că noi 
nu recunoaştem puterilor străine dreptul să se amestece în afacerile 
noastre administrative din întru [interior] (Aplauze)”. Cine ar fi 


'9 Hannah Arendt, Eichmann în Ierusalim. Un raport asupra banalității răului, trad. 
Mariana Neţ, Buc., Ed. All, 1997, p. 208. Citată şi de O. Pecican în eseul Paul 


Goma istoric, loc. cit. 

crezut? Refrenul ceaușist al „neamiestecului în treburili intierni” 
funcţiona deja la 1869! Timpul s-a oprit în loc. 

Dar nu numai Parlamentul român și legislaţia statală erau 
impregnate de autoritarism împotriva minorităţilor neasimilate, ci 
chiar mentalitatea populară nu ezita să îndemne la violențe. Toată 
Basarabia era un butoi de pulbere antisemită: pogrom la Chișinău 
în 1903; alt pogrom în 1905; după unirea cu România evreii n-au 
fost naturalizaţi; şcolile evreieşti au fost românizate și nu s-a mai 
permis studierea limbii idiș; actorii evrei din Teatrul Naţional de la 
Chișinău au fost daţi afară în 1927; țăranii din Soroca și Bălți recurg 
la violenţă antisemită în 1930; se organizează propagandă în favoa- 
rea masacrului antisemit la Cetatea Albă în 1935%. „Basarabia era o 
citadelă electorală a antisemitismului românesc”, încît la 1937 Garda 
de Fier a cîştigat 22,8% din voturi, Partidul Naţional Creştin, de 
orientare violent antisemită, 9,3%, după care guvernul a anulat 
în cîteva luni cetăţenia română a cîtorva zeci de mii de evrei, iar 
folosirea limbii idiş în public a fost interzisă”. În 1940, „masacrele 
împotriva evreilor au însotit retragerea trupelor româneşti. Zeci de evrei 
au fost ucişi în diverse sate din Bucovina şi uneori în localități precum 
Rădăuţi, Dorohoi şi Galaţi, care nu au venit niciodată în contact cu 
ocupația sovietică. Asasinatele erau de obicei executate de soldați, dar 
uneori şi de grupuri de români sau ucraineni. Cele mai cumplite crime 
au avut loc în timpul retragerii din Bucovina, prima fiind săvirşită 
în comuna Milcoreni (judetul Dorohoi)”. Goma însuși ne prezintă 
date elocvente ale unor statistici despre evoluţia demografică a evre- 
ilor (S.R., p. 76): 

În Basarabia rusească: 

1812 — 3.000; 
1817 — 19.130; 
1850 — 78.216; 
1862 — 95.927; 
1897 — 228.168. 


* Informaţii oferite de Irina Livezeanu, Cultură şi naționalism în România Mare. 
1918-1930, Buc., Ed. Humanitas, 1998, citată de Ovidiu Pecican, Sub flamuri 
vechi...» loc. cit. 

” Vezi Radu Ioanid, art. cit. 

2 R, Ioanid, ibid. În continuarea expunerii sale, cercetătorul oferă detalii ale 
masacrelor, dînd cifre şi precizînd chiar nume ale victimelor. 

În Basarabia românească: 


1919 — 267.000; 
1931 [de fapt: 1930] — 204.858. 


Goma nu se obosește să analizeze cifrele și să enunţe concluziile 
care se impun: pentru prima dată în istoria Basarabiei, pe timp de... 
pace și prosperitate, sub guvernare românească numărul evreilor nu 
a mai crescut, ci a scăzut cu o cincime! Asta înseamnă că „au vie- 
tuit binisor”, nu-i aşa? Atunci cînd afirmă că „primul act sîngeros” 
împotriva evreilor s-a comis abia la 29 iunie 1941, Pogromul de la 
lași (S.R., p. 21), Paul Goma minte, încercînd să stabilească false 
raporturi cauză-efect, prin trecerea sub tăcere a realităților incon- 
venabile. 

Altă minciună a lui Paul Goma ţine de parţializarea geogra- 
fică a genocidului. Pentru a putea omite dimensiunea continentală 
a fenomenului, scriitorul înalță bariere de... imaginaţie la graniţele 
României. El refuză să privească faptul istoric în conexiunea sa in- 
ternaţională și decretează că evreii sînt răspunzători (întrucît i-au 
agresat pe românii în retragere pașnică din Basarabia și Bucovina) și 
prin urmare au fost măcelăriți. Clasica situaţie românească: mortul e 
de vină. Din nefericire Holocaustul a avut o îngrozitoare și macabră 
extensie, aproape toate statele europene cunoscîndu-i flagelul. În 
sinteza sa, Hannah Arendt se opreşte pe scurt asupra evenimentelor 
din Germania, Austria, Protectoratul Cehiei și Moraviei, Franţa, 
Belgia, Olanda, Danemarca, Italia, Iugoslavia, Bulgaria, Grecia, Ro- 
mânia, Ungaria și Slovacia. Nici vorba de un frivol scenariu western, 
aşa cum ni-l prezintă Paul Goma: pieile roșii atacă diligența — potera 
pleacă la asalt și dă foc corturilor! N-a fost vorba de o răfuială „inter- 
nă”, ci de o crimă la nivel continental, cu diverse nuanţe specifice, 
de la stat la stat. În cazul României, insistă H. Arendt, „curios este 
faptul că, de la început şi pînă la sfirsit, Antonescu nu a fost mai «ra- 
dical» decît naziștii (după cum gîndea Hitler), ci numai permanent cu 
un pas înaintea progreselor Germaniei. El a fost primul care i-a lipsit 
pe evrei de cetățenie şi care a început masacrele pe scară largă, în mod 
fățiș şi Jără nici o ruşine; aceasta într-un moment în care naziștii erau 
încă ocupați cu testarea primelor lor experimente. Reactionase la ideea 
vînzării [evreilor în străinătate] cu peste un an înainte ca Himmler să 

ofere «sînge contra camioane» şi a sfirsit, ca şi Himmler, prin anularea 
întregii afaceri ca şi cum totul nu ar fi fost decît o glumă”. 

Michael Shafir şi Radu Ioanid sînt indulgenţi cu Paul Goma, 
atunci cînd îl consideră un negaţionist „prin deviere”. (E drept că cei 
doi se refereau doar la romanul Basarabia şi la fragmentele apărute 
în presă.) E suficient să citim un pasaj de la p. 273 a volumului Săp- 
tămîna Roşie... pentru a-l judeca mult mai aspru pe autor: „Doar 
stim, avem şi bîrtiil,] şi ținere-de-minte: «Holocaustul românesc» este 
o minciună, un fals, o escrocherie, o ticăloasă amenințare («Punga sau 
viața!»)”. Paul Goma aici minte violent, negînd frontal Holocaus- 
tul! Atrag atenţia că ne aflăm deja în sfera unei culpe sancţionabile 
penal: România s-a sincronizat cu legislaţia statelor europene și, prin 
Ordonanţa de Guvern nr. 31/13 martie 2002, interzice negarea în 
public a Holocaustului şi o pedepsește cu închisoare între 6 luni 
şi 5 ani”. Iar publicarea unei cărți negaţioniste ţine de domeniul 
public. 

Paul Goma minte atunci cînd pune semnul egalităţii între 
evrei și comunism („Holocaustul Roșu, de care evreii s-au făcut vi- 
novați, din 1917, în Rusia; în 1919: în Ungaria; din 17 septembrie 
1939 în Polonia; din vara lui 1940: în Ţările Baltice, în România, 
iar din 1944-45 în toată Europa de Est” — S.R., p. 15.) După cum 
arată Leon Volovici, „argumentul «evreu = bolșevic» nu constă, de 
fapt, în evidentierea numărului evreilor în rîndul elitelor comuniste, ci 
în cea a pretinsei culpabilități colective a evreilor pentru nelegiuirile şi 
dezastrele regimurilor comuniste. Marxismul avea să fie — şi continuă 
să fie prezentat drept o ideologie «evreiască», emanată din iudaism 
şi servind drept instrument de stăpînire a lumii şi subjugare a altor 
națiuni. Propaganda arată cu degetul spre o «vină evreiască» pe cit 
de totală, pe atît de imaginară, pentru a contrabalansa culpabilitatea 
reală si responsabilitatea fată de crimele comise împotriva populatiei 
evreiesti”. Falsitatea logică a concepţiei autorului e semnalată și de 
Radu Ioanid: „Goma se luptă din greu cu o dilemă comună antisemi- 
zilor români. Pe de o parte, aceştia sînt gata să accepte că PCR era un 


3 H. Arendt, op. cit., p. 211. 

% Vezi M. Shafir, op. cit., p. 97-103. 

% Leon Volovici, Antisemitism in Post-Communist Eastern Europe: A Marginal or 
Central Issue?, 1994, citat în Shafir, op. cit., p. 115. 

partid mic, dominat de minorități (unguri, evrei, slavi), din cauză că 
aceasta le serveşte scopul — acela de a demonstra originile ne-româneşti 
ale PCR și fragilitatea sa. Pe de altă parte, semnul de egalitate pe care 
ei îl pun între evrei şi comunism îi tentează să afirme că majoritatea 
evreilor erau comunişti sau simpatizanți cu ei. Aceste două teorii nu se 
potrivesc. Ori PCR-ul era o forță politică minusculă, insignifiantă, ori 
era un partid majoritar evreiesc, important. Și această dilemă trebuie 
să fie rezolvată de cei care au creat-o". 

O altă minciună, de natură morală, a lui Paul Goma este 
acreditarea și justificarea implicită a Legii Ialionului în studiul isto- 
ric. Care a fost resortul ce a transformat poporul român „îndelung 
răbdător” (vorba vine...) într-o comunitate fățiș antisemită — ches- 
tionează autorul. Şi afirmă, sub formă de scuză indirectă: „Dacă nu 
este decent să ne întrebăm: «Cine a început primul?» — pentru că rana 
sîngerează încă, vom formula astfel: «Cine s-a răzbunat — pe cine? 
Pentru ce? Cînd?» — deci: «Care a fost cronologia faptelor?» ” (S.R., p. 
189, subl. lui PG.). 

Poate că un asemenea raţionament brutal ar fi fost de înțeles 
în legea Vestului Sălbatic: ochi pentru ochi, dinte pentru dinte. În 
civilizaţia modernă, însă, „injustiția suferită de poporul meu nu îmi 
îndreptățeste poporul să comită, la rîndu-i, injustiții””! Într-un mod 
tranșant se pronunţă și Radu Ioanid, atunci cînd ia în discuţie ori- 
bilul măcel comis de armata română împotriva tuturor evreilor din 
satul Sculeni, la 27 iunie 1941: „Exhumarea victimelor, care a avut 
loc sub supravegherea unui medic legist în 1945 la Gura Căinari, a 
găsit în cele trei morminte comune 311 cadavre, din care 33 erau copii 
între unu şi doisprezece ani, inclusiv șapte copii sub un an şi paisprezece 
copii sub şase ani. Oare va reuşi Paul Goma să își convingă cititorii că 
acești copii erau şi ei «teroriști bolșevici» care au atacat, în iunie 1940, 
armatele române în retragere, motivaţi fiind de «ura rasială»? ”’. 

Dar cea mai scandaloasă minciună a lui Paul Goma o constituie 
preluarea logicii globale și a limbii de lemn din propaganda anto- 
nesciană. În argumentaţia sa oamenii nu mai sînt trataţi ca indivizi, 
ci ca apartenenţi la o etnie. Persoanele nu mai sînt răsplătite sau 


2% Vezi Radu Ioanid, art. cit. 
7 Ovidiu Pecican, Paul Goma istoric, loc. cit. 


28 Radu Ioanid, art. cit. 

pedepsite în funcţie de izbînzile sau eșecurile lor, ci au de supor- 
tat fatalitatea nașterii într-o anumită familie, într-o anumită rasă. 
Figura umană e schimonosită în funcţie de imaginile pe care pre- 
sa, armata și discursul oficial ale statului român, sub conducerea 
dictatorului lon Antonescu, le proiectează asupra întregii etnii: 
evreii s-au bolșevizat, evreii au conspirat, evreii au ucis, evreii au 
fost pedepsiţi. Paul Goma ne readuce sub priviri toată nemernicia 
criminală a fascismului românesc. 


5. Aberații 


După neadevărurile fundamentale, constitutive, pe care le-am 
identificat în cercetarea „știinţifică” a lui Paul Goma, unii cititori 
vor crede poate că e obositor să mai lungim discuţia și asupra nu- 
meroaselor detalii aberante sau controversabile ale lucrării. O facem 
numai din dorinţa de a elimina orice dubiu în privinţa atitudinilor 
şi opţiunilor autorului. 

a) Creditînd orbește instrumentele propagandistice de infor- 
mare ale vremii, Goma susţine că în timpul retragerii din Basarabia 
şi Bucovina de Nord au rămas „ucisi sau dispăruți: 356 cadre; 42.876 
soldați și gradați” (S.R., p. 157) şi pune implicit aceste pierderi pe 
seama agresiunilor „evreiești”. În realitate, cum excelent o explică 
Radu Ioanid, „aproape 43.000 de soldați români care au fost declaraţi 
«dispăruți» au fost, de fapt, dezertori şi au şi fost desemnaţi ca atare 
de autoritățile militare române. Aceşti soldați erau localnici care pro- 
veneau în mare majoritate din Basarabia și Bucovina de Nord şi care 
pur şi simplu nu au vrut să traverseze împreună cu regimentele noua 
graniță cu Uniunea Sovietică şi să rămînă dincolo de ea fără acces la 
familiile lor”. 

b) Combătînd înverșunat anumite detalii ale adevărului istoric, 
Goma se străduiește de fapt să discrediteze ansamblul informați- 
ei. Astfel se întîmplă în cel puţin două situaţii. De pildă, autorul 
contestă extraordinar de violent cifra de 400.000 evrei masacrați 
” Idem, ibidem. E de subliniat amănuntul că aceleaşi autorităţi militare care i-au 
declarat pe soldaţi „dispăruţi”, i-au declarat mai apoi şi dezertori. Ciudat cum 
Paul Goma a reţinut doar primul aspect, fără a-l mai aminti pe al doilea. Din 


necunoaştere? (adică dintr-o documentare insuficientă?). Cu premeditare? (adică 
printr-o tentativă de manipulare a cititorilor?). 

(S.R., p. 5 ş.a.), după care, întrucît a așezat sub semnul îndoielii 
veridicitatea cifrelor, sfirșește prin a nega însăși existența Holocaus- 
tului din România (S.R., p. 273), ceea ce reprezintă deja o minciună 
flagrantă şi profund insultătoare. După cum sintetizează Michael 
Shafir”, istoricii români şi străini au avansat estimări diferite pri- 
vitor la evreii care au pierit sub dictatura antonesciană: Dinu C. 
Giurescu — 108.000; Florin Constantiniu — „aproximativ 200.000”; 
Andrei Pippidi — 120.000; Lucian Boia — între 110.000 şi 120.000; 
Radu Ioanid — „aproximativ 250.000”; Jean Ancel — 410.000, din 
care 170.000 evrei ucraineni; Raul Hilberg — 270.000. Dar ezitările 
cercetătorilor în jurul zecilor sau sutelor de mii de victime în plus 
sau în minus nu alterează desigur prin nimic esenţa însăși, înfioră- 
toare și oribilă, a Holocaustului! 

Paul Goma face mare tapaj, într-un capitol distinct, pe marginea 
informaţiei dacă evreii au purtat sau nu steaua galbenă în Bucureștii 
anilor “40. Corectează dispreţuitor amintirile lui Lucian Pintilie, îl 
pune la punct sarcastic pe Andrei Oişteanu, după care îl citează, în 
poziţie de drepţi, pe controversatul Raul Şorban, care aduce laude 
mareșalului Antonescu pentru ordinul privind abolirea odiosului 
semn distinctiv (S.R., p. 122-123). Dar ca să aboleşti o dispoziţie, 
trebuie ca ea să fi existat în prealabil! Şi într-adevăr, „steaua galbenă 
le-a fost, de fapt, impusă evreilor români doar în anumite raioane ale 
Moldovei, în Basarabia, Bucovina şi Transnistria, dar nu în Bucureşti”. 
Înfierbîntarea lui Goma asupra unor amănunte nu schimbă mai deloc 
realitatea istorică de ansamblu: numeroși evrei au purtat steaua galbe- 
nă în România! (Însă pe cît de absorbit era el în combaterea detaliului, 
pe atât de uituc se dovedește în evidenţierea întregului...) 

c) Un întreg capitol scandalos și jignitor este dedicat reabilitării 
mareșalului Antonescu (S.R., p. 239-261). În logica principală a ex- 
punerii, „Jon Antonescu a fost, a rămas, pentru mine, ca pentru toți ro- 
mânii basarabeni, bucovineni, berțeni: «Maresalul dezrobitor» ” (S.R., 
p. 244). Faptul că „maresalul dezrobitor” i-a putut face întîmplător un 
bine lui Goma nu schimbă încă prin nimic figura sa globală de dic- 
tator şi agresor militar. A scrie istoria și a defini personalităţile nea- 
mului prin prisma subiectivităţii proclamate ostentativ reprezintă o 


% Vezi M. Shafir, op. cit., p. 64-65. 


31 Vezi Radu Ioanid, art. cit. 

zgomotoasă aberaţie. Michael Shafir distinge cu acuitate cele două 
planuri, atunci cînd insistă: „Dreptul la memorie al scriitorului Paul 
Goma este de netăgăduit (...). Dreptul la memorie al «istoricului» 
Goma este însă, din păcate, mai puțin respectabil. Sofsmul prin 
care autorul nostru încearcă să determine glisarea frauduloasă a 
recunoștinţei personale spre o reabilitare istorică generală e cît se 
poate de grosolan, iar tonurile pastelate prin care e evocat un crimi- 
nal de război sînt abominabile. 

d) În edificarea speculaţii sale că masacrele româneşti împo- 
triva evreilor au fost provocate de alte masacre, la fel de oribile, 
comise de evrei împotriva românilor ce se retrăgeau din Basarabia și 
Bucovina de Nord, autorul pune un accent deosebit pe săptămîna 
28 iunie — 3 iulie 1940 (ba chiar o cuprinde în titlul volumului). 
Prin ce resort criminal o comunitate „îndelung răbdătoare” [sic!] ca 
a noastră s-a putut transforma, într-o singură săptămînă, în una 
feroce antisemită? — se întreabă Paul Goma încă de pe prima pagină 
a discursului său furibund. Aberaţia evidentă a acestei ipoteze este 
migălos demontată de către Ovidiu Pecican: „pentru scriitor procesu- 
alitatea istorică necesar a fi investigată se reduce la intervalul — negli- 
jabil la scara istoriei — de o săptămînă sau, cel mult, de un an. Autorul 
nutrește convingerea sinceră — şi, mi se pare mie, puțin naivă — că 
marile psihoze sociale pot fi explicate prin evenimente punctuale. Oricât 
de importante ar fi însă acestea şi chiar dacă ele pot avea rolul unui 
detonator, niciodată asemenea conjuncturi nu epuizează tabelul clinic 
al unor evoluții mult mai complexe, cum sînt arcul amplu şi nuantat al 
violențelor sociale şi «contagiunea mentală» care contribuie la răspîndi- 
rea lor. (...) În opinia mea, formată şi pe temeiul lecturii unora dintre 
studiile datorate istoricilor francezi, nici o propagandă politică, oricît 
de intensă, nu poate determina într-un singur an (necum Într-o singu- 
ră săptămînă!) o metamorfoză de asemenea intensitate şi la o asemenea 
scară. Or, atunci, înseamnă că rădăcinile comportamentului antisemit 
dur remarcat de Matatias Carp şi citat de Paul Goma sînt mult mai 
vechi, iar reconstituirea atentă a traseului sinuos care a condus pînă la 
ele se cuvine să înlocuiască reacţiile pripite, iritate şi expresivitatea de 
tip pamfletar ori, direct, invectiva >. 


32 M. Shafir, op. cit., p. 77 (subl. lui M.S.). 
33 O. Pecican, Paul Goma istoric, loc. cit. (subl. lui O.P). 


Viceversa! + 163 


De adăugat ar fi mai ales precizarea că majoritatea crimelor 
comise împotriva evreilor din Basarabia se datorează acţiunilor 
coordonate, în serviciu comandat, ale instituţiilor statului român 
(armata, jandarmeria etc.), iar mentalitatea antisemită a populaţiei 
locale a slujit mai mult ca paravan și justificare a groaznicelor fapte. 
Va să zică, pe cît de implauzibilă e (de)formarea mentalităţii unei 
naţiuni pe parcursul unei singure săptămîni, pe atît de periferic a 
fost aportul însuşi al mentalităților, în comparaţie cu dezlănţuirile 
efective ale grupurilor de comando“. 

e) Același scenariu western și obsesiva întrebare „cine a în- 
ceput?” le aplică Paul Goma dîndu-și cu părerea despre tragica 
întîmplare din Jedwabne, unde toţi evreii, cu mic, cu mare, au 
fost masacrați şi arşi de către vecinii lor polonezi”. Goma are însă 
grijă şi aici să ne atragă atenţia că faptele s-au produs în vara lui 
1941, iar anterior, la 17 septembrie 1939, înstăpînirea bolşevici- 
lor peste Polonia s-ar fi realizat cu sprijinul evreilor (B., p. 141; 
S.R., p. 188), deci pogromul poate fi văzut ca o răzbunare. Cinică 
justificare! Macabră aberaţie! Pe cît de nesimţitoare, pe atît de 
neavenită: „Nu numai că evreii din Jedwabne nu participaseră la 
comunizare, dar în timpul ocupatiei Poloniei de est (1939-1941), 
sovieticii n-au făcut nici o exceptie cu evreii, aceștia fiind şi ei, în 
parte, deportati în Siberia şi supuși altor măsuri represive, la fel ca şi 
restul populației“. 

f) O aberaţie spectaculoasă ne rezervă Săptămîna Roșie, de data 
aceasta, nu din punct de vedere istoric sau moral, ci... intra-exege- 
tic. La fel ca în medievalele „povestiri în ramă”, împletirea diverse- 


3 „Vinovaţi sînt cei ce au ordonat şi cei ce au executat masacrul. Ei şi nimeni altcineva. 
Unii dintre ei au fost judecaţi şi condamnati, alții nu. Dar vinovaţi, ei şi numai ei 
sînt. (...) Atunci cînd armatele române şi germane au ocupat în iunie 1941 Basarabia, 
au fost «prinși» acolo probabil circa 100.000-150.000 de evrei. După un an şi cîteva 
luni, în septembrie 1942, în Basarabia se mai găseau circa 150-200 de evrei, care 
fuseseră exceptaţi în mod individual de la deportare deoarece activitatea economică ar 
i avut serios de suferit. Asta a însemnat punerea în aplicare a ordinului mareșalului (pe 
atunci încă generalul) Antonescu ca «terenul să fie curățat de elemente iudeo-bolşevice». 
Fireşte, ordinul mareșalului a fost executat de militari. Care-l primiseră. ” (Vezi Ion 
Solacolu, Instigare..., loc. cit.) 

5 Vezi Jan T. Gross, Vecini. Suprimarea comunităţii evreieşti din Jedwabne, Polonia, 
trad. Delia Cursan, Iaşi, Ed. Polirom, 2002. 

5 M. Shafir, op. cit., p. 116. 

lor lecturi și interpretări precum și concluzia neverosimilă ne rețin 
atenţia la un moment dat. Noi îl citim pe Paul Goma, care îl citește 
pe rabinul şef Alexandru Șafran, care citează din Biblie (S.R., p. 89, 
97-99). E interesant să relatăm o asemenea poveste în care, deși 
fiecare personaj citeşte peste umărul celui din faţa sa, fantasticul 
borgesian e ca şi inexistent. 

În prefața la volumul lui Matatias Carp, Cartea neagră — Su- 
ferințele evreilor din România 1940-1944, dr. Alexandru Şatran, 
Rabinul șef al Cultului Mozaic din România anului 1946 scrie 
la un moment dat: „Ca popor, Biblia ne-a învățat de la început să 
ținem minte, să nu uităm. «Adu-ți aminte de zilele cele demult, cu- 
getă la neamurile trecute!» Ni se atrage luarea aminte, cu stăruintă, 
ca nu cumva să uităm, de pildă, necazurile pricinuite în vechime de 
amaleciți. «Adu-ți aminte cum s-a purtat cu tine Amalec pe drum, 
cînd veneaţi voi din Egipt... nu uita aceasta!» Noi, gîndindu-ne la 
episodul amalecit, avem să tragem învățăminte. Vorbind oamenilor, 
noroadelor, lumii despre acest episod, Biblia supune pe fiecare în parte 
şi pe toti laolaltă unui proces moral, le aduce înaintea privirilor motiv 
de judecată, de socoteală, de revizuire a conștiinței”. 

Goma recunoaște sincer că n-a înţeles aluzia la „episodul amale- 
cit” (dar, ca să-i întorc celebra expresie, atunci cînd nu înţelegi ceva 
nu te pronunţi!) și caută pasajul respectiv în Biblia românească din 
1968, Ieşirea, cap. 17: „8. Atunci au venit Amaleciţii să se bată cu 
Israeliţii la Rafidim”. După victoria asupra Amaleciţilor, „15. Atunci 
a făcut Moise un jertfelnic Domnului şi i-a pus numele «Domnul este 
scăparea meab. 16. Căci zicea: «Pentru că mi-au fost mîinile ridicate 
spre scaunul Domnului [în timpul luptei, cînd îşi ridica Moise mti- 
nile, biruia Israel: iar cînd își lăsa el mîinile, biruia Amalec — nota 
lui Paul Goma] de aceea va bate Domnul pe Amalec din neam în 
neam)”. 

Şi acum interpretarea absolut stupefiantă a lui Paul Goma: „ Tot 
nu am înțeles ce a vrut să spună A. Safran: care o fi, aici, «procesul 
moral»? Despre ce fel de «judecată, socoteală, revizuire a conştiinţei» 
vorbeşte? «La Rafidim» s-au înfruntat două tabere: «Au venit Ama- 
leciţii să se bată cu Israeliţii». Motivul încăierării? Vechi cît lumea: 
Israeliții încălcaseră teritoriul Amalecitilor (întins din sudul Palestinei 
pînă în apropierea Egiptului, în Peninsula Sinai). Morala? Din spusele 

rabinului Safran: invadatorul (prin gura cronicarului evreu), învin- 
gînd cu ajutorul lui lahve, are în mod necesar dreptate (în numele lui 
Iahve), iar învinsul (cu ajutorul lui lahve) este pedepsit şi cu uitarea în 
vecii vecilor — în numele lui lahve. / Aceasta nu poate fi morală. Pen- 
tru că este partială, deci șchioapă: A. Safran pretinde că «episodul» se 
adresează «noroadelor, oamenilor, lumii», adică şi ne-evreilor. Da de 
unde! O învăţătură astfel prezentată este numai pentru uzul evreilor: 
ca toți invadatorii, reclamă dreptul lor la ocuparea unor teritorii 
străine — în virtutea «poruncii lui lahve» şi în numele lui — așa cum 
Turcii ascultau de «porunca lui Alah», făcînd ce făceau în numele lui, 
cruciații în «numele lui Cristos», Ruşii în numele Țarului, bolșevicii 
«în numele lui Marx, Lenin, Stalin — şi în al Revoluţiei din Octom- 
brie» ” (subl. lui PG.). 

În primul moment după lectura fragmentelor de mai sus, mi- 
am zis cu un zîmbet interior: ia te uită, s-a apucat Goma să-l înveţe 
Biblie pe un şef rabin! În al doilea moment, m-a iritat performanța 
rară a lui Goma de a da o interpretare antisemită pînă și unui pasaj 
din Biblie! Abia în al treilea moment m-am ridicat de pe scaun și 
am luat în miini Biblia sau Sfinta Scriptură a Vechiului şi Noului 
Testament, editată de Societatea Biblică (f.a.). Am citit următoarele 
(Exodul — Eşirea, cap. 17): 

„8. Amalec a venit să bată pe Israel la Refidim. (...) 15. Moise 
a zidit un altar, şi i-a pus numele «Domnul, steagul meu». 16. El a 
zis: «Pentru că şi-a ridicat mîna împotriva scaunului de domnie al 
Domnului, Domnul va purta război împotriva lui Amalec, din neam 
în neam!» ”. 

De-acum lucrurile exprimate în Biblie devin clare: Amaleciții 
nu „se bat” cu Israeliţii — adică lupta nu e reciproc dorită —, ci au 
venit să-i bată pe Israeliţii aflați pe calea exodului. Raportul de 
forțe e disproporționat, și anume în defavoarea poporului ales. 
Israeliţii nu veniseră să ocupe pămîntul Amaleciţilor, ci erau în 
trecere spre ara Făgăduinţei. Nu Moise își ridică mîinile spre 
tronul lui Dumnezeu pentru a-și favoriza oastea (cum confun- 
dă Goma sensul metaforic cu sensul literal al textului biblic), ci 
Amalec a îndrăznit să ridice mîna împotriva scaunului de domnie 
al Domnului, adică s-a străduit să împiedice voinţa lui Dumne- 
zeu ca Israeliţii să-și continue drumul refugiului din Egipt. În 

ciuda dezavantajului în care se găseau, Israeliţii au învins totuși 
cu ajutorul Domnului. Dumnezeu îl va pedepsi pe Amalec neam 
de neamul lui, deoarece a încercat să Îi sfideze voinţa. Tot astfel — 
sugerează mai departe comentariul șef-rabinului Şafran — Domnul 
îi va pedepsi pe cei care au încercat iarăși să extermine poporul ales 
şi I-au sfidat din nou voinţa. Tot ca și atunci, deși e dezavantajat 
numeric și ca putere, poporul ales va învinge, cu ajutorul Dom- 
nului. Biblia li se adresează tuturor noroadelor și le aduce tuturor 
oamenilor motiv de gîndire și de revizuire a conştiinţei, în sensul 
că aceia care îl mînie pe Dumnezeu vor fi aspru pedepsiţi. Deși 
mai tari decît dușmanii lor, vor fi învinși. 

Cheia de boltă a fragmentului se află în scena mîinii ridica- 
te spre tron”. Paul Goma citează alte două variante, stilistic ușor 
diferite, în limba franceză. Ambele contrazic interpretarea lui și o 
confirmă pe a mea: mîna înălțată avea semnificaţie sfidătoare îm- 
potriva Domnului și a fost pedepsită ca atare. Biblia franceză de la 
Pléiade, 1956: „Puisquune main est contre le trône de Tah, guerre de 
Iahve contre Amalec de génération en gentration!”. Biblia ecumenică 
din 1979: „Puisqu une main sest levée contre le trône du Seigneur, c'est 
la guerre entre le Seigneur et Amalec d'âge en âge!”. 

Cele două variante franţuzești, traducerea editată la Societatea 
Biblică, comentariul rabinului şef Alexandru Şafran și explicaţia mea, 
pe de o parte, răstoarnă varianta improprie din 1968 şi concluziile 
absurde ale fostului disident. Şi aici, la fel ca peste tot în cercetarea 
sa, autorul comite aceleași erori fundamentale de analiză: desprinde 
în mod nejustificat evenimentul din ansamblul contextului (citind 
toată cartea Fxodului nu i-ar fi venit greu să priceapă că evreii nu-și 
propuseseră să cucerească ţinuturile lui Amalec, ci erau doar în tre- 
cere) şi se lasă mînat de prejudecățile antisemite, care îi teleghidează 
perspicacitatea. Lecţia de Biblie pe care Paul Goma încearcă să i-o 
dea şefului rabin eșuează într-o aberaţie spectaculoasă. 


3 Am putea înainta încă un pas pe calea acestei interpretări, subliniind că întregul 
conflict biblic dintre Israeliţi şi Amaleciţi poate fi plasat metaforic între două 
gesturi asemănătoare formal, dar diferite semantic: Moise îşi ridică mîna — în sens 
literal — către tronul lui Dumnezeu (vers le trône) pentru a obţine ajutor, Amalec îşi 
ridică mîna — în sens simbolic — împotriva tronului (contre le trône) pentru a-l sfida 
pe Dumnezeu. Atît răsplata, cât şi pedeapsa vin ineluctabil. 

g) Autorul Săprăminii Roşii citează cu multă convingere și en- 
tuziasm un uluitor „testament de la New York” al lui Wilhelm Filder- 
man, prin care se încearcă deculpabilizarea dictatorului Antonescu 
(S.R., p. 23). Mare păcat că nici măcar aici nu ne spune Goma de 
unde a procurat „docomentul”! Căci povestea acestui fals grosolan 
o găsim amplu descrisă în cercetarea lui M. Shafir”: considerat cînd 
testament al lui Filderman din 1956, cînd mărturie a lui Filderman 
în faţa tribunalului de la Berna din 1955, prima trimitere la textul 
respectiv s-a făcut abia în anul... 1994, de către faimosul (dar din 
motive penale) istoric Kurt W. Treptow, un familiar al cercurilor na- 
ţionaliste din România. Subiectul a fost pe dată călduros îmbrățișat 
de controversatul săptămînal Baricada, de istoricii Buzatu și Coja, 
precum şi de Revista Mareșal Antonescu, sponsorizată de Fundaţia 
Drăgan. În ciuda eforturilor susţinute depuse de Lya Benjamin, 
cercetătoare și expertă cunoscută în problematica Holocaustului, 
documentul propriu-zis sau măcar fotocopia acestuia nu i-au fost 
niciodată puse la dispoziţie. Cu atît mai mult sporește curiozitatea 
noastră: a umblat cumva Paul Goma pe la New York în 1956 ca 
să se afle în posesia testamentului original? Și-a inaugurat o linie 
directă către „arhivele” lui Iosif Constantin Drăgan? Are o relaţie 
privilegiată cu revista... Baricada? 


6. Incompatibilități? 


Paul Goma a intrat în conștiința publicului românesc prin ver- 
ticalitatea sa nezdruncinată de agresiunile comunismului. Cunoscut 
militant pentru drepturile omului, simbol al gîndirii democrate și 
al literaturii curajoase, cel mai important opozant din ţară al lui 


38 Printre alte pasaje aberante, iată-le pe acestea: „În timpul perioadei de dominație 
hitleristă în Europa, eu [adică Filderman] am fost în contact permanent cu Maresalul 
Ion Antonescu, care a făcut foarte mult bine pentru îndulcirea soartei evreilor expuși 
persecuțiilor rasiale naziste. (...) Eu am fost martorul unor scene emoționante de 
solidaritate şi de ajutor între români şi evrei, în momente de grele încercări din timpul 
Imperiului Nazist din Europa. Mareșalul Antonescu a rezistat cu succes presiunilor 
naziste care cereau măsuri dure împotriva evreilor” bla-bla-bla... De menţionat că şi 
Wilhelm Filderman a fost deportat pentru o vreme în Transnistria. De acolo o fi 
fost el „în contact permanent” cu Antonescu?! Falsificatorii de documente uită chiar 
cele mai notorii fapte istorice! 


% M. Shafir, op. cit., p. 92-95. 

Nicolae Ceaușescu a părut pînă acum, de-a lungul întregii sale bio- 
grafii, că îşi depășește vremurile. Acţionînd în numele principiilor, 
parcă avea capacităţi vizionare, parcă ştia că viitorul îi va confirma 
legitimitatea sacrificiului de sine pentru democratizarea României 
contemporane. În orice caz, graniţele erau clar trasate: de-o parte 
Paul Goma (şi foarte puţini alţii), de cealaltă parte Nicolae Ceaușes- 
cu și lacheii săi propagandiști. Iar la mijloc, ceilalţi scriitori români 
(esteţii, supraviețuitorii prin cultură, colaboratorii din umbră și 
atâția alţii). 

Acum însă lumea riscă să nu mai ştie, cu noua turnură pe care 
au dobîndit-o lucrurile, de unde „să-l ia” pe Goma. Cine mai este 
el de fapt? Paradoxul acestei posturi îl semnalează Ovidiu Pecican: 
„Va trebui, deci, să ne obişnuim cu imaginea unui Goma luptător 
pentru drepturile omului, însă în acelaşi timp antisemit? lată un tip 
uman interesant". Şi încă de-ar fi aşa! Dar imaginea propusă de O. 
Pecican este de fapt o efigie retrospectivă, o privire de ansamblu. 
Tare mă tem că cele două laturi ale lui Paul Goma nu se regăsesc în 
același timp, ci în mod succesiv. Căci e o imposibilitate fizică să te 
afli concomitent de ambele părţi ale baricadei. 

Din păcate ne vedem nevoiţi a consemna o involuţie extrem de 
tristă. Prea puţin mai există din ce-a fost, dacă stăm să ascultăm noile 
idei ale scriitorului parizian. Eforturile depuse în secolul al XIX-lea 
de puterile occidentale spre a proteja minoritățile din România sînt 
azi comentate mînios de fostul disident și calificate drept „nesim- 
tire, obrăznicie, brutal amestec” (S.R., p. 104). Tezele troglodite ale 
propagandei ceaușiste în domeniul istoriei sînt scoase de sub obroc, 
li se dă un lustru ofilit și sînt așezate în geam tocmai de către cel 
mai acerb adversar al Geniului Carpaţilor. Cerinţa neamestecului 
străinătăţii în... treburile interne (de fapt în abuzurile succesive ale 
dictaturilor românești) devine azi „unul din puținele adevăruri rostite 


% O. Pecican, Sub flamuri vechi..., loc. cit. Şi exemplele continuă: „La fel de 
interesant era şi un Gh. Calciu-Dumitreasa, fost torționar ajuns preot, oponent al 
dictaturii însă de pe poziţii de dreapta care aminteau de trecutul lui legionar. Sau D. 
Țepeneag, opozant la dictatură care a ajuns să se dezintereseze ani buni de limba şi 
cultura română, după ce inițial luptase pentru ambele din exil, pentru ca după 1989 
să se ralieze tot mai mult suporterilor regimului Iliescu. Sau Virgil Tănase, luptător 
pentru libertatea cuvîntului prin literatura lui suprarealistă, dovedit însă agent al 
Securităţii”. 

de Ceaușescu” (S.R., p. 104) — şi ne frecăm la ochi privind numele 
autorului de pe copertă. S-a întors lumea cu susul în jos! 

Reabilitarea mareșalului s-a declanșat, în romanul Delirul de 
Marin Preda, prin comandă comunistă de stat în anii 70. Paul 
Goma preia în 2004 și duce pe noi culmi procesul, din proprie ini- 
ţiativă (S.R., 245): „Vorbeam de Antonescu şi de imaginea lui în inima 
mea de copil, de adolescent: un erou. După ce a fost executat, a devenit 
şi martir. / Erou-martir, Antonescu? Nu știu ce le făcuse evreilor? Cum 
de îndrăzneam să pun lauri pe fruntea unui criminal? / Știu. Dar 
mai ştiu...” — după care se trece la enumerarea reprobatoare a altor 
criminali ai istoriei: Stalin, Horthy etc., de parcă asta l-ar inocenta 
fie şi cu o fărimă pe Antonescu. lată „logica” imorală, vicleană, cu 
care operează autorul: pune crima pe cântar! 

Atît prin stilul, cît și prin ideile antisemite violente pe care le pro- 
fesează în ultimul timp, Paul Goma pare a fi clona lui Corneliu Vadim 
Tudor (cel dinainte de recenta „cizelare” oportunistă). Comparînd 
cîteva citate, ne este greu, aproape imposibil să-i deosebim pe cei doi, 
fie şi în cadrul unui concurs județean de tipul Recunoasteți autorul. În- 
cercaţi să ghiciţi cine vorbeşte în continuare: „Holocaustul n-a fost decât 
o stratagemă sionistă, pentru a stoarce din Germania cam 100 de miliarde 
de mărci, în 40 de ani, şi pentru a ține sub teroare pe oricine nu e de 
acord cu jugul evreiesc”! — „Obrăznicia, impostura (dictează, amenințind, 
în numele Statelor Unite ale Americii!), brutalitatea cu care execută tări 
ruinate economic de comunismul instaurat pentru decenii şi de către ei, 
evreii... "*2 — „«Holocaustul românesc» este o minciună, un fals, o escro- 
cherie, o ticăloasă amenintare («Punga sau viața!) "9 — „Aşteptăm vremea 
cînd va fi recunoscut, oficial, şi holocaustul împotriva românilor, cu nimic 
mai prejos decît holocaustul împotriva evreilor” — „Nu eu sînt dator, pri- 
mul, să răspund la acuzaţiile de «antisemitism», de masacrare a lor, ci ei să 
răspundă întîi la acuzatiile noastre, doar este limpede că Holocaustul Roşu 
pus la cale şi de ei [evreii] a început pentru noi, românii, cu un an mai 
devreme decît al lor: la 28 iunie 1940 — şi nu s-a încheiat nici azi”. 


îi C.V. Tudor, în România Mare, 4 martie 1994; citat de M. Shafir, op. cit., p. 36. 
€ Paul Goma, Săptămina Roşie... ed. cit., p. 117. 

4% Id., ibid., p. 273. 

4“ C.V. Tudor, în România Mare, 22 iunie 2001; citat de M. Shafir, op. cit., p. 119. 
4 Paul Goma, op. cit., p. 20. 

Alţi istorici, de cea mai scandaloasă orientare (Gheorghe Buza- 
tu, lon Coja), organizează — în anul 2001 (!) — la București simpo- 
zioane în care se întreabă cu falsă uimire „Holocaust în România?” 
şi semnează rezoluţii conform cărora, în al doilea război mondi- 
al, evreii „au suferit cam peste tot în Europa acelor ani, dar nu şi în 
România'*". Un personaj ca Iosif Constantin Drăgan este preşedinte 
de onoare al Fundaţiei Mareșal Ion Antonescu. Adrian Păunescu 
îndrăznește să afirme cu un cinism inimaginabil că Antonescu i-a 
deportat pe evrei în Transnistria pentru a-i salva de foametea care 
bîntuia în România“! La iniţiativa primarului naţionalist Gheor- 
ghe Funar, principala stradă a cartierului clujean în care eu însumi 
locuiesc (în momentul cînd scriu aceste rînduri) poartă nume de 
mareșal criminal. 

lată cercul select de V.I.P-uri rrromânești în care se învirt iu- 
bitorii de Antonescu și „mîncătorii” de evrei: Iosif Constantin Dră- 
gan, Corneliu Vadim Tudor, Adrian Păunescu, Gheorghe Funar, 
Gheorghe Buzatu, lon Coja etc. Ce are Paul Goma în comun cu 
asemenea spectre dezumflate ale totalitarismului, încît să le împăr- 
tăşească furorile și viclenia, minciunile și grosolănia?“%5 

Dar mai seamănă oare Paul Goma cu sine însuși, cel de acum 
cîţiva ani? Nu mai departe de 1997, el se lansa în imprecaţii la 
adresa Editurii Vremea XXI din Bucureşti, care comisese un fals 
grosolan publicînd în mod neprofesionist (fără explicaţii și con- 
textualizări adecvate) documente despre reeducări din închisorile 
comuniste de la Piteşti şi Gherla. În opinia polemistului, editura 
cu pricina era pe atunci doar o anexă a Securităţii: „Documente- 
le prezentate în volumul de la Vremea nu sînt nici obiective, nici 
adevărate şi nici vii: dubnesc a moarte; răzbat din ele mirosuri de 
sudoare, de lacrimi, de sînge, de pisat: sucul vietii stors de Securitate 
de la nefericiții căzuţi în labele Monstrului, care i-a obligat, prin 


% M. Shafir, op. cit., p. 91. 

“ Vezi rev. Totuși iubirea, nr. 12/2-9 aprilie 1992; citat de M. Shafir, op. cit., p. 
110. 

48 Vezi şi Radu Ioanid, art. cit.: „Este foarte grăitor că în România un negaționist 
primitiv al Holocaustului şi falsificator al istoriei ca Ion Coja, care a primit recent 
premiul revistei România Mare, foloseşte într-o broșură negaționistă larg răspîndită 
în Parlamentul şi în Academia Română un fragment substanțial din cartea lui Goma, 
Basarabia (cu sau fără permisiunea autorului)”. 

tortură, să-și tortureze semenii, apoi i-a lichidat pe unii dintre ei, ca 
«vinovaţi» "9. Aceeaşi editură Vremea XXI din Bucureşti, specia- 
lizată în contrafaceri „la stînga” și atît de precis caracterizată nu 
demult, a fost considerată acum de către scriitor adecvată pentru 
contrafacerile „la dreapta”, adică pentru tipărirea și difuzarea 
unei cărți negaţioniste care nu e nici obiectivă, nici adevărată, 
nici vie — căci duhnește a moarte: Săptămîna Roşie 28 iunie — 3 
iulie 1940 sau Basarabia și Evreii. Nu ţine de competenţa mea să 
mă pronunţ asupra laturii penale a acestei afaceri. Dar îmi iau 
deplina libertate de a ridica vocea pe plan moral împotriva unei 
asemenea dezgustătoare aventuri editoriale. Obosit pesemne să-și 
mai devanseze vremurile, Paul Goma a slăbit ritmul și a început 
să tîrîie pasul pînă cînd a ajuns la coada plutonului, de unde se 
răsteşte încruntat la cei din jur. 


]. Tehnici defensive 


Nu sînt de neglijat tehnicile de care se slujeşte Paul Goma 
pentru a-și strecura afirmaţiile scandaloase sub ochii publicului. 
La fel cum, într-un atac aerian, avioanele de bombardament (mai 
greoaie) sînt de obicei însoţite și protejate cu avioane de vinătoare 
(mai agile), și aici minciunile cele mai devastatoare sînt sprijinite 
prin viclenii circumstanţiale, care angajează lupta în prealabil cu 
ipoteticii contraopinenți. 

lată, bunăoară, unul dintre cele mai revoltătoare capitole ale 
cărţii, dedicat reabilitării mareșalului Antonescu (S.R., p. 239-261). 
În ce fel este construit? Pînă să vorbească despre figura de „erou” 
şi de „martir” a unui notoriu criminal de război (şi care om în 
toate minţile ar mai îndrăzni azi să-l considere pe Hitler „eroz” 
sau pe Mussolini „martir’?!), autorul reamintește că a fost primul 
care s-a referit critic, în cărţile sale precedente, la teme dureroase 
cum sînt deportarea și masacrarea ţiganilor sau evreilor din Româ- 
nia. Incontestabil. Cu un asemenea titlu de glorie, al avantajului 
cronologic, el întocmește o listă neagră de scriitori şi publiciști 
— evrei sau nu — care în mod previzibil se vor scandaliza de enor- 
mităţile pe care urmează să le citească în pagină și îi persiflează 


* Paul Goma, Scrisuri (1972-1998), Buc., Ed. Nemira, 1999, p. 426. 

cerîndu-le sarcastic permisiunea de a reveni asupra acestui subiect 
istoric. Apoi înșiră pe ton coleric o altă listă neagră de intelectuali 
şi politicieni care au subscris la încheierea recentă a tratatului cu 
Ucraina. ÎI invectivează pe Corneliu Coposu pentru că ar fi refuzat 
să-i accepte pe basarabeni în România (2). Îi scutură pe Adrian 
Păunescu, loan Alexandru și Nicolae Balotă fiindcă au fost „/ingăi 
ceaușiști”. Cititorul stă uimit şi se întreabă: ce-i cu toate acestea? 
Care-i legătura dintre tratatul cu Ucraina, părerile (ipotetice) ale 
lui Coposu despre basarabeni, odele ceaușiste ale cutărui scriitor 
şi imaginea cosmetizată a lui lon Antonescu? Legătura e doar... 
subcutanată, în ordinea raţionamentului „moral”: dacă ceilalți au 
greșit (fiindcă s-au pronunţat mai tîrziu, sau mai prudent, sau 
mai aberant decît el pe anumite subiecte), atunci are dreptul și 
Paul Goma să dea cu bidineaua peste vinovăția mareșalului. Nu 
alta este logica infractorului de drept comun: de ce mă acuzaţi 
pe mine, care am furat, cînd există atiţia criminali care au violat? 
Goma își închipuie probabil că, prin delegitimarea adversarilor 
de idei, va izbuti legitimarea propriilor minciuni. Îşi imaginează 
pesemne că, atacînd el preventiv, toată lumea se intimidează și nu 
mai îndrăzneşte să-l amendeze. 

O strategie des folosită de autor, preluată direct din arsenalul de 
bază al propagandei, este repetiţia istovitoare, încăpăţinată, perseve- 
rentă a propriilor idei, a propriilor cuvinte, ba chiar și a propriilor 
texte. Goma este, dacă nu mă înșel, singurul scriitor român de la 
ora actuală care solicită foarte senin să fie tipărit, cu aceleași aberaţii 
antisemite, în mai multe publicaţii concurente, în mod simultan. 
Basarabia și „problema” a apărut de două ori la Bucureşti (Jurnalul 
literar, Viaţa românească), dar şi la Tîrgu Mureş (Vatra), în volumul 
de pe internet (expus în nenumărate variante succesive) precum și 
în cartea tipărită la Editura Vremea XXI. Pasaje ample din romanul 
Basarabia au fost grațios preluate în Săptămîna Roşie... Prin acest 
brouhaha mediatic are cumva impresia polemistul că îşi va umple 
ideile de credibilitate? Repetînd la nesfirșit o minciună, devine ea 
oare adevăr? 

Un argument patetic şi impresionant lansează Paul Goma în 
favoarea sa, atunci cînd se prevalează de ascendentul de victimă: 
„Sînt român basarabean și am fost, cu întreaga familie a mea, cu neam 

de neamul meu de români abandonati în iunie 1940 ruşilor, ca toti 
basarabenii, bucovinenii, hertenii, victimă a bolșevicilor, dintre care 
o bună parte: evrei” (S.R., p. 19). Cuvinte adevărate în esenţa lor, 
cutremurătoare, ce nu pot lăsa pe nimeni indiferent. Revoltător 
e doar contextul retoric în care sînt întrebuințate, pentru persua- 
darea cititorilor. Căci statutul de victimă nu permite nimănui să 
victimizeze, la rîndul său, o categorie etnică sub falsul pretext al 
„adevărului istoric”. 

Un subterfugiu al autorului constă în... „protocronizarea” pro- 
priului antisemitism. Întrucît a fost acuzat încă din anii "70-80 de 
ură împotriva evreilor, toţi cei care îi aruncă astăzi imputaţia respec- 
tivă își irosesc puterile în zadar, bat deja la uși deschise. Aşa să fie 
oare? Care este realitatea în această situaţie? În calitatea sa de acerb 
critic al comunismului, Paul Goma a intrat în conflict inevitabil și 
cu anumiţi propagandişti evrei (e.g. Edgar Reichmann), care n-au 
ezitat cu decenii în urmă să-l califice calomnios. Dar nu, Goma 
n-a fost antisemit acum douăzeci de ani, în minunatul său roman 
autobiografic Din ca/idor, cu toate că a involuat lamentabil astfel în 
mediocrul său pseudo-roman Basarabia şi mai ales în nocivul său 
delir Săptămîna Roşie... 

O viclenie naivă a scriitorului este reprezentată de contesta- 
rea proprietăţii unor denumiri, pe motive semantic-lexicale. Ar fi 
neadecvată şi prea generalizantă folosirea termenului „antisemit” 
la adresa dușmanilor evreilor, întrucît și arabii sînt semiţi (S.R., p. 
262-266). Ar fi improprie şi prea extinsă folosirea termenului „fas- 
cist” pentru toţi extremiștii de dreapta, întrucît cuvîntul se justifică 
— prin argumente de natură etimologică — doar în situaţia politică a 
Italiei (S.R., p. 109-110). Explicaţiile autorului ar putea într-adevăr 
da naștere unor discuţii interesante, dar n-ar face aici decît să abată 
atenţia: de la esenţa conceptului la aparenţa sa. Prin aruncarea în 
criză a semnificantului, se încearcă o tulburare de percepţie în ordi- 
nea semnificatului. 

Ignobilă e agresiunea pamfletară împotriva persoanei biografice 
a contestatarilor lui Paul Goma. Ni se sugerează cîteodată că idei- 
le lui strîmbe, scandaloase, revoltătoare sînt amendate nu datorită 
improprietăţii lor faptice, istorice și mai ales morale, ci în special 
datorită provenienţei etnice a comentatorilor. Însă, deşi analiști ca 

Radu Ioanid sau Michael Shafir sînt evrei, această origine nu le afec- 
tează prin nimic legitimitatea sau coerenţa discursului științific, nu 
îi avantajează sau dezavantajează ca intelectuali. Mai complicat era 
cazul meu, scriitor român aparținînd minorităţii maghiare și avînd 
la activ peste zece ani de polemici publicistice în apărarea ideilor 
anticomuniste ale lui Paul Goma. Dar pînă la urmă vajnicul biograf 
parizian a găsit și aici o „soluţie”: eu am ajuns să mă disociez de mai 
noile sale idei antisemite deoarece... am o amantă evreică față de 
care mă simt obligat în activitatea mea scriitoricească“! Măcar de-ar 
fi avut dreptate! Aș fi izbutit astfel să îmbin plăcutul cu utilul. 

Nu pot schiţa o replică ştiinţifică la frecventa afirmaţie (azvirli- 
tă şi în direcţia mea) potrivit căreia cei care l-au criticat nici nu i-au 
citit cartea. Cum să-l dezmint? Să-mi fac o fotografie în timp ce-l 
citesc şi să i-o trimit prin poştă?... 


8. Turcul și pistolul 


Lucrul straniu la un volum publicat în ediţie „princeps” este 
că apare împreună cu o postfață care se și grăbeşte să-i ia apărarea 
împotriva contestaţiilor pe cît de precise, pe atît de extinse, la care 
a fost deja supus. Înscrierea la cuvint a lui Mircea Stănescu meri- 
tă mai mult decît simpla menționare, alături de celelalte tehnici 
defensive. 

Înverșunarea lui Paul Goma, acreditarea unilaterală a izvoa- 
relor istorice, goana după demonstrarea forțată a preconceptelor 
îşi găsesc, toate, o armonioasă reflectare în patenta rea-credinţă a 
postfațatorului său. Atunci cînd una citeşti și altceva comentezi, eşti 
fie un retardat, fie un nelegiuit. Prin abilitatea cu care răsucește și 
răstălmăcește ideile preopinenţilor, pentru a-i acuza apoi cu arțag, 
Mircea Stănescu dovedește cu prisosință că nu este retardat. 


5 Ipoteza era lansată, împreună cu alte „amabilități”, în şpalturile volumului Jurnal 
de apocrif (Cluj, Ed. Dacia, 1999), ca o replică tirzie la polemica noastră în jurul 
tinereţii legionare a lui Mircea Eliade. În timp ce parcurgeam varianta de trimis 
la tipar, în vederea întocmirii unui indice de nume, am găsit cu stupoare pasajul 
respectiv, m-am indignat (da, eram mai naiv pe vremea aceea) şi am redactat un 
răspuns tăios: De ce m-am despărțit de Paul Goma?. Autorul s-a dezis atunci din 
proprie iniţiativă de acele afirmaţii, nu le-a mai inclus în volum, şi răspunsul meu 
a rămas netipărit. Cartea lui a apărut fără indice de nume. 

lată-l luînd în discuţie substanţiala intervenţie a lui Radu Ioa- 
nid. Deşi admite că e vorba de un text tradus dintr-o limbă străină, 
certăreţul nostru face din ţinţar armăsar și îi impută nesemnificative 
neconcordanţe de citate: dincolo scrie „e adevărat”, dincoace apare 
„este adevărat”, dincolo scrie „ar fi putut să fie”, dincoace apare „ar fi 
putut fi”; dincolo scrie „prin foame şi prin sete”, dincoace apare „prin 
foame şi sete”. Aceste exemple şi altele, la fel de neconcludente, îl 
împing spre zgomotoasa concluzie că activitatea lui Radu Ioanid ar 
dovedi „lipsa funciară de respect pentru surse, în general, şi pentru do- 
cument, în special” (S.R., p. 310). Junelui scandalagiu nu-i trece prin 
minte că minusculele inadvertenţe pe care le-a semnalat le pot fi 
eventual reproșate traducătorilor studiului critic, dar nu autorului, 
că e vorba de greșeli involuntare, nicidecum de neadevăruri preme- 
ditate. Însă fără umflarea artificială a gogoaşei, cum şi-ar fi putut el 
însuși scoate din mînecă falsurile flagrante? 

Aflăm cu interes din partea lui Mircea Stănescu noutatea că Paul 
Goma „nu încearcă să explice (în fapt, să aibă pretenția că justifică!) 
faptul că la originea vreunui presupus [sic! — L.A.] «Holocaust din Ro- 
mânia» s-ar afla victimele evreiești însele” (S.R., p. 316). După care ni 
se reproduce ca ilustrare prima frază a lui Goma, care vorbește despre 
„motivul, pretextul, temeiul — sau/şi cauza pentru care...” românii i-au 
masacrat pe evrei. De fapt teza centrală a cărţii tocmai în aceasta 
constă: motivul, pretextul, temeiul, cauza pentru care evreii au fost 
masacrați este faptul că ei înșiși i-au agresat pe români, în timpul 
retragerii din Basarabia și Bucovina de Nord (iar dacă M. Stănescu 
n-a priceput atîta lucru, e cazul să recitească ceea ce a postfațat). 
Cuvintele „motiv” sau „cauză” înseamnă, potrivit dicționarului, un 
„fenomen sau complex de fenomene care precedă şi, în condiţii determi- 
nate, provoacă apariția altui fenomen, denumit efect, căruia îi servește 
ca punct de plecare”. Va să zică, în optica reducţionistă a lui Goma, 
avem o cauză — agresiunea evreilor — și un efect — Holocaustul din 
România („presupus”, cum atît de inteligent nuanţează postfaţatorul). 
Dacă asta nu vrea să spună că Paul Goma aruncă responsabilitatea 
Holocaustului pe umerii evreilor, atunci înseamnă ori că eu sînt pașa 
de la Vidin, ori că Mircea Stănescu e un mincinos neobrăzat. 

Dar mai aflăm cu același interes că Goma „își așează discursul 
în logica explicației cauzale, care presupune că ceea ce a fost cronologic 

înainte explică — şi în nici un caz nu justifică! — ceea ce a fost mai 
apoi” (S.R., p. 316). De comentat am următoarele: 1) „ceea ce a fost 
cronologic înainte” nu explică, în cazul de faţă, mai nimic, întrucît 
e vorba de realități masiv contrafăcute, preluate prin optica propa- 
gandei fasciste a vremii; 2) simpla anterioritate cronologică nu pre- 
supune cu necesitate un raport de cauzalitate; 3) Paul Goma admite 
în două-trei fraze seci responsabilitatea românilor pentru victimele 
evreieşti, după care se dezlănțuie pe 300 de pagini în acuze viru- 
lente împotriva evreilor înșiși, ceea ce spune multe despre simţul 
echilibrului său de judecată; 4) „ceea ce a fost mai apoi” e permanent 
relativizat (se contestă cifrele morţilor, se contestă inocenţa evreilor, 
se contestă însuși Holocaustul din România — care e doar „presupus”, 
în optica postfațatorului, sau inexistent, în optica autorului). Halal 
discurs logic, prin hipertrofierea artificială a „cauzei” şi diminuarea 
forțată, pînă la ocultare, a „efectului”! 

Acolo unde M. Stănescu ne comunică înfierbîntat că „nicăieri, 
dar nicăieri Goma nu-l disculpă pe Antonescu pentru crimele făcu- 
te” (S.R., p. 320), ne jigneşte, căci ne consideră mai stupizi decît 
era cazul. A trata un notoriu criminal de război drept „eroz” şi 
„martir”, a mărturisi, de la înălțimea semnificativă a personalităţii 
de fost mare disident, recunoştinţa personală faţă de un asemenea 
specimen, cum altfel se poate numi decît „disculpare”, „reabilitare”, 
„inocentare”?! Şi ce gălăgios eufemism ne serveşte Mircea Stănescu, 
enunţind generalitatea că „memoria întră în conflict cu istoria” (S.R., 
p. 321), cînd mult mai simplu ar fi fost să spună pe șleau: memoria 
lui Goma intră în conflict cu istoria! Sau și mai corect: Goma se 
preface aici că scrie istorie, dar în realitate ne oferă o răfuială a sa 
personală cu istoria. Romancierul din el își închipuie că poate cos- 
metiza și ficţionaliza trecutul, inclusiv într-o investigaţie cu pretenţii 
şi aparenţe de obiectivitate. 

Pledoaria lui Mircea Stănescu alunecă uneori dinspre vicle- 
nie spre neghiobie, atunci cînd, după ce a luat în discuţie la fel 
de neconcludent rezervele exprimate de M. Shafir, comentează: 
„Am citat integral pasajul pentru a arăta că lipsa lui de sens derivă 
din completa lipsă de argumente a autorului” (S.R., p. 323). De 
parcă lipsa de argumente ar presupune în mod necesar lipsa de 
sens! 

Suprinzătoare sînt comentariile... cazone cu care „onorează” 
Mircea Stănescu intervenţia mea precedentă în dispută. Celorlalți 
măcar le rezervase un tratament mai subtil — am tot dreptul să mă 
consider nedreptăţit. Lăsînd oarecum gluma la o parte, să relev totuși 
un amuzant contrasens al postfaţatorului care, referindu-se la textul 
meu, își anunţă cititorii că... „citează pe larg”, după care elimină din 
pasaj tocmai argumentaţia pe care îmi sprijineam eu rezervele. Redau 
opiniile respective din dialogul purtat cu Ion Solacolu, marcînd prin 
litere îngroșate fragmentul amputat de către comentator: „Nu cunosc 
în detaliu atrocitățile comise de evreii din Basarabia împotriva romå- 
nilor şi deci, pînă la proba contrară, îi acord deplin credit lui Goma 
în descrierea faptelor. Dar datoria de obiectivitate îi pretindea să aşeze 
în pagină informatia în mod echilibrat. Prin selectarea unor date şi 
înşirarea lor, orice scriitor dibace poate orienta atenţia cititorului 
într-o anumită direcție predeterminată. Trecând sub tăcere motiva- 
tiile celeilalte tabere şi exhibînd doar violența barbară a gesturilor, 
autorul ne oferă o imagine parțializată. Chiar unilateral a fost con- 
flictul, aşa cum l-a descris Goma? Evreii au fost într-adevăr nişte 
bestii, iar românii au fost cu toţii căsăpiți ca nişte neajutoraţi? Tà- 
cerea mieilor poate fi o metaforă de succes pentru un film comercial, 
dar nu o premisă validă în cercetarea istorică. / Fapt este că autorul 
pune cap la cap o serie întreagă de ignominii săvirşite de anumiţi evrei 
împotriva anumitor români. Pot fi toate acestea adevărate. Dar să te 
sprijini pe asemenea premise disparate pentru a încerca atenuarea (ba 
chiar, pînă la un punct, explicarea) valului antisemit românesc care a 
urmat mi se pare o groasă exagerare”. 

Mircea Stănescu sare sprinten peste reproșul meu adresat lui 
Paul Goma, legat de unilateralismul datelor și manipularea atenţiei 
cititorilor, probabil fiindcă îi era cam greu să contraargumenteze. 
Dar afirmă senin că, dimpotrivă, e o „groasă exagerare” din partea 
mea să-i pretind unui cercetător ştiinţific echilibru și imparţialitate 
în tratarea subiectului său (S.R., p. 326), ba chiar că această pretenţie 
a mea „iese din sfera ştiinţei” (S.R., p. 327). La asemenea neghiobie 
n-am de dat nici o replică. 

La fel de ofensat am dreptul să mă consider de stupizenia ur- 
mătoarei obiecţii a lui Mircea Stănescu: „Întreaga discuție a celor 
trei intelectuali — Laszlo Alexandru, lon Solacolu şi Ovidiu Pecican 

— porneşte de la o întrebare falsă: dacă Goma este sau nu antisemit, iar 
nu de la o evaluare critică a acuzelor puse în joc de asertori cu profilul 
lui Radu Ioanid” (S.R., p. 327). Desigur nu puteam să mă refer, în 
luna octombrie 2002, cînd s-a desfăşurat preponderent dialogul meu 
cu Ion Solacolu, la comentariul lui Radu Ioanid, de care nu aveam 
cunoștință întrucît s-a publicat în Observator cultural doar în luna 
iulie 2003. „Istoricul” Mircea Stănescu are probleme cu cronologia: 
eu însumi am fost primul critic al antisemitismului lui Paul Goma, 
nu Radu Ioanid şi nici Michael Shafir (cartea ultimului are bunul 
de tipar din noiembrie 2002 şi s-a difuzat firește ulterior)! Această 
realitate nu-l împiedică pe postfaţator să ne trateze în ordine inver- 
să, probabil fiindcă celorlalți doi comentatori le poate reproşa, prin 
atacuri la persoană, evreitatea, pe cînd despre mine n-are încă date 
că aș fi fost circumcis. Și apoi cauza scandalului se leagă de aberaţiile 
publicate de Paul Goma, nicidecum de replica legitimă a lui Radu 
Ioanid: în dezbaterea noastră urcam la rădăcina fenomenului. Iar în 
planul relevanței istorice, sociale și literare, personalitatea lui Goma 
o surclasează pe aceea a lui Ioanid, astfel încît noi tratam problemele 
în ordine nu doar cronologică, ci și a importanţei argumentelor și 
a vorbitorilor. 

Mă limitez la a răspunde unei ultime minciuni a postfațatoru- 
lui, pe care l-am onorat oricum cu o atenţie nemeritat de extinsă. 
Nu m-am declarat în intervenţia anterioară „doar aliatul victimelor 
evrei, nu şi al victimelor basarabeni”, deci concluzia lui că „argu- 
mentaţia [mea] etică este şi chioară[,] şi şchioapă” nu e în chestiune 
(S.R., p. 327). Am spus că „eu, ca scriitor, aleg să mă transpun în 
pielea evreilor persecutați de Antonescu, discriminați, spoliați, alungati 
şi decimaţi în Transnistria, iar nu în pielea basarabenilor care, pentru 
puțini ani, s-au regăsit printr-un accident istoric fericit la pieptul pa- 
triei”. Nici mai mult, nici mai puţin de atît. 

Mircea Stănescu are probleme serioase legate de felul cum 
citeşte, de felul cum citează și de felul cum percepe curgerea 
lineară a timpului, toate provenind dintr-o carenţă unică de pro- 
funzime: lipsa de bună credinţă. Pentru istoricul care se pretinde 
a fi, chiar și una singură din aceste deficienţe are deja o pondere 
devastatoare. 

9. Despărțire 


De cînd am devenit conștient de mine însumi, de propriul meu 
statut social și profesional, efortul principal pe care l-am depus a 
fost de a cunoaște cît mai multe lucruri despre realitatea înconju- 
rătoare, prin intermediul cărților. Înainte de a mă considera elev, 
sau student, sau acum, de vreo cincisprezece ani, profesor, m-aș fi 
putut defini mult mai precis prin categoria de cititor. Din adincul 
întregii mele experienţe intelectuale de cititor, vreau să declar aici 
răspicat că n-am mai avut pînă acum prilejul de a cunoaște cărți atît 
de mizerabile precum Săptămîna Roșie 28 iunie - 3 iulie 1940 sau 
Basarabia şi Evreii. 

Mărturisirea aceasta poate părea cu atît mai neașteptată cu cît 
vine din partea celui mai perseverent susţinător al personalităţii şi 
literaturii lui Paul Goma (prin zecile de comentarii și analize pe care 
i le-am consacrat). Chiar de mi-ar sta în putinţă, n-aş avea oricum 
nimic de schimbat sau de regretat din trecutul meu. 

M-am gîndit de multe ori nedumerit la experienţele ciudate ale 
lui Mihail Sebastian, la ezitările sale, la felul în care, deși evreu fiind, 
nu s-a putut desprinde de sub fascinația mentorului Nae Ionescu, 
nici chiar după „rinocerizarea” acestuia, după dezgustătoarea prefață 
antisemită pe care i-a scris-o la romanul De doză mii de ani... Nu 
puteam accepta faptul că Sebastian înţelegea raţional enormitatea — 
după cum reiese prea bine din Jurnalul său —, şi totuşi nu se rupea 
afectiv de ea. Nu-i va surprinde probabil pe cititori cînd afirm că și 
pentru mine Paul Goma a fost un mentor (deși nu ne-am întîlnit 
personal niciodată și întreaga noastră prietenie s-a manifestat doar 
în scris sau prin telefon). Am golit însă pînă la fund cupa amărăciu- 
nii, în aceste luni şi săptămîni, după ce am constatat „rinocerizarea” 
scriitorului parizian și m-am văzut nevoit să optez între afecţiune 
şi rațiune, între recunoștință și conștiință. Ce-i drept, eu nu sînt 
evreu, iar el nu e filosof. 

Pînă la urmă fiecare scriitor e stăpînul, dar și responsabilul pro- 
priilor sale opţiuni. Destinul literar — ca și cel personal — este prin 
excelenţă solitar. Nu-mi mai rămîne decît să trag un ultim semnal 
de alarmă, în deplin acord cu avertismentul lansat de prietenul 
Ovidiu Pecican: „Retragerea lui Paul Goma din avangarda democrată 

românească trebuie înregistrată cu mihnire, ca o demisie. După ce s-a 
împotrivit mai multe decenii dictaturii cu mijloacele scrisului și a de- 
venit o instanță civică singulară, după ce a fost una dintre vocile de 
autoritate ale exilului cultural şi politic românesc din vremea comu- 
nismului, prin romanul Basarabia și prin Săptămîna Roşie scriitorul 
vădeşte una dintre limitele serioase ale gîndirii lui. Optiunea actuală 
pare să survină după ani de meditatie pe tema dată şi, reprezentînd 
rezultatul unui efort documentar și de lectură critică ce nu trebuie să 
treacă neremarcat, e de luat cît se poate de în serios ”". 


Oamenii se despart — scrisul rămîne pentru a fi judecat. 
(2004) 


5 O. Pecican, Paul Goma istoric, loc. cit. 

O poveste adevărată 


Domnule Paul Goma, 


Vreau să vă spun o poveste adevărată, din viaţa literară de azi. 

1) În decembrie 2003, Laszlo Alexandru primeşte de la Ghe- 
orghe Grigurcu spre publicare în revista E-Leonardo un text semnat 
de Elvira Iliescu: o lungă lingușeală, compusă din citate peste citate 
pescuite din volumul Orienr Expres. L.A. îl respinge instantaneu, 
jenat de subcalitatea materialului. 

2) E.I., în faţa refuzului formulat în termeni politicoși, reac- 
ţionează din nou cu violență, dar acum în sens invers: în ianuarie 
2004 îi trimite lui L.A. o scrisoare insultătoare. Elogiul pătimaș 
s-a schimbat peste noapte în sudalmă incendiară. Toate calităţile 
anterioare ale lui L.A. s-au evaporat subit, lăsînd în urmă tot atîtea 
defecte. Ce băiat bun era L.A. cînd îl elogia pe Paul Goma! Însă 
acum, de cînd s-a disociat de Goma, E.I. se miră că L.A. îşi per- 
mite să scrie despre PG., se întreabă dacă familia lui L.A. a făcut 
sau nu pușcărie, insinuează că L.A. e un mare laş etc. A publicat 
L.A. o amplă cercetare critică despre Nicolae Manolescu, elogiată 
de vreo zece critici pentru independenţa și intransigenţa tonului? 
Nu contează! Vine E.I. și-i reproșează — exact pe dos — obediența 
faţă de obiectul său de studiu. Pe scurt vorbind, tot ce-a fost alb a 
devenit negru și viceversa, în deplină indiferență față de minimul 
verosimil: al tonului, al ideilor, al expunerii și al demonstraţiei. 
Şi pentru că tot era vorba de o scrisoare personală a lui E.I. către 
L.A., expeditoarea mai face și cîteva copii xerox și le trimite în 
patru zări: lui G.G. la Tirgu Jiu, lui PG. la Paris și pe unde o mai 
fi luminat-o cel de sus. 

3) L.A., îndată ce primește... originalul, răspunde pe puncte, 
cu argumente și citate, corectează neadevărurile flagrante, după care 
în semn de protest rupe definitiv relaţiile cu E.I. 

4) Paul Goma, citind fotocopia mesajului E.I., comentează cu 
groasă voluptate în Jurnalul său (vineri, 23 ianuarie 2004) aberaţiile 
şi minciunile azvirlite în obrazul lui L.A. Nu stă să se împiedice în 
detaliile realităţii. Diaristul gustă cu încîntare bădărănia insultătoare 
a calomnici: „Și dă-i, şi zi-i-o de la obraz!” „Si dă-i! Și urechează-l pe 
copilul Laszlo!” [21]; „Și pune-i capac!”. După ce şi-a încheiat încîntat 
trebuşoara, PG. își expune pe internet jurnalul. 

5) L.A. i se adresează în scris lui RG., solicitîndu-i să prezinte 
corect realitatea faptelor, să-i dea cuvîntul și părţii lezate, să precize- 
ze cauza conflictului, să-i consemneze deznodămîntul. Să respecte, 
adică, un elementar profesionalism în comunicarea de informaţii. 

6) PG. se apleacă din nou asupra subiectului în Jurnalul său, 
în ziua de joi, 26 februarie 2004. Sub ce formă? Reia, nemodificat, 
pasajul anterior incriminat, iar apoi comentează: „Nu am nici un 
chef să mă justific: citatul există. Însă nu şi pentru Laszlo. Care de 
multă vreme nu mai vede pe unde calcă”. Va să zică tot nimic despre 
cauza conflictului dintre L.A. și E.I.! Tot nimic despre argumentele 
şi răspunsurile oferite de L.A.! Și asta înseamnă pentru Paul Goma 
informare corectă a cititorilor?! 

7) Afîndu-se pe un teritoriu incomod, viclenia scoasă din mî- 
necă de Paul Goma este să... schimbe subiectul discuţiei. Nu va mai 
fi vorba, va să zică, despre „suferinţele” Elvirei Iliescu — o problemă 
pe care diaristul ar fi fost dator s-o lămurească pînă la capăt. De- 
acum cunoștea dedesubturile afacerii. De ce nu ni le comunică și 
nouă, celorlalți cititori? Doar fiindcă faptele realităţii îi contraziceau 
satisfăcutele adnotări anterioare? 

Fl sare însă la rezervele exprimate cu doi ani mai-nainte de 
L.A. împotriva lui P.G., care sînt reamintite pe ton reprobator: „pasa 
antisemită”, „elogiul lui Antonescu, la unison cu Vadimică”. Întrucît e 
vorba de fapte... palpabile, oricînd documentabile prin ample cita- 
te din ultimele scrieri ale lui Paul Goma, diaristul se mulțumește să 
le consemneze dezolat, fără a le contrapune argumente. 

8) Pentru a avea tacîmul complet, PG. garnisește platoul şi cu 
un set de minciuni flagrante şi jenante. 

a) Îi atrăsesem Elvirei Iliescu atenţia să nu-mi dea lecţii pe do- 
meniul comentariilor despre Paul Goma, întrucît activasem în zona 
respectivă cu cîţiva ani înaintea ei. Acum Goma notează: „Despre 

asta era vorba? Fireşte: nu. Laszlo a sărit în apărarea mea în 1997, 
după aparitia Jurnalului I-II-III de la Nemira. Presupun că în 1997 
Elvira Iliescu aflase, totuși, de existenta mea.” 

Îi răspund: 

Nu este adevărat! I-am luat apărarea lui Paul Goma încă din 
1992, în timpul confruntării lui cu Nicolae Breban, pe marginea 
Uniunii Scriitorilor din Exil, şi am angajat o polemică eu însumi 
cu Marta Petreu (vezi Contrapunct, nr. 4/1992, p. 14). I-am luat 
apărarea lui Paul Goma la apariţia volumului Scrisori întredeschise 
şi am polemizat cu Cătălin Țîrlea (vezi Timpul, nr. 8/1995, p. 24). 
I-am luat apărarea lui Paul Goma după ce şi-a anunţat candidatura 
la Președinția României și fuseseră publicate în Adevăru/ literar şi 
artistic fragmente calomnioase din dosarul lui de Securitate (vezi 
România literară, nr. 33 şi 34/1995, precum și Lumea liberă de la 
New York și Micro Magazin din California). În afara acestor texte 
explicit polemice în favoarea sa, alte zeci de remarci în sprijinul lui 
Paul Goma am presărat în mai toate textele publicate de mine de-a 
lungul anilor și care pot fi găsite, consultînd indicele de nume, în 
toate volumele mele. Nu mai adaug prefața mea la Jurnalul lui. Nici 
campania polemică ce i-a urmat și la care am participat din plin, 
susținîndu-l împotriva scriitorilor: loan Buduca, George Pruteanu, 
Ion Simuţ, Ştefan Borbely, Monica Lovinescu, Gabriel Liiceanu, 
Gabriela Adameşteanu, Gabriel Andreescu, Alex. Ştefănescu etc. 
Nu vorbesc nici despre emisiunea televizată care a fost organizată 
de Mariana Sipoş. 

Mai adaug; 

După cum mi-a mărturisit într-o scrisoare, Elvira Iliescu a aflat 
de la mine (văzîndu-mă cum pledez la TVR 2 cauza lui Paul Goma) 
că ar fi ceva interesant pe-acolo şi s-a apucat să-i citească volumele. 
Asta se întîmpla în februarie-martie 1997... 

Am făcut tot ceea ce-am făcut din proprie iniţiativă. Aşa am 
crezut — așa cred și acum — că era bine. Dind timpul înapoi, aș 
proceda la fel. Nu aştept recunoștință din partea nimănui. Dar am 
dreptul moral să-i pretind lui Paul Goma să nu mintă! 

b) Un reflex folosit adesea de Goma în polemicile sale a fost să-i 
reproşeze interlocutorului lașitatea din timpul comunismului. Ve- 
nind dinspre Paul Goma, personaj cu un ascendent biografic eroic, 

observaţia usturătoare putea avea întemeiere, chiar dacă îi conferea 
automat o certă superioritate morală în toate polemicile, indiferent 
de obiectul lor sau de adevărul lui. Să mă pomenesc însă eu cu 
această impertinenţă azvârlită în obraz, dinspre o Elvira Iliescu, mi 
s-a părut incalificabil. I-am reamintit, va să zică, Miţei Baston deta- 
liul că n-a lipsit mult să fiu împușcat la 21 decembrie 1989, așa că 
nu sînt „șantajabil” nici măcar la acest capitol. Comentează Goma 
în Jurnal: „Elvira Iliescu scrisese Râsul între 1981-1983, iar prin 1985 
cu nesfirşite-primejdii |sic! — L.A.] scosese manuscrisul din România și, 
la Paris, îl propusese spre editare Monicăi Lovinescu. Dacă aș judeca 
şi eu după maniera de a judeca a lui Laszlo Alexandru sic! — L.A.], 
l-aş întreba: ce făcea el în vremea aceea — la frumoasa vîrstă de 19 ani? 
/ Dar eu nu-l întreb. Îl las așa — neîntrebat”. Ce facem noi acum? 
Vorbim vorbe? Mă întreabă și pe mine Goma ce-am făcut înainte 
de 1989 (de parcă n-ar şti), sau nu mă întreabă? Dacă mă întreabă, 
îi răspund. Dacă nu mă întreabă, nu-i răspund. ÎL rog doar să nu-mi 
atribuie propriile sale ticuri mentale tractoriste-întrebătoriste. Des- 
tul le-a preluat deja Elvira Iliescu și mi le-a servit gata încălzite. 

Întrucât „cei care au deschis mai tîrziu aparatele de radio” riscă 
să nu mai priceapă nimic din această foșgăială, rezum în câteva cu- 
vinte întreaga tărășenie. Paul Goma s-a apucat la bătrîneţe să scrie 
texte antisemite. Laszlo Alexandru, după ce l-a susţinut public vreo 
zece ani, s-a disociat de el. Elvira Iliescu, refuzată la publicare de 
Laszlo Alexandru, îi plăteşte poliţe ascunzîndu-se sub... fustele lui 
Goma. Acesta din urmă îi plăteşte, la rîndul său, polițe lui Laszlo 
Alexandru, slujindu-se de diverse viclenii: redă parţial conflictul, îi 
ocultează motivațiile, îi trece sub tăcere deznodămîntul, schimbă 
pe neobservate planul discuţiei, face uitate prin hocus-pocus-uri o 
întreagă serie de fapte ale trecutului, îi atribuie propriile sale idei și 
principii preopinentului. 

V-am spus o poveste adevărată, din viaţa literară de azi. 


Cu dezgust, 
Laszlo Alexandru 


(2004) 

Păcală învaţă istorie 


— De unde eşti, măi creștine? 

— Ja din sat de la noi, răspunse Păcală. 

— Din care sat de la voi? 

— Iaca de acolo, tocmai de sub acel mal, arătînd negus- 
torului cu mîna spre un deal. 

— Bine, dar ce sat e acela? Eu nu-l ştiu. 

— Ei! cum să nu-l ştii; e satul nostru, şi eu de acolo vin. 

— Nu aşa, măi prostule. Eu te-ntreb: acel sat pe a cui 
moşie este şi cum îi botezat? 

— Doamne! da nu ştii că moşiile sunt boiereşti şi asta-i 
a cuconului nostru, ce sede la Bucureşti? Tar satu-l botează 
popa într-o căldărușă cu apă, cum îi scrie lui în cărți.” 


(Ion Creangă) 


Am arătat în studiul Paul Goma antisemit gravele neadevăruri 
istorice exprimate în ultimele scrieri ale autorului parizian. Spre 
final m-am oprit în trecere și la unul din servanţii săi, Mircea Stă- 
nescu. Oricine va arunca o privire asupra acelui pasaj, va constata 
că prea puţin m-am referit acolo la realitatea istorică răstălmăcită. 
Am formulat în special obiecţii de procedură: modul necinstit în 
care M. Stănescu citește și citează; tehnicile sale dizoneste de desfi- 
gurare a adevărului; ticurile sale nervoase de supralicitare; vicleniile 
prin care lansează absurdităţi. Nu prea mai era vorba despre evrei 
sau basarabeni, despre Antonescu sau Hitler, despre Basarabia sau 
Bucovina, ci mai mult despre un set de reguli elementare în comu- 
nicarea publică și ştiinţifică decentă. Îi contestam în mod explicit lui 
M. Stănescu buna credinţă. Fără ea, orice schimb de idei se transfor- 
mă în gesticulaţie gălăgioasă, independentă de obiectul dialogului. 
Întrucît junele pescuitor în ape tulburi schițează în direcția mea o 
replică prin care își prelungeşte parada mincinoasă, mă văd din nou 
obligat să le arăt cititorilor cine este Mircea Stănescu. 

La majoritatea obiecţiilor mele, preopinentul nu are răspunsuri 
sau produce replici aiurite, după cum se va vedea în continuare. În 
schimb (?), îmi aruncă el mie în cap un munte de insanităţi aberan- 
te, în dorinţa de a mă vedea îngropat sub ele. Nu va fi după voia lui. 
Ridicînd mănușa, îi propun cititorului să-și îndrepte atenţia, alături 
de mine, asupra detaliilor. 

1. l-am reproșat avocatului improvizat că exagerează ponderea 
unor infime neconcordanţe de citate din textele lui Radu Ioanid, 
pentru a-și diaboliza adversarul de idei. La acest aspect M. Stănescu 
nu-mi răspunde. 

2. l-am reproșat avocatului improvizat că răstălmăceşte cauza 
reală a acestor minore nepotriviri şi, în loc să le ia drept erori invo- 
luntare, cum erau de fapt, le consideră neadevăruri premeditate; în 
loc să li le impute traducătorilor, le pune pe seama autorului. La 
acest aspect M. Stănescu nu-mi răspunde. 

3. l-am reproșat avocatului improvizat că scrie neghiobii des- 
pre Michael Shafir, atribuind ipotetica lipsă de sens a cuvintelor sale 
unei lipse de argumente — de parcă lipsa de argumente ar presupune 
în mod necesar lipsa de sens! La acest aspect M. Stănescu nu-mi 
răspunde. 

4. l-am reproșat avocatului improvizat că falsifică sensul unor 
pasaje pe care le citează. Atunci cînd Goma vorbeşte despre „mo- 
tivul, pretextul, temeiul — sau/şi cauza pentru care...” românii i-au 
masacrat pe evrei, postfaţatorul deduce că autorul nu face ceea ce 
tocmai face; afirmă că el nu aruncă vina masacrelor pe umerii vic- 
timelor, așa cum se întîmplă de fapt. La acest aspect M. Stănescu 
nu-mi răspunde. 

5. I-am reproșat avocatului improvizat că legitimează caracte- 
rul neavenit al construcţiei cauză-efect realizate de Goma (care avea 
impresia că Holocaustul din România ar fi derivat pe cale directă 
din agresiunile evreilor din Basarabia și Bucovina de Nord). În re- 
alitate Holocaustul a avut un întreg ansamblu de cauze interne și 
internaţionale evidente, puse în lumină de numeroși cercetători. La 
acest aspect M. Stănescu nu-mi răspunde. 

6. I-am reproșat avocatului improvizat că ignoră falsitatea ten- 
denţioasă a schelăriei logice a lui Goma: autorul parizian exagerează 
flagrant în prezentarea pseudo-cauzelor (agresiunile evreiești), în 

schimb diminuează forţat expunerea pseudo-efectelor (extermina- 
rea evreilor). La acest aspect M. Stănescu nu-mi răspunde. 

7. l-am reproșat avocatului improvizat că neagă în mod indi- 
rect Holocaustul din România, deoarece plasează conceptul între 
ghilimelele deriziunii şi îl însoţeşte cu un epitet relativizator (vor- 
bind despre „originea vreunui presupus «Holocaust din România» ”). 
La acest aspect M. Stănescu nu-mi răspunde. 

8. I-am reproșat avocatului improvizat că ascunde gravitatea 
gestului prin care Goma încearcă să reabiliteze imaginea crimina- 
lului de război Antonescu. (În timp ce Goma îl laudă pe mareșalul 
Antonescu atribuindu-i titlurile de „eroz” şi de „martir”, postfaţato- 
rul său ne garantează că „nicăieri, dar nicăieri Goma nu-l disculpă pe 
Antonescu pentru crimele făcute”). La acest aspect M. Stănescu nu-mi 
răspunde. 

9. l-am reproșat avocatului improvizat că atenuează prin 
eufemisme afirmaţiile iresponsabile ale lui Goma, punîndu-le 
pe seama... memoriei sale („memoria întră în conflict cu istoria”) 
— cînd în realitate doar antisemitismul lui Paul Goma e cel care 
intră în conflict cu istoria! La acest aspect M. Stănescu nu-mi 
răspunde. 

10. l-am reproșat avocatului improvizat că îşi minte cititorii, 
atunci cînd îi asigură că „citează pe larg” cuvintele mele, dar în rea- 
litate elimină tocmai argumentele pe care îmi întemeiam rezervele 
la adresa lui Goma. La acest aspect M. Stănescu admite oarecum că 
m-a citat trunchiat, dar susţine că pasajele escamotate nu prezentau 
interes în argumentaţie. Cu toate că și această scuză este neadevă- 
rată, rămîne celălalt aspect: de ce și-a anunţat cititorii că „citează pe 
larg”, cînd de fapt a procedat invers? 

11. I-am reproșat avocatului improvizat că emite absurdităţi în 
scopul de a-și contrazice cu tot dinadinsul interlocutorii. Întrucît eu 
îi imputasem lui Paul Goma lipsa de echilibru și de imparţialitate 
în discursul istoric, postfaţatorul a intrat în vorbă lansînd părerea că 
„e o groasă exagerare” să se pretindă, în general, echilibru și imparţi- 
alitate într-o cercetare ştiinţifică. Am calificat ipoteza lui drept crasă 
neghiobie. La acest aspect M. Stănescu nu-mi răspunde. 

12. l-am reproșat avocatului improvizat că deformează sensul 
ideilor mele, care se refereau la relaţia dintre evrei și basarabeni în 

contextul agresiunii spre Est a mareșalului Antonescu. Întrucît M. 
Stănescu insistă să nu priceapă limba română, mă văd nevoit să-mi 
reiau a treia oară propriile cuvinte, însoţindu-le de explicaţia nece- 
sară: „eu, ca scriitor, aleg să mă transpun în pielea evreilor persecutați 
de Antonescu, discriminați, spoliați, alungati şi decimaţi în Trans- 
nistria, iar nu în pielea basarabenilor care, pentru putini ani, s-au 
regăsit printr-un accident istoric fericit la pieptul patriei”. În situaţia 
alipirii Basarabiei la România și a deportării evreilor în Transnistria, 
am considerat că basarabenii au fost privilegiați, iar evreii au fost 
persecutați. Am punctat șansa istorică a primilor, respectiv neșansa 
ultimilor, cu care m-am solidarizat. M. Stănescu se apleacă de două 
ori asupra cuvintelor mele şi le comentează de două ori în mod min- 
cinos. În prima intervenţie, postfaţatorul are impresia că aş stabili 
semnul egalităţii între evrei și basarabeni (?), dar aș deplinge numai 
una din tabere (Laszlo Alexandru este „doar aliatul victimelor evrei, 
nu și al victimelor basarabeni”, „argumentaţia sa etică este şi chioarăl,) 
si schioapă”). În a doua intervenţie, scandalagiul admite jumătate 
din punctul meu de vedere — basarabenii nu mai sînt numiţi explicit 
victime —, dar continuă să refuze a doua jumătate — anume că basa- 
rabenii au fost în acel context chiar privilegiați („Laszlo Alexandru 
alege să se situeze cu mintea, cu imaginația etc. doar în situatia evreilor 
persecutați, iar nu și a basarabenilor”). Nu mă interesează absolut de- 
loc dacă Mircea Stănescu este sau nu de acord cu mine. Dar datoria 
lui profesională era ca, înainte de a-și exprima disocierea, să expună 
corect ideea pe care o combate! 

Şi cum pot eu să stau de vorbă cu cineva căruia trebuie să-i 
explic de trei ori ce gîndesc, pînă cînd el să declanșeze efortul de-a 
pricepe?! 

13. l-am reproșat avocatului improvizat că habar n-are de lo- 
gica temporală, atunci cînd afirmă că, în loc să mă disociez de Paul 
Goma, ar fi trebuit să condamn... afirmaţiile lui Radu Ioanid. l-am 
atras atenţia că eu însumi am fost primul critic al antisemitismului 
lui Paul Goma (în octombrie-noiembrie 2002), nu Radu Ioanid (în 
iulie 2003) şi nici Michael Shafir (a cărui cercetare s-a difuzat în Ro- 
mânia abia după noiembrie 2002). Cum îmi răspunde M. Stănescu 
la acest aspect? El face observaţia că rîndurile mele polemice s-au 
tipărit cu întârziere în revista Columna. Mie-mi spune? Dar acest 

detaliu nu schimbă prin nimic prioritatea formulării lor. Apoi îmi 
povestește că cercetarea lui Michael Shafir a avut anterior o variantă 
în limba engleză — publicată în august 2002 la Centrul Internaţional 
Pentru Studierea Antisemitismului de pe lîngă Universitatea Ebrai- 
că din Ierusalim — așadar pretenţiile mele de prioritate cronologică 
în critica antisemitismului lui Paul Goma sînt neîntemeiate. Așa 
ar fi, dacă Mircea Stănescu ar avea dreptate. Dar el și aici minte cu 
aceeași dezinvoltură caracteristică. ÎL informez că faimoasa variantă 
engleză, publicată la Ierusalim, invocată de el cu dezinhibiţie, ei 
bine, nu conţine nici o critică la adresa lui Paul Goma! (Autorul 
ei nu reușise încă la acea dată să distingă în mod clar, din textele 
apărute în presa literară, noua orientare a romancierului parizian.) E 
totuși uluitor cum „istoricul” Mircea Stănescu poate cita în sprijinul 
său o carte de al cărei conţinut habar n-are, fără să treacă în ochii co- 
munităţii ştiinţifice drept un lamentabil escroc. Michael Shafir mă 
autorizează să fac publice următoarele afirmaţii: „mă alătur acuzei 
pe care aţi lansat-o primul” privind antisemitismul lui Paul Goma și 
„consider «producția» lui Mircea Stănescu execrabilă din toate punctele 
de vedere, de la logic la metodologic sau deontologic”. 

Dar chiar dacă M. Stănescu ar fi avut dreptate și chiar dacă 
Michael Shafir m-ar fi precedat întîmplător în critica antisemi- 
tismului lui Paul Goma — tot rămîne nerezolvată stupefacţia mea 
iniţială. Cum puteam să dau curs îndemnurilor postfaţatorului și 
să mă refer, în octombrie 2002, la cuvintele lui Radu Ioanid, care 
s-au publicat doar în iulie 2003?! La această întrebare doar Mircea 
Stănescu poate da un răspuns! 


I.D. Sîrbu a prevăzut foarte clar tacticile dezbaterilor din zilele 
noastre, atunci cînd nota cu ironie: „O dată ce scopul general este de 
a-i întuneca mintal pe adversari, metoda e simplă: cînd ei joacă fotbal, 
tu joci baschet şi-i acuzi că nu respectă regulile; cînd ei te invită la tan- 
go, tu tragi la țintă, iar cînd ei joacă șab, tu dai cu zaruri proprii. Sim- 
plu, eficace, general valabil”. Păcală tace eforturi să adapteze reţeta şi 
la domeniul istoriei. El lasă fără un răspuns credibil obiecțiile grave 
pe care i le-am adresat în intervenţia mea anterioară. În schimb sare 

să-mi impute el mie un păienjeniș de chiţibușuri, de parcă ar șterge 
astfel cu buretele grava sa incompetenţă! Dar nu-i voi face nici mă- 
car aici pe plac şi-i voi explica răbdător tot ce nu pricepe. 

a) „Laszlo nu a băgat de seamă că nu sînt autorul vreunei «post- 
fete» — postură încărcată de autoritate în care refuz să mă situez — ci al 
unui studiu însoțitor”. lată ce gravă eroare! Dar cum era să-mi dau 
seama? Pe foaia de titlu stă scris: ediţie îngrijită de Flori Stănescu; 
studiu și index de Mircea Stănescu. Deşi editorii nu indică limpede 
unde se termină minciunile lui Goma și unde încep aberaţiile lui 
Stănescu, vina e numai a mea, fiindcă am făcut confuzia între o... 
postfață și un... studiu însoțitor. Aceeași viclenie a exagerării culpei 
inventate, în scopul diabolizării preopinentului (specialitatea casei 
cînd era vorba despre Radu Ioanid) este experimentată și pe pielea 
mea. Cu o nuanţă suplimentară: propria sa lipsă de profesionalism 
în editare îmi este imputată mie. 

b) Laszlo Alexandru e „preocupat să «demonstreze» — «prin de- 
viere» — că eu însumi sînt «antisemit» ” (toate ghilimelele inteligenței 
îi aparţin lui Stănescu). Nu, nici pomeneală. În studiul Paul Goma 
antisemit am fost „preocupat”, cum o spune titlul, de Paul Goma și 
nu de Mircea Stănescu. La acesta din urmă m-am referit doar spre 
final, pentru a-i pune în lumină înfiorătorul cabotinism ştiinţific. 

c) „Reacția nervoasă a «polemistului» Laszlo (...) are loc pe un 
ton amuzat”. Ce subtil psiholog e Stănescu! Va trebui să-mi explice 
mai limpede cum poate un om nervos să se amuze. 

d) „Reactia nervoasă a «polemistului» Laszlo (...) într-o chestiu- 
ne dintre cele mai serioase — aceea a memoriei şi istoriei exterminării 
evreilor şi a responsabilității comunității românești, în paralel cu cea a 
comunității evreieşti pentru crime similare — are loc pe un ton amuzat, 
ceea ce denotă o gravă iresponsabilitate intelectuală”. Preopinentul 
evocă în continuare cele două momente ale mele de amuzament: 
cînd Paul Goma îi dădea lecţii de Biblie rabinului Şafran și cînd 
Mircea Stănescu își anunţa publicul că mă citează pe larg, iar apoi 
îmi trunchia afirmaţiile. Ambele situaţii evocate se referă la șarlata- 
nia interlocutorilor mei și nicidecum la problema... „memoriei și 
istoriei exterminării evreilor”. Grava iresponsabilitate intelectuală îi 
aparţine pe de-a-ntregul istoricului Păcală, care continuă să-și mintă 
de la obraz cititorii. 

e) „Replica sa este măcinată de numeroase contradicții interne. lar 
acestea nu sînt deloc, dar deloc amuzante, ci: grave. Într-un loc afirmă 
că: «pînă la proba contrară, îi acord deplin credit lui Goma în descri- 
erea faptelor», pe cînd în altul: « ceea ce a fost cronologic înainte nu 
explică, în cazul de fată, mai nimic, întrucît e vorba de realități masiv 
contrafăcute, preluate prin optica propagandei fasciste a vremii». Cum 
poți să-i acorzi cuiva credit — așa cum face Laszlo în ce-l priveşte pe 
Goma — atunci cînd «descrie fapte», în condițiile în care în acelaşi timp 
apreciezi că respectivul utilizează o informaţie «masiv contrafăcută»?” 
Să limpezim lucrurile. În octombrie 2002, nefiind familiarizat în 
detaliu cu realităţile istorice despre care vorbea Paul Goma, îi con- 
testam doar metoda de lucru unilaterală și înverșunarea neavenită, 
deși îi ofeream un credit de principiu („pînă la proba contrară”) în 
legătură cu faptele pe care le relata. În august 2004, văzînd inter- 
venţiile specialiștilor în domeniu, i-am retras lui Paul Goma inclusiv 
creditul privind relatarea obiectivă a faptelor istorice („e vorba de 
realități masiv contrafăcute, preluate prin optica propagandei fasciste 
a vremii”). Evoluţia s-a produs în direcția aprofundării obiecțiilor, a 
înăspririi reproșurilor, a consolidării criticilor. Fapul că aș fi susţinut 
„în acelaşi timp” două lucruri diferite despre Paul Goma este o altă 
minciună a lui Mircea Stănescu, iar „numeroasele contradicții inter- 
ne” pe care le-ar găsi el prin textele mele sînt praf în ochii cititorilor: 
nu te contrazici atunci cînd susţii — în momente succesive și cu 
intensități variabile — același punct de vedere! 

f) „Dacă actele scrise ale regimului Antonescu falsifică «masiv» 
realitatea, aşa cum pretinde Laszlo, atunci de ce ele sînt folosite pentru 
a descrie actiunile criminale ale aceluiaşi regim în Basarabia, Bucovina 
de Nord, Transnistria, Dorohoi sau laşi de către cei care, asemeni lui 
Laszlo, le neagă veracitatea? Cu alte cuvinte, cînd sînt ele «documente» 
şi cînd sînt simplă «propagandă»?”. Pentru a mai disipa din nedume- 
rirea ipocrită a lui Mircea Stănescu, voi recurge la un exemplu con- 
cret, punînd față în față un document al vremii care, prin precizia 
detaliilor, riscă să-i convingă pe cititorii creduli, respectiv rezultatul 
cercetărilor efectuate ulterior la faţa locului. Iată raportul militar 
semnat de colonelul Matieş Ermil referitor la faptul că „au fost exe- 
cutați un număr de 40 de jidani din comuna Sculeni”, fiindcă „au 
încercat să fugă de sub escortă”, sau fiindcă „au tăiat cablul telefonic”, 

sau fiindcă „au semnalizat din Sculeni Tg. armatei sovietice, care se 
afla pe D. Nord de Sculeni, indicînd posturile de comandă ale infante- 
riei şi artileriei, precum și amplasamentele bateriilor de artilerie, care 
au fost bombardate cu precizie de artileria sovietică”, sau fiindcă „au 
sabotat armata română şi germană, trăgînd foc de arme şi aruncînd 
grenade asupra soldaților în timpul cînd erau evacuați din Sculeni” 
(vezi Paul Goma, Săprămina Roșie..., Buc., Ed. Vremea XXI, 2004, 
PITI 

Iată acum ce s-a găsit concret în zonă: „Exhumarea victimelor, 
care a avut loc sub supravegherea unui medic legist în 1945 la Gura 
Căinari, a găsit în cele trei morminte comune 311 cadavre, din care 
33 erau copii între unu şi doisprezece ani, inclusiv șapte copii sub un 
an și paisprezece copii sub şase ani. (...) Acesti copii erau şi ei «teroristi 
bolşevici» care au atacat, în iunie 1940, armatele române în retragere, 
motivaţi fiind de «ura rasială»?” (vezi Radu Ioanid, Paul Goma — în- 
tre Belleville si Bucuresti, în Observator cultural, Buc., nr. 177/15-21 
iulie 2003). 

Fără a avea pretenția de a oferi un răspuns unilateral la pro- 
blema ridicată de M. Stănescu (surprizele pe care ni le rezervă 
propaganda politică — mai ales pe timp de război — sînt inepuiza- 
bile), probabil că le putem acorda un oarecare credit prudent do- 
cumentelor emanate de la oficialitățile antonesciene, atunci cînd 
informează despre producerea unui masacru antisemit, în schimb 
să le ignorăm atunci cînd vorbesc despre cauze și proporții (orice 
criminal are reflexul de a invoca legitima apărare şi de a minima- 
liza rezultatele nemerniciilor sale). Dar să mergem mai departe cu 
insanităţile lui Stănescu. 

g) Laszlo Alexandru „se arată drept [sic! — L.A.] partizan al unui 
discurs de tip postmodern care respinge nu doar principiul coresponden- 
tei, ci şi pe cel al cauzalității”. Nicăieri n-am afirmat așa ceva! Am 
spus doar că „cercetarea istorică de azi nu mai situează cu predilecție 
faptele studiate pe modelul binar adevăr — neadevăr, ci preferă distincția 
verosimil — neverosimil, plauzibil — neplauzibil. Tot mai mare pondere 
ocupă discursurile istorice de natură relativistă («eu presupun că e așa, 
dar s-ar putea să mă înșel»), abordarea pluriperspectivistă, cercetarea 
realităților din trecut cu ajutorul instrumentelor alternative”. Chiar şi 
cititorii superficiali constată cu ușurință că făceam în pasajul citat o 

afirmaţie estimativă, nicidecum una participativă. Descriam o stare 
de fapt, nicidecum o opţiune proprie. lar eliminarea investigării 
cauzalităţii din studiul istoriei e o gogomănie pe care doar Mircea 
Stănescu o putea inventa. 

h) „Argumentul absenței unei formatii istorice de școală — pre- 
luat de la Pecican —, pe care Laszlo i-l adresează lui Goma, i se poate 
întoarce, căci nici el nu poate să facă dovada unei patalamale în acest 
sens.” Diferenţa frapantă este că, în timp ce Paul Goma se străduia 
să explice cu instrumentele istoricului realitățile din Basarabia ani- 
lor 1940; cu instrumentele politologului și ale etnologului situaţia 
minorităţii evreieşti din România; cu instrumentele hermeneutului 
textul Bibliei etc., eu unul demonstram, folosind instrumentele 
polemistului, lipsa de coerență, de logică și de adevăr a afirmațiilor 
lui Paul Goma. Fl executa triplu-salturi mortale pe teritorii străine, 
travestit în specialist, dar fără nici o abilitare profesională și mînat 
de impulsuri antisemite. Eu evoluam pe un teritoriu devenit, vai 
mic, foarte familiar în peste zece ani de exerciţii repetate. El folosea 
în construcția sa documente unilaterale, emanate de la regimul an- 
tonescian și numeroșii antisemiţi viscerali de ieri și azi, eu mă spriji- 
neam în critica mea pe concluziile formulate de istorici, cercetători 
ai Holocaustului etc., ba chiar și pe intuiţiile bunului simţ. 

i) „Dacă la începutul textului său Laszlo ne anunta că problema 
în discuție este dacă afirmaţiile lui Goma corespund sau nu realității 
cu privire la subiectul aflat în discuție, cum de poate el stabili acest 
lucru în timp ce se declară adversar al principiului corespondenței?” Îi 
repet postfațatorului că nu m-am declarat „adversar al principiului 
corespondentei”, ci am făcut o simplă... „descriere de peisaj” (vezi 
supra, paragraful g). În ce mă priveşte, sînt convins că adevărul 
istoric poate fi limpezit — și anume recurgindu-se la argumente, ci- 
tate, comparații, demonstraţii, investigaţii, apel la surse alternative 
etc. Eu însumi am procedat astfel în studiul Paul Goma antisemit, 
dovedind erorile autorului atît din perspectiva discursului „vechi” 
(adevăr vs. neadevăr), cît şi a celui „nou” (verosimil vs. neverosimil). 

j) „Ca istoric ori, în genere, ca intelectual, trebuie să dai dovadă de 
o enormă carență intelectuală pentru a crede că există etnii — în speță 
cea evreiască — predispuse la comunism, căci pentru omul de ştiinţă 
nu există alte explicaţii decît cele de natură socială. Asemenea pretinse 

explicații nu au nimic de-a face cu ratiunea, ci cu dogma.” Aşa o fi, dar 
pînă una alta nu eu eram de această părere, ci chiar șeful său, Paul 
Goma, care în volumul postfaţat de neobositul Stănescu susținea că 
toți evreii sînt bolşevici, adică „nu chiar toți, numai circa 98%” (p. 
77). 

k) „Nici stilistic vorbind textele sale nu se prezintă mai grozav”. 
Asta o susține cu tupeu tocmai cel care îşi permite să scrie: „se arată 
drept partizan”, „pe cît de lungul, pe atît de nulul text”, „reacția ner- 
voasă (...) pe un ton amuzat”; „ca intelectual, trebuie să dai dovadă de 
o enormă carență intelectuală pentru a crede că...” şi alte asemenea 
trufandale. 

|) „Laszlo nutrește convingerea că în cazul «atrocităților comise de 
evreii din Basarabia împotriva românilor», «nu a fost vorba despre un 
conflict interetnic», ci că «mesajul este unul de critică socială», evreii 
respectivi protestînd astfel — alături de ucraineni (şi de ruşi!) — îm- 
potriva discriminărilor şi corupției statului burghez. Cu o asemenea 
gîndire adîncă asupra subiectului — care presupune că în timp ce-i uci- 
deau, jefuiau şi batjocoreau pe ostașii şi reprezentanții administraţiei 
românești, evreii (împreună cu ucrainenii şi rușii) transmiteau mesaje 
filozofice de critică socială — nu este de mirare că... ”. Pasajul abia citat 
surprinde pe viu imbecilitatea frapantă a lui Mircea Stănescu, felul 
în care el confundă cauzele cu efectele, planul intelectual cu planul 
fenomenal, demersul explicativ cu demersul aplicativ. 

m) „A încerca să-ți sprijini argumentaţia pe textele Hannei Aren- 
dt (...) este de două ori eronat.” Asta s-o creadă Stănescu! În realitate 
Hannah Arendt e unul din cei mai stimaţi și apreciaţi cercetători ai 
fenomenului antitotalitar de la ora actuală. Dar, indiferent de acest 
aspect, pe lîngă observaţiile ei avizate, am recurs de asemeni la fapte 
istorice descrise de Michael Shafir, Radu Ioanid, Irina Livezeanu, 
Ovidiu Pecican, Ion Solacolu — ba chiar și la cifre statistice oferite 
de Paul Goma sau la citate antisemite din cuvîntările lui Mihail Ko- 
gălniceanu și Ion Antonescu! E suficient de amplă paleta opiniilor 
luate în discuţie? 

n) „Autorul nu ne luminează nici de ce «atrocitățile comise de 
evreii din Basarabia împotriva românilor» ar fi nişte «ignominii», 
adică nişte crime obisnuite (şi, în plus, «masiv contrafăcute»), în timp 
ce crimele colective comise de regimul antonescian un «genocid» ”. Nu 

trebuia să-l luminez eu pe Stănescu, ar fi aflat-o de unul singur dacă 
s-ar fi așezat pe un scaun să citească studiul lui Ion Solacolu, /nsziga- 
re — pogrom — genocid, care îi explică atît de clar diferențele încît pînă 
şi cineva cu mintea lui împăienjenită putea s-o priceapă („Spre deose- 
bire de pogrom, genocidul nu mai este pus în operă de mase de oameni 
ce acționează haotic, ci de forte militare ce acționează disciplinat. Ca 
formă supremă de manifestare a antisemitismului criminal, genocidul 
este o operaţie metodică de eliminare fizică, totală a populației evreieşti. 
El debutează prin promulgarea unor legi antievreiești, care conferă un 
cadru aparent «legal» crimei, uciderii în masă ce va urma’). 

0) „Expunerea istorică a lui Laszlo este cînd contrafactuală, cînd 
fără referire la contextul istoric, toate acestea arătind că el lucrează cu 
o schemă de analiză anistorică. Este cazul chestiunii politicilor protec- 
ționiste, al măsurilor sociale ale tînărului stat national al Principatelor 
vizînd stoparea imigrației şi a polemicii lui Kogălniceanu cu influenta 
Alianță Israelită Universală, în legătură cu care Laszlo comentează: 
«Cine ar fi crezut? Refrenul ceaușist al neamiestecului în treburili in- 
zierni” funcționa deja la 1869! Timpul s-a oprit în loc.» În fapt, nu 
timpul, ci aplecarea asertorului asupra subiectului este cea care comite 
clasica eroare istorică de a analiza trecutul prin prisma prezentului.” 
În sfirşit am reușit şi eu să pricep ce înseamnă istoria pentru Mircea 
Stănescu! Dacă în 2004 cineva afirmă despre evrei că sînt „un popor 
străin, vătămător”, care ne invadează — avem antisemitism; dar dacă 
Mihail Kogălniceanu o spune în 1869 — e vorba de... politici protec- 
ţioniste. Dacă în 2004 cineva susţine că evreii sînt „/ipizorile satelor 
din Moldova” — avem antisemitism; dar dacă Mihail Kogălniceanu 
o spune în 1869 — e vorba de... măsuri sociale ale tînărului stat 
naţional. Dacă în 2004 cineva proclamă că „jidovii se țin la pîndă 
şi așteaptă ca să lovească celelalte popoare” — avem antisemitism; dar 
dacă Mihail Kogălniceanu o spune în 1869 — e vorba de... stoparea 
imigrației. Pînă la urmă nu doar cronologia reprezintă problema lui 
Mircea Stănescu, ci și terminologia. Infirmitatea mentală respectivă 
a fost descrisă atent de Hannah Arendt, care a detaliat pudoarea eu- 
femistică a rapoartelor hitleriste: „exterminarea” se numea „soluţie 
finală”, „lichidarea” era de fapt „evacuare”, „uciderea” însemna în 
hirtii „tratament special”, „deportarea” era tradusă prin „schimbare 
de reședință” sau „reașezare” etc. 

Ce simplu e să te faci istoric în ziua de azi! Schimbi cuvintele, 
cufemizezi adevărul și ai devenit un savant pe care nu-l paşte „clasica 
eroare de a analiza trecutul prin prisma prezentului”. 

p) „ti vine să te închini, atunci cînd Laszlo ia Parchetul drept 
arbitru într-o dezbatere intelectuală.” Negarea Holocaustului a în- 
cetat de multișor să mai fie în Europa civilizată o simplă dezbatere 
intelectuală. Dacă Stănescu nici măcar atîta n-a aflat, să facă bine să 
deschidă ziarul. Sau televizorul. Sau să-l întrebe pe Paul Goma, care 
locuieşte la Paris. 

q) „De la un asemenea vajnic denunțător-la- Parchet ar fi fost bine 
ca în acelaşi timp să-și asume, în calitate de membru responsabil al 
comunității din care face parte — iar ca româno-maghiar al celor două 
comunități — responsabilitatea individuală pentru crimele Jăptuite 
de conaționalii săi — români şi maghiari deopotrivă — împotriva evre- 
ilor.” Pe Mircea Stănescu, postfațator de negaţioniști, traducător de 
antisemiţi și cabotin gălăgios al cercetării istorice, încă nu l-am de- 
nunţat la Parchet, dar dacă va mai îndrăzni să recurgă în textele sale 
la asemenea tertipuri josnice — cum sînt diabolizarea minorităţilor 
etnice şi folosirea tendenţioasă a trecutului istoric, ca un ciomag de 
luptă în sprijinul intoleranţei extremiste din prezent — voi lua foarte 
în serios această ipoteză. 


Scrie Paul Goma în jurnalul său (la 5 octombrie 2004): „Aseară 
am primit prin web replica lui Mircea Stănescu dată lui Laszlo. Ca de 
obicei, foarte bun, Stănescu. Din păcate nu are unde să publice. I-am 
cerut permisiunea de a-i trece textul în jurnalul meu pe octombrie... ”. 
Aşa de-ar fi, nu s-ar povesti. l-a mai crescut oare nasul diaristului 
cu încă un centimetru? Căci Mircea Stănescu avusese anterior chiar 
din partea mea oferta să-și reia lamentabila postfață — unde scria 
minciuni despre mine — în revista E-Leonardo. N-a fost de acord. În 
aceeași lună octombrie cînd la Paris era deplîns pentru neputinţa... 
de a publica, Stănescu se lăfăia la Iași în revista Timpul, cu un episod 
de-un kilometru dintr-un serial-fluviu, precum și cu traducerea an- 
tisemitismelor impertinente ale lui Norman G. Finkelstein, pe alte 
două hectare. Polemica mea Paul Goma antisemit i-am oferit-o încă 

din august 2004 revistei Jurnalul literar din Bucureşti, dar redacto- 
rul-șef Nicolae Florescu a ascuns-o bine-bine, pînă prin decembrie 
2004, cînd a tipărit... replica stănesciană! Ca la noi (în presa literară 
legionară românească), la nimeni: blochezi textul de referință, pu- 
blici riposta mincinoasă, după care te plingi în gura mare că ești 
persecutat. Halal persecuție! 

Cît despre ce „foarte bun” e — ca de obicei — Mircea Stă- 
nescu... 


„— Mă... da! ce namilă de om esti tu? Nu cumva eşti 
vrun duh rău, frate cu Miază-noapte sau cu Spaima-pă- 
durei? 

— Ei, Doamne! De ce mă-ntrebi, cînd mă priveşti? Ce? 
Nu mă vezi că-s om ca şi dumneata: cu cap, cu ochi, gură, 
nas, mâni şi cu picioare, mă misc şi mă uit ca toți. 

— Așa te văd şi eu, dar ai minte şi simțire abia ca un 
dobitoc. la spune-mi, zău: aveţi butnari sau dogari în sat 
la voi? 

— Avem. 

— Na cinci bani și du-te să-ți puie doagele ce-ti lipsesc.” 


(Ion Creangă) 


(2005) 

Minciunile lui Paul Goma 


Constat cu profundă tristeţe, dar și cu indignare, că Paul Goma 
a „dezertat la inamic” în ultimii ani şi, din promotor al moralității 
şi adevărului în viața publică românească, a devenit promotor al 
mesajului antisemit, intransigent și intolerant. Nu mi-aş fi închipuit 
niciodată că principalul adversar al comunismului românesc, omul 
situat în secolul XX pe baricada civismului, se va transforma în se- 
colul XXI în partizanul minciunilor scandaloase. Care mai poate 
fi legătura dintre drepturile omului şi defăimarea unei minorităţi 
etnico-religioase? Cum se împacă militantismul pentru dreptate cu 
resuscitarea propagandei fasciste? 

În cartea Săprămina Roșie 28 iunie - 3 iulie 1940 sau Basarabia 
și Evreii, Buc., Ed. Vremea XXI, 2004, folosind pretextul analizei 
istorice, Paul Goma face o lungă serie de afirmaţii flagrant şi stu- 
pefiant antisemite. Minciunile sale se revarsă în torente: a) autorul 
deduce în mod fals că exterminarea evreilor s-ar fi datorat faptului 
că aceștia i-au agresat pe românii în retragere din Basarabia (în rea- 
litate motivele Holocaustului sînt mult mai numeroase şi complexe, 
de anvergură continentală); b) autorul inversează în mod fraudulos 
semnificația morală a faptului istoric și aruncă vina Holocaustului 
pe umerii victimelor; c) autorul dezechilibrează ponderea întîm- 
plărilor, exagerînd pierderile de vieţi omenești printre românii din 
Basarabia, dar minimalizînd pierderile de vieţi omeneşti printre 
evreii din România; d) autorul deplasează focalizarea „investigaţiei” 
sale doar asupra anumitor fapte pe care le hipertrofiază (agresiunile 
antiromâneșşti), în schimb neglijează ponderea reală a altor fapte, 
mult mai grave (exterminarea evreilor); e) autorul, procedînd astfel, 
recuperează și îmbrățișează argumentele propagandei antonesciene; 
f) autorul resuscită și cosmetizează chiar figura criminalului de 
război Ion Antonescu; g) autorul recitește mare parte din istoria 
României în cheie antisemită (răscoala țărănească din 1907, criza 

frontului în primul război mondial, înfiinţarea partidului comunist, 
„importarea” comunismului rusesc, toate s-ar fi produs din „vina” 
evreilor); f) autorul pune în mod fals semnul echivalenţei între evrei 
şi comunism; g) autorul trece cu vederea sau ascunde numeroasele 
agresiuni antisemite românești care au precedat anul 1940; h) au- 
torul culminează în minciunile sale atunci cînd neagă explicit Ho- 
locaustul din România, scriind negru pe alb: „Holocaustul românesc 
este o minciună, un fals, o escrocherie, o ticăloasă amenintare (Punga 
sau viața!)” (vezi ed. cit., p. 273). 

În examinarea unor asemenea afirmaţii extrem de grave, orice 
cititor cu minim bun simţ va fi obligat să pornească de la însuși tex- 
tul legii. Conform Ordonanţei de Guvern nr. 31/13 martie 2002, 
negarea în public a Holocaustului este interzisă și este pedepsită cu 
închisoare între 6 luni şi 5 ani. O asemenea reglementare există în 
numeroase state occidentale, reprezintă un semn minim de civiliza- 
ţie şi o condiţie ca România să se integreze în Europa. 

O flagrantă eroare de judecată ar fi să echivalăm scrierile anti- 
comuniste „ilegale” ale lui Paul Goma dinainte de 1989 cu scrierile 
antisemite ilegale ale lui Paul Goma de după anul 2000. În prima 
situație autorul critica realități dictatoriale şi sfida o lege abuzivă. În 
a doua situaţie autorul răstălmăcește fapte istorice și sfidează o lege 
democratică, de anvergură europeană. În anii represiunii, Goma a 
fost un ilustru promotor al libertăţii. În anii democraţiei, Goma se 
dovedeşte un penibil promotor al dogmatismului. 

Cîţiva intelectuali au constatat în scris că Paul Goma face afir- 
maţii neadevărate, insultătoare la adresa unei comunităţi etnice și 
chiar încalcă legislaţia in vigoare. Am fost și eu unul dintre scriitorii 
care au protestat împotriva minciunilor lansate din Belleville, fără 
a-i cunoaște (cu o singură excepţie) pe ceilalți, fără a mă coordona 
cu ei și fără a beneficia de vreun avantaj material pentru studiul 
amănunţit pe care l-am publicat în presa tipărită şi electronică (vezi 
Paul Goma antisemit, în Tribuna, nr. 56-57-58/2005; în E-Leonar- 
do, nr. 5/2004, la www.eleonardo.tk). 

Paul Goma a reacţionat personal sau prin intermediari, prăvă- 
lind altă avalanșă de minciuni împotriva celor care l-am contestat. 
Cea mai recentă dintre ele a apărut în ziarul Ziua de sîmbătă, 20 
august 2005, precum și în numărul 9 al revistei electronice Tiuk (la 

www.tiuk.reea.net). Subsemnatul Laszlo Alexandru mă văd nevoit să 
dezmint aici public şirul de neadevăruri jenante și flagrante pe care 
le lansează romancierul la adresa mea. 

1. Autorul susţine că o amplă conjurație de intelectuali s-a 
mobilizat în vederea blocării sau cenzurării cărţilor sale şi se referă 
la „«/ntervenția» concertată a holocaustologilor în defavoarea mea ca 
autor, pe lingă direcția Polirom — îi mai numesc o dată: cu exceptia lui 
Al. Florian, Laszlo şi a lui Pecican, sînt autori Polirom... ” etc. 

La acestea răspund: 

— Subsemnatul nu sînt holocaustolog (ce-o fi asta? cine-ţi dă 
diplomă în domeniu?); am scris despre Holocaust doar atunci cînd 
m-am simţit obligat să contest cu argumente aberaţiile lui Paul 
Goma pe tema respectivă. 

— Subsemnatul nu sînt (într-adevăr) autor publicat la Editura 
Polirom. 

— Subsemnatul declar că n-am intervenit niciodată pentru ne- 
publicarea vreunei cărți a lui Paul Goma. În schimb am contribuit 
la publicarea cîtorva dintre ele, i-am prefaţat Jurnal I-II-III la Ed. 
Nemira, București, i-am îngrijit ediţia de Scrisori întredeschise de la 
Oradea și i-aș fi îngrijit inclusiv Jurnal IV-V-VI de la Ed. Dacia, Cluj, 
dacă nu găseam în șpalturi, pe neaşteptate, note mincinoase inclusiv 
la adresa mea, colaboratorul de cîţiva ani al lui Paul Goma. 

2. „... în ultimele decenii, m-au tot pus la stilpul «antisemnitismu- 
lui» — încă o dată: etichetindu-mă, însă evitind a da citate din textele 
mele «antisemite»... ” 

— Subsemnatul doresc să arăt că Paul Goma și-a obținut titlul 
de antisemit în mod perfect justificat, după eforturi și strădanii 
repetate, pe baza textelor sale publicate în 2002 (Basarabia, Buc., 
Ed. Jurnalul literar), în 2004 (Săptămîna Roşie 28 iunie — 3 iulie 
1940 sau Basarabia şi Evreii, Buc., Ed. Vremea XXI), precum și în 
jurnalul expus pe internet în ultimii doi-trei ani; cel care vorbeşte 
însă de „ultime decenii” de persecuție pentru antisemitism frizează 
mania persecuției. 

— Subsemnatul am reacţionat la textele lui Paul Goma în co- 
respondenţa mea publică, în 2002, în studiul Paul Goma antisemit, 
în polemica Păcală învață istorie etc. În intervenţiile mele am reluat 
cîteva zeci de citate antisemite, mincinoase, aberante, din scrierile 

recente ale Paul Goma (peste 30 de citate, cel puţin). Pasajele respec- 
tive nu erau trunchiate. În dreptul fiecăruia era indicată pagina de 
provenienţă, pentru a putea fi verificat, și era însoţit de comenta- 
riul sau analiza mea. Orice cititor de minimă bună-credinţă poate 
verifica aceste afirmaţii aruncînd o privire pe contribuţiile mai sus 
amintite, publicate pe internet sau în presa tipărită. 

3. „...lălăiala calomnioasă semnată de R. loanid despre «anti- 
semitul» de mine. Textul a devenit Evanghelia holocaustologilor car- 
patodanubieni, el i-a scutit pe M. Shafir, G. Andreescu, Oişteanu, A. 
Cornea, V. Ciobanu, V. Gârnet, Pecican, M.D. Gheorghiu, Laszlo de a 
citi cărțile incriminate, de a da citate din ele... ” 

— Subsemnatul declar că mi-am exprimat în scris pentru prima 
dată disocierea de antisemitismele lui Paul Goma în octombrie-no- 
iembrie 2002. Radu Ioanid și-a publicat pentru prima dată amplul 
studiu despre antisemitismul lui Paul Goma în iulie 2003. ÎI invit 
pe autorul bellevillian să-mi explice mai detaliat cum am făcut eu 
să „copiez” concluziile lui Radu Ioanid, cu o anticipație de peste 
jumătate de an, fără a recurge la spiritism sau telepatie. 

— Subsemnatul declar că am citit cu multă atenţie cărțile publi- 
cate de Paul Goma în România, ba chiar am scris vreo 20 de studii 
critice și analize despre ele. 

— Subsemnatul declar că în viaţa mea n-am scris despre o carte 
pe care n-am citit-o. Dacă cineva poate dovedi contrariul, îi aştept 
cu nerăbdare dovezile. 

á. „...Ce îi minase [în luptă] pe G. Andreescu, Dan Pavel, V. 
Gârnet, Laszlo, Pecican: nu o irepresibilă sete de adevăr (istoric), ci o 
represibilă apucătură a oamenilor fără coloană vertebrală: aceea de a se 
oferi să facă «un serviciu» necerut... ” 

— Subsemnatul declar că niciodată nu i-am cerut voie lui Paul 
Goma să scriu despre el: nici cînd l-am lăudat, nici cînd l-am contes- 
tat. Subsemnatul declar că, în general, cînd am scris sau am publicat 
n-am așteptat niciodată bilet de voie din partea nimănui. 

— Subsemnatul declar că nu-i permit nici lui Paul Goma și nici 
altcuiva să se pronunţe calomnios despre coloana mea vertebrală. 
Mi-a fost suficient că am pus-o la bătaie apărîndu-l și lăudîndu-l pu- 
blic pe Goma însuși, între anii 1992-1999, atunci cînd o merita cu 
adevărat și cînd majoritatea lumii culturale românești îl defăima. 

— Subsemnatul declar că în primul rînd tocmai irepresibila sete 
de adevăr istoric m-a împins să contest în public, sub semnătură, cu 
citate, analize, demonstraţii și argumente, antisemitismele revoltă- 
toare ale lui Paul Goma din ultima vreme. 

În acest context, consider incalificabilă viclenia suplimentară a 
lui Paul Goma de a mima defensiva (prin publicarea unui fals drept 
la replică) pentru a-și prelungi ofensele și ofensiva. Îi promit că voi 
răspunde fără ezitare la toate minciunile jenante pe care se va mai 
gîndi să le răspîndească la adresa mea. 

(2005) 

Dezminţire 


Aflu cu surprindere de pe site-ul antisemitului Paul Goma că 
tocmai am fost angajat ca și cercetător la Institutul pentru Studierea 
Holocaustului din România. Cu această ocazie mi s-ar fi pus la dis- 
poziţie „fonduri, local, secretare, automobile (și benzină!), soferi” etc. 

După cum ştie toată lumea, antisemitul Paul Goma e cel care 
a negat Holocaustul din România, insultînd amintirea cîtorva sute 
de mii de victime, atunci cînd a scris cu neobrăzare: „Holocaustul 
românesc este o minciună, un fals, o escrocherie, o ticăloasă amenințare 
(Punga sau viata!)” (vezi vol. Săptămîna Roşie..., Buc., Ed. Vremea 
XXI, 2004, p. 273). Se ştie la fel de bine că, în conformitate cu 
Ordonanţa de Guvern nr. 31/13 martie 2002, negarea în public a 
Holocaustului este interzisă şi este pedepsită cu închisoare între 6 
luni și 5 ani. 

În comparaţie cu gravitatea altor minciuni penale, pe care scrie 
„puşcărie”, răspîndite de antisemitul Paul Goma, e chiar un fleac 
să arăt public, sub semnătură, că pentru a scrie despre Holocaustul 
din România nimeni nu m-a angajat și nimeni nu mi-a dat nici 
fonduri, nici local, nici automobile, nici şoferi, nici benzină. Şi, vai, 
nici măcar o secretară... 


Cluj, 26 sept. 2005 


(2005) 

Un protest avortat 


„în lupta între civilizarea adevărată şi între 
o națiune rezistentă se nimiceşte națiunea, 
dar niciodată adevărul.” 

(Titu Maiorescu) 


Protestul public este o formă extremă de reacție la nedrepta- 
tea comisă împotriva unei persoane sau a unui grup de indivizi, în 
urma încălcării unor legi sau principii comunitare. Protestul e o 
formă zgomotoasă de disociere, de pedeapsă morală, o tentativă de 
reparare a abuzurilor. El e adeseori urmat de gesturi efective, în plan 
juridic, pentru punerea în acord a valorilor clamate cu cele oficial 
recunoscute de societate. 

Condiţia elementară de exprimare a oricărui protest ţine de 
legitimitatea sa morală. Constituie o vulgară batjocură acel protest 
care, simulind revolta, prezintă fapte distorsionate, neadevărate. 
Care refuză, în numele indignării trucate, să recunoască evidenţele. 
Care recurge la campanii de ameninţare și intimidare. Care vine în 
sprijinul unor idei antisociale, sancţionate prin legislaţie. 

Un protest cu totul inedit a fost lansat de curînd pe piaţa ro- 
mânească. Vreo 200 de semnatari s-au năpustit să-și clameze solida- 
ritatea cu fostul disident Paul Goma și cu scrierile sale antisemite. 
Iată o rară performanţă izbutită de autorul exilat! Cu treizeci de ani 
în urmă, în Drumul Taberei, în condiţii de clandestinitate, a strîns 
sute de semnături împotriva dictaturii comuniste din România. 
Astăzi, tocmai din Belleville, de la periferiile Parisului, a strîns sute 
de semnături împotriva legilor democratice europene și în favoarea 
antisemitismului arogant. 

Căci stereotipurile din prezent ale lui Paul Goma sînt puţine, 
dar fixe. Deşi evreii au fost alungaţi aproape în întregime din Româ- 
nia contemporană, iar comunitatea este pe cale de extincţie, de vină 

pentru toate aceste fapte sînt victimele. Ele au fost cele care s-au 
dedat la provocări, de-a lungul deceniilor, au dovedit lipsă de devo- 
tament faţă de țărișoara care i-a găzduit cu maternă căldură. Orice 
pretext pentru a strecura iar și iar acest refren adînc insultător este 
binevenit pentru Paul Goma: fie că se referă la răscoala din 1907, 
fie că vorbeşte despre evoluţia frontului în primul război mondial, 
fie că simulează analiza unor fapte din al doilea război mondial, fie 
că se lansează în invective la adresa statului Israel, fie că biciuiește 
pasivitatea scriitorilor români din vremea lui Nicolae Ceauşescu, fie 
că pedepsește complicităţile postdecembriste cu Ion Iliescu, toate 
drumurile duc la aceeași destinaţie: evreii sînt de vină. 

Scrierile sale antisemite din ultimii ani au stârnit ample dez- 
bateri în presa noastră cotidiană și culturală. Dar convingerile sale 
n-au fost clintite din loc de numeroasele opinii, argumente și citate 
care i-au fost contrapuse de o duzină de intelectuali. Autorul nu 
pare îngrijorat nici de vecinătatea lamentabilă în care au eşuat ha- 
lucinaţiile sale nocive, preluate și intens popularizate de revistele 
Obiectiv legionar (nr. 20-21/2005) şi România Mare (nr. 766, 767, 
768, 769/2005). 

Paul Goma n-a fost împiedicat să-și expună pe larg fandacsiile, 
în ziare de mare tiraj, uneori repetîndu-și aceleași texte aberante 
în două-trei rînduri, prin diverse colțuri geografice ale României și 
predicînd aceeași politică a urii antievreiești. S-a întîmplat însă că, 
după ce revista Viața Românească din Bucureşti (nr. 6-7/2005) a ti- 
părit al 1001-lea fascicol antisemit semnat de Paul Goma, Consiliul 
Uniunii Scriitorilor din România s-a săturat și, printr-un comunicat 
oficial, s-a disociat de conţinutul revoltător al publicaţiei ce apare 
sub auspiciile sale. lar redactorul-șef adjunct Liviu loan Stoiciu, 
responsabil de apariţia textului, și-a pierdut funcţia. 

Excelentă sămînţă de scandal! lată minunatul pretext pentru 
ca victimizatorul să fie transformat în victimă, printr-o zbuciumată 
tentativă de-a i se spăla imaginea compromisă. Vreo 200 de (tele) 
spectatori de toate extracțiile, de la vlădică la opincă, din ţară și 
de-afară, s-au năpustit să vocifereze împotriva Uniunii Scriitorilor. 
Ziarul Ziua din 14 septembrie 2005 a fost difuzorul potrivit al con- 
traofensivei. Cel mai lamentabil e cînd cineva protestează, dar habar 
n-are de ce. Dacă o sută-două de oameni își pun semnătura sub o 

serie întreagă de minciuni, devin ele brusc adevăruri? Acumulările 
cantitative, conform teoriei marxiste, sînt oare în măsură să provoa- 
ce saltul calitativ — inclusiv în sfera morală?! 

Protestatarii de ambe sexe afirmă fără a clipi: „Derractorii 
consacrați ai scriitorului exilat i-au atribuit mai demult acestuia in- 
famul calificativ [de antisemit], mai ales pentru lucrarea sa istorică 
Săptămîna Roșie sau Basarabia și evreii, pe care, s-a dovedit, nici 
unul dintre ei nu a discutat-o în fond, limitîndu-se s-o eticheteze”. 
Trebuie arătat însă că lucrarea „iszorică” amintită a fost tipărită în 
ţară de Paul Goma abia în anul 2004, la Editura Vremea XXI din 
Bucureşti, așa încît nu putea să stîrnească „mai demult” atribuirea 
vreunei etichete. Nimeni n-avea cum să judece cartea înainte de 
apariţia ei. Volumul respectiv l-am discutat eu însumi, în mod ex- 
trem de detaliat, în studiul Paul Goma antisemit (vezi E-Leonardo, 
nr. 5/2004; vezi Tribuna, nr. 56-57-58/2005; vezi vol. Toate pîn- 
zele sus!, p. 117-154). l-am consacrat peste 35 de pagini, cu 50 de 
note de subsol şi peste 30 de citate ample. Ce-ar fi trebuit să mai 
adaug pentru o discuţie „în fond”?! Alte 300 sau 400 de pagini? Să 
public altă carte, pe marginea primeia, aberante și mincinoase de 
la început pînă la sfârşit? Calificativul de antisemit i l-am atribuit 
autorului din Belleville după lectura și analiza detaliată a ipote- 
zelor sale. În ce mă priveşte, n-am fost un detractor al lui Paul 
Goma, căci pînă atunci îl lăudasem și îl apărasem. Nu sînt un 
detractor al lui Paul Goma, căci afirm adevărul despre el, pe bază 
de citate, argumente şi demonstraţii. 

Superb protest public: trei minciuni într-o singură frază! 

Dar protestatarii de ambe sexe merg înainte, fără a șovăi: „Pen- 
tru noi toți e totuşi evident că scriitorul Paul Goma nu este antisemit 
nu doar pentru că este soț şi tată de evrei. Ci de asemenea pentru că 
nu a negat şi nu neagă Holocaustul şi toate celelalte crime grave comise 
împotriva evreilor, inclusiv de conaționalii săi”. Situaţia familială a 
unui intelectual nu constituie însă circumstanţe atenuante pentru 
opiniile sale părtinitoare, adînc nedrepte şi insultătoare la adresa 
unei întregi comunităţi etnice. Paul Goma a negat în mod explicit 
Holocaustul, atunci cînd a scris: „Holocaustul românesc este o min- 
ciună, un fals, o escrocherie, o ticăloasă amenintare (Punga sau viața!)” 
(vezi vol. Săptămîna Roşie..., Buc., Ed. Vremea XXI, 2004, p. 273). 

Pentru aceste afirmaţii — ca și pentru multe altele, la fel de grosolane 
— n-am văzut încă nicăieri scuzele sau regretele autorului. 

Dacă 200 de oameni afirmă despre Paul Goma că n-a scris ceea 
ce el în realitate a scris și a publicat, au ei dreptate?! Dacă se indignea- 
ză ipocrit cei 200, istoria poate fi falsificată? Legea poate fi încălcată? 

Dar protestatarii de ambe sexe merg înainte, fără a ezita: „În /e- 
gătură cu acuzația de antisemitism, dar şi cu multe altele care i se aduc 
azi lui Paul Goma, este semnificativ faptul că practic toate i-au fost 
aduse în trecut şi de Securitate”. Faptul că în trecut Paul Goma a fost 
atacat pe nedrept de Securitate nu îl absolvă de acuzaţia legitimă și 
întemeiată, dovedită printr-o avalanșă de citate, din prezent. 

Îşi închipuie cumva cei 200 că, sprijinindu-se diversionist pe 
legitimitatea morală a lui Paul Goma de atunci, pot ascunde sub 
covor impostura sa morală de acum?! 

Dar protestatarii de ambe sexe merg înainte, fără a se şifona: 
„Paul Goma a anunțat că de data aceasta îi va chema în justiție pe cei 
care l-au acuzat de antisemitism”. Eu însumi am fost unul dintre cei 
care l-am acuzat și îl acuz pe Paul Goma de antisemitism, după ce 
i-am studiat amănunţit volumul Săprămîna Roşie... Aştept să mă 
cheme și pe mine autorul în justiţie. Voi trimite cartea sa în instanță 
şi voi propune lecturi cu voce tare. 

Cred cumva cei 200 că intimidarea e cel mai bun pumn în 
gură, pentru a face să tacă adevărul?! 

Dar protestatarii de ambe sexe merg înainte, fără a se pertur- 
ba: „Ne adresăm conducerii Uniunii Scriitorilor (...) considerînd că 
celor doi le-a fost încălcat — printr-un act de cenzură greu de justifi- 
cat — dreptul cel mai natural al oricărui scriitor, acela de a-şi publica 
scrierile”. În realitate cei doi (Paul Goma şi Liviu loan Stoiciu) şi-au 
publicat nestingheriţi opiniile, şi anume în cărți și reviste. „Cenzu- 
ra”, conform dicționarului, reprezintă „controlul prealabil exercitat 
asupra conținutului publicaţiilor, emisiunilor de radioteleviziune etc. ”. 
Dacă scrierile lor ar fi fost cenzurate, n-ar mai fi fost comentate. 
A aprecia critic şi a te disocia moral de un text deja publicat nu 
înseamnă nicidecum a-l cenzura. Uniunea Scriitorilor, la fel ca orice 
observator particular, și-a luat dreptul de a se pronunţa (negativ) 
în legătură cu opinii deja apărute care — prin urmare şi pe cale de 
consecinţă — n-au fost cenzurate. 

Dacă 200 de observatori de pe tușă confundă dezavuarea pu- 
blică a unui text tipărit cu cenzurarea lui, dovedind astfel că habar 
n-au ce înseamnă conceptul de „cenzură”, înseamnă oare că ei au 
dreptate?! 

Spuneam la începutul acestei intervenţii că prima condiţie de 
expresie a unui protest este să aibă perfectă legitimitate morală. Scri- 
itorul care-și ridică vocea pentru a-și căuta în public adevărul nu o 
poate face recurgînd la arma minciunii, a intimidării, a ignoranței, 
a manipulării. Cu atît mai mult trebuie să fie el atent la aliaţii pe 
care și-i cooptează. 

În cazul de faţă, unul dintre iniţiatorii şi susținătorii protestu- 
lui „celor 200” — prin intervenţii directe pe forumul ziarului Ziua, 
furnizarea adresei proprii, coordonarea campaniei de stringere a 
semnăturilor etc., a fost nimeni altul decît Mircea Stănescu, notoriu 
postfațator de negaţioniști, traducător de antisemiţi și cabotin gă- 
lăgios al cercetării istorice (vezi și textul meu Păcală învață istorie). 
Același Mircea Stănescu publica în numerele 6-11/2004 ale revistei 
Timpul un amplu studiu, unde fura în mod scandalos cercetările 
efectuate de alți doi colegi. Junele-prim al minciunilor tipărite s-a 
văzut confruntat cu grava acuzaţie de plagiat. Fără a se tulbura ex- 
cesiv, şi-a azvirlit cu îndemînare o găleată de cenușă în cap, de-a 
ajuns să arate ca-n Togo: „Dată fiind gravitatea acestei greseli, care 
reprezintă o însușire nepermisă a producţiei intelectuale a colegilor 
noștri, doresc să le cer scuze (...). Apoi doresc să-mi cer scuze pentru 
violarea standardelor şi a eticii cercetării ştiinţifice” (vezi Timpul, nr. 
5/mai 2005, p. 17). 

Să vină așadar plagiatorul din luna mai și să acuze Uniunea 
Scriitorilor de cenzură, în luna septembrie, atrăgând alături de sine 
alți vreo 200 de dezorientaţi, îmi pare culmea absolută a imposturii 
din viaţa publică autohtonă cotidiană! 

Ideea de protest colectiv a fost consacrată ca armă de luptă îm- 
potriva dictaturii ceaușiste, în anul 1977. Ideea de protest colectiv a 
pierit de moarte violentă, sub ochii noștri uluiţi, încercînd să legiti- 


meze în prezent scrierile antisemite ale lui Paul Goma. 
(2005) 

Goma la Tribunal 


(Acte de la proces) 


Către 
JUDECĂTORIA SECTORULUI 1 BUCUREȘTI 


Str. Stavropoleos, nr. 6, sector 3, București 


Subsemnatul Laszlo Alexandru, domiciliat în Cluj-Napoca, 
Str. Micuș, nr. 1, ap. 87, jud. Cluj, C. Id. Seria KX, nr. 070343, 


înaintez următoarea 


ÎNTÎMPINARE 


la Dosarul nr. 13596/299/2006, avînd ca pîrîți: Administraţia 
Prezidenţială, Andreescu Gabriel, Editura Polirom laşi, Federaţia 
Comunităţilor Evreieşti din România, Florian Alexandru, Gârbea 
Horia, Gheorghiu Mihai Dinu, loanid Radu, Laszlo Alexandru, 
Lefter lon Bogdan, Manolescu Nicolae, Marian Boris, Mihăieș 
Mircea, Muşat Carmen, Oişteanu Andrei, Revista 22, Revista Ob- 
servator cultural, Revista Realitatea evreiască, Revista Timpul, Shafir 
Michael, Totok William, Vianu Ion, Wiesel Elie, Ziarul Cotidianul, 
împotriva reclamantului Paul Goma, domiciliat în Paris, arondis- 
mentul 20, Str. Bisson, nr. 27-29, Franţa. 

Subsemnatul Laszlo Alexandru vă solicit să respingeţi ca ne- 
întemeiată acțiunea prin care reclamantul Paul Goma mă acuză de 
„denigrare”, pentru calificativul de antisemit pe care i l-am atribuit. 

Arăt prin prezenta că „a denigra” pe cineva echivalează, în lim- 
ba română, cu a-l ponegri, a-l calomnia, a susține așadar lucruri 
neadevărate în legătură cu persoana respectivă. Atunci cînd, dim- 
potrivă, se afirmă adevărul despre cineva — chiar dacă acel adevăr e 
incomod, neplăcut, greu de acceptat — nu avem de-a face cu fapta de 

denigrare. Înţeleg să fac în continuare proba verității, demonstrînd 
că obiecțiile pe care le-am exprimat, prin publicaţiile mele, la adresa 
reclamantului Paul Goma sînt întemeiate și susținute cu dovezi. 

În ceea ce priveşte reproşul de antisemitism, care i-a fost adre- 
sat reclamantului Paul Goma de cîțiva intelectuali, începînd cu anul 
2002, consider că este pe deplin confirmat de ideile, argumentele și 
citatele vehiculate în volumele semnate de respectivul scriitor: Basara- 
bia (Buc., Ed. Jurnalul literar, 2002), Săptămîna Roşie 28 iunie — 3 iulie 
1940 sau Basarabia şi Evreii (Buc., Ed. Vremea XXI, 2004), precum şi 
în anumite intervenţii din presa autohtonă sau de pe internet. 

Conform Dicţionarului explicativ al limbii române, termenul 
„antisemitism” desemnează o „doctrină sau atitudine rasistă îndrepta- 
ză împotriva evreilor, cărora li se contestă drepturile cetăţeneşti în inte- 
riorul naţiunii în care trăiesc”. Atitudinea de antisemitism se poate 
manifesta, în mod direct, împotriva evreilor din contemporaneitate, 
sau în mod indirect: prin răstălmăcirea și minimalizarea trecutului 
tragic al evreilor, prin învinovăţirea evreilor înșiși pentru soarta lor, 
prin considerarea depreciativă sau contestarea Holocaustului, prin 
elogierea autorilor care au pus la cale ori au executat Holocaustul 
etc. Primul aspect — al ostilității împotriva evreilor din contempora- 
ncitate — are o prezenţă mai degrabă periferică în opera recentă a lui 
Paul Goma (deşi nu lipsesc pe alocuri tonurile violent insultătoare 
la adresa statului Israel). Autorul îşi îndreaptă însă întreaga energie 
spre deturnarea, răstălmăcirea și interpretarea ostilă, jignitoare, ne- 
adevărată a trecutului evreilor din România. Prin deformarea fap- 
telor istorice, prin folosirea tendenţioasă a unor surse și interpretări 
unilaterale, scriitorul încearcă în subsidiar delegitimarea suferinţei 
victimelor, răsturnarea raportului moral dintre uciși și ucigași. 

Deşi tezele expuse de Paul Goma jignesc memoria unor ființe 
umane dispărute prin moarte violentă, contravin adevărului istoric 
şi încalcă legislaţia statului român, o serie de intelectuali din ţară și 
din străinătate ne-am limitat la a-i contesta, cu argumente, citate și 
explicaţii, intervenţiile publice. Nimeni n-a încercat să-i blocheze 
lui Paul Goma dreptul la cuvînt, nimeni n-a vrut pînă acum să-i 
ceară socoteală în justiţie, nimeni nu i-a negat posibilitatea formu- 
lării unor opinii (fie ele oricît de ciudate, de strimbe). Reacţiile de 
disociere, cîte au existat, au fost formulate a posteriori, va să zică 

după ce Paul Goma și-a publicat deja în presă ipotezele. Dar, în 
ciuda situaţiei concrete existente, prin această reclamaţie în justiţie, 
depusă acum împotriva unor intelectuali prestigioși și a unor pu- 
blicaţii recunoscute, Paul Goma încearcă, el însuși, să-și impună cu 
forţa opiniile neadevărate, să blocheze prin intermediul tribunalului 
dreptul la cuvînt al celorlalți, să nege cu ajutorul instanței dreptul la 
opinie și la cercetarea corectă a istoriei. 

Subsemnatul Laszlo Alexandru resping, ca profund neînteme- 
iate argumentele expuse de Paul Goma în reclamaţia sa și înțeleg 
să-i demontez neadevărurile, în toată ampla lor cazuistică, analizîind 
două din metodele lui principale de falsificare: 

I. Prezentarea distorsionată sau neadevărată a unor fapte; 

II. Prezentarea lacunară a unor consecinţe. 

Detaliez răspunsurile în cele ce urmează. 


I. Prezentarea distorsionată sau neadevărată a unor fapte 


Reclamantul Paul Goma atribuie motivații false întregului 
conflict care a dus la acest proces în faţa instanţei de judecată. Preo- 
cupat mai mult de efectele din prezent („un prejudiciu care-i lezează 
pînă la ultimele resorturi nu numai reputația, imaginea publică, ci 
şi demnitatea de om”, vezi p. 24 a reclamaţiei), Paul Goma trece cu 
prea mare ușurință peste cauzele care au condus, pe cale directă, la o 
asemenea situaţie regretabilă. Tot astfel, dacă examinăm fenomeno- 
logic doar gama unor consecinţe, fără a lua în considerare motivele 
care le-au provocat, dovedim o abordare greșită: omul din caverne 
constata disperat că afară e furtună, omul modern urmăreşte bu- 
letinul meteo. Cauza ostilităţii la adresa scriitorului a constituit-o, 
în situaţia de faţă, nu trecutul glorios de disident anticomunist al 
lui Paul Goma, recunoscut de numeroși comentatori, sau prestigiul 
său naţional și internaţional (elemente invocate aici de reclamant 
în scopul impresionării instanţei de judecată), ci, punctual, lipsa de 
valabilitate istorico-știinţifico-morală a unor afirmaţii făcute de Paul 
Goma, precum și efectele adînc insultătoare ce decurg din faptul 
că acelaşi Paul Goma răstălmăceşte adevărul. În cauză se află in- 
terpretarea tendenţioasă, neadevărată, atribuită de reclamantul Paul 
Goma imaginii mareșalului Ion Antonescu și deciziilor acestuia, ce 

au dus la planificarea și desfășurarea Holocaustului din România, 
la exterminarea unui număr însemnat de evrei inocenți. În centrul 
dezbaterii se găseşte încercarea reclamantului Paul Goma de a rescrie 
în cheie falsificatoare un aspect din istoria tragică a statului român 
din timpul celui de-al doilea război mondial: prin diminuarea gra- 
vităţii faptelor, „explicitarea” motivaţiei criminalilor, culpabilizarea 
victimelor, tratarea nediferenţiată, globală, a tuturor componenților 
unei comunităţi etnice (conform tiparului mental fascist) etc. 


A. FAPTE DE NATURĂ ISTORICĂ. 

1) Paul Goma consideră că „Motivațiile [antisemite ale — n.n.] 
regimului Antonescu au fost diferite de cele ale regimului nazist, ele vi- 
zînd răzbunarea pentru tratamentul criminal aplicat administrației şi 
armatei române în Basarabia şi Bucovina în timpul retragerii de după 
ultimatumurile sovietice din iunie 1940 şi jaful (spolierea comunită- 
tii). / Faptul că motivațiile regimului antonescian au fost diferite de cele 
naziste nu face criminalitatea antonesciană mai puțin reprobabilă faţă 
cu cea nazistă, ci doar explică [s. aut.] de ce prima nu a atins niciodată 
coerenţa și proporțiile celei din urmă” (vezi p. 21 a reclamaţiei). 

RĂSPUNSURI: a) Paul Goma îşi dovedeşte lipsa de profesio- 
nalism, deoarece acreditează argumentaţia demagogică a lui Ion An- 
tonescu Însuși, care încerca să ascundă propriile intenţii criminale în 
spatele unei reacţii de răzbunare. 

b) Paul Goma îşi dovedește lipsa de profesionalism, deoarece 
oferă explicaţii eronate, cu nuanţe justificatoare, pentru măsurile 
criminale prin care autoritatea statului a trecut la alungarea și exter- 
minarea unei categorii etnice. 

c) Paul Goma își dovedeşte lipsa de profesionalism, deoarece 
trece peste realitatea istorică a colaborării dintre Hitler și Antonescu, 
pe tema evreiască. După cum subliniază istoricul britanic Dennis 
Deletant, „Antonescu însuşi a arătat că soarta evreilor pe care Hitler îi 
numea «din est» a fost discutată la întîlnirea dintre cei doi care a avut 
loc la München, la 12 iunie 1941” (vezi Anexa 1 — studiul Transnis- 
tria: cîteva considerații despre semnificatia acesteia pentru Holocaustul 
din România, în vol. România şi Transnistria: Problema Holocaustu- 
lui. Perspective istorice şi comparative, Bucureşti, Ed. Curtea Veche, 


2004, p. 169). 

d) Paul Goma îşi dovedeşte lipsa de profesionalism, deoarece 
ignoră afirmaţiile extrem de grave făcute de mareșalul Ion Anto- 
nescu și redate în Stenogramele sedintelor Consiliului de Miniştri, 
în care era promovată explicit ideea purificării etnice: „ Tendința 
mea este să fac o politică de purificare a rasei româneşti şi nu voi da 
înapoi în fata nici unei piedici ca să realizez acest deziderat istoric al 
Neamului nostru. / Dacă nu profităm de situația care se prezintă azi 
pe plan internațional şi european, pentru a purifica Neamul Româ- 
nesc, scăpăm ultima ocazie pe care istoria ne-o pune la dispozitie. Și 
eu nu vreau s-o scap, pentru că dacă aş scăpa-o, desigur că generațiile 
viitoare mă vor blama. Pot aduce şi Basarabia înapoi, şi Transilva- 
nia, dacă nu purific Neamul Românesc n-am făcut nimic, căci nu 
frontierele fac tăria unui neam, ci omogenitatea şi puritatea rasei lui. 
Și aceasta urmăresc în primul rînd”. Prin intenţiile astfel exprimate, 
mareșalul Ion Antonescu dovedea că e minat de aceleași scopuri 
rasiste şi totalitar-criminale ca și Adolf Hitler. (Vezi citatul în Ane- 


xa l — ibid., p. 175) 


2) P Goma mă acuză de denigrare deoarece îi reproșez „elo- 
gierea maresalului” Antonescu, precum şi „operațiunea de spălare a 
banilor murdari purtînd efigia lui lon Antonescu” (vezi p. 12 şi 14 ale 
reclamaţiei). 

RĂSPUNS: Avînd în vedere contextul istoric schițat mai sus — 
potrivit căruia mareșalul Antonescu poartă răspunderea clară pentru 
moartea cîtorva sute de mii de evrei — subsemnatul am considerat 
absolut inacceptabil conţinutul cap. 13, Jon Antonescu: Înger sau 
demon?, din vol. lui Paul Goma, Săptămîna Roşie 28 iunie — 3 iulie 
1940 sau Basarabia şi Evreii (vezi Anexa 2 — ed. cit., p. 239-261). 
Sub pretextul unui excurs autobiografic, Paul Goma încearcă aici 
recuperarea frauduloasă a imaginii lui lon Antonescu, plasarea sa 
pozitivă sub aspectul unui om hotărît, integru, căzut victimă des- 
tinului implacabil al istoriei: „Oamenii simpli, meseriași mai puțini, 
țărani mai multi — păstraseră despre Maresal bune impresii: ziceau că 
fusese un om sever, însă drept, nu făcuse vreun compromis în politică, 
nici o afacere, nici o escrocherie, nici o trădare” (vezi Anexa 2 — p. 
251). Trecînd în revistă şi alte opinii, provenind chipurile din diver- 
se pături sociale, Paul Goma îşi exprimă apăsat punctul de vedere 


24 + LASZLO ALEXANDRU 


favorabil la adresa criminalului de război menţionat: „Jon Antonescu 
a fost, a rămas, pentru mine, ca pentru toți românii basarabeni, buco- 
vineni, berțeni: «Mareșalul dezrobitor» ” (vezi Anexa 2 — p. 244). 

În baza lecturii şi a evaluării paginilor de mai sus (depuse ca 
probă materială în Anexa 2 a prezentei Întîmpinări), subsemnatul 
am dedus în mod legitim că din cartea reclamantului P. Goma rezul- 
tă o imagine edulcorată și falsificatoare a adevărului istoric, întrucît 
sînt diminuate în ochii cititorului cruzimea mareșalului Antonescu, 
deliberarea sa în exterminarea unei categorii etnice și responsabilită- 
ile strivitoare pe care le poartă. 

Aşadar resping acuzaţia reclamantului Paul Goma ca neîn- 
temeiată. 


3) P. Goma mă acuză de denigrare deoarece îi reproşez că „4 
mințit atunci cînd a prezentat situaţia politică a evreilor din România” 
(vezi p. 13 a reclamaţiei). 

RĂSPUNS: Numeroase tratate istorice se apleacă asupra con- 
diţiilor discriminatorii pe care le-au suportat evreii din ţara noastră, 
încă din a doua jumătate a sec. al XIX-lea, arătînd că autorităţile 
române, în ciuda presiunilor externe, i-au refuzat acestei catego- 
rii etnice mult timp naturalizarea, i-au tratat pe membrii ei ca pe 
cetăţeni de rangul doi, le-au interzis diverse activităţi comerciale 
şi proprietăţi funciare etc. etc. Respectivele fapte au condus-o, de 
pildă, pe reputata cercetătoare Hannah Arendt la tranșanta conclu- 
zie: „nu este o exagerare să spunem că România era cea mai antisemită 
țară a Europei antebelice” (vezi Anexa 3 — vol. H. Arendt, Eichmann 
în Ierusalim. Un raport asupra banalității răului, trad. Mariana Neţ, 
Buc., Ed. All, 1997, p. 208). 

Pe de altă parte, în volumul Săprămîna Roşie 28 iunie — 3 iulie 
sau Basarabia şi Evreii, Paul Goma susţine, în pofida dovezilor isto- 
rice evidente, că „În «putregaiul» românesc, în «pseudo-democratia» 
carpato-dunăreană (...) evreii au viețuit binisor, chiar confortabil 
[subl. mea, L.A.], după 1867 — dar după 1878!; şi după 1938, cînd a 
venit la putere guvernul Goga-Cuza, autodeclarat «antievreiesc» ” (vezi 
Anexa 4 — p. 103-104). 

A interpreta adevărul istoric pe dos decît îl indică dovezile 
istorice reprezintă o minciună. Faptul că eu numesc procedeul pe 

care P. Goma îl aplică efectiv, nu înseamnă cîtuşi de puţin că îl 
defăimez. 

Aşadar resping acuzaţia reclamantului Paul Goma ca neîn- 
temeiată. 


4) P. Goma mă acuză de denigrare deoarece îi reproșez că neagă 
frontal existența Holocaustului românesc (vezi p. 13 şi 14 ale recla- 
maţiei). 

RĂSPUNS: În vol. Săptămâna Roşie 28 iunie — 3 iulie sau Basa- 
rabia și Evreii (ed. cit.), autorul scrie negru pe alb: „Doar stim, avem 
şi bîrtiil,] şi tinere-de-minte: «Holocaustul românesc» este o minciună, 
un fals, o escrocherie, o ticăloasă amenințare («Punga sau viața!»)” (vezi 
Anexa 5 — p. 273). Atrag atenţia că ne aflăm deja în sfera unei culpe 
sancţionabile penal: România s-a sincronizat cu legislaţia statelor 
europene şi, prin Ordonanţa de Guvern nr. 31/13 martie 2002, 
este interzisă negarea în public a Holocaustului și este pedepsită cu 
închisoare între 6 luni şi 5 ani. lar publicarea unei cărți negaţioniste 
ţine de domeniul public. 

Aşadar resping acuzaţia reclamantului Paul Goma ca neîn- 
temeiată. 


5) P. Goma mă acuză de denigrare deoarece îi reproșez că min- 
te, „încercînd să stabilească false raporturi cauză-efect, prin trecerea sub 
tăcere a realităților inconvenabile” (vezi p. 13 a reclamaţiei). 

RĂSPUNS: În vol. Săptămâna Roşie 28 iunie — 3 iulie sau Basa- 
rabia și Evreii (ed. cit.), autorul îşi începe lungul șir de neadevăruri 
printr-un fals grosolan: el instituie în mod abuziv și aberant relaţia 
cauză-efect între un fapt istoric periferic (agresiunea suferită de ar- 
mata română și de funcţionarii în retragere din Basarabia) și o tra- 
gedie internaţională (Holocaustul). Scrie Paul Goma: „Care să fi fost 
motivul, pretextul, temeiul — sau/si cauza — pentru care, din prima zi 
(22 iunie 1941) a Campaniei antisovietice a celui de-al doilea război 
mondial, «cu nebănuită cruzime, românii i-au masacrat din senin pe 
evrei, atît pe solul național: Abatorul de la Bucureşti, Pogromul de la 
Iaşi, Trenurile Morţii, Basarabia şi Bucovina — cît mai ales în Trans- 
nistria»? (teza evreilor) — crimă care ar fi «devansat în timp, egalat în 
cruzime Auschwitzul»?, cum scrie Matatias Carp. Care să fi fost resortul 

criminal care, dintr-o comunitate ca a noastră, dacă nu legendar de 
tolerantă, atunci sigur: îndelung răbdătoare, a făcut-o să devină în 
interval de doar un an: 28 iunie 1940-22 iunie 1941 — şi dacă numai 
în o săptămînă: 28 iunie-3 iulie 1940? - «una majoritar, fätis, feroce 
antisemită, încuviințind măsurile guvernamentale de persecutare, de 
lichidare a evreilor»? — din senin, cum sustin, de jumătate de veac, 
evreii” (vezi Anexa 6 — p. 5, deşi nenumerotată). 

În mod normal şi printr-o logică ţinînd de domeniul bunului- 
simţ, un şir de acţiuni izolate și accidentale (ce reflectau ostilitatea 
unor grupuri de cetăţeni la adresa reprezentanţilor statului român) 
nu pot fi considerate cauza pentru care un stat, prin organismele sale 
abilitate, se străduiește să extermine o categorie etnică de pe suprafața 
sa! Cu atît mai mult, cu cît evreii din România au început să fie dis- 
criminaţi brutal încă din secolul al XIX-lea și au început să fie uciși 
arbitrar încă dinainte de 22 iunie 1941 — de pildă în judeţul Dorohoi, 
la Galaţi și Rădăuţi, în judeţul Suceava etc. (iunie-iulie 1940). 

Aşadar resping acuzaţia reclamantului Paul Goma ca neîn- 
temeiată. 


6) P. Goma mă acuză de denigrare atunci cînd îi reproșez „par- 
țializarea geografică a genocidului” (vezi p. 13 a reclamaţiei). 

RĂSPUNS: Pentru a omite dimensiunea continentală a feno- 
menului, scriitorul înalță bariere de imaginaţie la granițele Româ- 
nici. El refuză să privească faptul istoric în conexiunea sa internați- 
onală și decretează că evreii sînt răspunzători (întrucît i-au agresat 
pe românii în retragere pașnică din Basarabia și Bucovina) şi prin 
urmare au fost măcelăriți. Clasica situaţie românească: mortul e de 
vină. Din nefericire Holocaustul a avut o îngrozitoare și macabră 
extensie, aproape toate statele europene cunoscîndu-i flagelul. În 
sinteza sa, Hannah Arendt se opreşte pe scurt asupra evenimentelor 
din Germania, Austria, Protectoratul Cehiei și Moraviei, Franţa, 
Belgia, Olanda, Danemarca, Italia, Iugoslavia, Bulgaria, Grecia, 
România, Ungaria și Slovacia. Nici vorba de un frivol scenariu wes- 
tern, așa cum ni-l prezintă Paul Goma: pieile roşii atacă diligența 
— potera pleacă la asalt și dă foc corturilor! N-a fost vorba de o 
răfuială „internă”, ci de o crimă la nivel continental, cu diverse 
aspecte specifice, de la stat la stat. Autorul volumului Săptămîna 

Roşie 28 iunie — 3 iulie sau Basarabia și Evreii nu tratează corect 
tragedia Holocaustului la nivel continental, ci îi minimalizează în 
permanenţă cauzele, desfășurarea și rezultatele. 

Aşadar resping acuzaţia reclamantului Paul Goma ca neîn- 
temeiată. 


7) P. Goma mă acuză de denigrare atunci cînd îi reproșez „acre- 
ditarea şi justificarea implicită a Legii Talionului în studiul istoric” 
(vezi p. 13 a reclamaţiei). 

RĂSPUNS: În vol. Săptămîna Roșie 28 iunie — 3 iulie sau Ba- 
sarabia şi Evreii, autorul se întreabă retoric care a fost resortul ce 
a transformat poporul român „îndelung răbdător” (vorba vine...) 
într-o comunitate fățiș antisemită. Şi afirmă, sub formă de scuză 
indirectă: „Dacă nu este decent să ne întrebăm: «Cine a început pri- 
mul?» — pentru că rana sîngerează încă, vom formula astfel: «Cine s-a 
răzbunat — pe cine? Pentru ce? Cind?» — deci: «Care a fost cronologia 
faptelor?” (vezi Anexa 7 — p. 189). În mod evident, după cum se 
desprinde din litera și spiritul textului, „istoricul” improvizat tinde 
să ofere circumstanţe atenuante celor care i-au masacrat pe evrei (în- 
trucît a fost vorba de o... răzbunare) și încearcă să „explice” crima 
printr-o arbitrară contextualizare cauză-efect. 

Aşadar resping acuzaţia reclamantului Paul Goma ca neîn- 
temeiată. 


8) P. Goma mă acuză de denigrare atunci cînd îi reproșez „pre- 
luarea logicii globale şi a limbii de lemn din propaganda antonesciană” 
(vezi p. 13 a reclamaţiei). 

RĂSPUNS: De-a lungul întregului vol. Săprămina Roşie 28 
iunie — 3 iulie sau Basarabia şi Evreii, victimele Holocaustului sînt 
considerate nu individual, cu nume şi prenume, eventual cu o vină 
precis stabilită, care să fi meritat pedeapsa supremă, ci sînt în perma- 
nenţă tratate global, indistinct, ca reprezentante ale unei categorii 
etnice în curs de exterminare (vezi passim). Autorul P. Goma preia, 
în centrul argumentaţiei sale, teza antonesciană conform căreia de- 
portarea și uciderea evreilor a fost nu o politică de stat, înfăptuită în 
scopul purificării etnice, ci un... răspuns de răzbunare la un șir de 
agresiuni izolate. 

Aşadar resping acuzaţia reclamantului Paul Goma ca neîn- 
temeiată. 


B. FAPTE ŢINÎND DE ETICA ARGUMENTAŢIEI. 

1) P. Goma mă acuză de denigrare atunci cînd îi reproșez că 
„atit prin stilul, cît şi prin ideile antisemite violente pe care le profe- 
sează în ultimul timp, Paul Goma pare a fi clona lui Corneliu Vadim 
Tudor (cel dinainte de recenta «cizelare» oportunistă)” (vezi p. 14 a 
reclamaţiei). 

RĂSPUNS: La dispunerea alternativă a unor pasaje semnate de 
P. Goma şi de C.V. Tudor, constatăm că diferența e aproape inexis- 
tentă. Iată, spre edificare: 

(1) „Holocaustul n-a fost decît o stratagemă sionistă, pentru a 
stoarce din Germania cam 100 de miliarde de mărci, în 40 de ani, şi 
pentru a ține sub teroare pe oricine nu e de acord cu jugul evreiesc”. 

(2) „Obrăznicia, impostura (dictează, amenințind, în numele 
Statelor Unite ale Americii!), brutalitatea cu care execută țări ruinate 
economic de comunismul instaurat pentru decenii și de către ei, evre- 
îi... 

(3) „«FHlolocaustul românesc» este o minciună, un fals, o escroche- 
rie, o ticăloasă amenințare («Punga sau viața!»)”. 

(4) „Aşteptăm vremea cînd va fi recunoscut, oficial, şi holocaustul 
împotriva românilor, cu nimic mai prejos decît holocaustul împotriva 
evreilor”. 

(5) „Nu eu sînt dator, primul, să răspund la acuzațiile de «antise- 
mitism», de masacrare a lor, ci ei să răspundă întîi la acuzatiile noastre, 
doar este limpede că Holocaustul Roşu pus la cale şi de ei [evreii] a 
început pentru noi, românii, cu un an mai devreme decît al lor: la 28 
iunie 1940 — şi nu s-a încheiat nici azi”. 


Menţionez că citatele 2, 3 şi 5 sînt extrase din volumul lui Paul 
Goma, Săptămîna Roşie 28 iunie — 3 iulie sau Basarabia şi Evreii (ed. 
cit., p. 117, 273 şi 20). Citatele 1 și 4 sînt extrase din texte publi- 
cistice ale lui C.V. Tudor. În cazul persistenței dubiilor, voi putea 
reveni cu o analiză comparativă de natură stilistică, ideatică etc. 

Aşadar resping acuzaţia reclamantului Paul Goma ca neîn- 
temeiată. 

2) P Goma mă acuză de denigrare atunci cînd îi reproşez că 
înșiră „pe ton coleric” şi jignitor liste cu intelectuali și politicieni care 
nu subscriu la opiniile sale (vezi p. 14 a reclamaţiei). 

RĂSPUNS: În vol. Săptămîna Roșie 28 iunie — 3 iulie sau 
Basarabia şi Evreii (ed. cit.), Paul Goma se dezlănțuie vehement 
împotriva celor ce nu-i împărtășesc părerile, folosind următoarele 
cuvinte insultătoare: „Absența documentelor nu-i deranjează pe Dinu 
C. Giurescu, Răzvan Theodorescu, Andrei Pippidi, S. Tănase, D. Pavel, 
G. Andreescu, M.D. Gheorghiu, români impartialişti, eterni linguşiti 
emeriţi care din dezgustătoare slugărnicie legitimează orbește cele mai 
neruşinate neadevăruri” etc. (vezi Anexa 8 — p. 14). Consider prin 
aceasta că s-a făcut dovada „tonului coleric” al preopinentului. În caz 
de nevoie, voi putea reveni cu numeroase alte exemple, pe bază de 
citate și fotocopii. 

Aşadar resping acuzaţia reclamantului Paul Goma ca neîn- 
temeiată. 


3) P. Goma mă acuză de denigrare atunci cînd îi reproșez că „ĉl 
invectivează pe Corneliu Coposu” (vezi p. 14 a reclamaţiei). 

RĂSPUNS: În vol. Săptămâna Roşie 28 iunie — 3 iulie sau Basa- 
rabia și Evreii (ed. cit.), Paul Goma scrie următoarele: „... Coposu cel 
care nu voia, în România lui, «încă 4 milioane de minoritari», în ochii 
săi minoritari fiind românii basarabeni și bucovineni, nu, doamne- 
fereştel,] diviziile de turnători, de guriști, de cobzari (adevărat, lipsea 
Păunescu, însă loan Alexandru, Nicolae Balotă şi alți lingăi ceauşişti 
erau prezenţi la datorie), de milițieni, de activişti, de securisti, în frunte 
cu șogoru-său, Măgureanu — alcătuitori, sub stindardul său, a sic! 
— L.A]... «opoziției democratice țărănist» ” (vezi Anexa 2 — p. 243- 
244). Prin aceasta consider făcută dovada „invectivelor” adresate lui 
Corneliu Coposu. 

Aşadar resping acuzaţia reclamantului Paul Goma ca neîn- 
temeiată. 


4) P. Goma mă acuză de denigrare atunci cînd îi reproşez 
că „își închipuie, probabil, că prin delegitimarea adversarilor de 
idei, va izbuti legitimarea propriilor minciuni” (vezi p. 14 a re- 
clamaţiei). 

RĂSPUNS: La această obiecție am răspuns deasupra, la punc- 
tul 2). 

Aşadar resping acuzaţia reclamantului Paul Goma ca neîn- 
temeiată. 


5) P Goma mă acuză de denigrare atunci cînd îi reproșez că 
este probabil „singurul scriitor român de la ora actuală care solicită 
foarte senin să fie tipărit, cu aceleași aberaţii antisemite, în mai multe 
publicații concurente, în mod simultan” (vezi p. 15 a reclamaţii). 

RĂSPUNS: Același text semnat de Paul Goma, Basarabia şi 
„problema”, avînd clare accente antisemite, a apărut de două ori la 
Bucureşti (în Jurnalul literar, nr. 5-10/2002, precum și în Viața ro- 
mânească, nr. 5-6/2002), dar şi la Tîrgu Mureş (Vatra, nr. 3-4/2002 
şi nr. 5-6/2002), dar şi în volumul de pe internet (expus în nenu- 
mărate variante succesive), precum și în cartea tipărită la Editura 
Vremea XXI. Pasaje ample din romanul Basarabia au fost preluate 
în volumul Săptămîna Roşie... 

Aşadar resping acuzaţia reclamantului Paul Goma ca neîn- 
temeiată. 


6) P Goma mă acuză de denigrare atunci cînd afirm: Din adin- 
cul întregii mele experiențe intelectuale de cititor, vreau să declar aici 
răspicat că n-am mai avut pînă acum prilejul de a cunoaşte cărti atît 
de mizerabile precum Săptămîna Roşie 28 iunie — 3 iulie 1940 sau 
Basarabia și Evreii” (vezi p. 15 a reclamaţiei). 

RĂSPUNS: Constatarea incriminată reprezintă o afirmaţie 
de gust, a unui cititor și critic literar, întemeiată pe nenumărate 
argumente de natură etică și estetică, susținute cu numeroase citate. 
Nu există scriitor care să poată schimba — nici măcar sub presiunea 
tribunalului — aprecierile de valoare ale cititorilor la adresa cărţilor 
sale. 

Aşadar resping acuzaţia reclamantului Paul Goma ca neîn- 
temeiată. 


7) P. Goma mă acuză de denigrare atunci cînd îi reproșez că 
„s-a apucat la bătrinețe să scrie texte antisemite” (vezi p. 15 a recla- 


maţiei). 

RĂSPUNS: Avînd în vedere că intervenţia publicistică Basa- 
rabia şi „problema” a apărut în anul 2002, iar volumul Săptămina 
Roşie 28 iunie — 3 iulie sau Basarabia şi Evreii (ed. cit.) a apărut în 
2004, cînd Paul Goma avea deja 67, respectiv 69 de ani, se poate 
efectiv susţine că textele antisemite respective aparţin perioadei de 
„bătrinete” a autorului. 

Aşadar resping acuzaţia reclamantului Paul Goma ca neîn- 
temeiată. 


8) P Goma mă acuză de denigrare, pentru faptul că sînt editorul 
textelor Sub flamuri vechi, nume noi (Paul Goma antisemit?), precum 
şi Basarabeni, români, pogrom, genocid, ambele publicate în revista 
E-Leonardo, nr. 212003 şi nr. 3/2004 (vezi p. 15 a reclamaţii). 

RĂSPUNS: Într-adevăr sînt editorul revistei electronice E-Le- 
onardo, unde au apărut articolele menţionate. Dar reclamantul nu 
menţionează concret pasajele care i-ar atinge onoarea, încât reproșul 
său rămîne nerelevant. 

Aşadar resping acuzaţia reclamantului Paul Goma ca neîn- 
temeiată. 


9) P. Goma mă acuză de denigrare pentru faptul că, în textul 
Ion Solacolu — Laszlo Alexandru: Polemici pe Internet: Goma şi Ba- 
sarabia, apărut în revista electronică Electra, pe care aş edita-o pe 
internet, de la Cluj-Napoca, i-am reproșat „pasa antisemită în care a 
esuat în ultimele luni”, elogierea mareșalului Antonescu, precum și 
asemănările de stil cu C.V. Tudor (vezi p. 12 a reclamaţiei). 

RĂSPUNSURI: a) Nu eu sînt editorul revistei electronice Elec- 
trd. 

b) Problema „pasei antisemite” a lui Paul Goma am clarificat-o 
mai sus, la capitolul A, punctele de la 3) la 8) ale prezentei Întîm- 
pinări. 

c) Problema elogierii scandaloase a mareșalului Antonescu de 
către Paul Goma am clarificat-o mai sus, la capitolul A, punctele 1) 
şi 2) ale prezentei Întimpinări. 

d) Problema asemănărilor de stil dintre Paul Goma și C.V. Tu- 
dor am clarificat-o mai sus, la capitolul B, punctul 1) al prezentei 
Întimpinări. 

Aşadar resping acuzaţia reclamantului Paul Goma ca neîn- 
temeiată. 


C. FAPTE ȚINÎND DE CORECTITUDINEA INFOR- 
MAȚIEI. 

1) P. Goma susţine că scriitorul Mario Vargas Llosa, care l-a 
elogiat odinioară, ar fi „laureat al Premiului Nobel pentru literatură” 
(vezi p. 5 a reclamaţiei). 

RĂSPUNS: Scriitorul Mario Vargas Llosa nu este laureat al 
Premiului Nobel pentru literatură. 

Consider această afirmaţie a reclamantului Paul Goma nea- 
devărată. 


2) P. Goma susţine că „Astfel cum se poate observa inclusiv din 
Bio-bibliografia autorului, depusă la dosarul cauzei, Paul Goma este 
un scriitor cu o recunoaştere internațională foarte largă, a cărui operă 
a fost şi este publicată mai ales la edituri din străinătate” (vezi p. 5 a 
reclamaţiei, subl. lui PG.). 

RĂSPUNS: În urma consultării Bio-bibliografiei depuse de 
reclamant la dosarul cauzei, se observă că scriitorul Paul Goma a 
publicat volume după cum urmează: 

4) în limba română, în România: 

— pînă în 1989: 1 titlu; 

— după 1989: circa 33 titluri (din care unele în 2 sau 3 ediţii, 
la edituri diferite). 

b) în diverse limbi străine, în străinătate: 

— pînă în 1977 (anul exilării): 3 titluri; 

— pînă în 1989: alte 7 titluri; 

— după 1989: alte 2 titluri. 

Avînd în vedere că în România i-au apărut autorului, în ultimii 
cincisprezece ani, circa 33 titluri diferite, pe cînd în străinătate doar 
un total de 12 titluri (în diverse limbi), alegaţia prin care Paul Goma 
vrea azi să treacă drept persecutat în propria ţară, susținînd că opera 
sa „a fost și este publicată mai ales la edituri din străinătate” este 
lipsită de temei. 

Consider această afirmaţie a reclamantului Paul Goma nea- 
devărată. 

3) P. Goma susţine că „Editurile din România ezită să-l publice 
pe Paul Goma din cauza acuzațiilor de antisemitism care i-au fost 
aduse pe nedrept” (vezi p. 5 a reclamaţiei). 

RĂSPUNS: În urma consultării Bio-bibliografiei depuse de re- 
clamant la dosarul cauzei, se observă că între 2002 și 2005 — perioadă 
cînd s-au tipărit în presa din România reacțiile justificate la antisemi- 
tismul lui Paul Goma — autorul a publicat totuși nu mai puţin de 9 
titluri (dintre care unele reeditări). Ipoteza prin care scriitorul se pre- 
zintă drept victimă a vreunei conjuraţii a editorilor e neîntemeiată. 

Consider această afirmaţie a reclamantului Paul Goma nea- 
devărată. 


4) P Goma susţine că „este usor de presupus că editurile din tară 
vor ezita să publice un autor purtind un asemenea stigmat” [al antise- 
mitismului] (vezi p. 5 a reclamaţiei). 

RĂSPUNS: Reclamantul expunea puţin mai sus dificultăți 
reale de editare în România (vezi punctul 3 supra), pe cînd aici 
dificultăţile de publicare în România devin... ipotetice („este uşor 
de presupus”). 

Consider această afirmaţie a reclamantului Paul Goma con- 
tradictorie. 


5) P Goma susţine că „ne apare ca destul de probabil că o parte 
a intelectualilor amintiți folosesc «antisemitismul» lui Paul Goma toc- 
mai ca un pretext pentru decredibilizarea şi marginalizarea sa, pentru 
minimalizarea scrierilor sale” (vezi p. 5 a reclamaţiei). 

RĂSPUNS: Reclamantul se bazează pe propriile impresii, nu se 
revendică de la dovezi ferme („ne apare ca destul de probabil... ”) şi le 
face procese de intenţie intelectualilor români care nu-i împărtăşesc 
opiniile. 

Consider această afirmaţie a reclamantului Paul Goma nere- 
levantă. 


6) P Goma susţine că „în alte condiții decît cele evocate aici, un 
scriitor de valoarea lui Paul Goma (Şi cu statutul moral al acestuia) ar 
fi publicat în propria țară nu din inițiativa sa, ci a editurilor” (vezi p. 
5 a reclamaţiei). 

RĂSPUNS: Problema relaţiilor comerciale dintre scriitorul 
Paul Goma şi editurile din România nu constituie obiectul prezen- 
tului proces. 

Consider această afirmaţie a reclamantului Paul Goma nere- 
levantă. 


7) P. Goma susţine că „aşa cum rezultă inclusiv din Bio-bibli- 
ografia autorului, editurile din țară îl evită sistematic — iar, uneori, 
atunci cînd se mai întîmplă ca vreuna să-l «publice» îl cenzurează ori 
îi dau cărțile la topit” (vezi p. 5 a reclamaţiei). 

RĂSPUNS: Din consultarea Bio-bibliografiei depuse la dosar 
se desprinde o concluzie exact opusă celei susținute de reclamant: 
Paul Goma este, poate, cel mai prolific autor român al ultimei 
perioade, publicînd în decurs de 15 ani circa 33 de titluri (unele 
în 2 sau 3 ediţii), atît la edituri româneşti prestigioase (Polirom, 
Humanitas, Univers, Dacia, Nemira, Cartea Românească etc.), 
cît și la altele mai puţin cunoscute (Loreley), dar continuînd 
mereu să se lamenteze pentru faptul că este... împiedicat de la 
publicare. 

Consider această afirmaţie a reclamantului Paul Goma nea- 
devărată. 


8) P Goma invocă în favoarea sa „Protestul din 11 septembrie 
2005 al celor 200 de intelectuali români (depus la dosarul cauzei)”, 
pentru a atenua reproșurile de antisemitism care i-au fost aduse 
(vezi p. 5 a reclamaţiei). 

RĂSPUNS: Subsemnatul depun la dosarul cauzei, în con- 
traargumentaţie, articolul editorial Un protest avortat, publicat în 
revista E-Leonardo, nr. 8/2006, unde analizez pe larg, cu argumente 
şi explicaţii, tocmai erorile de informaţie și dovezile de rea-credință 
incluse în numitul „Protest al celor 200” (vezi Anexa 9). 


D. FAPTE ŢINÎND DE ARGUMENTAŢIA EMOŢIO- 
NALĂ. 

1) Reclamantul afirmă despre sine: „Scriitorul Paul Goma nu 
este antisemit (...) pentru că este sot şi tată de evrei...” (vezi p. 23 a 
reclamaţiei). 

RĂSPUNS: Situaţia familială a unui intelectual nu justifică 
opiniile sale părtinitoare, nedrepte şi insultătoare, exprimate în 
scris, împotriva unei întregi comunităţi etnice. 

Consider acest argument al reclamantului ca nerelevant. 


2) Reclamantul afirmă despre sine: „Sînz cunoscut atît în țară, cît 
şi peste hotarele ei, ca disident faţă de regimul comunist totalitar, căruia 
m-am împotrivit prin atitudinea mea, prin opiniile mele exprimate 
chiar şi în «epoca de aur», cînd încă mă aflam în țară, ca şi acum, cînd 
trăiesc în exil (...) și prin scrierile mele, în care am criticat dur regimul 
amintit, dezvoltind în acelaşi timp o prezentare a evenimentelor acelei 
perioade, bazată pe surse de documentare obiective, istorice” (vezi p. 
2 - 3 ale reclamaţiei). 

RĂSPUNS: Prestigiul de luptător anticomunist nu-i permite 
reclamantului să se plaseze deasupra legilor ţării, nu-l autorizează să 
insulte o amplă categorie de victime care au plătit cu viaţa aberaţia fas- 
cistă. Anticomunismul nu presupune cu necesitate antisemitismul! 

Consider acest argument al reclamantului ca nerelevant. 


3) Reclamantul afirmă despre sine: „În legătură cu acuzația de 
antisemitism, dar şi cu altele care i se aduc azi lui Paul Goma, [...) 
este semnificativ faptul că practic toate aceste acuzatii i-au fost aduse în 
trecut şi de Securitate” (vezi p. 22 a reclamaţiei). 

RĂSPUNS: Faptul că în trecut Paul Goma a fost atacat pe ne- 
drept de Securitate nu îl absolvă de acuzaţia legitimă şi întemeiată, 
dovedită printr-o avalanșă de citate, din prezent. 

Consider acest argument al reclamantului ca nerelevant. 


Am detaliat, pînă în acest punct al Întîmpinării, aspecte ți- 
nînd de prezentarea distorsionată sau neadevărată a unor fapte de 
natură istorică, sau ţinînd de etica argumentației, sau ţinînd de 
corectitudinea informatiei, sau ţinînd de argumentația emoțională, 
în cadrul reclamaţiei depuse de scriitorul Paul Goma. A fost vorba 
de un șir de filtre succesive, „plantate” de reclamant în calea citi- 
torilor săi, menite să răstălmăcească realitatea efectivă. P Goma 
încearcă să-și fructifice talentele de prozator în planul exigenţelor 
ferme ale unui proces în tribunal, după ce a eșuat umplind de 

o insultătoare ficţiune antisemită, în ultimele sale cărți, trecutul 
minorităţii evreiești din România. 


II. Prezentarea lacunară a unor consecinţe. 


Reclamantul Paul Goma insistă exclusiv asupra consecinţelor 
suferite de el însuși, în urma reacţiilor la publicarea textelor sale 
antisemite („un prejudiciu care-i lezează pînă la ultimele resorturi nu 
numai reputația, imaginea publică, ci și demnitatea de om”, vezi p. 
24 a reclamaţiei). El nu e frământat absolut deloc de „demnitatea de 
om” a supravieţuitorilor Holocaustului, sau a urmașilor victimelor 
Holocaustului, care află tocmai acum, la începutul secolului XXI, 
din partea scriitorului Paul Goma, că tragedia care unora le-a mar- 
cat pentru totdeauna viaţa, iar multora le-a provocat moartea, nici 
măcar n-a existat: „Doar ştim, avem şi hîrtiil,] și tinere-de-minte: 
«Holocaustul românesc» este o minciună, un fals, o escrocherie, o tică- 
loasă amenințare («Punga sau viața!»)” (vezi Anexa 5 — p. 273). 

Autorul parizian nu s-a mulțumit să insulte, în textele sale, 
doar memoria celor care nu mai sînt. Întrucît a considerat probabil 
rescrierea istoriei ca o sarcină prioritară, iar pe toţi cei cu altă părere 
decît a sa, ca dușmani personali, Paul Goma s-a coborit la repetate 
şi lamentabile atacuri defăimătoare, împotriva celor care nu i-au îm- 
brăţişat cu entuziasm ipotezele halucinante. Mă limitez, în această 
Întimpinare, să indic doar câteva din gravele afirmaţii calomnioase 
pe care reclamantul Paul Goma le-a exprimat la adresa subsemnatu- 
lui, prin intermediul presei tipărite din România. Sînt convins că o 
la fel de amplă galerie de insulte din partea lui Paul Goma va putea 
fi contabilizată și de ceilalți pîrîți în cadrul procesului. 

1) P. Goma mă acuză de lipsă de onestitate, fiindcă aș fi în- 
treprins manevre de culise pentru a-i bloca sau cenzura cărțile: 
„..„«intervenția» concertată a holocaustologilor în defavoarea mea ca 
autor, pe lingă direcția Polirom — îi mai numesc o dată: cu exceptia lui 
Al. Florian, Laszlo şi a lui Pecican, sînt autori Polirom...” etc. (vezi 
Anexa 10 — articolul lui Paul Goma, Dezmintire la o „dezmințire”, 
în Ziua, sîmbătă, 20 august 2005). 

RĂSPUNS: Subsemnatul n-am intervenit niciodată pentru ne- 
publicarea vreunei cărți a lui Paul Goma. În schimb am contribuit 

la publicarea cîtorva dintre ele, i-am prefaţat Jurnal I-II-III la Ed. 
Nemira, Bucureşti, i-am îngrijit ediţia de Scrisori întredeschise de la 
Oradea. l-aș fi îngrijit inclusiv Jurnal IV-V-VI de la Ed. Dacia, Cluj, 
dacă nu găseam în șpalturi, pe neașteptate, note mincinoase chiar la 
adresa mea, colaboratorul său de cîțiva ani. 

2) P. Goma mă acuză de incompetenţă, fiindcă aș fi scris despre 
cărţile sale fără a le citi, fără a le cita: „... /ă/ăiala calomnioasă semna- 
tă de R. loanid despre «antisemitul» de mine. Textul a devenit Evan- 
ghelia holocaustologilor carpatodanubieni, el i-a scutit pe M. Shafir, 
G. Andreescu, Oișteanu, A. Cornea, V Ciobanu, V. Gârnet, Pecican, 
M.D. Gheorghiu, Laszlo de a citi cărțile incriminate, de a da citate din 
ele... ” (vezi Anexa 10). 

RĂSPUNS: Subsemnatul mi-am exprimat disocierea faţă de 
antisemitismele lui Paul Goma mai întîi în octombrie-noiembrie 
2002. Radu Ioanid și-a publicat pentru prima dată amplul studiu 
despre antisemitismul lui Paul Goma în iulie 2003. ÎI invit pe auto- 
rul bellevillian să-mi explice mai detaliat cum am făcut să „copiez” 
concluziile lui Radu Ioanid, cu o anticipație de peste jumătate de 
an, fără a recurge la spiritism sau telepatie. Aştept de asemeni să-mi 
explice cum am putut reda zeci de citate din cărțile sale, indicînd cu 
precizie ediţia și pagina de provenienţă, fără a le fi citit. 

3) P Goma mă acuză de servilism, fiindcă aș fi criticat an- 
tisemitismul său din alte motive decît cele strict ştiinţifice: „... Ce 
îi mînase [în luptă] pe G. Andreescu, Dan Pavel, V. Gârnet, Laszlo, 
Pecican: nu o irepresibilă sete de adevăr (istoric), ci o represibilă apucă- 
tură a oamenilor fără coloană vertebrală: aceea de a se oferi să facă «un 
serviciu» necerut. .. ” (vezi Anexa 10). 

RĂSPUNS: Subsemnatul declar că tocmai irepresibila sete de 
adevăr istoric m-a împins să contest în public, sub semnătură, cu 
citate, analize, demonstraţii și argumente, antisemitismele revoltă- 
toare ale lui Paul Goma din ultima vreme. 

4) P Goma mă acuză că urmăresc interese de natură mercanti- 
lă, fiindcă aș fi fost angajat cercetător la Institutul pentru Studierea 
Holocaustului din România, unde mi s-ar fi pus la dispoziţie „fon- 
duri, local, secretare, automobile (şi benzină!), șoferi” etc. (vezi Anexa 
11 — articolul lui Paul Goma, Jnstitutul pentru Studierea Terorii Bol- 
sevice din România, în Zina, sîmbătă, 1 octombrie 2005). 

RĂSPUNS: Subsemnatul declar că, pentru a scrie despre Holo- 
caustul din România, nimeni nu m-a angajat și nimeni nu mi-a dat 
nici fonduri, nici local, nici secretare, nici automobile, nici benzină, 
nici şoferi. 


Onorată Instanță, 


Avînd în vedere că: 

— persoana care insultă cu încrîncenare destinul tragic al mi- 
norităţii evreiești din România mă acţionează acum în instanță 
pentru denigrare, deoarece i-am atras atenţia asupra derivelor sale 
antisemite; 

— persoana care, după decembrie 1989, a beneficiat amplu de 
libertatea cuvîntului și a opiniei mă acționează acum în instanță 
pentru denigrare, încercînd să-mi reteze tocmai libertatea cuvîntu- 
lui și a opiniei; 

— persoana care mă denigrează în mod repetat și scandalos mă 
acţionează acum în instanţă tocmai pentru denigrare, 


Vă rog să respingeți ca neîntemeiată acțiunea scriitorului 
Paul Goma. 


În conformitate cu dispoziţiile Codului de procedură civilă, 
solicit judecarea în lipsă. 


Cluj-Napoca, Laszlo Alexandru 


09.05.2006 
(2006) 

Viceversa! 


Publicistul Dan Culcer de la Paris, incluzînd „Roata ţiganului” 
printre exerciţiile sale sportive preferate, se gîndeşte să ne comunice 
cum se văd lucrurile cînd stai cu capul în jos. Dacă îi luăm bilbiielile 
din Ziua (de sîmbătă, 3 martie 2007) şi le răsucim pe invers, poate 
că ne mai apropiem oarecum de normalitate. 

Tema antisemitismului delirant din ultimii ani al lui Paul 
Goma nu mai avea oricum nevoie de nuanţări suplimentare, din 
partea dubioșilor săi ciraci de dată recentă, care încearcă să picteze 
chipul realităţii în culorile războiului. Aceleași lucruri s-au tot spus 
şi respus pînă la sastiseală. Citatele reprobatoare din gîndirea con- 
torsionată a fostului disident au curs grindină, cu zecile. Studiile, 
polemicile, intervenţiile clarificatoare şi-au făcut pîrtie largă în pu- 
blicistica de toate nuanțele și orientările, în ţară și peste hotare. Nu 
mai lipsea și un Dan Culcer, care să ne explice doct cum foaia albă 
de hîrtie are culoarea cărbunelui, sau cum undele Begăi transportă 
aromă de ghiocei. 

Că primăria din Timișoara l-a ignorat pe Paul Goma, în toţi 
anii cînd scriitorul susţinea idei civice, în schimb a sărit să-l premie- 
ze onorific îndată după virajul său antisemit, îi pare lui Dan Culcer 
un lucru firesc. Viceversa! Ocara pentru fapte de slavă și slava pentru 
fapte de ocară sînt reacţii absurde. Timişorenii au tăcut chitic în anii 
“90, cînd marile cărţi ale lui Paul Goma erau în sfârșit tipărite la noi 
şi cînd autorul se cățărase temerar pe baricada luptei democratice. 
În schimb la prima adiere de aberaţie supraetajată a istoricului de 
mucava, primarul țărănist Ciuhandu a pescuit din fundul sertarului 
medalia onorifică. (De dragul adevărului trebuie totodată precizat că 
nu timişorenii l-au premiat mai întâi în ţară, după decembrie 1989, 
pe „scriitorul şi omul de valoare” Goma, aşa cum ne abureşte Dan 
Culcer din depărtări. Viceversa! Premiul Uniunii Scriitorilor i-a răs- 
plătit încă din 1992 romanul Ostinato apărut la Editura Univers.) 

Că ambasadorul statului Israel, exprimîndu-și protestul împo- 
triva premierii de la Timișoara a lui Paul Goma, ar fi „crezut de 
cuviință să intervină chiar în mersul justiției la români” este o altă 
halucinație din recuzita fumigenă a zgomotoşilor cu tupeu. Vicever- 
sa, domnule Culcer! Să aşezăm lucrurile în ordinea lor cronologică. 
Ambasadorul Israelului a intervenit pentru a restabili imaginea so- 
cială perturbată, pentru a corecta ofensa publică. Primarul Ciuhan- 
du a fost de fapt cel care a încercat, anterior, să influențeze mersul 
justiţiei, atribuind cetăţenia de onoare unui om contestat. Căci ce 
altceva înseamnă să-l feliciţi călduros şi să-l premiezi duios tocmai 
pe insul acuzat pe o duzină de voci că e antisemit?! 

„Presa dă de ştire că ambasadorul s-ar fi adresat Ministerului de 
Interne. Ce-are a face acest Minister cu decizia, în cunoștință de cauză, 
a unor deputati [de fapt: consilieri — nota L.A.] municipali, aleși 
de cetățenii orasului Timisoara şi pe care îi reprezintă?”, se miră cu 
feciorelnică inocenţă amicul antisemitului. Păi tocmai asta e dovada 
că protestul ambasadorului — adresat Ministerului de Interne — nu 
intervenea în afaceri ale Justiţiei (căci ar fi greșit adrisantul!), ci viza 
o problemă de administraţie publică și de imagine socială. 

Atît Maurice Papon cît și Paul Goma sînt „doză personalități 
acuzate de antisemitism” şi „implicate într-un proces”, ne asigură Dan 
Culcer. Non idem est si duo dicunt idem. În timp ce francezul a fost 
deja acuzat și condamnat, românul a recurs la trucul ieftin de a se 
propulsa (el însuși!) ca acuzator. În timp ce Papon „a făcut o vreme 
puşcărie, apoi pentru rațiuni de sănătate a fost lăsat să-şi sfirșească zi- 
lele la casa lui”, Goma pozează cotidian, dintr-un profil, în victimă 
demnă de compătimit, din celălalt profil în erou care strînge cu gre- 
bla volume scandaloase tipărite şi onoruri publice decernate. Deh, 
schizofrenia antisemitismului românesc. 

Nici pomeneală că Paul Goma ar fi scris „o carte de reconstituire 
istorică, un studiu bazat pe informatii obiective dar întegrînd în final 
o ipoteză” discutabilă, cum ne minte Dan Culcer de la obraz. Vice- 
versa! Încă din prima frază, din primul alineat al cărții Săptămîna 
Roșie... se proclamă ca axiomă culpa evreilor, care ar fi provocat prin 
„agresiunile” lor Holocaustul. Celelalte sute de pagini vin doar ca 
un apendice la aberaţia iniţială. Problema foarte gravă a volumului 
nu stă în concluziile neadevărate, ci în premisele mincinoase. 

Calificarea drept antisemită a activităţii din ultimii ani a lui 
Goma n-a venit mai întîi din partea „unor activisti evrei, dintre care 
unii foşti activiști de partid comunist” şi nici a unor scriitori „care 
aveau motive personale să nu-l agreeze pe Paul Goma”. Viceversa, 
domnule Culcer! Cel dintîi care l-a acuzat deschis în România, cu 
dovezi şi citate, pe Paul Goma de antisemitism am fost eu însumi, 
încă din 2002. Pînă atunci treceam în ochii „binevoitorilor” drept 
un avocat al lui Goma, întrucît îi dedicasem zeci de comentarii elo- 
gioase, îi prefațasem Jurnalul şi-i îngrijisem Scrisorile întredeschise. 
De unde această răsucire a mea? Nu cumva din prealabila piruetă 
scandaloasă a obiectului analizelor mele? 

Atunci cînd Paul Goma (acreditînd după o jumătate de secol 
propaganda antonesciană) pune vina Holocaustului din România 
pe seama agresiunilor antiromânești din Basarabia, acestea nu mai 
sînt „efecte de stil” şi „metonimii”, domnule Culcer. Viceversa! Ro- 
man Jakobson și lingvistica americană nu sînt cîrpă de şters pentru 
gîndirea rasistă. Degeaba încercați să minimalizaţi enormitatea. 
Stilistica nu are puterea de a ascunde minciuna, iar metonimia nu 
constituie pardesiul de primăvară al neadevărului. 

„Nimeni dintre acuzatori nu a făcut vreo demonstrație temeinică”, 
ne plictiseşte spre final gimnastul încărunţit. Viceversa, domnule 
sofist! Aruncaţi o privire (inclusiv pe internet) asupra intervențiilor 
mele (Paul Goma antisemit, Păcală învață istorie, Un protest avortat, 
Goma la tribunal etc. etc.) şi apoi mai vorbim. Dacă, din crasă rea- 
credinţă, la „Paul Goma Fan Club” nu se citesc și nu se citează decît 
scrieri cu savoare de aghiasmă, nu înseamnă că realitatea se pliază pe 
castelele de nisip din Belleville. 

Ajunge cu explicaţiile, domnule Dan Culcer, sau trebuie s-o 
luăm iarăși de la capăt, pînă pricep și oamenii grei de cap și cu 
obrazul gros? 

(2007) 

„Ce minte, ce minte...!” 


Într-un banc politic (subversiv) din Epoca de Aur, zelosul ac- 
tivist de partid, în timp ce îl soarbe din priviri pe secretarul-general 
perorînd la tribuna unui congres, mormăie admirativ împrejur: „Ce 
minte, ce minte...!”. Zimbetrul schiţat la auzul bancului nu e totuși 
în măsură să clarifice ambiguitatea fundamentală: dictatorul peltic 
era apreciat pentru mintea sa, ori pentru capacitatea de-a minţi flu- 
ent? Sau poate că cele două se intersectează: cine are minte ştie să 
mintă?! Sau admiraţia afișată ascundea oare defăimarea mascată? 

Această situaţie mi-a revenit în memorie zilele trecute, pe cînd 
pescuiam din presa culturală noi semne flagrante ale inteligenţei 
în acţiune. N-am fost surprins să reîntilnesc impresiile imperti- 
nente ale unui Ciprian Şiulea, care se ițeau din co(t)loanele unor 
publicaţii de prestigiu. Firește că mă refer la același C. Şiulea care, 
acum doi ani, cu grobianism și fără scrupule excesive, punea semnul 
egalităţii între lupta împotriva cancerului și cancer, între judecarea 
crimei şi crimă, atunci cînd scria: „Ceea ce face din anticomunismul 
şi comunismul românești fenomene esențial identice este demagogia”. 
Junele detractor avea încă de-atunci o măsea veninoasă împotriva 
intelectualilor care-și iau libertatea (ori își asumă datoria!) de a da în 
vileag, crimele comunismului. Dar vanitatea lui ţifnoasă mai căuta 
staniolul colorat, pentru a înfășura otrava conţinutului în sclipirile 
ambalajului. Neputînd justifica în mod transparent ostilitatea sa la 
adresa discursurilor anticomuniste, eseistul o dădea pe după vişin: 
ba că ele sînt anacronice, ba că sînt resentimentare, ba că nu sînt... 
analitice (2), ba că sînt ipocrite. 

Văzind cu cît zel îi persiflează Ciprian Şiulea pe adversarii 
totalitarismului, mi-am zis că poate deţine el secretul discursului 
anticomunist ideal: unul care să nu fie ranchiunos, să fie adînc 
conceptualizat, de o mare fineţe interpretativă și cu bogate exemple 
istorice. Aşteptam, așadar, cu vagă nerăbdare, să ne arate în sfîrșit 

C. Şiulea cum ar fi trebuit, noi toţi, să dezbatem și să combatem 
regimul criminal care a batjocorit vreo trei generaţii de români. Eu 
am rămas cu așteptarea, el cu oțăreala. 

Apariţia Raportului asupra ororilor comunismului, realizat de 
un colectiv de cercetători coordonat de Vladimir Tismăneanu, i-a 
dat însă adolescentului întîrziat noi prilejuri de a-și arăta poalele 
în public. Făcîndu-se că uită de crimele rezultate din întîlnirea 
întîmplătoare dintre o seceră și un ciocan pe spinarea unor nefe- 
riciţi, opiniomanul rupe stoluri de lănci împotriva specialiştilor. 
Acestora, vezi Doamne, „în afara anticomunismului retardat [sic! — 
L.A.], de serviciu al tranziției, le lipseşte o optiune şi o viziune clară 
asupra comunismului românesc” (vezi Timpul, nr. 212007, p. 3). Să 
trecem deocamdată peste „anticomunismul retardat”, care constituie 
pesemne un concept mai nou, ale cărui valențe complexe ne scapă. 
Dar în limba română predicatul ar trebui să se acorde, măcar în 
zilele de sărbătoare, cu subiectele sale („/e lipseste o optiune și o viziu- 
ne”). Noroc cu lampadoforul nostru, care a răgușit gramatical de la 
chibiţatul pe tuşa mică! „Intelectualii români au ratat condamnarea 
postumă a comunismului, aşa cum rataseră și momentul rezistenței 
față de comunismul real” — îşi marchează vanitos un autogol Şiulea, 
ajutîndu-ne să pricepem că el, unul, nu e intelectual român, căci 
la capitolul rezistenţei la comunismul real a absentat cu brio, iar 
cît priveşte condamnarea postumă a dictaturii, contribuţia lui e 
consemnabilă doar la subparagraful „Năbădăioși firoscoşi”. „Cred 
că românii ar trebui să se simtă indignați de acest Raport care vitu- 
perează inutil comunismul”, ne transmite c-o falcă-n cer și una-n 
pămînt comentatorul. Acuma, deh! Dacă în categoria „românilor” 
intră, pentru alde Şiulea, doar torţionarii, doar securiştii, atunci în- 
tr-adevăr aceste categorii au de ce să fie indignate că se „vizuperează 
inutil comunismul”. Dar noi ceilalţi, nedreptăţiţii, victimizaţii, parcă 
sîntem ceva mai mulți de două-trei milioane... Pentru cine şi în 
numele cui vorbeşte Ciprian Şiulea? 

Care, dîndu-și imense ifose aristocratice, pare a cobori cu 
hîrzobul direct din ceruri: „Discursul public despre anticomunism al 
lui Vladimir Tismăneanu (...) este foarte plat şi clișeistic, ceea ce e o 
banală evidență (...). Nu mult diferit, de altfel, de discursul primitiv 
intelectual al celorlalti lideri marcanti ai anticomunismului românesc 

de tranziție” (vezi Observator cultural, nr. 379/5-11 iulie 2007). 
Acești „lideri marcanţi ai anticomunismului românesc”, indicaţi re- 
pulsiv cu degetul în public pentru „discursul primitiv intelectual”, ar 
fi nimeni alții decît Gabriel Liiceanu, Traian Ungureanu şi Cătălin 
Avramescu! Sînt convins că celor trei nu le-au murit încă lăudăto- 
rii. Se pot reproşa diverse lucruri, de pildă, celui care a scris glose 
Despre limită: de la patetismul artificial și violenţa verbală uneori 
nejustificată, pînă la sideranta lipsă de scrupule. Dar totuşi vin și 
zic, din colțul meu neutru de polemist, că a-l izgoni pe Gabriel 
Liiceanu din spaţiul intelectualităţii, luînd ca pretext de recriminare 
legitimele sale convingeri anticomuniste e, vorba cuiva, mai mult 
decît o crimă: o imbecilitate! 

În rest avem aceeași neobosită înşirare de aberaţii stilcite şi 
încîlcite, din partea mai tînărului Ciprian, omul cu mirţoaga: „An- 
ticomunismul este un discurs ideologic şi politic față de care mi se pare 
absurd să soliciți fidelitate. El se poate baza pe valori, desi în cazul 
românesc ar fi de discutat despre ce fel de valori e vorba, dar chiar 
şi dacă anticomunismul românesc ar fi întemeiat direct pe anumite 
valori în sine incontestabile, între el şi acestea rămîne totuşi o dife- 
rență fundamentală, aceea dintre conjunctural şi esențial”. Încerc să 
traduc, din congoleza moftangiului de Brazzaville, pe limba noastră, 
a muritorilor de rînd: anticomunismul ar fi un curent conjunctu- 
ral, chiar dacă, aparent, operează cu valori esenţiale. Ce mai atita 
unduire stilistică din şolduri, cînd tot cazaciocul e dansul de bază al 
pădurarului? Iar cît priveşte îndreptăţirea „logică” a deducţiilor sale, 
diferenţa dintre premise şi concluzii e la fel de evidentă ca-n expe- 
rimentul ştiinţific relatat de I.D. Sîrbu: „Un savant face un purice 
să sară la ordinul său. «Sari!», îi spune savantul, şi el sare. Îi rupe un 
picior. «Saril», îi ordonă, şi puricele sare. Îi rupe al treilea picior — şi 
puricele continuă să sară. Ajunge la al patrulea picior, ultimul, îl rupe, 
si, deodată, puricele refuză să mai sară. / Ceea ce dovedeşte — declară 
savantul experimentator — că dacă unui purice i se rup toate picioarele, 
acesta nu mai aude!” 

Ciprian Şiulea ar face bine să rămînă mai departe, cu haluci- 
nantele sale experienţe de laborator, în domeniul vivisecţiei pe pu- 
rici. Fiindcă, îndată ce-și scoate nasul în aerul încins al realităţii co- 
tidiene, cu pretenţia de a cloci diagnoze şi cu iluzia de a oua analize, 

intervenţiile lui ne leagănă între iritare și plictiseală. Iritare — ori 
de cîte ori echivalează obraznic demersul cercetării ştiinţifice asupra 
ultimei jumătăţi de secol dictatorial, cu însăși dictatura cercetată 
(„A impune obligații morale de natură publică față de altceva decît 
față de valori în sine [...) înseamnă a încălca libertatea individului în- 
tr-un mod compatibil cu cel predicat de regimurile comuniste însele”). 
Plictiseală — ori de cîte ori asimilează fantasmagoric eforturile de 
demontare a trecutului totalitar cu eventuala îngrădire a libertăţilor 
cetățenești („atunci cînd girează o condamnare a comunismului apro- 
ximativă şi inefectivă, intelectualii anticomuniști şi pro-Băsescu de azi 
au toate şansele să reducă, mai degrabă decît să sporească, posibilitatea 
ca societatea românească să asigure, în viitor, cetățenilor ei, mai multă 
libertate decit azi”). 

După toate aparențele, Ciprian Șiulea încă se mai proiectează, 
prin wishful thinking, în epoca în care, crăcănat într-o Volga neagră, ar 
fi putut efectua vizite de lucru, la orașe și sate, printre aplauzele și acla- 
maţiile de entuziasm ale mulțimii de sclavi de pe cele două trotuare. 
Latura indecentă a visului său adolescentin e că titularul se identifică 
doar cu mutra porcină a ştabului venit în inspecţie, dar niciodată cu 
maţele lihnite de foame ale proletarilor de pe marginea drumului. 

Ce minte, ce minte...! 


II 


„Nos péchés sont têtus, nos repentirs sont lâches; 
Nous nous faisons payer grassement nos aveux, 

Et nous rentrons gaiement dans le chemin bourbeux, 
Croyant par de vils pleurs laver toutes nos taches.” 
Baudelaire 


Echilibristica pe firul sofisticii e agreată nu doar de negaţioniş- 
tii Gulagului. O cazuistică mănoasă putem găsi și dincolo, printre 
negaţioniștii Holocaustului. Polul Nord și Polul Sud se află la dis- 
tanţe egale de Ecuator. Între gogomănia fandosită a extremei stîngi 
şi monomania acrită a extremei drepte există înrudiri la fel de strînse 
ca între surorile siameze lipite cap în cap: nu mai pot fi separate nici 
prin tehnici chirurgicale complexe. 

Realitatea permisivă în care trăim garantează oricui dreptul la 
vorbirea liberă. Dar liberă inclusiv de coerenţă, logică sau decenţa 
argumentaţiei. Aurora Mihacea e un cetățean contemporan, vizitat 
de impresii. După ani de pasivitate în faţa ideilor, ea trimite spre 
publicare un articol de protest (?) în capitala Franţei („du monde 
des non parlants, des millions des gens qui ne sont ni des politiciens, ni 
des journalistes, je me suis décidée à sortir”). Frămîntările ei vizează 
situaţia scriitorului Paul Goma, acuzat din toate direcţiile de anti- 
semitism. Meditaţia provincială („je suis professeur de philosophie à 
Piteşti — Roumanie”) n-a smuls totuşi ziarul Le Monde din zona indi- 
ferenţei răcoroase, nestirnind nici măcar tradiționalul „deocamdată, 
nu!”, la Poşta Redacţiei. Însă, ce noroc, a fost pe dată îmbrăţişată 
de foaia electronică Asymetria, animată la Paris de Dan Culcer. Nu 
zic, respectiva publicaţie de cultură, critică și... imaginaţie, cum se 
pretinde încă de pe frontispiciu, e locul potrivit pentru cocoloșirea 
aberaţiilor. Căci e nevoie de multă, foarte multă imaginaţie pentru 
a da târcoale evidenţelor, fără a te întâlni cu ele. 

Să limpezim mai întîi lucrurile, așezîndu-le în ordine cronolo- 
gică. Primăria Municipiului Timișoara a decis, în ianuarie 2007, să-i 
confere lui Paul Goma cetăţenia de onoare. Măsura a fost imediat 
urmată de o serie de proteste din partea Federaţiei Comunităţilor 
Evreieşti din România, din partea Ambasadei Israelului la Bucureşti, 
din partea unor personalități culturale etc., care incriminau poziţiile 
antisemite ale proaspătului timișorean. Mihai Dinu Gheorghiu sub- 
linia uimit, în intervenţia sa din presă, că tezele antisemite profesate 
de Paul Goma au fost reluate — incredibil — pînă şi în Referatul ofi- 
cial pentru acordarea titlului! Onoarea cetăţeniei era justificată prin 
dezonoarea gîndirii! Și într-adevăr, Referatul Primăriei Timişoara 
menţionează în sens pozitiv fantasmagoriile paulgomiene, conform 
cărora exterminarea evreilor constituise un... gest de reacţie al sta- 
tului român, care în prealabil fusese... agresat și fusese... jignit de 
către evrei: „Explicația autorului pentru fermitatea cu care regimul 
antonescian îi pedepsise pe evrei, după 22 iunie 1941, consta în răz- 
bunarea pentru faptele reprobabile din anul precedent sic! — L.A.]. 
Totodată Paul Goma militează pentru asumarea responsabilități 
evreilor pentru crimele comise contra românilor |sic! — L.A.] și este 
contra distorsionării istoriei în vederea inventării unui mit exclusiv al 

genocidului doar contra evreilor în scopuri politice (de dominație) |sic! 
— L.A.], economice (extorcare de fonduri) [sic! — L.A.] și de culpabili- 
zare a tuturor celorlalte națiuni ne-evreieşti [sic! — L.A.]”. Situaţie de 
două ori scandaloasă: primăria unui oraș de frunte al României nu 
doar celebrează antisemitismul, dar mai și pune umărul la susținerea 
şi răspîndirea sa! 

Ce ne spune în schimb meditaţia Aurorei Mihacea, publicată 
acum virtual pe la Paris? Că titlul onorific timișorean a fost acordat 
datorită protestelor legate de atribuirea lui!! („J afirme aussi que pour 
signer la lettre de motivation pour accorder le titre de citoyen d'honneur 
à P Goma ont été décisif: [...] la fausseté des thèses soutenues par M.D. 
Gheorghiu, tout comme par les auteurs des protestes envoyés à la Mairie 
de la ville de Timisoara.”) În mintea profesoarei, carul stă în fața 
boilor, apele curg la deal, iar scrisoarea primăriei a fost semnată în 
ianuarie, din cauza protestelor din februarie-mai! 

Hocus-pocusul filosoafei continuă cu același aplomb nestinghe- 
rit de un minim simţ al penibilului. Zeci de comentatori îi repro- 
şează lui Paul Goma antisemitismul. Aurora Mihacea se străduiește, 
pe spaţii ample, să ne explice teoretic ce anume este negaţionismul. 
Extrăgînd, din întreg, o parte şi concentrîndu-se asupra acesteia, 
încearcă să facă uitat ansamblul. Căci de fapt P. Goma s-a discredi- 
tat printr-o sumă întreagă de argumente general-antisemite (multe 
le-am analizat deja anterior şi doar lipsa de spaţiu ori teama de mo- 
notonie mă împiedică să le reiau aici de-a fir a păr). Negarea făţișă 
a Holocaustului constituie numai unul dintre capetele de acuzare 
formulate împotriva sa în presă. Dar multe altele îi pot fi — și i-au 
fost deja — imputate lui Paul Goma: falsa explicitare a exterminării 
evreilor, prin stabilirea unor legături arbitrare de cauză-efect cu eve- 
nimente anterioare, extragerea fenomenului criminal din contextul 
său continental, contestarea cifrei victimelor, relativizarea inocen- 
ţei lor, elogierea deșănţată a dictatorului militar care a pus la cale 
Holocaustul, agresarea cu extremă violență verbală a cercetătorilor 
profesionişti (în scopul de a-i intimida și discredita), respingerea 
chiar a validității termenilor de „fascist” şi „antisemit” (prin chichi- 
țe lingvistice destinate a le smulge realităților tragice reprezentarea 
conceptuală) etc. etc. Iar acuma vine Aurora Mihacea și, cu senină- 
tatea celei care extrage castraveți din traistă în faţa grădinarului, ne 

minte de la obraz: „Nulle part dans les pages de son essai La semaine 
rouge... Goma ne nie, mais, par contre, il reconnait les persécutions, les 
pogromes, les deportations de la population juive”. 

Ce ne facem totuși cînd, pe lîngă zecile de stratageme antise- 
mite ieftine ale lui Paul Goma, întinse pe sute de pagini destinate 
să relativizeze, să minimalizeze, să justifice, să deculpabilizeze crima, 
ajungem la pasajul negaţiei fățișe? „Doar știm, avem şi Pârtiil,] și 
tinere de minte: «Holocaustul românesc» este o minciună, un fals, o 
escrocherie, o ticăloasă amenintare («Punga sau viatal»)” (vezi Săptă- 
mîna Roşie 28 iunie - 3 iulie 1940 sau Basarabia şi Evreii, Buc., Ed. 
Vremea XXI, 2004, p. 273). Filosoafa nu se tulbură prea tare în faţa 
evidenţelor. Cu o șarlatanie de zile mari, scoate porumbelul păcii 
din miînecile bufante: Goma, negînd expressis verbis Holocaustul, 
contestă de fapt... terminologia inadecvată, dar nu realităţile istori- 
ce („en considérant le terme comme inadéquat du point de vue de son 
contenu à la réalité historique respective”)! Există, în schimb, o amplă 
categorie de cercetători care văd identitatea dintre terminologie și 
realitate, considerînd Holocaustul ca o tentativă de aneantizare a 
poporului evreu. Ei bine — o nouă mișcare dibace prin miraculoasele 
mîneci bufante ale imaginaţiei — „ceux qui confondent le terme avec 
la réalité à laquelle le terme renvoie conformément à la loi, réussissent 
à «trivialiser» la réalité de la souffrance du peuple juif par sa mini- 
misation, par la réduction de la plus affreuse réalité à un seul mot/ 
nom”. Iată cum negaţionistul flagrant e spălat de păcate, în schimb 
respectul legii e taxat drept culpă... scolastică, „querelle des univer- 
salies”, confuzia dintre termen şi realitatea de referință, precum și 
alte vorbe mari, umflate cu pompa de la bicicleta Ukraina. Asta nu 
mai e filosofie, ci bilci al gîndirii, e panaramă de cartier rău famat. 
Fenomenul Piteşti s-a dus în vizită la Paris! Şi cînd te gândești că 
escrocheria pseudo-filosofică se exercită asupra unor realităţi adînc 
tragice, indignarea privitorilor are toate motivele să sporească. 

După ce-a transformat fără a clipi negrul în alb şi înghețata 
în ceai fierbinte, e chiar o bagatelă pentru Aurora Mihacea să mai 
presare două-trei viclenii de conjunctură. Următoarea ei ţintă este 
Raportul final al Comisiei Wiesel pentru Studierea Holocaustului în 
România, acuzat, cu provincială fasoleală, de „încă/carea principiu- 
lui de non-contradicție”. Adică, mai pe româneşte: că se contrazice. 

Dar unde, mă rog frumos? Păi, într-un loc ni se spune despre Paul 
Goma că „recunoaşte, explicit şi repetat, responsabilitatea României şi 
«culpa comunităţii» pentru «abominabilul pogrom» de la Iași, pentru 
deportările în Transnistria, dar afirmă că atrocitățile au fost exclusiv 
rezultatul răzbunării, în condiții de război, pentru crimele comise de 
evrei” (vezi op. cit., laşi, Ed. Polirom, 2005, p. 380-381). Pe de 
altă parte, se subliniază că același volum al lui P. Goma „constituie 
o veritabilă sinteză a negaționismului şi antisemitismului, cum rar se 
poate găsi în literatura de limbă română” (vezi ibid., p. 381). Evrika!, 
strigă Mihacea: „jaffirme que le Rapport Wiesel-Iliescu [sic! — L.A.] 
est construit sur un nonsense, parce que dans ce Rapport on fait au sujet 
de la même personne (Paul Goma), considérée en même temps et sous 
le même rapport (en tant qu auteur de l'essai La semaine rouge...) des 
affirmations qui se contredisent d'une manière flagrante”. Asta era, va 
să zică! De parcă nu-i poţi concede uneia și aceleiași persoane capa- 
citatea de a recunoaște detaliile, amendîndu-i totodată reaua-voință 
prin care refuză percepţia întregului! Sau, ce? Dacă eu aș afirma că 
Aurora Mihacea are ochi frumoși, dar nu vede realitățile din faţa 
nasului și confundă culorile, ca daltoniștii — ar însemna neapărat 
că mă contrazic? Adică, pe limba piteşteană: „încalc principiul de 
non-contradicţie”? 

În contextul unei asemenea logici de fier (cînd plouă: rugineş- 
te!), era inevitabil să scap eu însumi fără vreo copită servită în plină 
figură. Ba chiar titlul unui întreg capitol se revendică de la modesta 
mea persoană: L'âne de Buridan et Laszlo Alexandru. Flatantă aso- 
ciere! Să vedem pe ce se bazează. „Ce qui arrive à Laszlo Alexandru 
en lisant l'essai La semaine rouge... me rappelle l'histoire de l'âne de 
Buridan” — ne asigură filosoafa. lată-mă pictat în spirit clasic, sfişiat, 
asemeni măgarului legendar, între nevoia de-a mînca și aceea de-a 
bea. Teribil! Și care ar fi, mă rog frumos, opţiunile ireconciliabile 
care mă macină pînă la sacrificiul suprem? Citim mai departe. „Mais 
à la difference de l'âne de Buridan, Laszlo Alexandru ne se permet 
pas de réfléchir une seconde, îl west pas desoriente par le fait qu'il lit 
avec ses propres yeux les textes” etc. Perfect — dar unde s-a pierdut 
comparaţia? Animalul buridanic hamletizează şi nu acţionează, eu 
unul, în schimb, nu ezit nici o secundă în deciziile mele. Şi totuşi, 
gîndindu-se la mine, Mihacea îşi amintește de acela. Ce avem noi 

în comun? Nimic, în afara referinţei bășcălioase, a dorinţei subtile a 
neo-filosoafei de Pitești de a se hăhăi superior, făcînd cu ochiul spre 
galerie. E ca şi cum aș afirma, la rîndul meu, că îi citesc produsele 
inteligenţei și îmi vine sub ochi faţa exoftalmică a broaștei țestoase, 
înainte de a se lua la întrecere cu Ahile cel iute de picior. Dar să nu 
intrăm pe tărimul nobil al filosofiei, să ne menţinem doar în planul 
referinţelor literare: „Sir zile în care te îndrăgosteşti şi de o capră cu 
basma” (Romain Rolland). 

Nimic nu e simplu în gîndirea Aurorei Mihacea și tot ce-i 
ne-nţeles se schimbă-n ne-nţelesuri și mai mari. Enunţul „ANA 
ARE MERE” poate fi receptat sub numeroase aspecte, încît „Ana” 
să devină „Maria”, „are” să fie „n-are”, iar „merele” să însemne 
„prune”, sau chiar „nuci de cocos”. Acolo ajungem, dacă urmăm 
sfatul preţios al filosoafei, ca nu cumva să confundăm „planul su- 
biectiv, gnoseologic în fond (al termenului), cu planul ontologic (al 
realității la care termenul ar trebui să facă trimitere)”. lar dacă nici 
măcar Ana nu mai are mere, cu atît mai clar devine că Paul Goma 
nu neagă de fapt Holocaustul, atunci cînd scrie, negru pe alb, 
că „Holocaustul românesc este o minciună, un fals, o escrocherie, o 
ticăloasă amenințare”. 

Şi nu e vorba de simpla neghiobie fudulă, ieșită la plimbare pe 
ulița mare. Următorul pas este un avertisment explicit, lansat jude- 
cătorilor care urmează să delibereze în procesul de antisemitism al 
lui Paul Goma. Realitatea e complexă și înșelătoare, omul nevricos 
intră la o idee, de-acolo fandacsia e gata, iar ipohondria pîndeşte 
după colț: „les magistrats seront, par l'intermede de ce dossier, en pleine 
session avec des examens difficiles, tout comme pendant les années à 
lUniversité, nayant pas la possibilité de délibérer en connaissance de 
cause qu'après avoir passé leurs examens pour Logique, Philosophie, 
Sémiotique, Psychologie et, pas dernièrement leur spécialité, Sciences 
Juridiques”. Haida-de! Aurora Mihacea își drege vocea cu gargară, 
pregătindu-și vocalizele împotriva „erorii judiciare”, încă dinainte 
ca tribunalul să se pronunţe! 

Situaţia pare a fi chiar disperată pentru partizana de dată 
recentă a lui Paul Goma, dacă se agită să lanseze atîtea sofisme și 
viclenii grosolane, împachetate în același ambalaj şifonat: transfor- 
marea efectelor în cauze, negarea evidențelor, minciuna frapantă, 

inventarea de contradicții, fabricarea de false dileme buridanice, 
abstractizarea realităţilor celor mai evidente, presiunile retorice 
exercitate asupra magistraţilor etc. Ce minte, ce minte...! Cu un 
asemenea avocat improvizat, eu unul, în locul lui Paul Goma, mi-aş 


da demisia din meseria de antisemit. 
(2007) 

O minciună să-ţi mai spun 


Încăpăţinarea lui Paul Goma şi a ciracilor săi de-a minți mă 
obligă şi pe mine la încăpăţinarea de-a dezminţi. Mergem așadar 
înainte, pînă cînd măsluitorii se vor epuiza, striviţi de lehamitea 
generală. Despre ce e vorba, din nou? 

Într-un dialog public, pe care l-am purtat în 2002 cu Ion So- 
lacolu, am dezbătut două probleme distincte: antisemitismul din 
perioada celui de-al doilea război mondial, precum și soarta schim- 
bătoare a basarabenilor. Mi-am exprimat opinia că cele două subiec- 
te nu au aceeași pondere de tragism și nu trebuie cîntărite cu aceeași 
unitate de măsură. Pe de o parte, evreii au fost decimaţi, avînd de 
suportat tragedia Holocaustului. Pe de altă parte, de-a lungul cîtorva 
decenii de la începutul secolului XX, Basarabia a fost guvernată de 
la București, iar românii de-acolo și-au găsit totuși unele reparaţii. 
Orice s-ar spune, evreii și basarabenii n-au fost, în egală măsură, 
victime ale istoriei. Și, mai ales, destinul schimbător nu justifică 
prin nimic tentativele unora (basarabeni de-atunci sau de-acum) de 
a-şi prelungi obsesiile antisemite, sub pretextul autovictimizării. Așa 
am gîndit lucrurile, așa le-am expus. Cine dorea să intre în dialog cu 
mine, era liber s-o facă, dar cu singura condiţie de a nu-mi deforma 
punctele de vedere. 

Cu surprindere m-am pomenit, însă, cu o primă pereche de 
răstălmăciri, din direcția unui Mircea Stănescu (plagiator notoriu și 
traducător-editor de antisemiţi). Acesta descoperea gînduri și afirma- 
ţii ale mele pe care niciodată nu le gîndisem, niciodată nu le rostisem. 
Sub privirea lui împăienjenită, devenisem „doar aliatul victimelor 
evrei, nu şi al victimelor basarabeni”. Eu făceam distincţia între mere 
şi prune, el insista că fructele au sîmburi. Eu ziceam că între mere și 
prune există diferenţe de formă și dimensiune, el persevera că argu- 
mentaţia mea etică este „și chioarăl,] și șchioapă”. M-am limitat, cu 
lehamite, la a-i da o replică și mi-am văzut de drumul meu. 

Dar iată că, în spaţiul public autohton, calomnia nu moare și 
nu piere: evoluează. În recentul volum de Dialog dintre Flori Stă- 
nescu și Paul Goma (Buc., Ed. Vremea, 2008), parizianul cu imagi- 
nație bogată perseverează în minciuni lansate la adresa mea: „Laszlo 
Alexandru — care declara, negru pe alb — tot în Columna lui Grigurcu 
— şi tot în necunoştintă de cauză — că el se simte mai aproape de victi- 
mele evrei, decît de victimele români (din Basarabia!)...” (vezi p. 124). 
Detaliul că, în ultima vreme, frazele șlefuite de Paul Goma abundă 
în explicative incidentale e chiar neglijabil în contextul dat. 

Oricum aflasem deja, din direcţia romancierului bellevillian și 
a delicateţii ce-l caracterizează, că particip la conspirații mondiale 
vizînd cenzurarea cărților sale (deși mi-am luat timp să-i editez una 
şi să-i prefaţez alta). Că sînt un tip servil, că sînt lipsit de convin- 
geri personale, că am primit din partea ocultelor evreiești universale 
„fonduri, local, secretare, automobile (și benzină!), șoferi” — azi-mîine 
poate și vreo insulă în Oceanul Pacific... Faptul că apare acum, la 
şase ani distanţă și, reluînd insanităţi lansate de un plagiator din 
Bucureşti, le pigmentează cu fandacsii personale, ori le garnisește 
cu pseudo-trimiteri bibliografice (?) nu-i transformă încă bilbiielile 
calomnioase în ghiocei neprihăniţi. 

Repet aici promisiunea că voi răspunde și pe viitor, fără ezitare, 
la toate minciunile gogonate pe care le va mai lansa la adresa mea și 


îi transmit urarea clasicizată: „A se slăbi, Coane Paulică!” 
(2008) 

